
Praefatio, 


A multis  theologis  rogatus  et  a viris  amicissimis  im- 
pulsus, ut  „Manuale  medicinae  pastoralis“  conscriberem,  hunc 
librum  componere  suscepi,  qui  primum  anno  1877  editus, 
benignius  quam  sperare  licuit,  tum  in  Germania  tum  extra 
receptus  est  et  mitius  judicatus.  Neque  vero  pauci  postea 
a me  flagitarunt,  eundem  librum  ut  in  Latinam  linguam  ver- 
terem, quo  et  major  eius  utilitas  existeret  in  regionibus  extra 
Germaniam  positis,  et  eiusdem  usus  in  clericorum  seminariis 
commendari  atque  introduci  posset. 

Quod  quum  diu  haesitassem,  ipsis  Latinae  versionis 
difficultatibus  perterritus,  nunc  demum  huic  quoque  desiderio 
morem  gerere  constitui  atque  hanc  Latinam  editionem  ex 
editione  tertia  Germanica  emendatiori  transtuli.  Quodsi  dic- 
tionis interdum  elegantia  in  Latina  versione  requiratur,  eius 
rei  causam  in  eo  positam  esse  scias,  quod  imprimis  id  curan- 
dum mihi  esse  judicarem,  ut  dicendi  genus  esset  perspicuum 
atque  facile  ad  intelligendum. 

Idem  denique  hoc  loco,  quod  iam  in  praefatione  primae 
editionis  declaravi,  denuo  profiteor,  hoc  meum  esse  consilium 
ac  decretum,  ut  mea  sententia  sententiae  Ecclesiae  Romanae- 
Catholicae  in  omni  re  et  loco  subiiciatur;  quare  si  quid  forte 
in  libro  occurreret,  quod  cum  Ecclesiae  doctrinis  non  plane 

consentiret,  id  ego  sine  ulla  conditione  iam  nunc  reiectum 
atque  revocatum  esse  volo. 

Hic  liber  utinam  illum  fructum  afferat,  quem  veluti  mei 
operis  mercedem  maxime  quaesivi : reddat  faciliorem  velim 
curam  animarum  clericis  et  pro  .sua  parte  nonnihil  conferat 
ad  animarum  salutem  sempiternam ! 

Aquisgrani,  mense  Januario  1879. 


Praefatio  alterius  editionis  Latinae. 


Progressibus  artis  medicinae  factum  est  et  maioribus  in 
dies  observationibus,  ut  in  hac  altera  Medicinae  Pastoralis 
editione  vel  nova  quaedam  addi  vel  alia  emendari  oporteret. 
Quae  ut  quam  optime  perficerem,  cordi  mihi  erat,  unde  fieret, 
ut  etiam  haec  editio  ab  artis  medicinae,  quae  nunc  est,  per- 
fectione non  aliena  esset. 


Aquisgrani)  mense  Julio  1889. 

„Medicinae  pastoralis“,  quae  dicitur,  manuale  necessarium 
esse  eamque  necessitatem  ex  ipsis  functionibus  sacerdotalibus 
enasci,  adeo  omnibus  perspectum  atque  agnitum  est,  ut  operis 
huiusmodi  opportunitatem  iam  in  dubium  vocare  nemo  possit. 
Sed  quae  et  quanta  materia  ad  manuale  medicinae  pastoralis 
pertineat,  haec  utique  est  questio,  de  qua  disputari  potest. 

Mea  quidem  sententia  medicina  pastoralis  est  summa 
illarum  inquisitionum  anatom  ico-physiol  og  icar  um  et  pathologico- 
therapeuticarum,  quarum  cognitio  et  parochis  et  confessariis  in 
munere  exercendo  necessaria  est. 

Quam  huius  disciplinae  notionem  ita  tamen  amplifican- 
dam esse  puto,  ut  manuale  medicinae  pastoralis  etiam  eas 
cognitiones  respiciat,  quibus  medicus  indiget,  ut  medico  ea 
theologiae  dogmaticae  et  moralis  principia  tradat , quae  cognoscat 
oportet , ut  eius  modus  agendi  ubique  sit  tutus  atque  honestus. 

Hac  quidem  nostra  aetate  medicos  necessitas,  discendi 
principia  et  dogmata  theologiae  ad  munus  rite  obeundum, 
non  pari  modo  urget  ac  sacerdotem  premit  necessitas,  dis- 
cendi ea,  quae  ex  medicina  ad  sui  muneris  exercitium  per- 
tinent. Cuius  rei  causa  minime  quaerenda  est  in  eo,  quod 
necessitas  illa  prior  non  existat,  sed  in  eo  potius,  quod 
medicae  disciplinae  materialismo  nimis  favent  ideoque  in- 
stitutiones illas  theologicas  minime  desiderant.  Nam  sicut 
sacerdos  in  compluribus  quaestionibus  moralibus  ignorabit, 
quid  consilii  capiendum  sit,  si  physiologica  vel  pathologica 
quaedam  omnino  ignoret  vel  non  satis  intelligat,  — ita  etiam 
quaedam  sunt  principia  ac  doctrinae  theologiae  moralis,  imo 
et  dogmaticae,  quibus  non  intellectis  medicus  sane  saepissime 

Oapellmann,  Medicina  pastoralis.  Ed.  IX. 

errans  tum  sibimet'ipsi  tum  aegrotis  damnum  plus* minusve 
grave  inferet.  At  verissimum  quidem  est.  studiosi^mejjic^iae  ^ 
neque  tempus  adesse  vacandi  theologiae,  prae  tanta  rerum 
discendarum  amplitudine,  neque  occasionem  aptam  in  nostris 
universitatibus  praeberi.  Pariter  verum  est  idque  multo  magis 
dolendum,  doctrinam  et  modum  agendi,  quo  magistri  medicinae 
in  universitatibus  nostris  utuntur,  saepissime  bonis  moribus 
repugnare. 

Iamvero  eodem  modo  quo  „medicina  forensis"  studiosis 
et  medicinae  et  juris  traditur,  cum  libri  de  medicina  forensi 
tractantes  ita  compositi  sint,  ut  tum  medicus  tum  iuris- 
consultus  ex  disciplina  ipsis  aliena  ea,  quae  sibi  necessaria 
sint,  invenire  possint,  — eodem  modo,  ut  mihi  videtur, 
medicina  pastoralis  respicere  debet  non  tantum  ea,  quibus 
clericus,  sed  etiam  quibus  medicus  indiget.  Probatur  autem 
hoc  insuper  ex  eo,  quod  maxima  ex  parte  sermo  est  de 
quaestionibus,  quae  solvi  nequeunt,  nisi  theologia  et  medi- 
cina mutuo  se  compleant.  Quamvis  hac  ratione  in  tali  libro 
uterque  plura  inveniat,  quae,  ipsi  iam  pridem  nota,  alteri 
tantum  in  hac  compositione  prodesse  possunt,  — hoc  tamen 
minime  aegre  feret,  quandoquidem  tractatio  earum  rerum, 
quae  duabus  disciplinis  communes  sunt,  hoc  incommodum 
natura  sua  secum  fert. 

Ut  manuale  medicinae  pastoralis  satisfaciat  utrique  postu- 
lato, quod  supra  exposuimus,  minime  requiritur,  ut  artis 
medicae  disciplinae  nonnullae  vel  fere  omnes  plus  minus 
systematice  tradantur,  neque  enim  id  conveniens  est,  medicis 
totam  theologiam  dogmaticam  et  moralem  systematice  pro- 
ponere. Quod  si  quis  exequi  vellet,  medicina  pastoralis  non 
iam  liber  aliquis  sed  bibliotheca  parva  fieret.  Nemini  certe 
in  mentem  veniet,  in  libro  de  medicina  forensi,  dum  sermo 
est  de  infanticidio,  exspectare  vel  systematicam  expositionem 
doctrinae  de  arte  obstetricia,  vel  completam  explicationem 
legum  opinionumque  iuridicarum  de  homicidio.  Sufficiunt 
ea,  quae  ad  propositum  sunt  necessaria ; quod  abundat, 
vertitur  in  vitium.  Ex  hoc  autem  vitio,  quod  nimium 
tribuitur  systematicae  tractationi  singularum  disciplinarum, 

videntur  fere  omnia !)  manualia  medicinae  pastoralis  hucus- 
que edita  laborare.  Reperiunter  in  iis  dissertationes  syste- 
maticae  et  populares  de  anatomia  et  physiologia,  de  psycho- 
logia,  de  hygieina  quae  dicitur,  de  diaetetica  corporis  et 
animae,  de  pathologia  et  therapia,  imo  completae  disserta- 
tiones de  theologia  pastorali  etc.  Quaedam  ex  his  disciplinis 
propterea  huc  non  pertinent,  quia  tum  medico  tum  clerico 
necessarius  est  totus  eorum  ambitus.  Cuiusmodi  est  imprimis 
psychologia.  Nam  quamvis  multa  hac  in  re  committantur 
vitia  hoc  nostro  „saeculo  philosophico“,  etiamsi  non  desint 
medici  atque  etiam  confessarii,  qui  psychologiam  super- 
vacaneam sibi  putent,  — at  medicinae  pastoralis  tamen  esse 
nequit,  huic  defectui  medere.  Quae  de  psychologia  dicta 
sunt,  similiter  de  diaetetica  tum  animae  tum  corporis  valent. 
In  quolibet  homine  erudito  nonne  nostro  jure  postulamus, 
ut  ad  suam  ipsius  utilitatem  discat  modum  vivendi  tum 
animae  tum  corpori  magis  salutarem  ? quanto  magis  haec 
a confessario  et  a medico  postulanda  sunt,  quippe  qui  non 
solum  suae  valetudini  prospicere  debeant,  sed  etiam  valetudini 
animae  et  corporis  aliorum  hominum!  Neque  enim  solae 
formulae  medicamentorum  medicum  corporis  efficiunt,  nec 

!)  Ac  ne  illum  quidem  librum  excipio,  quem  Dr.  August  Stölir 
Friburgi  apud  Herder  1878  edidit  „Handbuch  der  Pastoralmedicin“. 
Nam  cum  in  ipsa  libri  inscriptione  diceret,  se  imprimis  valetudinis 
curam  tractaturum  esse,  tum  postea  amplius  dimidia  libri  parte  in  hac 
materia  versatur.  Quare  quamvis  dicendi  genus  sit  magnificum  et 
iucundum,  cum  vel  poetarum  more  res  quasi  oculis  subiiciat,  vel  verbo- 
rum allatorum  copia  delectet,  medicina  tamen  pastoralis,  quam  equidem 
definivi,  dici  nullo  modo  potest.  — Una  quae  iudicio  meo  congruit 
„Medicina  pastoralis“  est  a Dr.  E.  W.  M.  von  Olfers  anno  1881  item 
aput  Herder  edita.  Is  eadem  fere  quae  ego,  libro  suo  tractat,  rerum  dis- 
positione immutata.  Nam  equidem  ita  materias  distribui,  ut  praecepta 
decalogi,  ecclesiae,  cetera  deinceps  tractarem ; ille  easdem  materias 
ita  ut  vitae  aetates  sequeretur  „hominis  viatoris  in  vita  humana  quasi 
peregrinationem“.  In  exponendis  autem  his  materiis,  paucas  si  excipias, 
proxime  librum  meum  sequitur,  quem  cum  legerem,  saepe  per  totas 
paginas  mea  legerem.  Quod  quamquam  ille  quidem  excusat  „haud 
scio  an  iusto  magis  ab  alio  se  sua  repitiisse“ ; hac  tamen  excusatione 
opus  non  erat.  Mihi  enim  satis  laudi  est,  quod  quam  ego  primus 
viam  per  haec  hucusque  adeo  neglecta  inivi,  ab  aliis  ita  comprobatur, 
ut  primus  qui  succederet,  mea  vestigia  tam  proxime  premeret. 

soli  conatus  conversionum  medicum  animae ; maioris  momenti 
est,  homines  et  anima  et  corpore  sanos  conservare , quam 
conari  aegrotis  sanitatem  restituere.  Itaque  quum  diaetetica 
corporis  et  animae  sit  ea  disciplina,  quae  ad  ipsam  con- 
ditionem medici  et  confessarii  quam  maxime  pertineat,  ne 
haec  quidem  in  medicina  pastorali  systematice  tradi  potest. 
Aliter  tamen  sentiendum  est  de  diaetetica  cura  infirmorum. 
De  hac  clerico  necessaria  tradenda  sunt.  Nam  in  cura  cus- 
todiaque aegrotorum  praesertim  ruri  clericus  multum  prodesse, 
multas  opiniones  praesumptas  depellere,  multis  abusibus  ob- 
viam ire  multaque  damna  prohibere  potest,  quum  ipse  plerum- 
que non  rarius,  nonnunquam  etiam  saepius  invisat  aegrotos, 
quam  medicus  quumque  curam,  quae  aegrotis  a propinquis 
adhibetur,  custodire  possit. 

Ad  anatomiam  et  physiologiam  quod  pertinet,  optandum 
quidem  est,  ut  sui  quisque  corporis  eiusque  functionum  cer- 
tam quandam  cognitionem  habeat  ad  vitam  valetudini  utilem 
melius  cognoscendam,  qua  de  causa  haec  scientia  etiam  con- 
fessario  utilis  vel  etiam  necessaria  esse  potest.  At  ne  de  his 
quidem  medicina  pastoralis  agere  potest.  Existunt  tractatus 
ad  sensum  vulgarem  accomodati  de  hac  aliisque  disciplinis, 
ex  quibus  ille,  qui  talia  appetit,  scitu  digna  facile  acquirere 
potest.  Tractatio  autem  brevior,  qualis  certe  in  medicina 
pastorali  necessaria  esset,  saepius  fit  obscura  atqua  non  in- 
telligitur.  Medicina  pastoralis  coarctari  debet  ad  ea,  quae 
confessario  ad  munus  suum  absolute  necessaria  sunt.  Plura 
hic  accipienda  esse  sine  profundiore  intelligentia  et  ampliore 
cognitione,  ex  rei  natura  sequitur.  Hinc  facta  quaedum  ac 
cognitiones  cum  ex  disciplinis,  quas  quis  ipse  funditus  discere 
nequit,  repetantur,  profecto  in  verba  magistri  credenda  sunt. 
Secus  enim  multae  illae  literarum  disciplinae  singulis  homini- 
bus parvi  essent  pretii,  quandoquidem  nemo  omnia  discere 
et  inquirere  potest. 

Similia  de  pathologia  et  de  therapia  dicenda  sunt.  Quae 
si  clericum  docent,  quibus  indiciis  imminens  vitae  periculum 
generatim  cognosci  possit,  quibus  morbis  plus  minusve  ipsi 
notis  vel  indicatis  et  quibus  casibus  fortuitis  periculum  mortis 

oriatur,  quomodo  denique  in  periculo  repentino  se  gerere 
debeat,  omnia  ipsi  praestiterunt,  quorum  indiget.  Sciet  enim 
tunc  clericus,  num  et  quando  sacramenta  administranda  sint, 
neque  unquam  consilio  et  opera  destitutus  ac  desperans  ad- 
ventum medici  exspectabit.  Sin  autem  supra  optandum  esse 
censui,  ut  diaetetica,  atque  etiam  anatomia  et  physiologia, 
latius  pervulgentur  tractatibus  ad  vulgarem  sensum  accommo- 
datis, — ratione  pathologiae  et  therapiae  tamen  omnino  con- 
trarium dicendum  esse  puto.  Scio  quidem  me  hic  quaes- 
tionem invidiosam  tangere,  nihilominus  evitare  eam  nequeo. 
Facile  quidem  intelligitur,  nec  minus  facile  ignoscitur,  omnes 
homines,  tum  eruditum  tum  rudem  de  nulla  alia  re  libentius 
cogitare  ac  loqui,  quam  de  rebus  medicis.  Valetudo  enim, 
si  vitam  excipias,  inter  bona  terrena  primum  locum  occupat. 
Quapropter  negari  nequit,  omnia,  quae  ad  valetudinem  eam- 
que  restituendam  referuntur,  unicuique  dictu  audituque 
iucunda  esse.  Minime  autem  excusari  potest,  et  in  eruditis 
plane  non  intelligitur  audacia  illa  atque  etiam  pertinacia, 
qua  hodie  permulti  homines  putant,  se  de  rebus  medicis 
etiam  sine  ulla  praevia  institutione  posse  iudicare.  In  cal- 
ceamentis si  quid  corruptum  est,  statim  ad  sutorem  pergunt, 
bene  scientes,  se  artem  sutrinam  non  callere,  quandoquidem 
eam  non  didicerint ; corporis  defectum  per  se  ipsos  emendare 
conantur.  Et  tamen  defectus  in  calceamento,  ut  externum 
quoddam,  oculis  cernitur,  contra  saepius  neque  cernitur  neque 
apprehenditur  in  corpore  vivente  defectus  externus  vel  muta- 
tio externa;  defectus  hic  saepe  ex  perturbatione  quarundam 
functionum  oriebatur,  cuius  causa  longe  alio  loco  quaerenda 
est,  quam  in  membro  vel  in  partibus  illis,  quarum  functiones 
perturbatae  apparent.  Constructio  ac  temperatio  corporis 
viventis  implicatissimum  omnium  rerum  creatarum  opus  est; 
quapropter  etiam  peritissimo  ac  versatissimo  medico,  summa 
cum  diligentia  inquirenti  recteque  iudicanti  non  semper  pro- 
spere succedit , ut  veram  causam  alicuius  perturbationis 
etiam  periculosissimae  in  corpore  vivente  inveniat,  quamvis 
modi  scrutationis  maximopere  sint  exculti.  Attamen  hic 
unusquisque  homo  mediocriter  eruditus  sufficienter  se  putat 

instructum  aci  iudicium  ferendum.  Quodsi  forte  insuper  ex 
multitudine  librorum  de  rebus  medicis  populariter  tractan- 
tium quaedam  cursim  perlegerit  atque  aliquid  pecuniae  ex- 
penderit pro  „arte  medendi  naturali“  vel  „nemo  posthac 
e phtisi  laborabit“  etc.7  iam  omnino  aptum  se  reputat,  cau- 
sam naturamque  alicuius  morbi  cognoscendi  iustaque  remedia 
„contra  hunc  morbum“  indicendi;  iam  sibi  fas  esse  ducit,  de 
ratione  agendi  a medico  adhibita  saepe  summo  cum  con- 
temptu iudicium  ferendi.  Imo  „experientia“  nixi  nonnulli 
homines  indocti  atque  inscii  contra  decisionem  eruditi  medici 
falsas  suas  opiniones  confirmant.  Vidit  aliquis  morbum  hoc 
vel  illo  remedio  sanatum,  imo  hunc  vel  illum  morbum  sine 
medicina  sublatum ; sed  minime  perpendit,  plures  periculosos 
morbos  posse  quidem  depelli  compensatione  virium  natu- 
ralium corporis,  eundem  tamen  morbum  complicatione  qua- 
dam, quae  imperito  latet,  pariter  mortem  vel  diuturnam 
aegrotationem  adducere  posse.  Talis  homo  insuper  firmissime 
amplectitur  illud  „post  hoc  ergo  propter  hoc“,  neque  con- 
siderat, vim  medendi  corpori  robusto  naturaliter  insitam, 
etiam  praepostera  curandi  et  agendi  ratione  adhibita,  inter- 
dum sufficere  ad  hoc,  ut  perturbatio  morbo  excitata  simulque 
effectus  nocivus  alieni  remedii  compensentur.  Experientiam 
suam,  quam  praetendit,  putat  sibi  esse  argumento,  se  bene 
perspicere  morbum  aptiunque  medendi  modum.  Hinc  oritur 
et  sustentatur  dolosa  illa  ars  medendi,  quae  medicamentis 
arcanis  ac  vanis  vel  etiam  nocivis  aegrotos  decipit.  Pro 
qua  fraude  quotidie  multum  pecuniae  profunditur,  et,  quod 
peius  est,  innumerabiles  morbi  initio  sanabiles  hac  stultitia 
ad  diuturnam  aegrotationem  adducuntur,  rarius  fortasse  ex 
adhibitis  remediis  nocivis,  quam  ex  idoneis  neglectis. 

Quodsi  ex  hac  ipsa  causa  lectio  librorum  medicorum 
minime  commendanda  est,  alia  ad  hoc  accedit  causa  non 
minus  gravis.  Occupatio  cum  studiis  medicis  attentionem, 
ut  per  se  intelligitur,  magnopere  in  constitutionem  corporis 
dirigit.  Qua  in  re  experientia  notissimum  est,  ipsos  medicos 
eruditos,  peritissimos  ac  valde  versatos  in  diiudicando  statu 
suae  infirmitatis  non  raro  indicio  libero  privari.  Frequen- 

tius  etiam  hoc  accidet  in  medicinae  tironibus.  Venit  mihi 
in  mentem  dictum  quoddam  professoris  Bamberger,  in  uni- 
versitate Herbipolensi  magistri,  qui  unoquoque  semestri, 
praesertim  quum  de  certis  morbis,  imprimis  de  morbis  cordis, 
dissereret,  multos  ex  discipulis  dicebat  ipsum  adire,  petentes 
ab  eo  accuratam  corporis  sui  scrutationem.  Studiosi  scilicet 
isti  in  dictis  vel  scriptis  signa  quaedam  se  invenisse  puta- 
verant, quae  in  suo  corpore  adesse  videbantur.  Qua  de 
causa  variis  se  aegritudinibus  obnoxios  et  ad  varia  mala 
proclives  putarunt,  quod  tamen  scrutatione  etiam  parum 
diligenti  tanquam  vana  imaginatio  apparuit.  Iamvero  nonne 
a priori  patet,  perversas  illas  interpretationes  atque  errores 
quoad  indicia  et  signa,  quae  in  corpore  proprio  inveniri 
creduntur,  multo  magis  locum  habere  apud  eos,  qui  nullam 
medicinae  scientiam  habent?  Et  hoc  eo  magis,  si  ex  tracta- 
tibus incompletis,  ex  parte  tantum  intellectis  ac  valde  obscuris 
scientiam  quaerunt?  Quod  autem  a priori  exspectari  potest, 
id  experientia  plane  comprobatur.  In  omnibus  tractatibus  de 
hypochondria  lectio  librorum  medicorum  enumeratur  inter 
causas  hunc  morbum  nimis  sane  pererebescentem  commoventes 
atque  confirmantes,  primumque  remedium,  quo  medicus  utitur 
ad  sanandum  hypochondriacum,  remotio  est  omnium  librorum 
medicorum  sive  populariter  sive  non  populariter  scriptorum, 
qui  fere  semper  apud  illos  reperiuntur. 

Quare  quum  lectio  et  intelligentia  valde  imperfecta 
librorum,  qui  de  pathologia  et  therapia  tractant,  ad  hoc 
unice  inserviat,  ut  lector  sibi  aliisque  damnum  inferat,  meo 
indicio  medicina  pastoralis  ex  hac  doctrina  plura  afferre  non 
debet,  sed  omnino  coarctanda  est  ad  ea,  quae  necessaria  sunt 
ad  primum  in  repentino  vitae  periculo  auxilium  ferendum. 
Quod  eo  magis  valet,  quod  imprimis  sacerdotes,  praesertim 
ruri,  consultationibus  ac  precibus  facile  deducuntur  in  pericu- 
lum illicite  ac  temerarie  tractandi  artem  medicinae.  Hac 
nostra  aetate  vix  ulla  reperietur  regio,  ubi  consilium  appro- 
bati medici  haberi  nequeat  cum  modica  etiam  iactura  tem- 
poris ac  pecuniae,  atque  sine  ullis  expensis  tum  pro  medico 
tum  pro  medicamentis,  si  infirmus  pauper  sit.  Quapropter 

nunc  illa  inclinatio  clerici,  tam  temere  exercendi  artem  medi- 
cinae omnino  prava  dicenda  est.  E contrario  officium  clerici 
tanquam  magistri  populi  postulat,  ut  omnes  preces  huius- 
modi  repudiet , ut  opiniones  praeiudicatas , illicitam  artis 
medicinae  tractationem  et  superstitionem  reprimere  conten- 
dat, hominibusque  persuadeat,  eos  etiam  ex  conscientia  obli- 
gatos esse,  ut  adeant  medicum  bene  eruditum,  qui  talis  ab 
iis,  ad  quos  pertinet,  declaratus  est.  Patet  insuper,  in  con- 
siliis, si  petantur,  de  eligendo  medico,  prudentiam  servandam 
esse,  qua  de  re  theologia  pastoralis  in  capite  de  prudentia 
pastorali  fusius  tractat. 

Dixerit  mihi  forte  quispiam,  sicut  saepe  medicis  obiicie- 
batur,  has  aliasque  similes  disputationes  non  esse,  nisi  ora- 
tiones pro  domo.  Quibus  respondeo : Medici  ex  munere  suo 
obligati  sunt,  ut  illud  semper  dent  consilium,  quod  maxime 
idoneum  est  ad  valetudinem  vitamque  hominis  conservandam. 
Fingamus  igitur,  aegrotum  quendam  laborare  ex  crure  et 
medico  persuasum  esse,  aegrotum  crure  amputato  sanari 
posse,  amputatione  omissa  post  paucos  dies  moriturum  esse. 
Ita  pro  amputatione  perficienda  medicus  honorem  ac  merce- 
dem  haud  mediocrem  acciperet,  dum  e contrario,  si  aegrotus 
omissa  amputatione  post  aliquos  dies  moreretur,  multo  mino- 
rem vel  nullam  mercedem  reciperet.  Iamvero  si  tum  medi- 
cus conscientiam  secutus  amputationem  suadet,  nonne  etiam 
tum,  si  ita  placeat,  habemus  orationem  pro  domo,  pari  modo 
ac  si  suadeat,  ut  doctum  medicum,  non  imperitum  quendam 
pharmacopolam  adire  necesse  sit,  quandoquidem  ei  persuasum 
est,  aegrotum  melius  se  habiturum  esse  sub  directione  medici 
eruditi,  quam  pharmacopolae  artis  medicinae  minime  periti? 

Porro  possit  aliquis  dicere,  minime  quidem  necessarium 
fuisse,  hanc  quaestionem  tangere.  Cui  respondeo,  mihi  talia 
nequaquam  videri  in  dubio  relinquenda  esse.  Sed  consulto 
haec  arcessivi,  ne  cui  dubium  remaneret,  cur  ego  contra  plures 
alios  scriptores  de  medicina  pastorali  in  hoc  meo  libro  tam 
pauca  attulerim  ex  iis,  quae  clerico  inservire  possint,  ut 
medici  vices  obeat  eiusque  munere  fungatur. 

Neque  magis,  quam  clerico  licet  partibus  medici  fungi, 

licet  medico  clerici  partes  suscipere.  Quam  ob  rem  medicu3 
ea  tantum  hic  reperiet  indicata  atque  explicata  ex  theologia 
morali,  quibus  indiget,  ne  quid  negligat  ex  parte  sua,  quod 
ad  spiritualem  infirmorum  salutem  spectat,  et  ut  actiones  suas 
semper  cum  praeceptis  theologiae  moralis  et  concordes  faciat 
et  conservet. 


A.  DE  QUINTO  PRAECEPTO. 

I.  DE  ABORTU  PROCURATO  ET  DE  DIMINUTIONE  FOETUS 
YIYI  AD  MATRIS  YITAM  SERYANDAM  ADHIBITA.1) 


1.  DE  ABORTU. 

Christianismo  debebatur,  quod  abortus  ad  medendum 
provocatus  interdictus  ac  fere  totus  eradicatus  est.  Exeunte 
autem  saeculo  praeterito  Britanni  laudem  ambiguam  sibi 
compararunt,  abortum  iterum  in  artem  obstetriciam  introdu- 
cendi. Britannos  secuti  sunt  FrancogaHi,  atque  etiam  post- 
quam diutius  restiterunt  medici  obstetricii  in  Germania. 
Jaquemier2)  scribit  anno  1867:  „AujourdTiui  qu’on  nTiesite 
plus  a interrompre  des  ses  premieres  phases  une  grossesse, 
qui  n’eüt  pu  arriver  a son  terme  sans  mettre  en  danger  la 
vie  de  la  femme  enceinte,  il  n’est  pas  un  medecin  digne  de 
ce  nom  qui  consentirait  a rester  volontairement  un  temoin 
inactif.“  In  Germania  Mende,  Kiwisch,  Scanzoni  abortum 
rursus  introduxerunt ; quorum  auctoritati  tribuendum  est, 
quod  hodie  fere  omnes  magistri  et  auctores  de  arte  obste- 
tricia disserentes,  saltem  unam  alteramve,  saepius  etiam  per- 
multas indicationes  abortus  procurandi  afferunt. 

Abortus  est  expulsio  ovuli  seminati  ex  utero  ante  illud 
graviditatis  tempus,  quo  foetus  eo  usque  adolevit,  ut  extra 

D Conferatur  dissertatio  mea  de  hac  quaestione,  cui  titulus:  De 
occisione  foetus,  quam  abortu  provocato,  perforatione,  cephalotripsia 
medici  audent.  Eine  Studie  für  Aerzte  und  Theologen.  Aachen  bei 
R.  Barth  1875. 

2)  Jaquemier  in  opere,  cui  titulus:  Dictionnaire  encyclopedique 
des  Sciences  medicales.  Paris  1867,  tom.  7 pag.  575. 

uterum  vivere  possit.  Itaque  abortu  ovum  certae  morti 
traditur.  Ergo  abortus  provocatus  ovo  expulso  directe  mor- 
tem infert,  ovi  est  occisio. 

Iam  vero  illam  quaestionem,  utrum  abortum  ad  meden- 
dum provocare  liceat,  ut  recte  diiudicare  valeamus,  naturam 
illius  determinemus  necesse  est , de  quo  in  abortu  agitur. 
Obiectum  hoc  est  ovum  vivens  mulieris  humanae.  Vivens 
enim  supponi  debet  ovum,  donec  de  eius  morte  non  constat. 

Mortui  ovi  expulsioni  certe  nihil  obstat.  At  difficilli- 
mum est,  imo  plerumque  prorsus  impossibile,  tempore  gravi- 
ditatis, de  quo  hic  agitur,  de  morte  vel  de  vita  fructus  se 
omnino  certum  facere.  Vita  ergo  ovi  supponenda  est.  Quodsi 
vivit  ovum,  etiam  humana  anima  est  praeditum.  Est  enim 
simplex  anima  humana  eadem  fons  animalium  corporis  humani 
functionum.  Neque  ulla  suppedit  ratio,  quae  credere  nos 
cogat,  ovum  humanum  usque  ad  partum  vel  usque  ad  certum 
aliquod  praegnationis  tempus  aliam  habere  animam,  qua 
cedente,  ut  putat  s.  Thomas,1)  succederet  anima  humana 
rationalis.  Cur  repetitum  tingamus  actum  creationis,  quum 
unus  actus  sufficit? 

Minime  enim  licet,  argumentum  pro  absentia  animae 
rationalis  petere  ex  eo,  quod  praestantiores  animae  functiones 
desunt  vel  non  apparent,  dum  foetus  in  utero  vivit  (vita 
intrauterina).  Nam  primum  quidem  huius  rei  causa  sita  est 
in  eo,  quod  membra  perceptionis  et  activitatis  in  embryone 
nondum  adulta  vel  in  functionibus  impedita  sunt.  Deinde 
haec  res  non  est  unica  et  singularis.  In  somno  tranquillo, 
in  syncope,  in  morte  imaginaria  pariter  functiones  quidem 
vitae  animalis  videmus  progredi,  sed  contra  digniores  functio- 
nes animae  suspensas  esse  vel  saltem  suspensas  apparere. 
Necessarium  non  est,  animam  semper  agere  in  omnes  partes, 


x)  Quaestt.  dispp.,  quaest.  unica  de  anima  art.  9:  „Et  sic,  quum 
in  embryone  primo  sit  anima  vegetativa  tantum,  quum  perventum  fuerit 
(sc.  embryo)  ad  maiorem  perfectionem,  tollitur  forma  imperfecta  et 
succedit  forma  perfectior,  quae  est  anima  vegetativa  et  sensitiva  simul, 
et  ultima  cedente,  succedit  ultima  forma  completissima,  quae  est  anima 
rationalis.“ 

saltem  ex  absentia  quarundam  functionum  animae  non  licet 
concludere,  etiam  principium  harum  functionum  abesse.  De- 
ficientibus ergo  dignioribus  functionibus  minime  inferre  licet, 
animam  rationalem  cleesse.  Unde  ponimus  pro  certo,  ovum 
humanum  statim  post  conceptionem  praeditum  esse  anima 
humana  rationali,  ovumque  conceptum  humanum  esse  hominem 
per  se  subsistentem. 

Atque  unusquisque  homo,  ergo  etiam  ovum  humanum 
conceptum,  primum  ius  habet  ius  in  vitam  suam.  Idque  est 
inviolabile,  nisi 

1.  homo  illud  amittit  agendo  contra  leges  divinas  atque 
humanas,  vel 

2.  iniusta  aggressione  in  corpus  vitamque  alterius,  alter 
ius  acquirit,  in  defensione  contra  vim  iniustum  aggressorem 
ipsum  invadendi  et  vulnerandi,  atque  adeo  occidendi  ad  suam 
vitam  conservandam. 

ad  1.  Foetus  in  utero  nequit  ius  vitae  perdere  agendo 
contra  leges  sive  divinas  sive  humanas,  quippe  qui  coactus 
sit,  omnino  passive  se  habere.  Atqui  nemo  sine  actione 
poenam  incurrere  potest,  qui  absque  sua  culpa  agere  nequit. 

ad  2.  Neque  magis  licet  contendere , foetum  esse  in 
statu  iniusti  aggressoris  contra  matrem.  Nam  sine  sua  opera, 
imo  sine  ulla  actione  vel  voluntate  sua  factum  est,  ut  in  ea 
conditione  poneretur,  qua  vitam  matris  fortasse  in  periculum 
adducere  posset.  Quapropter  de  aggressione  iniusta  ne  sermo 
quidem  esse  potest.  Appositum  autem  „iniusta“  necessario 
requiritur,  ut  defensio  et  ipsa  occisio  licita  evadat.  Praeterea 
valde  dubium  est,  num  foetus  tum,  quum  sine  periculo  vitae 
maternae  nasci  nequeat,  omnino  „aggressor"  haberi  possit. 
Fere  enim  semper  impedimentum  partus  ex  matre  oritur 
propter  angustiam  pelvis  etc.  Porro  labor  parturiendi  non 
provenit  ex  foetu,  sed  ex  ipsa  matre.  Ex  actione  enim  uteri, 
quae  quamvis  a voluntate  matris  non  dependeat,  tamen  ex 
matre  ipsa  oritur,  atque  ipsius  propria  est,  periculum  tum 
matris  tum  foetus  venit.  Ergo,  si  ex  matris  voluntate,  ge- 
neratione sc.,  foetus  nulla  sua  opera  in  hanc  conditionem 
pervenit;  si  porro  ex  matre  ipsa  oritur  ea  actio,  quae  ad 

eiectionem  foetus  spectat,  si  denique  (plerumque  saltem)  im- 
pedimenta, quae  huic  eiectioni  obstant,  ex  matre  oriuntur,  — 
quo  tandem  iure  foetus  „aggressor“  dici  potest? 

Qua  de  causa  matri  sive  medico  pro  matre'  agenti  ius 
defensionis  contra  vim  iniustam  favere  nequit. 

Hinc  abortus  procuratus  censendus  est  occisio  iniusta  et 
homicidium. 

Homicidium  autem  omni  legislatione  sive  divina  sive  hu- 
mana interdictum  est ; ergo  non  licet  abortum  procurare. !) 
Quaeritur,  num  esse  possint  circumstantiae,  quae  abortum 
procuratum  reddant  licitum. 

Qua  in  re  duo  distinguamus: 

1.  Licetne  directe  procurare  abortum,  quo  periculum  vitae 
a matre  avertatur? 

2.  Licetne  indirecte  procurare  abortum,  quo  periculum 
vitae  a matre  avertatur? 

ad  1.  Respondent  theologi:  „Nunquam  licet,  directe 

procurare  abortum.“  Ergo  etiam  ad  avertendum  periculum 
vitae  a matre  abortus  directus  permitti  nequit.  Neque  dicas, 
te  directe  velle  salutem  matris,  abortum  indirecte  tantum. 
Si  enim  unum  excipias  casum  (quem  cfr.  infra),  periculum 
matris  eo  demum  tempore  sublatum  erit,  quo  abortus  con- 
secutus est,  et  ea  ex  causa,  quod  abortus  consecutus  est. 
Ergo  salus  matris  non  sequitur  directe  et  immediate  ex 
remedio  ad  abortum  procurandum  adhibito,  quod  per  se  forte 
sit  indifferens,  sed  ex  abortu  ipso,  tanquam  ex  sua  causa. 
Effectus  autem  bonus  directe  volitus  non  debet  sequi  ex 


q Interdum  feminae,  quae  extra  matrimonium  gravidae  sunt, 
rogant  medicum,  ut  foetum  expellat  ipsasque  ita  ab  infamia  de- 
fendat etc.  Patet,  medicum  ad  hoc  cooperari  nullo  modo  posse. 
Sunt  tamen  medici,  qui  putent,  hanc  petitionem  non  esse  simpliciter 
repellendam,  ne  ista  alium  adeat,  qui  forte  facilius  ei  obsequatur. 
Volunt  tali  in  conditione  ficte  petitioni  morem  gerere  illisque  aliquod 
medicamentum  innocuum  praebere  v.  gr.  pillulas  panis,  quibus  istas 
mulieres  decipiant.  At  ut  praetermittam,  hanc  fraudem  plerumque 
finem  suum  assecuturam  non  esse,  illicitum  mihi  etiam  esse  videtur 
semperque  valde  indignum,  ita,  quamvis  ficte,  nefario  consilio  morem 
gerere. 

effectu  illicito  tanquam  ex  causa  sua,  quia  in  tali  casu  effec- 
tus illicitus  necessario  est  directe  volitus. 

ad  2.  Indirecta  est  procuratio  abortus,  si  quis  adhibeat 
remedia,  quae  ad  avertendum  periculum  a matre  necessaria  vel 
apta  esse  videntur,  sed  quae  eadam  prohabiliter  abortum 
provocabunt  vel  provocare  possunt,  quem  remedia  non  inten- 
debant. 

Adhibere  media  in  se  bona  vel  indifferentia  cum  directa 
intentione  in  effectum  bonum,  quae  eadem  prohabiliter  praeter 
intentionem  etiam  effectum  illicitum  producunt,  licitum  est 
hac  conditione : 

primum,  ut  effectus  bonus  directe  volitus  tantum  valeat, 
quantum  est  damnum  ac  detrimentum  effecto  illicito  pro- 
creatum ; 

deinde,  ut  media  adhibita  directe  et  immediate  bonum 
effectum  producere  valeant,  non  ut  bonus  effectus  ex  ipso 
effectu  illicito,  qui  simul  sequitur,  tanquam  ex  sua  causa 
procedat ; 

tum,  ut  aliud  medium  ad  bonum  effectum  producendum 
non  existat  vel  notum  non  sit; 

postremo,  ut  adhibeatur  cura  evitandi  effectum  illicitum, 
quantum  fieri  potest. 

Ex  dictis  ergo  licet  (cfr.  Gury,1)  tract.  de  V.  402),  in 
curandis  gravidis  aegrotantibus,  etiam  extra  grave  periculum 
vitae,  adhibere  remedia,  quae  iuxta  experimenta  artis  medi- 
cinae directe  ad  salvandam  matrem  necessaria  vel  apta  sunt, 
quamvis  experientia  simul  doceat,  eadem  remedia  nonnunquam 
abortum  efficere  posse,,  at  non  necessario,  imo  de  facto  raris- 
sime producere.  Salus  matris  hoc  remedio  probabiliter  vel 
certe  efficienda  opponitur  periculo  foetus  possibili  tantum: 
effectus  ergo  bonus  directe  volitus  eiusdem  est  pretii  atque 
effectus  malus,  qui  sequi  potest.  Huc  pertinent  omnium 
interiorum  pharmaceuticorum  medicamentorum  tantae  portiones, 
quantae  ad  alios  morbos  sanandos  requiruntur.  Similiter  huc 


*)  Gury,  Compendium  theolagiae  moralis,  Antonii  Ballerini  ad- 
notationibus  locupletatum.  Editio  tertia.  Romae  1874 — 1876. 

pertinent  balnea,  venaesectiones,  iniectiones  in  vaginam  et 
cetera.  Attendendum  est  sane,  ut  in  adhibendis  remediis, 
tum  internis  tum  externis,  modus  ad  sanandam  matrem 
necessarius  non  excedatur;  adest  et  hic  obligatio,  pro  viribus 
evitandi  effectum  possibilem  abortus. 

Licet  insuper,  in  periculo  vitae  matris  directo  et  im- 
mediato tale  remedium  adhibere,  quod  aptum  est,  directe  et 
immediate  salutem  matris  efficere,  quodque  idem  probabiliter 
abortum  producet,  dum  modo  aliud  remedium  ad  sanandam 
matrem  non  sit  simulque  adhibeatur  cura  abortum  quantum 
fieri  potest,  evitandi.  In  dissertatione  mea,  quam  supra  citavi 
{pag.  78  seqq.),  fusius  ostendi,  unam  alteramve  ex  conditioni- 
bus allatis  deesse,  ubicunque  medici  obstetricii  nostrae  aetatis 
indicationem  ad  abortum  procurandum  adesse  iudicant,  uno 
solo  casu  excepto.  Imprimis  illa  semper  conditio  non  adim- 
pletur, quae  postulat,  ut  salus  matris  immediate  ex  remedio 
adhibito  oriatur.  In  omnibus  casibus  salus  matris  ex  eiectione 
ovi  demum,  ex  interruptione  graviditatis  sequitur,  quare  de 
abortu  indirecte  procurato  sermo  esse  non  potest.  Abortus 
ipse  est  remedium,  quod  salutem  matris  affert;  debet  ergo 
ille  ipse  adhiberi  tanquam  remedium,  id  quod  illicitum  est. 

Facere  non  possum,  ut  hoc  loco  Lehmkuhlio  consentiam, 
qui  841,  III: 

„Ex  consulto  (inquit)  abortum  inducere,  etiam  licere 
videtur  in  praesenti  vitae  maternae  discrimine,  quod  per  solam 
foetus  immaturi  eiectionem  averti  possit : quo  in  casu  vix 
magis  erit  directa  abortus  procuratio  sensu  theologico,  quam 
in  naufragio  tabulam  amico  cedere  est  directa  sui  ipsius 
occisio.  (Eodem  modo,  si  eiectio  foetus  necessaria  esset  ad 
eius  baptismum , haec  indirecta  occisio,  seu  potius  mortis 
acceleratio  videretur  esse:  sed  id  vix  unquam  occurrerit.) u 

Etiam  illa  explicatio,  quam  Lehmkuhl  his  verbis  addit, 
rem  non  satis  explicat.  Excusare  abortum  in  praesenti  vitae 
maternae  discrimine  vult  iis  rationibus,  quae  directo  abortui 
optime  congruunt,  quamquam  ipse  negat,  agi  de  abortu 
directo.  Primo  loco  adducit  notissimam  illam  circumlocu- 
tionem abortus,  quae  in  eo  versatur,  quod  „mater  laxatis 

fibris  foetum  ex  utero  elabi  sinat  atque  ita  perire  permittat“. 
Quam  circumlocutionem  postquam  ipse  impugnavit  et  exposuit, 
aliud  profecto  esse  abortum  artificialem,  perturbationem  enim 
conditionis  naturalis  vel  quandam  violentiam  accedere,  totam 
quaestionem  transfert  in  locum  longe  diversum;  adducit  im- 
perium, quod  foetus  in  suam  ipsius  vitam  habet  et  voluntatem, 
de  iure  vitae  suae  in  matris  favorem  cedendi.  Foetus,  in- 
quid  (1.  c.  843)  „potest  renuntiare  in  favorem  maternae 
vitae“.  Id  equidem  negare  nolim.  2.  „Foetus  revera 
renuntiare  dicendus  est , quia  in  illis  circumstantiis  ius  illud 
sibi  evadit  inutile,  quippe  quod  a certa  morte  se  non  defendat, 
imo  si  ad  supernaturalem  finem  respicimus,  aggravat  peri- 
culum sine  baptismo  decedendi,  qui,  abortu  secuto,  foetui 
applicari  potest?“  Sed  quis  tandem  nobis  dat  ius  supponendi, 
velle  foetum  resignare?  — Quodsi  sentit  Lehmkuhl,  post 
abortum  foetum  posse  baptizari,  id  multum  ideo  restringitur, 
quod  videmus  in  abortu  artificiali  satis  raro  foetum  manere 
viventem.  Quodsi  1.  c.  844  dicitur:  „Modo  tamen  post  foetus 
immaturi  eiectionem  baptismi  conferendi  saltem  aeque  certa 
sit  spes,  atque  esset,  si  terminus  naturae  exspectaretur"  illud 
opponendum  est,  quod  in  extrema  graviditate  baptismus  pro- 
babiliter validus  certe  facilius  procurari  potest,  quam  post 
abortum  factum ; nam  foetus  arte  eductus  rarissime  vivet, 
quamvis  celeriter  abortus  factus  sit ; plerumque  autem  sat 
multum  temporis  requiritur.  Quomodo  Olfers  p.  17  con- 
trarium dicere  possit,  equidem  non  video.  An  vero  multos 
foetus  vidit  post  abortum  viventes  ? Quando  praesens  matris 
periculum  ex  aliquo  alio  morbo  oritur,  adnotandum  est, 
spem  matris  salvandae  per  abortum  tum  minime  magnam 
dici  posse.  Neque  enim  abortus  celeriter  perficitur,  saepe 
multi  dies  praetereunt  neque  res  est  sine  matris  periculo, 
praesertim  cum  ex  aliis  aegrotationibus  praesens  periculum 
adductum  sit. 

Quae  cum  ita  sint,  teneo  equidem  illud  ab  omnibus  Mo- 
ralistis  concessum:  Nunquam  licet  directe  procurare  abortum. 
Tum,  si  tantum  per  eiectionem  foetus  vitae  periculum  remo- 
vetur, patet,  praecedere  effectum  malum  abortus,  sequi  demum 

postea  bonum  effectum.  Quem  nullo  modo  dicere  possum 
abortum  indirectum. 

Hae  conditiones  de  abortu  indirecto  a me  propositae 
concurrunt  in  illo  tantum  casu,  quum  uteri  gravidi  in  pelvi 
minore  coarctati  repositio  impossibilis  esset,  id  quod  in  uteri 
retroflexione,  retroversione,  descensu,  prolapsu  evenire  potest. 
Si  tum  omnia  alia  remedia,  quae  medicus  ad  uteri  repositionem 
vel  liberationem  efficiendam  cognoscit,  frustra  sint  abhibita, 
indirectam  abortus  procurationem  punctione  membranorum  ac 
liquoris  amnii  evacuatione  effectam  censeo  esse  licitam. ])  Nam : 

1.  mater  versatur  in  immediato  periculo  vitae  ac  sine 
uteri  repositione  simul  cum  ovo  peribit ; 

2.  aliud  remedium  ad  salvandam  matrem  iam  non  est; 

3.  evacuatio  liquoris  immediate  periculum  vitae  a matre 
avertere  valet.  Hic  igitur  periculum  matris  non  ex  graviditate 
physiologice  spectata,  sed  mere  mechanice  ex  amplificatione 
uteri  oritur.  Tollit  evacuatio  liquoris  hoc  impedimentum 
mechanicum  et  uterum  deminuit,  ex  qua  deminutione  im- 
mediate possibilitas  repositionis  atque  propulsatio  periculi 
a matre  sequitur,  priusquam  abortus,  postea  quidem  certe 
secuturus,  eveniat;  quae  omnia  ita  fiunt,  ut  abortus,  sive  ex- 
pulsio embryonis  ex  utero,  ad  periculum  removendum  non 
sit  necessaria. 

Feliciter  quidem  accedit,  quod  haec  uteri  coarctatio  iam 
in  se  non  est  adeo  frequens;  deinde  impossibilitas  absoluta 
repositionis  adeo  rara  est,  ut  Martin* 2)  inter  57  casus  semel 
tantum  punctionem  membranorum  necessariam  esse  censuerit; 
50,ens  uterus  reponebatur;  5’*s  abortus  spontanee  sequebatur  ac 
deinde,  ut  per  se  patet,  repositio ; semel  mulier  propter  in- 
felices conatus  exonerandi  vesicam  iam  moritura  in  nosocomium 

x)  Haud  ignoro,  complures  theologos  etiam  hunc  casum  abortus 
indirecti  non  admittere.  Quod  tamen  non  me  movet,  sententiam  meam 
derelinquere,  donec  argumentatio  mea  refellatur  mihique  demonstretur, 
unam  ex  conditionibus  deesse,  quibus  expletis  iuxta  dicta  licitus  est 
abortus. 

2)  Martin,  Die  Neigungen  und  Beugungen  der  Gebärmutter,  Berlin, 
1866;  et:  Zeitschrift  für  Geburtshilfe  und  Frauenkrankheiten  von. 
Martin  und  Fassbender,  1874.  1.  1. 

Capeilm ann,  Medicina  pastoralis.  Ed.  IX.  2 

transferebatur  et  sine  repositione  moriebatur.  Mulier,  in  qua 
punctio  membranorum  abhibebatur,  et  ipsa  exspirabat. 

2.  DE  FOETUS  VIVI  DIMINUTIONE. 

Etiam  operationes  ad  foetum  diminuendum  (Perforatio, 
Cephalotripsia,  Embryothlasis,  * Embryotomia,  Embryoulcia) 
ex  parte  iam  antiquitati  notae  erant.  Usque  ad  initium 
huius  saeculi  tamen  nunquam  foetus  diminuebatur,  nisi  eius 
mors  cognita  ac  perspecta  esset.  Hoc  autem  saeculo  diminutio 
vivi  quoque  foetus  magis  magisque  invaluit.  Quoclsi  res  ita 
se  habet,  ut  inter  haec  duo  tantummodo  seligendum  sit,  inter 
sectionem  caesaream  scilicet  et  diminutionem  foetus,  ut  in- 
super  salus  matris  requirat  finem  partus,  haec  autem  ipsa 
sectionem  caesaream  permittere  nolit,  — tunc  hodie  fere 
omnes  diminutionem  foetus  etiamsi  vivi  indicatam  esse  censent. 

Quid  vero?  licctne  ita  foetum  vivum  diminuere  tanquam 
medium  ad  salvandam  matrem  ? 

Certe  non  licet,  est  enim  directa  foetus  occisio  eaque 
semper  est  illicita. 

Accedit,  quod  diminutio  foetus  fere  nunquam  unicum 
est  medium  ad  salvandam  matrem,  quum  sectio  caesarea  etiam 
tum  fere  semper  fieri  possit. 

Postremo  ne  diminutio  quidem  foetus  certum  remedium 
est  ad  salvandam  matrem,  foetus  certe  perire  debet. 

Sectionem  caesaream  mortiferam  fere  operationem  habere 
solent,  quam  ob  rem  nonnulli  theologi  putant,  sectionem 
caesaream  non  esse  remedium  aptum,  quo  periculum  a matre 
foetuque  avertatur.  Esto,  sectionem  caesaream  antea  plures 
occidisse  quam  sanasse,  at  nunc  iam  contrarium  verum  est. 

Ex  100  mulieribus,  in  quibus  sectionem  caesaream  exse- 
quebantur medici,  salvatae  sunt : 

secundum  Kaiser  38,  secundum  Michaelis  46,  secundum 
Mayer1)  46,  secundum  Hermann  57,  secundum  Indes-Lacomb 
60,  secundum  Villencuve  69. 

b Solla  gastroisterotomia.  Napoli  1867.  Citatum  secundum  Schroe- 
der.  Manuale  artis  obstretitiae. 

Quibus  ex  calculis  colligimus,  circiter  52,6  ex  100  matri- 
bus sectione  caesarea  servari. 

Qua  in  re  simul  advertendum  est,  iuxta  omnes  collationes 
mortalitatem  e sectione  caesarea  provenientem  in  dies  magis 
deminui  propter  maiorem  artis  et  curationis  perpolitionem. 
Valde  perspicua  haec  fiunt  ex  iis,  quae  Garimond  contulit. 
Iuxta  Garimond  ex  100  matribus  sectione  caesarea  salvatae 
sunt : 

ab  anno  1750  usque  ad  ann.  1800 — 82, 

„ „ 1801  „ „ „ 1832-87, 

„ „ 1832  „ „ „ 1839-51, 

„ „ 1839  „ ^ „ „ 1851-60. 

Qua  in  computatione  Garimond  ea  sequitur,  quae  Kayser, 
Lauth,  Gueniot  et  Joulain  contulerunt. 

Iam  vero  ex  quo  tempore  operatio  aseptica  adhibetur, 
sectiones  caesareae  sine  dubio  multo  meliorem  exitum 
habuerunt.  Desunt  nobis  adhuc  maiores  illae  quidem  col- 
lectiones statisticae,  sed  videmus  ex  recentioribus  nuntiis,  qui 
e clinica  Lipsiensi  et  lechodochia  Dresdensi* 2)  publicati  sunt, 
tantum  4 ex  24  sectionibus  caesareis,  quae  in  Germania  et 
Austria  secundum  rationem  Saengeri  (conservative-antiseptice) 
fiebant,  matri  mortem  attulisse.  Secundum  F.  A.  Kehrer3) 
6 feminae  mortuae  sunt  ex  16  sectione  caesarea  conservative- 
antiseptice  curatis ; secundum  Leopold 4)  2 feminae  tantum 
ex  23.  Etiam  Winkel5)  iudicat,  ex  100  matribus  operatione 
caesarea  solere  perire  vel  8,6  vel  8,4.  Unde  concludo,  ex  63 
matribus  interire  12  vel  quod  idem  est,  e 100  salvari  80. 

0 Traite  t.heorique  et  pratique  de  1’avortement,  considere  au 
point  de  vue  medical,  chirurgical  et  medico-legal  par  Emile  Garimond. 
Paris  1873.  Adrien  Delahaye.  (Titulus  hic  citatur  secundum  annales 
editos  a Schmidt,  1874,  tom.  161,  Nro.  3.) 

2)  Archiv  für  Gynäkologie,  tom.  28. 

3)  Archiv  für  Gynäkologie,  tom.  27. 

4)  Der  Kaiserschnitt  und  seine  Stellung  zur  künstlichen  Früh- 
geburt, Wendung  und  Perforation  bei  engem  Becken.  Unter  Mit- 
wirkung etc.  herausgegeben  von  Dr.  G.  Leopold,  Director  der  König- 
lichen Frauen-Klinik  zu  Dresden.  Stuttgart  18S8,  pag.  172. 

5)  Winkel,  F.,  Lehrbuch  der  Geburtshilfe.  Leipzig  18S9,  pag.  723 
et  654. 

Ut  M.  Hofmeier  !)  dicit,  Struzzi,  assistens  medici  Porro, 
allegat  150  exempla  e variis  commentariis  ab  a.  1876  ad 
annum  extremum  1884  collecta,  in  quibus  facta  est  sectio 
caesarea  Porrensis.  Harum  mulierum  mortuae  sunt  49,  id 
est  servatae  sunt  ex  centum  67.  Atque  haec  ipsa  nume- 
rorum paucitas  satis  demonstrat,  quantum  sectionis  caesareae 
periculum  deminutum  sit. 

Cui  si  insuper  addatur,  sectione  caesarea  ex  100  infan- 
tibus secundum  Scanzoni  salvari  65,  secundum  Michaelis  et 
Hermann  67,  secundum  Kayser  70,  secundum  Villeneuve  72, 
secundum  Leopold  87,  — sectio  caesarea,  praesertim  gravis- 
simis illis  conditionibus,  quibus  necessaria  est,  consideratis, 
profecto  non  solum  appellari  non  debet  „ve'ritable  Operation 
de  sauvage“  (Ferdut* 2),  sed  e contrario  operatio  saluberrima, 
utpote  quae  multorum  hominum  vitam  conservet,  praedi- 
canda est. 

Contra  operationes  ad  foetum  diminuendum,  quae  prae 
sectione  caesarea  tantis  laudibus  efferri  solent,  plane  alium 
ostendunt  exitum,  quam  quem  post  tot  laudes  jure  quis 
possit  exspectare.  Secundum  R.  Lee  (ut  Kilian  commemorat) 
ex  127  matribus  28  moriebantur,  secundum  professorem 
Halbertsma3)  ex  100  matribus  89 — 89,5. 

Etiam  haec  res  tempore  anti  septico  in  melius  mutata. 
Nihilominus  tamen  Leopold  (1.  c.  pag.  152)  indicat,  post 
perforationem  factam  matres  mortuas  esse  secundum  Spiegel- 
berg et  Winkel  17  resp.  14,6  %;  secundum  P.  Müller 
Bernensem  et  Thorn  Hallensern  12  °/o ; secundum  Merkel 
e clinica  Lipsiensi  8 °/0 ; secundum  Wyder  e clinica  et  poli- 
clinica  Gusserow  8,8  °/q. 

Sequitur,  quot  matres  post  sectionem  caesaream,  tot  fere 


x)  Deutsche  medicinische  Wochenschrift.  1886.  Nro.  30. 

2)  Ferdut,  E.,  l’avortement  au  point  de  vue  medical  etc.  Paris 
1865,  pag.  103. 

3)  T.  Halbertsma,  Prof,  in  Utrecht.  Ueber  Abwarten,  Anlegen 
der  Zange,  Craniotomie  und  Wendung  bei  Beckenenge,  in  der  nederl. 
Tijdschr.  v.  Geneesk.  Septb.  1873.  (Titulus  citatur  iuxta  annales 
editos  a Schmidt,  1874,  tom.  161,  Nro.  3,  pag.  269.) 

etiam  post  perforationem  periisse ; infantes  autem  perforatione 
facta  perire  omnes,  satis  notum  est. 

Post  sectionem  caesaream  igitur  secundum  ea,  quae  supra 
collegimus 

ex  200  hominibus  circa  150 — 170  vitam  servant,  post 
operationes  autem  ad  foetum  diminuendum 

ex  200  hominibus  circa  80 — 90  animam  retinent. 

Ergo  70 — 80  homines  sectione  caesarea  salvantur,  qui 
diminutione  foetus  perirent. 

Tales  numeri,  licet  non  exacte  rem  proponant,  satis  tamen 
ostendunt,  sectionem  caesaream  et  multorum  infantium  vitam 
conservare,  neque  matri  „fere  mortiferam“  esse,  e contra 
operationes  ad  foetum  diminuendum,  quibus  foetus  certe 
interficitur,  non  raro  et  ipsas  matri  perniciosas,  atque  fere 
non  minus  periculosas  esse,  quam  ipsam  sectionem  caesaream. 
Haec  sufficere  videntur,  ut  iam  ratione  utilitatis  diminutio 
foetus  vivi  prorsus  reiiciatur. 

Hinc  etiam  tum,  quum  inter  sectionem  caesaream  et 
diminutionem  foetus  eligendum  est,  quumque  salus  matris 
finem  partus  postulat,  ipsaque  sectionem  caesaream  permittere 
non  vult,  — medico  nequaquam  licet  occidere  foetum,  etiamsi 
medici  obstetricii  aetatis  nostrae  fere  omnes  diminutionem 
foetus  tunc  indicatam  habeant.  Nihil  aliud  medico  superest, 
nisi  infantis  vel  etiam  ipsius  matris  mortem,  quam  quidem 
remediis  licitis  arcere  nequit,  exspectare,  ac  deinde  id  quod 
ars  edocet  pro  ea  vita,  quae  remanet,  perficere. 

Sed  omnibus  catholicis  haec  quaestio  pro  dirempta 
habenda  est,  cum  S.  Officium  nuper  hoc  decretum  ad 
'Cardinalem  Archiepiscopum  Lugdunensem  emiserit: 
Eminentissime  et  Reverendissime  Domine ! 

Eminentissimi  P.P.  mecum  Inquisitores  Generales  in 
Congregatione  generali  habita  feria  IY,  die  28.  labentis 
Maii,  ad  examen  revocarunt  dubium  ab  Eminentia  tua 
propositum:  „An  tuto  doceri  possit  in  scholis  catholicis, 

licitam  esse  operationem  chirurgicam,  quam  craniotomiam 
appellant,  quando  scilicet  ea  omissa,  mater  et  filius  perituri 
sint,  ea  e contra  admissa,  salvanda  sit  mater,  infante 

pereunte?“  Ac  omnibus  diu  et  mature  perpensis,  habita 
quoque  ratione  eorum,  quae  hac  in  re  a peritis  catholicis 
viris  conscripta  ac  ab  Eminentia  tua  huic  Congregationi 
transmissa  sunt,  respondendum  esse  duxerunt:  Tuto  doceri 

non  posse.  Quam  responsionem,  cum  S.  S.  D.  N.  in  audientia 
eiusdem  Feriae  et  Diei  plene  confirmaverit,  Eminentiae 
tuae  communico , tuasque  manus  humillime  deosculor, 
humillimus  ac  addictissimus  servus  verus. 

Romae,  21  Mai  1884. 

R.  Cardinalis  Monaco. 


H.  DE  OPERATIONIBUS  VITAE  PERICULUM  AFFERENTIBUS. 

Operationes  capitales  adhibentur  ad  avertendum  mediatum 
vel  immediatum  vitae  periculum,  nonnunquam  etiam  ad  remo- 
vendum malum  valde  deformans  vel  valde  molestum. 

Ad  avertendum  periculum  vitae  operationes  capitales 
licent,  quia  loco  mortis  praevisae  probabilitatem  vel  saltem 
possibilitatem  salutis  ponunt.  Licent  etiam  tum,  quum  vitae 
periculum  est  mediatum  sive  remotum.  Eam  praesertim  ob 
causam,  quia  plerumque,  si  diutius  exspectetur,  non  solum 
periculum  ex  malo  oriens  crescit,  sed  in  corpore  etiam  de- 
crescit vis  contra  operationem  eiusque  effectus  resistendi  ideo- 
que  spes  felicis  operationis  minuitur. 

Aliter  quidem  iudicandum  de  operatione  capitali,  quae 
inservit  ad  removenda  mala  non  mortifera,  sed  deformantia 
tantum  vel  valde  molesta.  Hic  enim  liceitas  non  videtur 
absolute  admittenda  esse.  Distinguendum  est  inter  haec  duo : 
licetne  aegroto,  talem  operationem  petere  ? et : licetne  medico, 
talem  operationem  exsequi,  si  ab  illo  petatur?  Hoc  posterius 
affirmandum  esse  puto.  Quodsi  aegrotus,  de  periculo  opera- 
tionis sufficienter  instructus,  tamen  velit,  ut  operatio  peraga- 
tur, medico  licet  eam  peragere,  dummodo  prosperum  inde 
exitum  rationabiliter  sperare  possit.  Num  vero  aegroto  liceat, 
hunc  in  finem  operationem  capitalem  petere,  in  universum 
iudicare  non  ausim.  Potest  quidem  singulari  alicuius  hominis 

constitutione,  conditione  aliisque  circumstantiis  malum  defor- 
mans seu  molestum  tam  intolerabile  fieri,  ut  ipsi  ius  con- 
cedendum esse  videatur,  vitam  adeo  miseram  licet  securam  in 
periculum  vocandi,  ut,  si  res  prospere  succedat,  vitam  agat 
ab  hac  molestia  liberam,  si  male  cedat,  vitam  hanc  intolera- 
bilem perdat.  Solutionem  huius  quaestionis  ne  ex  analogia 
quidem  apud  theologos  inveni.  Sed  exemplum  rem  declaret. 
Fingamus,  gravi  atque  iniusta  capitivitate  quondam  retineri, 
neque  aliud  ei  adesse  medium  se  liberandi,  nisi  quo  vita  in 
discrimen  veniret;  liceretne  huic,  hoc  medio  periculoso  uti, 
ut  aut  libertatem  acquireret,  si  res  bene  cederet,  aut  vitam 
hanc  miseram  captivitatis  perderet,  si  male  verteret  ? Equidem 
puto,  ipsi  hoc  licere,  si  prosperum  eventum  prudenter  sperare 
possit. 

In  singulis  ergo  casibus  singulares  aegroti  conditiones, 

molestia  plus  minusve  gravis  ex  malo  proveniens  atque  spes 

prosperi  eventus  perpendenda,  ex  iisque  iudicium  ferendum 

/ t 

erit.  Peropportune  tamen  accidit,  ut  huiusmodo  casus  raris- 
simi sint. 

Alia  deinde  est  quaestio,  num  quis  obligari  possit,  ut 
operationem  capitalem  subeat,  sive  ad  certum  vitae  periculum 
avertendum,  sive  ad  malum  aliquod  valde  deformans  aliisque 
molestum  removendum.  Hoc  posterius,  ut  patet,  negandum 
est.  At  etiam  ad  avertendum  certum  vitae  periculum  iuxta 
gravissimos  theologos  nemo  tenetur,  subire  operationem  gravem, 
quae  et  ipsa  capitalis  quidem  sit,  sed  admittat  spem  vitae 
servandae.  „Non  teneris  vitae  servandae  causa  pati  amputa- 
tionem cruris  sive  brachii,  aut  incisionem  ventris  ad  extra- 
hendum calculum.“  (Liguori.1)  Qua  in  re  advertendum  tamen 
esse  puto,  hanc  sententiam  pro  praesenti  medicinae  et  chi- 
rurgiae statu  idcirco  forte  iam  minus  convenientem  videri, 
quia  operationes  difficiles  nunc  circumstantiis  plane  mutatis 
ac  plerumque  meliori  successu  peraguntur  quam  antea.  „Non 
tenetur  quis,“  ait  Gury  (ibidem)  „servare  vitam  remediis 
extraordinariis,  quaeque  maximum  dolorem  afferant;  non  datur 


Cfr.  Gary,  tract.  de  V.  praeccpt.  391,  3. 

enim  obligatio  servandae  vitae,  nisi  mediis  ordinariis,  quae 
magna  non  adducunt  incommoda  . . . neque  dolores  valde 
acerbos  causant.“  „Quum,“  ut  loquitur  Scavini,  *)  „servare 
vitam  operatione  dolores  nimis  atroces  afferente  extra  communes 
vires  positum  sit.“  Illud  igitur,  cui  in  hac  sententia  summa 
vis  tribuitur,  sunt  dolores  atque  incommoda  operationis.  Quid 
vero  quum  pleraeque  operationes  difficiliores  nunc  ope  narco- 
seos  chloroformii  sine  ullo  fere  dolore  perficiantur?  Haeccine 
voluntas , cum  aliqua  probabilitate  mortem  certam  operatione 
in  se  minime  dolorosa  effugiendi,  communes  hominum  vires 
superat?  Adhibito  chloroformio  operationem  sine  dolore 
perfici  posse,  etiam  imperito  iam  satis  compertum  est,  mul- 
tumque valet  ad  deminuendam  anxietatem  timoremque  opera- 
tionis difficilioris.  Quae  quidem  ad  questionem  nostram 
solvendam  certe  alicuius  sunt  momenti.  Quamvis  deinde 
curatio  vulnerum  operatione  effectorum  postea  dolores  afferat, 
hi  tamen  generatim  non  atr ociores,  plerumque  minus  sunt 
atroces,  quam  illi,  quos  morbus  ipse,  quo  operatio  necessaria 
fiebat,  excitavit,  quosque  aegrotus  etiam  sine  operatione  per- 
ferre debuit.  Praeter  dolorem  insuper  ratio  habenda  est 
deformitatis  v.  gr.  alicuius  membri  amittendi,  quod  fortasse 
tanquam  effectus  operationis  salvificae  exspectandum  est. 
Etiam  huic  malo  ars  technica  huius  aetatis  valde  emendata 
levamen,  atque  saepius  verum  remedium  praebet.  Dentes, 
artus  etc.  arte  facti,  qui  deformitatem  tollunt,  ipsamque 
amissarum  partium  actionem  plus  minusve  perfecte  compen- 
sant, hodie  conficiuntur  ea  perfectione,  quam  antea  ne  opinari 
quidem  poterant. 

Quapropter  sententia  theologorum  de  hac  re  hucusque 
vulgata  videtur  vel  posse,  vel  forte  debere  temperari.  Equi- 
dem tamen  rem  diiudicare  minime  intendo. 

Una  autem  est  operatio,  de  qua  maiori  cum  confidentia 
iudicium  proferre  audeo ; sectionem  dico  caesaream.  Si  con- 
ditio talis  est,  ut  via  ordinaria  partus  solum  diminutione 


P Scavini,  Petr.,  Theologia  moralis  universa.  Editio  III  Parisiensis, 
Parisiis  1859.  Tract.  VII,  disp.  II,  cap.  1,  art.  1,  § 2,  quaest.  3. 

foetus  fieri  possit,  vel  etiam  talis,  ut  ne  diminutus  quidem 
foetus  via  ordinaria  expelli  possit,  — id  si  accidit,  iuxta 
leges  artis  medicae  et  morum  sectio  caesarea  indicatur. 
Omissa  enim  sectione  caesarea  in  priori  casu  foetus  post 
mortem  suam  eiici  quidem  potest,  at  nonnisi  operatione 
matri  dolorosa  ac  semper  periculosa.  Posteriori  vero  in  casu 
sine  sectione  caesarea  tum  mater  tum  foetus  certe  peribunt. 
Mater  ergo  interrogata,  num  sectionem  caesaream  subire  velit, 
considerare  debet  non  solum  suam  ipsius,  sed  etiam  foetus 
salutem,  qui  sine  sectione  caesarea  certe  peribit.  Non  licere 
foetum  occidere,  ut  mater  salvetur,  supra  diximus,  nunc 
quaeritur,  liceatne  matri,  foetum  mori  sinere,  si  sectione 
caesarea  cum  aliqua  probabilitate  salvari  possit. 

Quoclsi  foetus  mortuus  diminutus  via  ordinaria  expelli 
possit,  matri,  omissa  sectione  caesarea,  certe  pericula  huius 
diminutionis  perferenda  sunt.  Quae  pericula,  ut  antea  osten- 
debatur, fere  tanta  sunt,  quanta  sectionis  caesareae,  praeser- 
tim quum  exspectando  mortem  foetus  sine  dubio  valde  de- 
bilitentur vires  matris,  quae  propterea  in  circumstantiis  minus 
idoneis  operationem  subire  debet.  Horror,  quem  operatio 
iniicit,  cui  tantum  ponderis  afferunt  theologi  (cfr.  Gury- 
Ballerini,  pag.  885  not.  VI),  si  necessarium  est,  narcosi 
chloroformii  fere  tolli  potest ; peritia  autem  medici,  quam 
pariter  1.  c.  postulant,  non  minus  necessaria  est  ad  foetus 
diminutionem,  quam  ad  sectionem  caesaream  rite  perficiendam, 
nullius  ergo  est  momenti,  si  inter  utramque  operationem 
eligendum  est.  Unde  si  vires  et  matris  et  foetus  sint  huius- 
modi,  ut  utriusque  salus  prudenter  sperari  possit,  matrem 
puto  teneri,  sectionem  caesaream  permittere. 

Multo  magis  haec  valent  altero  in  casu,  in  quo  ne  dimi- 
nutus quidem  foetus  via  ordinaria  expelli  potest,  sive,  ut 
aiunt  medici,  in  indicatione  absoluta  sectionis  caesareae.  Tum 
mater  tum  infans  hic  certam  exspectant  mortem ; mater 
autem,  si  iam  ad  suam  vitam  tuendam  sectionem  caesaream 
subire  tenetur,  multo  magis,  ubi  utraque  vita  forte  servari 
potest.  Est  quidem  hoc  medium,  ut  aiunt  theologi,  medium 
extraordinarium  ad  servandam  vitam,  at  minime  tam  horren- 

dum,  quam,  qui  non  est  medicus,  existimat,  praesertim  quum 
magna  horroris  pars  tolli  possit  adhibito  chloroformio. 
Ceterum  multae  adhuc  sectiones  caesareae  fiunt  chloroformio 
non  adhibito  saepiusque  mihi  dabatur  occasio  observandi, 
dolores  huius  operationis  etiam  sine  chloroformio  peractae, 
dummodo  ordinaria  non  desit  animi  fortitudo,  minime  esso 
intolerabiles. 

Timor,  qui  praecedit,  peior  est  operatione  ipsa,  quia 
incisio  ventris  atrocem  horrorem  hominibus  incutere  solet. 
Diminutio  foetus  eiusque  extractio  iuxta  observationes  meas 
plus  doloris  afferunt  quam  sectio  caesarea;  imperito  autem 
illa  minus  horroris  iniiciunt,  quia  sic  extractio  via  ordinaria 
fieri  potest,  vulneraque  ac  laesiones  directe  efficiendae  foetus 
tantum,  non  matris  corpus  percutiunt. 

Ultimis  temporibus  multum  agitantur  operationes  quae- 
dam, quas  silentio  praetermittere  non  licet,  id  est  castratio 
mulierum  et  operatio  quae  dicitur  Porrensis. 

Castratio  in  eo  consistit,  quod  ovaria  mulieris  ob  aliquam 
rationem  exstirpantur.  Mihi  quidem  hucusque  nondum  in- 
notuit , castrationem  ab  ullo  commendatam  esse  etiam  ad 
steriles  faciendas  mulieres.  Sed  commendatur  haec  operatio 
multis  aliis  ex  causis,  vel  quod  tumores  aliaque  vitia  horum 
organorum  periculum  vitae  afferant,  vel  quod  cum  ovariis 
nervorum  quidam  morbi  cohaerere  videantur,  qui  et  longin- 
quitate et  vehementia  vit^m  adeo  faciunt  intolerabilem,  ut 
ovariorum  exstirpatio  licita  esse  iudicetur.  Sed  cum  nondum 
constet,  quatenus  hi  nervorum  morbi  cum  ovariis  cohaereant, 
haec  quaestio  etiamdiu  in  aliquo  discrimine  versabitur,  donec 
rerum  demum  experientia  conditiones,  quando  operatio  illa 
liceat,  accuratius  possint  statui.  Quare  nunc  contra  castra- 
tionem vix  quidquam  ex  parte  morum  et  honestatis  obicien- 
dum  est,  dummodo  ne  fiat  vel  ad  sterilem  faciendam  feminam 
vel  adhibeatur  leviter  vel  sine  necessitate. 

Paulo  aliter  indicemus  oportet  de  operatione  Porrensi. 
Eduardus  Porro,  professor  Paviae,  deterritus  sectionis  caesareae 
in  Italia  et  Francia  exitu  infelici,  qui  e profluvio  sanguinis 
ingenti  saepe  et  cruento  repetendus  esset;  confirmatus  contra 

exitu  felici,  quem  exstirpatio  uteri  et  ovariorum  in  feminis 
non  gravidis  habebat,  sectionem  caesaream  anno  1876  alio 
modo  instituere  coepit. 

Nam  cum  aliquando  in  sectione  caesarea  sanguinis  pro- 
fusio sedari  non  posset,  is  infantis  corpore  extracto,  etiam 
uterum  et  ovarium  exstirpavit  idque  felici  cum  successu. 
Quem  statim  alii  chirurgi  in  Francia,  Germania,  Austria 
secuti  sunt  aut  eodem  aut  minori  successu.  Neque  tum  solum 
adhiberi  coepit,  quando  ex  sanguinis  profluvio  periculum 
vitae  aderat,  sed  etiam  quando  uteri  vel  ovariorum  texturae 
depravatae  erant  vel  quando  tumores  in  his  partibus  in- 
veniebantur. Ac  ne  his  quidem  terminis  se  continebant 
medici,  quos  iustos  ac  rectos  esse  omnes  nos  concedimus;  sed 
in  dies  plures  iudicabant,  propter  pelvim  angustiorem  tantum, 
ubi  hucusque  sectio  caesara  fiebat,  operationem  Porrensem 
faciendam  esse,  id  est,  etiam  tum,  si  neque  corruptio  car- 
nium adesset,  neque  sanguinis  profluvium  vitae  periculum 
afferret,  sed  ob  id  solum,  ut  mulier  non  iam  concipere  posset 
neque  unquam  operationi  caesareae  subicienda  esset.  Qua  in 
re  meo  quidem  iudicio  fines  honestatis  transgrediuntur  medici. 
Mulier  enim,  quae  si  forte  gravidatur,  propter  pelvim  nimis 
angustam  sola  sectione  caesarea  partum  edere  potest,  in  vitae 
periculo  versatur  valde  remoto.  Nam  primum  est  incertum, 
utrum  denuo  gravidetur;  deinde  partus  per  sectionem  caesa- 
ream effectus  non  semper  vitam  in  periculum  adducit.  Quid 
ergo?  ut  avertas  periculum  tam  remotum,  num  vis  sterilem 
facere  feminam,  idque  ea  operatione,  quae  non  minus  peri- 
culosa est  quam  sectio  caesarea?  num  fertilitatem  impedire, 
matrimonii  conditionem  perdere,  munus  et  naturam  feminae 
destruere  ac  delere  vis?  Id  igitur  quamvis  pulchrum  et 
captiosum  videatur,  ut  hac  ratione  mulieres  a futuris  sectionis 
caesareae  periculis  serventur,  tamen  nihilominus,  si  ius  naturae 
legesque  morum  Christianorum  respicias,  nequit  haberi  licitum. 
Ceterum  nunc  ipsum  gravissima  disputatio  exorta  est,  cum 
in  dies  plures  existant,  qui  solis  rationibus  medicis  veterem 
illam  sectionem  caesaream  defendant. 

Si  quis  exinde  quaerat,  quid  de  liceitate  vel  obligatione 

in  ceteris  operationibus  obstetriciis  dicendum  sit.  iam  patet, 
hae  si  rite  absolvantur,  nihil  dubii  intercedere  posse.  Quodsi 
enim  forceps,  sicut  et  operatio  versionis  partusque  praematuri 
arte  facti  suo  tempore  aptoque  modo  adhibeantur,  nihil  aliud 
efficiunt,  nisi  ut  partus  ad  salutem  tum  matris  tum  foetus 
finiatur.  Partus  praematurus  arte  factus  i.  e.  partus  eo  tem- 
pore effectus,  quo  praegnatione  quidem  nondum  finita  foetus 
tamen  iam  satis  evolutus  est,  ut  a matre  separatus  per  se 
vivere  valeat,  — partus  dico  praematurus  maxime  forte  inter 
illas  operationes  potest  periculum  aliquod  inferre,  quando- 
quidem foetus  membra  nondum  perfecte  evoluta  effectibus 
externis  mutatoque  nutritionis  modo  nondum  satis  paria  sunt. 
De  hac  operatione  quaestio  tunc  primum  exoritur,  quum  ex 
una  parte  certum  est,  partum  finita  praegnatione  sine  opera- 
tione, quae  in  periculum  adducit  vitam  matris  et  foetus,  vel 
etiam  (ut  omittam  sectionem  caesaream)  sine  diminutione 
foetus  fieri  non  posse,  et  quum  simul  ex  altera  parte  pru- 
denter sperari  potest,  fore  ut  priori  tempore  foetus  sine 
magno  periculo  matris  vivens  et  ad  vitam  separatam  aptus 
nasci  possit.  Hoc  in  casu  mater  non  tenetur,  cum  periculo 
vitae  suae  finem  praegnationis  exspectare.  Licet  ergo  par- 
tum praematurum  arte  procurare,  atque  mater  ratione  vitae 
propriae  servandae  forte  tenetur,  hanc  viam  eligere,  ut 
liberetur  ex  fatali  sua  conditione,  praesertim  quum  hic  de 
magnis  doloribus  ac  de  insuperabili  horrore  sermo  esse  nequeat. 

Idem  multo  magis  forte  valet  in  secunda  serie  indi- 
cationum pro  partu  praematuro  arte  efficiendo : in  morbis  sc. 
periculosis  aliisque  in  casibus,  qui  matri  accidunt  tempore 
praegnationis,  si  salus  matris  partu  praematuro  arte  facto 
possibilis  vel  verisimilis  evadat.  Si  enim  mater  moreretur 
ante  partum,  foetus  pariter  summo  in  periculo  versaretur, 
quare  et  hic  partus  praematurus  a^te  factus  et  matri  et  foetui 
salutaris  est. 

Denique  hoc  loco  facienda  est  mentio  sectionis  caesareae 
post  mortem  matris  peragendae.  Si  mulier  praegnans  moriatur 
completa  vigesima  octava  praegnationis  hebdomada,  sectio 
caesarea  ipsis  legibus  praescribitur.  Num  recte  hoc  praeceptum 

coarctetur  ad  completam  vigesimam  octavam  praegnationis 
hebdomadam,  ut  minimum  dicam,  in  dubium  vocari  potest, 
si  habeatur  ratio  baptisimi  foetui  tribuendi.  Equidem  plane 
aliter  sentio.  Primis  quidem  mensibus  praegnationis  vix 
unquam  sperandum  est,  fore  ut  ovulum  sectione  caesarea 
vivens  extrahatur.  Completo  autem  quarto  fere  mense 
sectionem  caesaream  facerem,  dummodo  ne  graves  habeantur 
rationes  existimandi,  foetum  iam  ante  matrem  vel  simul  cum 
matre  mortuum  esse;  imprimis  sectionem  caesaream  facerem, 
quandocunque  mulieres  praegnantes  subitanea  vel  celerrima 
morte  praeripiuntur. 

Patet  hanc  operationem  exsequendam  esse  quam  citissime 
post  mortem  matris.  Magnas  difficultates  hac  in  re  nonnun- 
quam  occurrere  posse,  liquet  consideranti,  quam  difficile  sit, 
certitudinem  acquirere  de  morte,  praesertim  si  celeriter  vel 
subito  mors  subsecuta  sit.  Haec  autem  ad  medicum  pertinent, 
cui  consilium  animique  praesentia  in  conditione  tam  gravi 
imprimis  necessaria  sunt.  Quantum  fieri  potest  medicus 
operationem  peraget  eadem  cum  cautione  ac  diligentia,  ac  si 
mulier  etiamtum  viveret,  ita  ut  ne  tunc  quidem  omnia  per- 
dat, quum  mulier,  quae  videbatur  mortua,  adhuc  vivit. 
Quid  autem  faciendum  erit,  si  medicus  statim  haberi  nequeat, 
si  ille  (ruri)  longe  ab  illo  loco  habitet,  aut  inveniri  non 
, possit?  — An  clerico,  qui  plerumque  statim  accersitur, 
operatio  peragenda  est?  Iam  facta  est  a clericis  fortibus  atque 
ardentibus.  Attamen  ut  mihi  videtur,  hoc  minime  proban- 
dum est.  Qua  quidem  in  re  assentiri  nequeo  Vering1),  viro 
optime  merito,  qui  necessarium  esse  putat,  clericos  sectionem 
caesaream  noscere,  atque  adeo  officium  ipsis  imponit,  in  ex- 
trema necessitate  potius  operationem  per  semetipsos  ex- 
sequendi, quam  foetum  sine  baptismo  morti  tradendi.  Cui 
sententiae  ut  accedam , neque  exclamationes  adhibitae  a 

x)  Vering,  A.  M.  Handbuch  der  Pastoralmedicin.  Münster,  Aschen- 
dorfFsche  Buchhandlung,  1835,  pag  257.  Vering  aliique  in  hac  re,  ut 
patet,  sententiam  Cangliamilae  sequuntur,  qui  (Embryologia  sacra 
lib.  II  cap.  XVI)  de  obligatione  clerici,  perficiendi  sectionem  caesaream 
post  mortem,  fuse  tractat. 

Debreyne1)  quidquam  valebunt  neque  grave  illud  verbum, 
quo  Macher2)  utitur,  „homines  obstrusos“  eos  vocans,  qui 
sectionem  caesaream  aliquid  clerico  „indecens“  dicerent.  In- 
decens sectio  caesarea  clerico  certe  est;  id,  puto,  explicatione 
non  indiget.  At  nonne  eodem  iure  clericus  tota  arte  ob- 
stetricia instruendus  esset,  ut,  si  necesse,  hoc  munere  fungi 
posset  ? Ita  ruri  sine  dubio  nonnunquam  aliquis  foetus, 
imo  aliquando  tum  mater  tum 'foetus  salvari  possent.  Clerico 
certe  non  esset  indecentius,  suo  tempore  partum  iuvare,  quum 
placenta  praevia  est  (qui  quidem  status  et  matrem  et  foetum 
summum  in  periculum  adducit),  et  ita  matrem  simul  ac 
foetum  salvare,  quam  sectione  caesarea  fortasse  foetum  con- 
servare. Discrimen  in  eo  tantum  est,  quod  in  priori  casu 
unusquisque  absurdum  diceret,  clerico  tale  officium  imponere, 
contra  in  secundo  casu  unus  temere  sequitur  sententiam 
alterius;  ita,  aiunt,  esto,  quia  — iam  ita  factum  est,  ergo 
posse  fieri  videtur.  Hic  autem  error  intelligitur  ex  eo,  quod 
in  imperito  exsecutio  huiusmodi  operationis  sine  dubio  est 
praeclara  actio,  et  quod  propter  fortitudinem  facile  oblivis- 
cimur atque  ignoscimus  indecentiam.  At  non  solum  indecens, 
sed  etiam  periculosa  est  exsecutio  huius  operationis  facta  ab 
aliquo,  qui  medicinae  est  imperitus.  Nam  ut  omittam  diffi- 
cultatem  cognoscendi,  num  mors  revera  subsecuta  sit,  sectio 
caesarea  non  solum  accuratum  postulat  cognitionem  earum 
partium,  in  quibus  versatur  actio,  sed  magnam  insuper  exer- 
citationem, quae  imperito  etiam  tunc  deerit,  quum  exactissi- 
mam huius  operationis  descriptionem  memoria  tenet.  Sectio 
caesaerea  in  corpore  calido  mulieris  modo  mortuae  peragenda, 
est  operatio,  quae  ipsum  medicum  vehementer  commovet, 
praesertim  quum  hac  operatio  plerumque  perficienda  sit  absque 
socio  rei  prudenti,  quandoquidem  in  quaerendo  socio  tempus 


J)  Debreyne,  P.  J.  C.  Essai  sur  la  theologie  morale,  consideree 
dans  ses  rapports  avec  la  physiologie  et  la  medicine.  V.  edition.  Paris, 
librairie  Poussielgue  fieres,  rue  Cassette  27.  1868.  pag.  247. 

2)  Macher,  Dr.  Mathias,  Pastoralheilkunde  für  Seelsorger.  4.  Auf- 
lage. Augsburg,  Math.  Rieger’sche  Buchhandlung,  1860.  pag.  339.  An- 
merkung. 

pretiosum  perdi  nec  potest  nec  debet.  Perturbatio  e re  ipsa 
oriens,  anxia  illa  ad  primam  incisionem  exspectatio,  utrum 
forte  mortua  se  moveat,  profluvium  denique  sanguinis  calidi, 
qui  operanti  obviam  effunditur,  haec  omnia  eiusmodi  sunt,  ut 
ipse  tantum  medicus  propter  notitiam,  quam  habet,  opera- 
tionis, et  quia  assuefactus  est  effusione  sanguinis,  servare 
possit  quietem  necessariam  ad  operationem  salutariter  per- 
ficiendam. Clerico  autem,  qui  de  hac  operatione  brevi  tantum 
descriptione  notitiam  acquisivit  valde  imperfectam,  quomodo 
ei  imponi  potest  obligatio,  in  causa  necessitatis  talem  opera- 
tionem exsequendi?  Nonne  pauca  illa,  quae  hac  de  re  didicit, 
timore  ac  tremore,  quem  necessario  in  se  sentiet,  plane  in- 
utilia fiunt,  ita  ut  prosper  eventus  vix  sperari  possit?  — 
Nihil  dicam  de  aliis  incommodis,  cjuae  hic  latent.  Quis  de- 
fendet clericum  a mala  fama,  quae  ex  tali  actione  laico  plane 
inaudita  oriri  potest?  Nonne  vulgo  dicent:  „Quid  ad  illum? 
non  pertinet  ad  eum?“ 

Si  agitur  de  casu  necessitatis , clerico  non  quidem  inter- 
dicta est  incisio  auctoritate  ecclesiastica.  Habetur  hic  certe 
casus  necessitatis;  nihilominus  aliud  concedere  non  possum, 
nisi  hoc,  clerico,  qui  ad  hoc  satis  aptum  se  reputat,  non  esse 
interdictum j sectionem  caesaream  exsequi.  Obligatio  autem 
adesse  nequit;  nam  quum  non  tenear,  mediis  extraordinariis, 
quae  horrorem  magnum  iniiciunt,  propriam  servare  vitam, 
— certe  non  teneor,  mediis  extraordinariis  servare  vitam 
alterius,  „quum  id  extra  communes  vires  positum  sit.“ 

Nuperrime  commendatur  a Dr.  Max  Bunge,1)  sectionem 
caesaream  esse  faciendam  in  femina  moribunda,  id  quod  antea 
non  usurpabatur  nisi  rarissime.  „Si  per  medici  diagnosin  et 
prognosin,  inquit,  certo  exspectatu]',  mulierem  partui  proximam 
brevi  morituram  esse ; si  praeterea  foetus  certo  vivit  et 
naturali  pelvis  via  verosimiliter  vix  bene  edi  poterit;  si 
denique  exitus  letalis  proximus  arceri  iam  non  poterit, 


1)  Dr.  Max  Bunge.  Ueber  Berechtigung  des  Kaiserschnittes  an 
der  Sterbenden  etc.  Zeitschrift  für  Geburtshilfe  und  Gynäkologie 
:IX  2.  1883.  pag.  215. 

etiamsi  partus  artificiose  incipiatur:  tum  fiat  sine  ulla  mora 
sectio  caesarea,  ubi  primum  in  muliere  ea  signa  observantur, 
e quibus  certo  concludimus,  vitam  infantis  prius  quam  matris 
vitam  et  brevissimo  quidem  tempore  perditum  iri  (asphyxia 
matris,  pressio  sanguinis  multum  diminuta  simul  cum  longa 
agonia,  calor  ingenter  auctus) ; ex  pulsibus  cordis  infantis 
interdum  concludere  poteris,  instare  hoc  periculum.“ 

Nullo  modo  dubitari  potest,  quin,  si  vel  moribunda 
consentit  vel,  quando  mater  sui  non  compos  est,  eius  pro- 
pinqui consentiunt,  haec  sectio  sit  licita.  Sed  negari  non 
potest,  quin  „decorum  quam  maxime  violetur“.  Quodetsi 
Bunge  decori  rationem  non  habet,  plerumque  tamen  a pro- 
pinquis ob  id  ipsum  potestas  secandi  non  concedetur.  Praeterea 
summa  tantum  cum  difficultate  definiri  potest,  quando  secare 
tempestivum  sit.  Nam  aut  diutius  exspectatur,  aut  praemature 
secatur.  Sin  prius,  infans  mortuus  extrahetur  (etiamsi  paulo 
ante  de  vita  infantis  tibi  persuasisse  videbaris),  postquam 
diu  scalprum  matri  admoveris ; sin  alterum,  secatur  in  matre, 
quae  videbatur  moribunda,  cui  tamen  morbus  mortem  non- 
dum infert,  unde  discrimen  mortis  proximum  sine  necessitate 
sectione  caesarea  augetur.  Has  ob  difficultates  rarissimam 
existimo  hanc  operationem  esse  futuram. 


III.  DE  MEDICAMENTORUM  USU. 

Si  valetudo  graviter  perturbata  mediis  ordinariis  restitui 
nequeat,  infirmus  data  occasione  consulat  medicum  atque 
praeceptis  medici  obtemperet,  nisi  media  ab  illo  indicata 
molestiam  extraordinariam  afferant. x)  Hinc  s.  Scriptua  ait : 
Honora  medicum  propter  necessitatem:  etenim  illum  creavit 
Altissimus.  Altissimus  creavit  de  terra  medicamenta  et  vir 
prudens  non  abhorrebit  illa.* 2) 

Medicus  magnam  habet  potestatem  in  corpus  infirmi, 
quia  infirmus  ispe  de  mediis  praescriptis  judicare  nequit,  sed. 


*)  Scavini,  1.  c.  tract.  III.  disp.  II,  cap.  I,  art.  III,  qu.  5. 

2)  Eccles.  XXXVI. 

bona  cum  fide  ac  fiducia  eis  uti  debet.  At  in  hunc  tantum 
finem  Altissimus  procreavit  medicamenta , ut  in  salutem 
hominum  adhibeantur,  eam  que  et  corporalem  et  spiritualem. 
Hinc  ex  natura  rei  pro  medico  hae  sequuntur  conditiones 
quoad  usum  medicamentorum: 

1.  Medicus  semper  iis  uti  debet  mediis,  quae  iuxta  id, 
quod  scientia  docet,  certa  sunt.  Si  remedia  certa  contra 
aliquem  morbum  non  cognoscantur,  illud  praeferendum  est, 
quod  verisimilius  ad  salutem  conducit. 

2.  Non  licet  medico,  experientiam  quaerere  ex  homine 
iis  mediis,  quorum  effectum  ipse  ignorat,  utrum  scilicet  nociva 
sint,  an  vero  utilia.1)  Potest  tamen  adhibere  media,  quae 
certo  quidem  scit  nocere  non  posse,  quamvis  ipsi  non  constet, 
utrum  in  praesenti  casu  profutura  sint. 

3.  Infirmo,  cuius  salus  iam  sperari  nequit,  etiam  tale 
remedium  praeberi  potest,  quod  utrum  nocivum  an  utile 
futurum  sit,  medico  non  constat,  „ad  infirmi  salutem  curan- 
dam.“ (At  ne  hic  quidem  ad  experimentum  faciendum  pro 
aliis  infirmis;  est  enim  illicitum,  quaerere  experimentum  in 
alterius  vita.)  „Nam  conformius  est  prudentiae  et  voluntati 
ipsius  infirmi,  applicare  illi  remedium  dubium,  quam  illud 
omittere  cum  certitudine  mortis.“  2) 

Hae  conditiones,  praesertim  illud  interdictum  de  quae- 
rendo experimento,  obligant  sub  gravi. 

Tribus  supradictis  conditionibus  plerumque  quidem  satisfit, 
saltem  non  violantur  frequentius.  Est  autem  aliquod  remediorum 


Q Ita  v.  gr.  novissimis  temporibus  ad  varios  fines  vaccinationes 
institutae  sunt  ex  secretis  ulcerum  syphiliticorum.  Ceteris  praetermissis, 
hae  vaccinationes  etiam  adhibebantur  ad  finem  diagnosticum.  Quando 
enim  dubium  erat,  utrum  quis  aegrotaret  ex  syphilide  (syphilis  latens) 
necne,  ipsi  inseritur  virus  ulceris  syphilitici  recens.  Si  ille  homo 
syphiliticus  erat,  vaccinatio  carebit  effectu,  contra  si  syphiliticus  non 
erat,  eo  loco,  ubi  vaccinatio  facta  est,  ulcus  syphiliticum  exorietur. 
Priori  in  casu  experimentum  homini  illi  probabiliter  non  nocebit,  in 
altero  autem  damnum  grave  ei  infertur;  etenim  homo  antea  non 
syphiliticus  insitione  syphiliticus  evasit.  Quare  vaccinatio  secretis  ex 
ulceribus  syphiliticis  facta  ut  adiumentum  diagnosticum  admittenda 
non  est. 

2)  Scavini,  1.  c.  tract.  III,  disp.  II,  cap.  I,  art.  III,  qu.  3,  R.  2. 

C apel  Imann,  Medicina  pastoralis.  Ed.  IX.  3 

genus,  de  quo  paulo  fusius  agere  iuvat  quodque  hac  aetate 
communiter  in  usu  est,  haec  sunt  remedia  narcotica  (< dolorem 
lenientia , somnifera , sopientia). 

Dolor  in  omnibus  fere  morbis  habetur  ac  saepius  inter 
prima  signa  perturbatae  valetudinis  reperitur.  Qualis  autem 
sit  dolor,  magni  momenti  est  tam  diagnosi  quam  prognosi 
instituendae.  Nihilominus  praeter  mortem  dolor  est  illa  morbi 
pars,  quam  homo  maxime  timet,  quamque  effugere  vehementer 
cupit.  Quare  medici  omnium  aetatum  dolores  morborum 
lenire  studuerunt.  Vere  stupenda  sunt,  quae  hac  in  re  nostra 
aetate  effecta  sunt,  et  de  his  sane  licet  gaudere.  At  nonne 
limites  tamen  sunt  in  adhibendis  his  remediis?  Et  hi  limites 
nonne  saepius  posthabentur? 

Nemini  quidem  dubium  est,  quin  liceat,  dolores  ope  me- 
dicinae minuere,  modo  ne  remediis  adhibitis  sanatio  morbi 
retardetur,  aut  valetudini  vel  vitae  directe  damnum  vel  peri- 
culum afferatur.  Remotio  enim  dolorum  non  valet  tantum, 
quantum  restitutio  vel  conservatio  ipsius  valetudinis.  Loquor 
hic  solummodo  ex  persona  medici,  omittens  ea  omnia,  quae 
de  dolore  ratione  morum  atque  asceseos  dici  possunt. 

In  adhibendis  igitur  remediis  dolorem  lenientibus  potest 
quis  peccare  vel  eo,  quod  portionem  praebeat  nimis  magnam, 
valetudini  nocivam,  vel  eo,  quod  haec  remedia  frequentius 
adhibeat,  ita  ut  naturam  iisdem  assuefaciat  ac  systema  ner- 
vorum paulatim  pessumdet.  Quod  vitium  aetate  nostra  valde 
frequens  esse,  certe  nemo  negabit. 

Postquam  inventa  est  methodus  medicamenta  sub  cutem 
iniiciendi  (iniectio  subcutanea),  multa  illa  incommoda  vitare 
possumus,  quae  ex  remediorum  narcoticorum  usu  per  sto- 
machum saepissime  nascuntur.  Haec  utendi  commoditas 
atque  effectus  certitudo  iniectionem  subcutaneam  valde  accep- 
tam reddidit,  sed  eadem  abusum  induxit  non  satis  dolendum. 
Usitatissimum  remedium  ad  dolorem  leniendum  est  morphium ; 
quod  nunc  plerumque  sub  cutem  iniiei  solet.  Dolor  valde 
exiguus  vulneris  acu  puncti,  ex  quo  effectus  adeo  prompte  ac 
certo  sequitur,  tantopere  allicit,  ut  nonnulli  medici,  ubicunque 
de  magno  dolore  quis  queritur,  statim  siphunculum  arripiant 

.ad  morphium  iniiciendum.  Neque  multa  contra  hunc  usum 
dicenda  essent,  nisi  mox  effectus  inde  sequerentur  pessimi. 
Nam  quum  plerumque  lenito  dolore  nondum  simul  ipsa  causa 
doloris  removeatur,  desinente  vi  morphii  dolor  redit,  neque 
raro  etiam  vehementior,  quia  morphium  saepissime  in  syste- 
mate nervorum  vim  resistendi  debilitat.  Iamvero  infirmus 
lamentans  ac  querulus  alteram  petit  iniectionem.  Quam  si 
impetrare  non  valet,  impensius  rogat,  ac  demum  medicum 
graviter  incusat.  Medicus  rursus  ei  indulget  atque  ita  omnia 
repetuntur.  In  morbis  acutis,  non  nimis  diuturnis,  si  quidem 
medicus  aliqua  cum  severitate  agere  sciat,  operatio  non  nimis 
saepe  recurret,  ac  damnum  illatum  mox  resarcietur.  Quid 
vero  fiet  in  malis  diuturnis,  chronicis  ac  dolorosis?  Sive 
volens  sive  coactus  repetitis  querelis  infirmi,  qui  iam  cognoscit 
remedium  doloris,  medicus  operationem  fatalem  repetit,  vis 
doloribus  resistendi  in  infirmo  magis  magisque  decrescit, 
iniectio  in  dies  postulatur  frequentius.  Tandem  medicus,  sive 
commoditate  motus,  sive  ut  evitet  querelas  toties  repetitas, 
•ad  ultimum  progreditur  (praesertim  si  malum  est  chronicum 
atque  insanabile),  tradens  infirmo  vel  propinquis  infelicem 
siphunculum  ad  morphium  iniiciendum  et  morphii  solutionem 
■quo  demum  facto  infirmus  rapidissime  ad  interitum  ruit. 
Tunc  iniectio  repetitur  frequentius,  augetur  portio  morphii, 
decrescit  vis  resistendi,  usquedum  tristis  imago  aviditatis 
morphii  perfecte  exculta  est.  Infirmus  modo  lividus  et 
torpens  est,  modo  excitatus;  molesti  caloris  ac  frigoris  impetus 
sese  excipiunt.  Trepidat  ut  potator,  donec  morphium  sumpsit. 
Insomnia,  fastidium  cibi,  difficultas  cibum  concoquendi  in  dies 
eum  magis  debilitant.  Morphium  autem  si  huic  misero 
adimatur,  frigora  oriuntur,  dolores  per  totum  corpus,  diarrhoea 
vehemens;  perturbatio  animi  atque  anxietas  cum  absoluta 
insomnia  nonnunquam  accrescunt  usque  ad  ipsum  furorem. 
(Delirium  tremens  ex  morphii  abusu.  Levinstein.  !)  Neque 
raro  accidit,  ut  sive  subito  sive  praecedentibus  variis  nuntiis 


fi  Levinstein,  Dr.  Ed.  Die  Morphiumsueht.  Berlin  1877.  August 
Hirschwald. 

perfectus  collapsus  subsequatur.  Quae  quidem  res  valde 
sollicitantes  efficiunt,  ut  a conatu  adimendi  infirmo  morphium 
mox  discedatur,  et  aegrotus  revertatur  ad  terribile  suum 
„remedium“.  Mox  animi  remissio  exoritur  usque  ad  torporem, 
sequuntur  illusiones  atque  hallucinationes  initio  quidem  rarius, 
mox  frequentius;  denique  mentis  alienatio  vel  mors  voluntaria 
nonnunquam  huiusmodi  „curationis“  finem  constituunt. 

Quid  igitur?  Talia  num  possunt  permitti?  An  forte  rem 
verbis  extollo  ? Nonne  unusquisque  fere  medicus  iam  tales 
miseros  vidit?  Nonne  casus  huiusmodi  in  quacunque 
ephemeride,  quae  de  rebus  medicis  tractat,  exponuntur? 

Iuxta  pharmacopoeam  germanicam  non  licet  plus  morpliii 
sumere  in  die  quam  0,12  grammata.  Advertendum  est  simul, 
has  portiones  maximas  non  ad  diuturnum,  sed  ad  brevem 
usum  determinatas  esse.  Morphiophagi  autem  brevi  usque 
ad  0,2 — 0,5  gr.  ascendunt,  ac  denique  usque  ad  1,0  vel  etiam 
usque  ad  8,0  gr.  pro  die,  pari  fere  ratione,  ac  si  ille,  qui  cmn 
duas  lagenas  vini  bibat,  tamen  ebrius  non  fit  neque  sanitatem 
mentis  amittit,  paulatim  augendo  copiam  eo  deveniret,  ut  20 
vel  80  lagenas  biberet.  Quod  certe  licere  nequit.  Culpa  autem 
huius  rei  per  partem  quidem  in  aegroto  illo  imprudenti  est, 
maxima  tamen  culpae  pars  recidit  in  medicum.  Iniquissimum 
certe  est,  remediis  adeo  periculosis  tam  leviter,  atque  temere 
uti.  Atque  eo  devenit,  ut  locis  illis  infortunatis,  ubi  talis 
habetur  medicus,  subcutanea  morphii  iniectio  ab  ipsis  imperitis 
adhibeatur  tanquam  medium  diaeteticum.  Artifices,  qui  in- 
strumenta fabricantur,  multum  ibi  negotiantur  siphunculis  ad 
morphium  iniiciendum,  quos  non  quidem  medicis  sed  im- 
peritis in  rebus  medicis  vendant,  ut  plures  artifices  fide  digni 
mihi  confirmarunt.  Quare  sane  dolendum  est,  medicum  tantum 
habere  potestatem  in  medicamentis  distribuendis,  ut  etiam 
quantitatem  morphii  ad  abusum  requisitam  dare  possit,  neque 
legibus  impediatur.  Licet  hac  in  re  unus  vel  alter  ex  collegis 
meis  contra  me  exsurgat;  equidem  nihilominus  permaneo  in 
sententia  mea,  ut  dicam  remedio  hoc  valde  utili,  ac  non  satis 
aestimando,  complures  medicos  male  uti.  Sed  haec  ideo  ex- 
posui, ut  confessarius  data  occasione  id  interdicat  atque  ex 

iis,  quae  de  moribus  et  de  legibus  divinis  praecipiuntur,  im- 
pediat ea,  contra  quae  hucusque  leges  humanae  nihil  valent. 

Facere  non  possum,  quin  hic  etiam  de  sanatione  morphio- 
pliagi  loquar.  Saepius  mihi  erat  occasio  tales  observandi, 
tum  in  domo,  qua  detinentur  mente  capti,  ubi  per  multos 
annos  medici  munus  administravi,  tum  in  curationibus  privatis. 
Ex  hac  mea  experientia  assentiri  debeo  sententiae  eorum, 
qui  affirmant,  primum  requisitum  ad  hoc,  ut  morphiophagus 
sanari  possit,  id  esse,  ut  medicus  infirmum  perfecte  in  sua 
potestate  habeat.  Vix  creditur,  quanta  cum  pertinacia  in 
querelis  minisque  acerbissimis,  quanta  cum  astutia  ac  dolo 
morphiophagus  venenum  desideratum  sibi  comparare  studeat. 
Tum  haec,  tum  effectus  sollicitudinem  afferentes,  quos  ex 
privatione  morphii  oriri  dixi,  et  custodes  et  proprinquos  im- 
pellunt, ut  etiam  inscio  medico  iterum  dent  morphium,  unde 
omnis  prosper  eventus  irritus  fiat.  Cognovi  equidem  medi- 
cum, qui  firmiter  statuerat,  ab  aviditate  morphii  se  liberare 
ideoque  curae  cuiusdam  collegae  se  commisit.  At  paulo  post 
ipse  collegae  confessus  est,  se  fefellisse  eius  attentionem  et 
morphium  ipso  inscio  sumpsisse.  Simile  quid  narrat  Leides- 
dorf de  medico  quodam  iuniore,  qui  experimenti  causa  se 
fecit  morphiophagum , ac  denique  in  institutum  Leides- 
dorfianum  se  contulit,  probe  intelligens,  se  nunquam  sanatum 
iri,  nisi  a tertio  quodam  libertate  privaretur.  Morphiophagos 
oportet  transmittere  in  institutum  aliquod  bene  gubernatum, 
in  quo  custodes  habentur  recte  instituti.  Interdum  hospitium 
mente  captorum  maxime  idoneum  videtur,  quia  ibi  tantum 
coarctatio  libertatis  permittitur  atque  effici  potest.  Quae 
privatio  libertatis  nullam  peccati  culpam  habet,  nam  in  in- 
firmis istis  vis  resistendi  adeo  exigua  est,  ut  tanquam  ex 
parte  amentes  considerandi  sint.  Recipientur  autem  in  hos- 
pitium mente  captorum  ibique  libertate  privabuntur  eo  facilius, 
quia  his  infirmis  generatim  facile  persuadetur,  ut  sua  sponte 
in  hospitium  ingrediantur  suscipiantque  libertatis  privationem 
brevi  finiendam. 

Clericus  de  miseris  istis  infirmis  optime  mereri  potest, 
si,  aliis  remediis  domi  frustra  adhibitis,  iis  persuadere  conatur. 

ut  sua  sponte  in  hospitium  aliquod  aptum  ingrediantur,, 
ostendens,  eos  domi  sanari  non  posse,  in  hospitio  contra, 
quantum  opinari  liceat,  celeriter  a tantis  cruciatibus  liberatum 
iri.  (Cfr.  ea,  quae  infra  de  curatione  mente  captorum  di- 
centur.) 

Curatio  ipsa  apud  eos,  qui  non  sumpserunt  portiones 
nimis  magnas  (non  plus  quam  0,2 — 0,8  gr.  pro  die),  in  re- 
pentina, atque  perfecta  morphii  privatione  consistit. l)  Peri- 
culosi autem  effectus  hinc  orientes  aliis  remediis  sedantibus 
(balneis,  kalio  bromato,  chloralo  hydrato)  depellendi  sunt, 
augendae  simul  vires  cibis  succulentis  vinoque  valido.  Hoc 
modo  sanatio  plerumque  intra  8 vel  4 hebdomadas  perfecta 
erit,  raro  diutius  protrahetur  ad  summum  8 hebdomadas  re- 
quiret. 

Perniciosior  quam  morphii  cupiditas  est  illa,  quae  ulti- 
mis temporibus  grassatur,  cupiditas  cocaini.  Cocainum  et 
corpora  et  animos  multo  celerius  et  vehementius  perdit  ac 
destruit,  quam  morphium.  Secundum  Erlenmeyer2)  Cocainistae 
adeo  lamentantur,  ingemiscunt,  adeo  infirma  sunt  voluntate 
et  debilitati,  adeo  alia  atque  alia  irritamenta  postulant,  ut 
multo  etiam  pessimos  Morphinistos  superent.  Hallucinationes, 
animi  et  perturbationes  et  infirmitates,  mania  persecutoria 
fere  sine  exceptione  vitam  horum  hominum  concludunt. 
Quare  cupiditas  cocaini  (ut  Erlenmeyer  dicit)  multo  difficilius 
curatur,  quam  morphii  atque  aegrotus  per  4 — 6 menses  sub 
costodibus  bene  clausus  teneatur  necesse  est. 

Omnissis  quibusdam  aliis  remediis  minus  frequenter  ad- 
hibitis, quorum  effectus  minus  perniciosi  sunt  nec  tam  celeriter 
se  manifestant,  transeo  ad  remedia  sopientia , quorum  usitatis- 
sima sunt  aether , gas  nitrogenii  oxydulati  ( Lachgas , Gaz  hilarant)' 
et  imprimis  chlor oformimn. 

p Si  quis  vero  summis  forte  portionibus  (1,0— 3,0  gr.)  est  assue- 
factus, secundum  Leidesdorf  privatio  gradatim  quidem,  at  celeriter 
tamen  exsequenda  est.  Deminuatur  aegroto  statim  portio  usque  ad 
0,05  vel  0,1  gr  pro  die,  celeriter  descendendo,  ita  ut  saltem  secunda 
hebdomada  finita  privatio  perfecta  sit. 

2)  Erlenmeyer,  Ueber  Cocainsucht.  Deutsche  Medicinal-Zeitung,. 
1886.  Nro.  48.  * 

Chloroformium  eiusque  usus  in  operationibus  chirurgicis 
peragendis  sane  magnum  est  beneficium  generi  humano  tot 
doloribus  obnoxio.  Quidquid  vivit,  dolorem  fugit  ac  timet, 
imprimis  eum  dolorem,  quem  operatio  aliqua,  licet  necessaria, 
affert.  Hinc  trepidatio  illa  ac  timor  majorum  operationum 
omnis  generis,  hinc  incurvationes  atque  renisus  sub  manu 
chirurgi.  Timor  autem  doloris,  vel  dolor  ipse,  vel  effectus 
illi,  qui  timore  doloreque  in  systemate  nervorum  provocantur 
et  non  raro  letales  sunt,  denique  renisus  atque  agitatio 
valde  molesta  aegrotorum  doloribus  vexatorum,  magna  olim 
erant  impedimenta  chirurgiae  utiliter  exercendae.  Nunc  vero 
quomodo  mutata  sunt  omnia!  En  aegrotum  prorsus  tran- 
quillum sopore  chloroformii,  carentem  dolore,  libero  voluntatis 
exercitio  atque  renisu.  Perfecta  cum  quiete  operatio  firmiter 
ac  diligenter  perfici  potest,  aegrotus  autem  expergefactus, 
quum  dolor  pro  rerum  circumstantiis  sit  exiguus,  non  laborat 
nisi  ex  effectibus  soporis  chloroformii  raro  molestioribus. 
Quod  sane  miseris  aegrotis  magni  est  momenti  magnumque 
beneficium. 

Habetur  tamen  etiam  hac  in  re  aliquid  incommodi ; non- 
nunquam  enim  ex  causis  aliquando  notis  aliquando  occultis 
intra  narcosin  chloroformii  mors  subintrat.  Qui  quidem 
casus  licet  non  sint  valde  frequentes  (a  nonnullis  computatur 
unus  inter  10,000),  monent  tamen,  ut  caute  agatur.  Impru- 
dentissimum  sane  est,  hac  de  causa  chloroformium  omnino 
reprobare,  minimeque  certe  probandum,  quod  ait  Clarus 
hac  mortis  possibilitate  motus,  „chloroformium  inter  felicis- 
simos progressus,  quos  ars  medicinae  novissimis  temporibus 
fecit,  computandum  non  esse“.  Postulat  autem  haec  tam  mali 
exitus  possibilitas 

primo,  ut  ante  chloroformii  usum  diligenter  inquiratur, 
num  forte  constitutio  infirmi  sit  talis,  quae,  ut  experientia 
docet,  adhibito  chloroformio  facile  mortem  afferat, 

secundo , ne  chloroformium  adhibeatur,  nisi  quando 


2)  Clarus,  D.  I.  Handbuch  der  Arzneimittellehre,  Leipzig  1856, 
pag.  966. 

necessarium  sit,  i.  e.  tunc  tantum,  quum  modus  et  gravitas 
operationis,  dolores  valde  vehementes,  vel  diuturnitas  rei 
usum  chloroformii  valde  utilem  vel  necessarium  reddant. 

Contra  utrumque  non  raro  peccatur  et  quamvis  non 
semper  malus  exitus  hunc  usum  temerarium  puniat,  talis 
agendi  modus  non  minus  idcirco  reprehensione  dignus  est 
atque  illicitus.  Enumerare  quidem  hic  non  possum  opera- 
tiones illas,  quae  chloroformium  postulant  vel  vetant,  longum 
est;  praesertim  quum  magna  ex  parte  hoc  dependeat  a sin- 
gulis circumstantiis  singularique  infirmi  constitutione,  quare 
praecepta  certa  dari  nequeunt.  Satis  sit,  ut  dicam  generatim, 
neque  infirmo  neque  medico  licere,  sine  gravi  causa  chloro- 
formio  uti. 

Sed  de  usu  chloroformii  in  arte  obstetricia  hic  pauca 
addam.  Inter  ceteros  praesertim  Angli  iam  diutius  chloro- 
formio  in  obstetriciis  utebantur.  Nunc  etiam  in  Germania 
a nonnullis  hic  usus  commendatur.  Praesertim  in  illis  opera- 
tionibus obstetriciis,  quae  plerumque  magnos  dolores  afferunt 
ac  plus  minusve  permanent,  eadem  chloroformio  iura  tribuere 
volunt,  quae  in  chirurgia  iamdudum  occupat.  Ac  primo 
quidem  intuitu  haec  iusta  videntur.  Nemo  tamen  poterit 
negare,  operationes  obstetricias  etiam  dolorosissimas,  sectione 
caesarea  minime  exclusa,  quamvis  laesiones  in  iis  fiant 
maximae  pluresque  earum  etiam  diu  perdurent,  generatim 
multo  facilius  perferri,  multoque  minus  anxietatem  ac  terrorem 
iniicere,  quam  alias  operationes  cruentas  forte  minus  graves. 
Excepta  una  sectione  caesarea,  cui  quondam  ut  medicus 
assistens  adfui,  omnes  operationes  obstetricias,  quae  in  usu 
sunt  (etiam  laparotomiam),  perfeci,  quarum  plures  saepissime 
peragendi  mihi  fuit  occasio.  Nunquam  in  his  chloroformio 
usus  sum,  semperque  animadverti,  dolores  ex  operatione  pro- 
venientes quoad  effectus,  quos  in  systemate  nervorum  operatio 
producit,  non  esse  multo  vehementiores  iis  doloribus,  qui 
physiologice  puerperio  sunt  proprii.  Negari  insuper  nequit, 
quin  in  compluribus  operationibus  obstetriciis  medico  valde 
incommodum  sit,  mulierem  musculos  suos  non  habere  in 
sua  potestate ! Nihilominus  tamen  certe  consentire  possumus 

cum  Schröder,1)  qui  affirmat,  narcosin  in  operationibus 
obstetriciis  cjeneratim  magnum  esse  beneficium  mulieri 
magnumque  etiam  levamen  medici.  Usum  chloroformii  hic 
licere  certum  est,  dummodo  vita  prolis  in  periculum  ne 
vocetur.  Iam  vero  quid  dicemus  de  usu  chloroformii  in  partu 
ordinario,  in  quo  praeeuntibus  Anglis  nunc  etiam  in  Ger- 
mania chloroformium  iam  saepius  adhibetur?  Bene  advertatur, 
hic  non  agi  de  doloribus  anomalis , spasmaticis  etc.,  sed  de 
doloribus,  qui  ex  ipsa  partus  natura  per  se  oriuntur,  quique 
sine  dubio  nonnunquam  acerbissimi  esse  possunt.  Etiam  in 
his  ordinariis  partus  doloribus  iudico  mitigationem  ope  chloro- 
formii quaeri  licere,  si  nec  mater  nec  proles  chloroformio 
detrimentum  capere  possunt.  At  hoc  ultimum  hucusque  cum 
certitudine  diiudicari  nondum  potest.  Ut  praetermittamus, 
matrem  inter  narcosin  subito  posse  decedere,  nemo  hucusque 
negavit,  prolem,  si  mater  utatur  chloroformio,  adduci  in 
periculum.  Tum  experientia  tum  inquisitiones  ad  hoc 
institutae  ostenderunt,  chloroformium  in  prolis  quoque  orga- 
nismum transire.2)  Atqui  exspectare  certe  licet  ex  una  parte, 
organismum  infantis  tali  veneno  minus  fortiter  resistere;  ex 
•altera  propter  defectum  respirationis  directae  timendum  est, 
ne  chloroformium  hic  non  tam  celeriter  e sanguine  secer- 
natur i deoque  facilius  mortem  inferat.  Item  matri  praeter 
affectus  ordinarios  narcoseos  (vomitum  etc.)  aliud  accedit 
periculum  ex  eo,  quod  contractiones  musculorum  uteri  fiunt 
minus  validae,  quod  partus  lentius  procedit  ac  post  partum  ex 
nimis  lenta  contractione  uteri  periculum  oritur  vehementioris 
profluvii  sanguinis.  Ipse  Schröder,  qui  usum  chloroformii  in 
partu  ordinario,  si  dolores  sint  peracerbi , defendit,  has  difficultates 
non  negat,  quapropter  ille  chloroformium  non  concedit  nisi 
•adhibeatur  ita,  ut  dolores  tantum  minuantur,  mulier  autem 


J)  Schröder,  Prof.  Dr.  Carl,  Lehrbuch  der  Geburtshilfe.  IV.  Auf- 
lage, Bonn  1874.  pag.  200. 

2)  Zweifel  (Berliner  Klinische  Wochenschrift  1874,  Nr.  21)  quinque 
enumerat  casus,  in  quibus  chloroformium  inventum  sit  in  placenta 
sive  urina  infantium,  quorum  matres  tempore  partus  chloroformio  usae 
erant. 

maneat  sui  compos.  At  ille  idem  ante  aliquot  lineas  docuit, 
narcosin  absolutam  (cum  stupore)  in  parturientibus  „non  raro 
iam  post  paucas  aspirationes  (sc.  chloroformii)  accidere.“ 
Quare  quid  habes  praesidii  contra  effectus  narcoseos? 

Ex  dictis  iam  puto  satis  liquere,  usum  chloroformii  in 
partu  ordinario  non  licere.  Dolores  ex  ipsa  rerum  natura 
orientes  interdum  peracerbi  sunt,  sed  nunquam  tanti,  ut  ferri 
non  possint,  plerumque  a muliere  fortiter  sustinentur,  et 
facilius,  quam  putaveris,  oblivioni  dantur.  Quodsi  mores 
effeminati  ac  mollities  nostrae  aetatis  plures  medicos  incitavit, 
ut  has  molestias  ex  ipsa  rerum  natura  orientes,  posthabito 
etiam  periculo  gravium  damnorum,  arte  mitigarent,  mihi 
quidem  hoc  minime  approbandum  videtur.  Educentur 
feminarum  tum  corpora  tum  animi  ita,  ut  sint  fortes  atque 
animosae,  ut  bene  comprehendant  magna  sua  munera  atque 
officia;  quod  si  factum  fuerit,  auctor  sum  et  affirmo,  eas 
inter  dolores  partus  chloroformium  non  postulaturas,  sed. 
maiore  cum  dilectione  ac  patientia  amplexuras  esse  infantulum 
illum,  cui  inter  dolores  vitam  dederunt. 

Superest,  ut  medium  quoddam  commemorem,  quod  his 
diebus  alicuius  momenti  esse  coepit:  magnetismus  naturalis,, 
qui  hodie  hypnosis  appellatur  vel  hypnotismus  vel  sanatio, 
quae  inter  somnum  hypnoticum  perficitur  suggestione  et 
opinione,  se  revera  sanatum  esse.  Priorum  quidem  temporum 
medici  magnetismum  putabant  esse  fraudem  vel  amentiam; 
sed  nunc  timendum  est,  ne  numerus  haud  exiguus  medicorum 
clarissimorum  nimia  cum  fiducia  huic  arti  dent  operam.  Non 
est  huius  loci,  tractare,  quibus  rationibus  hypnosin  artificiosam 
explicare  studuerint  vel  quae  tentamina  per  hypnosin  facta 
sint.  Nostrum  est  declarare,  id  quod  omnes  spectatores  uno 
animo  consentiunt: 

1.  Hyrpnosis  artificiosa  efficit,  ut  hypnotisatus  ille  prorsus 
a hypnotisatore  dependeat  idque  adeo,  ut  per  totum  tempus 
hypnoseos  prorsus  et  ratione  et  voluntate  careat  atque  etiam „ 
postquam  ex  somno  experrectus  fuerit,  voluntate  non  sit  libera. 

2.  Nervorum  totum  systema  vehementissime  hypnosi 
excitatur;  tam  vehementer,  ut  non  raro  iam  in  primo  conatu 

status  nervorum  metum  iniiciat  et,  cum  saepius  idem  in 
eodem  homine  repetatur,  gravissimi  saepe  morbi,  spasmi, 
paralysis,  interdum  mentis  alienationes  inde  oriantur. 

Theologi  adhuc  magnetismi  animalis  effectus  esse  res 
maxime  ex  parte  daemoniacas  putant,1)  quia  in  hominibus, 
qui  in  sopore  magnetico  versantur,  effectus  apparent,  qui 
causis  naturalibus  adscribi  nequeunt : oculis  clausis  legere 
libros  apertos  vel  clausos,  scriptos  in  linguis  variis,  cetero- 
quin  ipsis  prorsus  ignotis,  — explicare  suos,  imo  et  aliorum 
morbos  terminis  technicis,  quos  alias  plane  ignorant,  — partes 
interiores  corporis  humani  describere,  ac  si  eas  oculis  cernant, 
licet  alias  nihil  hac  de  re  intelligant,  — morborum  diuturni- 
tatem exacte  praenuntiare,  remedia  simplicissima  atque 
efficacissima  contra  morbos  praecipere,  licet  sint  plane  indocti 
atque  inscii  harum  rerum  et  ex  statu  magnetico  educti  nihil 
omnio  de  rebus  peractis  sciant  etc.  etc.2) 

Quare  quandoquidem  is  blasphemiam  committeret,  qui 
assereret,  Deum  iussu  hominum,  ac  saepius  improborum, 
senrper  immediate  agere  legesque  naturae  a se  constitutas 
tollere,  quotiescunque  istis  hominibus  placeret,  eventa  illa 
supernaturalia  tantum  daemonum  industriae  adscribenda  sunt. 

Quodsi  verum  est,  res  supra  expositas  in  magnetizatis 
accidisse,  Debreyne3)  errare  videtur,  qui  ait:  „Tous  ces 

pre'tendus  phenomenes  magne'tiques  doivent,  suivant  nous, 
etre  attribue's  a l’artifice  humaine,  c’est  ä dire  a la  jonglerie, 
a la  collusi on  et  au  compe'rage  et  non  ä Tintervention  d’un 
agent  surnaturel  ou  du  de'mon.“ 

Sed  etiam  tum,  si  illud  omittam,  utrum  daemones  in 
experimentis,  quae  dicuntur,  magneticis  vel  in  somnam- 
bulantibus  vim  aliquam  exercere  possint,  equidem  vetitum 

*)  Cfr.  notas  Ballerini  ad  Gury  1.  c.  tom.  I.  pag.  238.  seqq.  — 
Porro:  Jo.  Perrone  S.  J.  Praelectiones  theologicae  de  virtute  reli- 
gionis deque  vitiis  oppositis,  nominatim  vero  de  Mesmerismi,  Somnam- 
bulismi et  Spiritismi  recentiori  superstitione.  Ratisbonae  et  Neo- 
Eboraci,  1866.  (Pustet.) 

2)  Cfr.  Gury  1.  c.  tom.  I.  pag.  248.  Postulatum  Episcopi  Lausanensis 
circa  magnetismum. 

3)  1.  c.  pag.  275. 

censeo,  hypnosin  inter  medicamenta  et  remedia  recensere  et 
adhibere 

1.  quia  iam  in  se  illicitum  est,  suam  rationem  ac  volun- 
tatem alteri  cuidam  (hypnotisatori)  ita  absolute  subiicere,  ut 
hic  animum  et  corpus  (hypnotisati)  dirigere,  iisdem  uti  atcpie 
abuti  possit  aci  libitum,  id  quod  semper  fit,  quum  quis  in 
statum  soporis  hypnotici  adducitur ; 

2.  quia  usus  hypnoseos  repugnat  officiis  hominum  ergo 
vitam  ac  valetudinem,  quum  ex  sententia  etiam  eorum,  qui 
usum  hypnoseos  defendunt,  graves  morbi  corporis  et  animi 
magneti zanclo  adduci  possint. 

Idem  nimirum  de  interrogatione  eorum  hominum,  qui  in 
somnambulismo  spontaneo  versari  videntur,  valet,  quae  idcirco 
fieri  solet,  ut  optimus  sanandi  modus  vel  optima  remedia  pro 
aliquo  aegroto  innotescant,  quandoquidem  et  illorum  responsa 
aut  fraudulenta  sunt  aut  daemonica.  — 

Hisce  expositis  nonnulla  hic  acliungere  liceat  de  duabus 
rebus,  quae  ad  medicamenta  quidem  non  pertinent,  ad  quas 
vrero  tractandas  aptiorem  locum  non  invenio,  de  vaccinatione 
dico,  et  de  nutricibus. 


De  vaccinatione. 

Praesertim  posteaquam  in  regno  Germanico  lege  sancitum 
est,  ut  omnes  vaccinationi  se  subiicere  teneantur,  vehemens 
contra  hanc  exarsit  repugnantia,  quae  licet  a paucis  excitata, 
a Germania  etiam  ad  alias  regiones  se  extendere  videtur. 
Praetermissis  exprobrationibus  quibusdam  infensis  ac  privatis, 
quibus  nonnulli  vaccinationibus  adversarii  utuntur,  contra 
legem  vaccinationis  tria  potissimum  afferuntur  argumenta: 

1.  Vaccinationem  aiunt  non  tueri  a variolis. 

2.  Vaccinatione  de  homine  ad  hominem  peracta  iuxta 
adversarios  morbi  ab  uno  homine  ad  alium  transferentur. 

3.  Legem  vaccinationis  illicitam  violationem  iudicant  li- 
bertatis civium  propriae. 

ad  1.  Vaccinatio  rite  peracta  per  certum  aliquod  tem- 
poris spatium  (per  5 — 10  annos)  plerumque  tuetur,  ne  quis 

veneno  variolae  inficiatur.  Si  quis  vero,  prospere  vaccinatus, 
nihilominus  inficiatur,  morbus  variolarum  multo  minus 
vehemens  ac  periculosus  in  eo  evadit,  quam  in  iis,  quibus 
vaccinae  non  inserebantur. 

Argumento  est,  quod,  ut  experientia  docet,  epidemiae 
variolarum  in  Europa,  vaccinatione  inventa,  neque  adeo  late 
patent  neque  effectus  illos  atroces  ac  deformantes  habent, 
quos  ante  usum  vaccinationis  secum  ferebant. 

ad  2.  Id  quod  certo  constat:  hoc  unum  est,  paucis  qui- 
busdam in  casibus  morbum  syphiliticum  ab  uno  infante  ad 
alium  translatum  esse.  Licet  ad  hoc  respondere,  paucos  hos 
malos  effectus  longe  superari  immensa  illa  utilitate,  quam 
totum  genus  humanum  ex  tutela  contra  morbum  adeo  terri- 
bilem percipit;  nihilominus  tamen,  quod  obiicitur,  sane  non 
esset  negligendum,  si  vere  dictum  esset.  At  certum  est,, 
cautione  ac  cura  necessaria  adhibita  in  eligenda  ac  detrahenda 
lympha,  translationem  morborum  evitari  posse.  Quoties  morbi 
transferebantur,  semper  ostendi  potuit,  cautionem  necessariam 
defuisse.  Num  vero  res  aliqua  in  se  bona  propterea  im- 
pugnanda est,  quia  fieri  potest,  ut  quis  perverse  ea  utatur? 
„Vaccinatio,“  ait  Reclam,1)  „aptissime  comparatur  cum 
institutione  conductoris  fulminis  . . . Fieri  quidem  potest,  ut 
talis  conductor,  perverse  factus,  domui  damnum  afferat; 
pariter  etiam  fieri  potest,  ut  vaccinatio  imprudenter  peracta 
alicui  damnum  inferat.  At  nemo  certe  hac  de  causa  usum 
conductorum  fulminis  improbabit.“  Ceterum  gravi  poena,  quae 
in  § 17  huius  legis  citatae  constituitur  in  eum,  qui  negligenter 
vaccinationem  peragit,  iam  satis  consultum  est,  ut  periculum 
morborum  transferendorum,  si  minus  ex  religione  ac  fide, 
saltem  ex  timore  poenae  evitetur. 

Ultima  autem  dubitatio  hac  in  re  tum  remota  erit, 
quando  sola  lympha  animalium  adhibebitur,  id  quod  post 
temporis  spatium  haut  ita  longum  verisimiliter  praescribetur. 

ad  8.  Lex,  qua  praescribitur  vaccinatio,  dicitur  laedere 


J)  Verhandlungen  des  4.  deutschen  Aerztevereinstages  zu  Düssel- 
dorf am  28.  Juni  1876.  (Aerztliches  Vereinsblatt  1876  Nro.  53.) 

libertatem  singulorum.1)  At  libertas  singulorum  in  aliqua 
societate  nequit  esse  sine  limitibus.  Neque  enim  hi  limites, 
qui  proxime  quidem  cedunt  in  utilitatem  societatis,  sed,  si 
totum  respicias,  etiam  singulis  prosunt,  ullo  modo  evitari 
possunt.  Si  de  magna  agatur  utilitate  societatis,  quae  modica 
quadam  deminutione  libertatis  singulorum  acquiri  potest, 
singuli  hanc  libertatis  deminutionem  ferre  debent.  Deminutio 
autem  mortalitatis,  quam  morbus  variolarum  olim  adeo 
periculosus  adducit,  certe  magni  momenti  est  pro  societate 
humana.  Haec  deminutio  ex  peritorum  longe  plurimorum 
sententia,  quae  experientia  ipsa  fundatur,  vaccinatione  non 
solum  obtineri  potest,  sed  re  vera  etiam  obtinetur,  eoque 
efficacius  perficitur,  quo  plures  vaccinationi  se  subiiciunt. 
Optimum  certe  esset,  omnes  homines  sub  tutela  vaccinationis 
semper  renovandae  retineri.  Vaccinatio  ipsa  non  est  valde 
molesta,  si  spectetur  ingens  emolumentum,  quod  ex  tutela 
contra  morbum  adeo  exitialem  pervenit  tum  ad  unumquemque 
hominem,  tum  ad  eos,  qui  illi  plus  minusve  sunt  vicini. 
Quare  respublica  suo  iure  postulare  potest,  ut  quodque  socie- 
tatis membrum  molestiae  tam  exiguae  se  subiiciat.  Status 
autem,  qui  personam  societatis  gerit,  habet  ius  tribuendi  huic 
postulationi  formam  legis  eosque  puniendi,  qui  hanc  exiguam 
suae  libertatis  iacturam  in  bonum  publicum  (et  in  bonum 
privatum)  facere  nolunt. 

Quoclsi  in  statibus,  uti  nunc  sunt,  ad  molestiora  non 
cogeremur  nisi  ad  vaccinationem,  contenderem  profecto,  nos 
vivere  in  aurea  libertatis  aetate. 

Clerici  praesertim  ruri  viventes  de  hac  salutari  institutione 
bene  mereri  possunt.  Rustici  enim  etiam  in  his  rebus  se- 
quuntur pastores  suos,  magis  quam  hominis  ephemeridum 
cupidi  atque  exculti,  qui  in  urbibus  habitant.  Si  parochus 
adversarius  est  vaccinationis,  mox  parochiani  tales  erunt ; 
sin  autem  parochus  ostendit,  vaccinationis  utilitatem  seso 

q Mihi  displicet,  me  hac  in  re  non  posse  assentiri  sententiae 
virorum,  qui  in  comitiis  regni  Germanici  factionem  constituunt,  quam 
„centrum“  appellant,  quos  ceterum  tanquam  defensores  omnium  liber- 
tatum quam  maxime  colo  ac  reveieor. 

intelligere,  parochiani  eam  ut  bonam  ac  necessariam  sus- 
cipient. 

Idem  valet  generatim  de  cura  sanitatis  publica  praesertim 
tempore  morborum  epidemicorum  ac  contagiosorum.  Si 
parochus  esset  vir,  qui  opinionibus  praeiudicatis  ducitur,  in 
eius  parochia  curae  sanitatis  publicae  magnae  se  offerrent 
difficultates,  neque  haec  cura  impendi  posset,  quin  saepius 
vis  adhiberetur,  dum  e contrario  parochus  prudens  dis- 
positiones magistratuum  efficacissime  adiuvare  et  ante  omnia 
exemplo  suo  earum  executionem  multo  faciliorem  reddere 
potest,  atque  ita  morbos  epidemicos  ipsos  et,  quod  saepe 
maioris  est  momenti,  terrorem  epidemiae  intra  augustos  fines 
continere  valet. 


De  nutricibus. 

Optime  quidem  scio,  me  quum  hac  de  re  disseram,  cra- 
brones irritare,  meque  graviter  impugnatum  iri.  Nihilominus 
dicam,  quid  sentiam. 

Lac  maternum  est  infanti  cibus  maxime  naturalis,  imo 
est  alimentum  ipsi  unice  aptum.  Nullus  enim  alius  cibus 
plene  compensare  potest  lac  maternum;  neque  summa 
scientiae  contentio  compensationem  lactis  materni  undique 
aptam  invenire  potuit.  Hoc  certo  constat  factisque  prope 
infinitis  demonstratur.  Inter  eos  infantes,  qui  aliquo  modo 
arte  nutriebantur,  mortalitas  ea  aetate,  ubi  infantes  uberibus 
ali  solent,  longe  maior  est,  quam  apud  eos,  qui  lacte  materno 
aluntur.  Unde  patet,  certum  esse  officium  matris,  non 
fraudare  infantem  cibo  a Deo  ipso  ad  hoc  sibi  dato,  sed  suo 
ipsius  lacte  nutrire. 

Unde  quaeritur,  quibusnam  ex  causis  mater  hac  obliga- 
tione liberetur? 

Gury !)  ait : „Mater  filiolos  proprio  lacte  nutrire  debet 
(sententia  communis),  quia  hoc  ius  naturale  postulare  videtur. 
Attamen  haec  obligatio  non  urget  sub  gravi,  quia  non  apparet 


J)  Gury  1.  c.  tom.  I.  pag.  361. 

secus  gravis  cleordinatio.  Ab  omni  autem  culpa  excusat 
necessitas,  notabilis  utilitas,  aut  consuetudo  apud  familias 
nobiles  vigens  etc.  — sed  tunc  sub  gravi  mater  bonam  quoad 
mores  et  valetudinem  nutricem  sibi  substituere  debet.“ 

Imprimis  difficulter  adduci  possum  ut  credam,  obliga- 
tionem nutriendi  non  urgere  sub  gravi,  quandoquidem  constat, 
multos  infantes  ex  hoc  perire,  quod  fraudantur  lacte  materno. 
Sin  autem  infans  hac  de  causa  emoritur,  id  quod  certe  qui- 
dem non  sequi  debet,  at  sequi  potest  et  saepe  sequitur, 
gravis  profecto  in  illa  re  est  deordinatio.  Si  mors  certe  ac 
necessario  ex  defraudatione  lactis  materni  sequeretur,  haec  de- 
fraudatio sine  causa  sufficienti  instituta  non  solum  deordinatio, 
sed  occisio  potius  esset.  Lex  naturalis  vult,  ut  infans  modo 
natus  lacte  suae  matris  nutriatur;  idcirco  mulieri,  quae  in- 
fantem habet,  lac  datur.  Quae  lex  infanti  dat  ius  quoddam 
naturale  ad  lac  suae  matris  et  officium  imponit  matri  naturale, 
suum  infantem  non  fraudare  lacte,  quod  huic  infanti  a natura 
constitutum  est.  Declinare  ab  hoc  lege  est  agere  contra 
gravem  legem  naturae  et  meo  iudicio  gravis  est  deordinatio.. 
Puto,  hac  in  re  nimis  ponderis  allatum  esse  illi  circum- 
stantiae, quod  matris  partes  a nutrice  expleri  possint.  Utrum 
vero  possibilitas  transferendi  officium  aliquod  in  tertium 
quendam  etiam  tunc  sufficiat  ad  mutandam  speciem  obliga- 
tionis quoad  gravitatem,  si  natura  tam  manifeste  rectam  viam 
demonstret,  theologi  diiudicent. 

His  praemissis  iam  accuratius  inspiciendae  sunt  causae, 
quibus  mater  „sine  ulla  culpa“  se  liberatam  iudicare  possit 
ab  officio,  alendi  infantem  suo  lacte.  Per  se  patet,  ex  causis 
apud  Gury  allatis  certe  sufficere  necessitatem  v.  gr.  propter 
morbum  vel  debilitatem  matris.  Etiam  nova  praegnatio 
tempori  lactationis  superveniens  huc  referendum  est,  quia 
mater  generatim  his  duobus  officiis  satifacere  nequit,  quin, 
tum  sibi  tum  liberis  damnum  afferatur. 

Altera  causa,  quam  affert  Gury,  est  „notabilis  utilitas“. 
Quae  causa  videtur  esse  satis  valida.  Si  v.  gr.  mulier  in- 
fantem lacte  suo  alere  nequiverit,  quin  occupationem  suam 
deserat,  qua  victum  suo  statui  convenientem  sibi  comparare 

solebat,  propter  hanc  notabilem  utilitatem  ab  alendo  ipsa 
abstinere  posset.  Idem  dicendum  esset  de . muliere,  cuius 
valetudo  talis  esset,  ut  necessarium  quidem  non  esset,  a 
lactatione  abstinere,  sed  maxima  utilitas  ex  omissione  lacta- 
tionis mulieri  sperari  posset. 

Tertia  causa  excusans  apud  theologos  invenitur  „con- 
suetudo apud  familias  nobiles  vigens“.  Scavini1)  hanc 
causam  in  ipso  textu  non  affert,  sed  in  nota  tantum  addit: 
„Excusant  etiam  feminam  nobilem  ob  consuetudinem  Sal- 
manticenses,  Navarrus  etc.“  Consuetudo  sufficere  dicitur,  ut 
cesset  obligatio  tam  gravis,  ita  ut  ab  omni  culpa  quis  ex- 
cusatus esset,  si,  consuetudinem  sequens,  officium  certum,  a 
lege  naturae  impositum  negligeret! 

Dicunt,  hanc  consuetudinem  abusum  quidem  esse,  eosque, 
qui  hunc  morem  induxissent,  certe  peccasse.  Posteri  autem 
hanc  consuetudinem  accipiunt,  eamque  quasi  bona  fide  se- 
quuntur. Fingamus,  verum  esse,  quicunque  pravam  con- 
suetudinem bona  fide  sequatur,  eum  ab  omni  culpa  excusari 
posse,  tamen  id,  quod  supponitur,  hoc  loco  admittere  non 
possum.  Primum  enim  bona  fides  hic  non  tam  facile  supponi 
potest,  quia  in  unaquaque  matre  natura  loquitur,  eamque 
tum  iis,  quae  in  animo,  tum  iis,  quae  in  corpore  fiunt,  im- 
pellit, ut  lacte  suo  infantem  nutriat.  Deinde  plerumque  non 
ipsa  consuetudo  est  causa,  cur  non  alant  suis  uberibus,  sed 
sunt  quaedam  aliae  causae,  quae  et  hunc  morem  induxerunt, 
et  singulas  matres  postea  incitant,  ut  hanc  consuetudinem 
sequantur,  ut : levitas,  delectationum  cupiditas,  mollities. 

Porro  cur  pro  femina  nobili  tantum  consuetudo  inter 
causas  a lactatione  excusantes  numeratur?  An  femina  nobilis 
alia  habet  iura  atque  officia  naturalia , atque  ignobilis? 
Consuetudo,  quae  hac  in  re  nostra  aetate  viget,  iam  minime 
ad  familias  nobiles  restricta  est.  Quid  ergo?  num  feminae 
nobiles,  consuetudinem  sequentes,  ab  omni  culpa  excusatae 
habendae  sunt,  non  nobiles  fortasse  a gravi  tantum  culpa 
excusantur?  Officia  naturalia,  puto,  homines  nobilos  vel  non 

*)  1.  c.  tom.  I.  pag.  456. 

nobiles  non  distinguunt,  homo  ab  homine  hac  in  re  non  differt, 
sed  omnes  quoad  ius  divinum  ac  naturale  aequales  sunt. 
Forte  haec  distinctio  excogitata  est,  quia  feminae  nobiles 
copias  habent,  quibus  nutricem  remunerari  possunt,  quod  do 
aliis  non  valet.  Ut  supra  dictum  est,  cavendum  esse  censeo, 
ne  huic  circumstantiae  nimium  ponderis  attribuatur. 

Dolendum  sane  est,  consuetudinem  non  alendi  infantes 
lacte  suo  ex  causis  minime  sufficientibus  in  dies  invalescere. 
Conservatio  pulchritudinis  corporis,  molestia  mulieribus  inde 
proveniens  (quae  utique  tempore  lactationis  non  tam  libere 
possunt  symphoniis  interesse  ac  saltationibus,  aut  invitari  ad 
caffeum  vel  ad  coenam),  atque  etiam  peiores  praetenduntur 
a multis  matribus  causae , ut  primum  ac  pulcherrimum  matris 
officium  abiiciant  et  nutricem  quaerant.  Hic  habes  crabrones 
illos,  de  quibus  supra  dixi.  Mater  tenetur,  et  sub  gravi 
quidem,  loco  suo  subrogare  nutricem  bonam  quoad  mores  et 
valetudinem.  Hoc  praeceptum  certe  iustissimum  est,  quia 
negari  nequit,  non  solum  quoad  corpus,  sed  etiam  quoad 
animam  infantis  esse  nutricem  maximi  momenti.  Sed  huic 
praecepto  numquid  obeditur?  Utique,  mater  respondebit, 
medicus  meus  nutricem  diligenter  perscrutatus  mihi  con- 
firmavit, eam  esse  omnino  sanam,  nutricem  bonam  et  aptam. 
At  mores?  Etiam  quoad  hoc  satisfecisse  mater  putabit,  si 
percunctata  certior  facta  est,  illam  nutricem  non  esse  ira- 
cundam nec  stupidam  vel  pigram,  nec  mendacem  nec  furacem 
etc.  Hoc  unum  non  quaeritur,  quia  inutile  est:  quomodo 
nutrices  se  habeant  quoad  sextum  praeceptum.  Stupenda 
cum  quiete,  imo  cum  levitate  horribili  femina  vitiata,  vel 
etiam  pluries  vitiata  ut  nutrix  assumitur,  ut  socia  assidua  ac 
prima  educatrix  infantis  eligitur.  Estne  haec  nutrix  bona 
quoad  mores?  Profecto,  mater  respondet,  mulierem  honestam 
praeferrem,  at  talis  rarissime  ad  hoc  munus  invenitur.  Et 
quid  demum  nocebit,  nonne  et  alii  ita  agunt?  Sane  valde 
dolendum  est,  etiam  alios  ita  agere  ideoque  et  hoc  in  con- 
suetudinem venisse.  Una  consuetudo  ex  altera  provenit. 
Quando  mater  aliqua,  quae  iusta  de  causa  infantem  suo  lacte 
alere  nequit,  ex  defectu  lactis  materni  prolem  videret  pati, 

non  crescere,  videret  aegrotare  diemque  obiturum  esse  su- 
premum, nisi  nutricem  acciperet;  si  tunc , licet  animo  invito 
admitteret,  ut  deficiente  muliere  honesta  talis  femina  vitiata 
locum  suum  expleret,  hoc  ei  vitio  verti  non  posset.  At  non 
ita  res  se  habet;  matres  nostrae,  quae  ex  consuetudine  non 
alunt  lacte  suo,  vix  quaerunt  de  hac  re,  dummodo  nutrix  sit 
sana  quoad  corpus.  Nonne  triste  est,  medicum,  si  de  bonitate 
nutricis  alicuius  iudicium  ferendum  est,  primum  ac  praecipue 
animum  eo  attendere,  annon  nutrix  affecta  sit  lue  venerea  ? 
Id  ita  se  habere,  unusquisque  medicus  testis  est.  Nec  etiam 
„nutrices  rusticae“,  quae  adeo  expetuntur  ac  celebrantur, 
certae  sunt.  Etenim  etiam  ruri  turpitudo  (propter  obliga- 
tionem forte  iuvenibus  omnibus  communem,  per  plures  annos 
aetate  periculosissima  in  urbibus,  ubi  eorum  mores  custodiri 
non  possint,  sustinendi  munus  militiae?),  adeo  crevit,  ut 
nutrices  rusticae,  quarum  numerus,  si  conferatur  cum  numero 
priorum  temporum,  in  infinitum  fere  auctus  est,  a suspicione 
morbi  venerei  iam  non  sint  alienae.  Imo  velim  contendere, 
quod  etiam  a clericis  medicisque  ruri  degentibus  mihi  con- 
firmatum est,  hanc  ipsam  consuetudinem  adhibendi  nutrices 
multum  afferre,  ut  honestas  ruri  deminuatur.  Si  prius  aliqua 
puella  vitiata  fuerat,  non  solum  dedecus  atque  ignominia 
coram  tota  parochia,  sed  plerumque  etiam  paupertas  atque 
calamitas  ei  obvenerunt  per  totam  vitam.  Nunc  aliter  res 
se  habet.  Puella  vitiata  post  partum  vel  plerumque  iam 
ante  partum  civitatem  suam  relinquit,  infantem  ad  educatricem 
defert  (quae  non  raro  tantam  in  infantem  adhibet  diligentiam, 
ut  eum  mox  in  coelum  mittat),  certumque  habet,  se  brevi 
fructuosum  nutricis  munus  sibi  invenire.  Nutrix  autem  laute 
vivit,  mercedem  recipit  magnam,  saepe  etiam  permagnam,  ita 
ut  non  solum  facile  pecuniam  ad  alendum  infantem  mereatur, 
sed  frequenter  etiam  aliquid  reponere  possit.  Hoc  discrimen 
nimis  magnum  est  nec  effectu  suo  caret.  Non  raro  munus 
nutricis  puellae  adeo  placet,  ut  potentia  ad  illud  obeundum 
amissa,  quam  citissime  eam  iterum  sibi  acquirere  studeat, 
cuius  rei  exempla  mihi  ipsi  nota  sunt.  Dicitur  etiam  accidere, 
ut  puellae  nondum  vitiatae  consulto  vel  quasi  consulto  hanc 

potentiam  sibi  acquirere  studeant.  Quod  sane  non  esset 
valde  mirum.  En!  is  est  unus  ex  effectibus,  quos  illa  con- 
suetudo secum  fert.  Sed  sunt  alii  etiam  peiores.  Nam  quis 
enumerat  istos  infantes,  qui  misere  pereunt,  quia  matres  apud 
aliorum  infantes  matris  partes  explent?  Ephemeris1)  medi- 
corum Germaniae  anno  1876  in  fol.  55  in  dissertatione  qua- 
dam de  rebus  ad  rationem  totius  regni  Borussici  pertinentibus 
refert,  ex  rationario  huius  regni  „hac  consuetudine  (quia 
matres,  quae  extra  matrimonium  pepererunt,  infantes  suos 
aliis  tradunt  educandos)  unoquoque  anno  multa  millia  talium 
infantium  in  regno  Borrusico  perire.“  Iamvero  matres,  quae 
sine  causa  sufficiente,  tantum  ex  consuetudine,  nutricem 
quaerunt  multumque  iis  solvunt  pecuniae,  nonne  culpam 
omnium  illorum  scelerum,  quae  ex  earum  modo  agendi  se- 
quuntur, licet  indirecte  tantum,  in  se  recipiunt?  Miseria  horum 
infantium  neglectorum,  ex  defectu  diligentis  curationis  ac 
lactis  materni  emorientium,  nonne  ad  coelum  clamat  contra 
istas  mulieres,  quae  sine  necessitate  infantes  privarunt  matri- 
bus ? 

Magna  haec  incommoda  multaque  damna,  quae  aliis  hinc 
oriuntur,  a veteribus  theologis,  ut  patet,  non  potuerunt  satis 
perpendi,  quia  antea  nutrices  minus  frequenter  adhibebantur 
et  mali  effectus  huius  abusus  aberant,  vel  saltem  minus 
manifesti  erant.  Patet  autem,  illos  bene  considerandos  esse, 
si  agitetur  quaestio,  utrum  mater  sine  ulla  culpa  ex  con- 
suetudine ab  alendo  se  abstinere , atque  etiam  utrum  sine  ulla 
causa  sub  levi  hoc  officium  matris  negligere  possit.  Pro 
tali,  ut  nunc  est,  rerum  statu,  quum  tanta  habeatur  nutricum 
multitudo,  non  facile  theologi,  etiam  ii,  cpii  inter  rigidiores 
non  numerantur,  consuetudinem  solam  tanquam  causam  suf- 
ficienter excusantem  ab  alendo  generatim  in  posterum  habere 
poterunt,  nec  scio  an  matrem  sub  gravi  obligatam  indicaturi 
sint,  ut  alat  infantem  suum  suis  uberibus,  nisi  graviores 
causae  ab  hoc  officio  naturali  excusent. 

Culpam  huius  abusus  magna  ex  parte  etiam  medici 


J)  Aerztliches  Vereinsblatt  für  Deutschland.  1876.  Nro.  55. 

sustinent;  imprimis  eo,  quocl  omittunt  monere  mulieres,  non  so- 
lum matris  officium  esse,  alere  infantes  per  semet  ipsas,  sed  etiam 
summum  matris  gaudium,  veram  pulchritudinem  hinc  augeri 
ipsamque  valetudinem  promoveri.  Violenta  oppressio  func- 
tionis naturalis  semper  mala  procreat.  Mater  lactans, 
sin  aliter  sana  est,  imaginem  offert  summae  et  perfectae 
valedutinis,  summum  prae  se  fert  florem  perfecti  corporis 
humani  humanaeque  pulchritudinis.  Interroges,  quaeso,  veram 
sinceramque  matrem,  num  sit  felicitas  aliqua,  quam  com- 
mutare velit  cum  ea,  quam  affert  officium  alendi  infantem 
uberibus  suis;  interroges  eas,  quibus  natura  hanc  laetitiam 
denegavit,  quantopere  eam  desiderent!  Noli  tamen  inter- 
rogare istas  novorum  morum  nimis  studiosas,  saltatrices, 
garrulas,  luxuriosas ; istae  utique  lamentantes  conquerentur, 
rem  non  bene  fieri,  rogabuntque  iterum  atque  iterum,  donec 
„bonus  medicus“  tandem  tam  benignum  se  ostendat,  ut  — 
nutricem  decernat.  Hoc  est  alterum,  in  quo  saepius  peccant 
medici.  Ipsi  melius  quam  omnes  alii  perspiciunt  multos  illos 
malos  effectus,  qui  ex  usu  nutricum  oriuntur,  et  nihilominus 
eum  interdicere  nequeunt.  Num  hoc  decet  virum?  — 
Rationabilis  causa  si  absit,  medicus  huic  tam  pravo  mori 
operam  suam  dare  atque  contra  animi  sui  iudicium  agere 
non  debet,  licet  exprobrationes  et  iram  inde  in  se  concitet. 
Hac  demum  ratione  usus  nutricum  paulatim  intra  iustos  fines 
coarctari  atque  abusus  nunc  vigens  tolli  poterit.  — 

Hisce  de  quinto  praecepto  expositis  apte  adiunguntur 
quaedam  de  illo  scelere,  quod  ab  aliis  „morbus  moralis“ 
dictum  est,  i.  e.  de  intemperantia,  atque  imprimis  de 
ebriositate.  Quibus  absolutis  quasdam  morborum  formas 
paucis  perstringam,  quae  clericum  saepe  attingunt,  et  in 
quibus  cauta  directio  spiritualis  nonnunquam  prodesse  potest. 
Tales  sunt:  H}^steria,  hypochondria  et  morbi  animi. 

De  intemperantia  et  ebriositate. 

„Grula  id  est  inordinatus  appetitus  cibi  vel  potus  pecca- 
tum veniale  ex  genere  suo.  Fit  autem  grave,  si  graviter 

noceat  sanitati  aut  si  quem  ad  officium  ineptum  reddat. u 
(Gury  1.  c.  tom.  I.  pag.  156.)  Consuetudo  intemperantiae 
cibi  ac  potus,  quae  si  diuturna  est  semper  damnum  affert 
valetudini,  estne  peccatum  grave? 

Cibi  intemperantia  non  est  valde  frequens.  Plurimum 
reperitur  inter  homines,  qui  honestioris  sunt  loci,  a quibus 
nonnunquam  cibi  iam  non  sumuntur  ad  famem  sedandam 
corpusque  nutriendum,  sed  unice  delectationis  causa.  Huius- 
modi  homines,“  ait  Hartmann1),  „edunt,  quamdiu  palatum 
delectat;  quum  vero  semper  cibi  suaves  sese  excipiant,  diutius 
eos  delectat,  quam  oportet,  atque  ita  fere  semper  ni- 
mium manducant.“  Effectus  mox  sequuntur.  Initio  abundan- 
tia stomachi  efficit  imperfectam  ciborum  concoctionem  cum 
inflationibus,  cum  cardialgia  et  doloribus  intestinorum,  cibique 
fastidio;  deinde  congestiones  sanguinis  in  caput  versus,  dolores 
capitis  heluonem  reddunt  pigrum  et  segnem  ad  negotia. 
Paulatim  graviores  sequuntur  perturbationes  stomachi,  frequen- 
tiores  vomitus,  diarrhoeae  alternantes  cum  duritia  alvi, 
stagnationes  alvi  et  haemorrhoides  magis  magisque  digestionem 
et  resorptionem  impediunt.  Corpus  non  sufficienter  nutritur, 
pigritia  augetur  usque  ad  affectus  hypochondriacos,  vires 
animi  plus  minusve  debilitantur.  Multae  aegrotationes  acutae 
et  chronicae  ex  vexatione  stomachi  oriuntur  abusu  ciborum. 

Poterit  forte  interdum  prodesse,  si  simul  cum  culpa, 
quae  aviditate  cibi  contrahitur,  etiam  illi  effectus  ante  oculos 
hominum  intemperantium  ponuntur. 

Multo  autem  magis  increbruit  consuetudo  intemperantiae 
in  usu  potuum  fervidorum,  quae  usque  ad  horrendum  ebrietatis 
scelus  augetur. 

At  etiam  haec  paucis  absolvere  possum,  quandoquidem 
de  iis,  quae  ad  directionem  spiritualem  hominem  ebriosorum 
pertinent,  nihil  dicam.  Effectus  ebriositatis  satis  noti  sunt. 


b Hartmann,  Ph.  Carl,  Prof.  Dr.  Glückseligkeitslehre  für  das 
physische  Leben  des  Menschen.  Umgearbeitet  von  Moritz  Schreber. 
X.  Aufl.  Leipzig  bei  Carl  Geibel.  1876. 

Praeter  perturbationes  magnas  in  iis  corporis  partibus,  qui- 
bus cibi  conficiuntur  , et  in  iis,  quae  urinam  secernunt,  in 
potatore  praesertim  eminent  eae  notae,  quae  systemati  ner- 
vorum male  affecto  sunt  propriae.  Hebescit  in  potatoribus 
acies  mentis,  perturbatos  in  capite  se  sentiunt  ad  tempus, 
oculorum  acies  eos  interdum  deficit,  lingua  tremit,  somnus 
fit  inquietus.  In  omni  corporis  motu  digiti  ac  manus  tremere 
incipiunt.  Ante  somnum  nonnunquam  formicationes  et  spasmi 
oriuntur  in  cruribus  ac  postea  in  brachiis.  Sunt  potatores 
timidi,  dubii,  morosi,  hypochondriaci,  litigiosi,  desperati 
animi  (Hartmann,  Glückseligkeitslehre).  Vires  membrorum 
magis  magisque  decrescunt,  facile  miseri  in  genua  procum- 
bunt, rem  arripere  non  iam  valent,  haud  raro  tactus  et 
sensus  eorem  hebescunt,  extremitates  torpescunt.  Frequenter 
corripiuntur  vertigine,  vexantur  hallucinationibus;  hebetatio 
oculorum  ac  ceterorum  sensuum  eos  frequentius  afficit,  donec 
ad  ultimum  pervenerint  effectum  ebrietatis,  ad  ipsum  delirium. 
Si  etiam  tum  infirmus  nondum  se  cohibeat,  vires  mentis  in 
dies  magis  hebescunt,  torpori  semper  crescenti  ac  dementiae 
ad  tempus  interveniunt  hallucinationes,  deliria,  impetus  furoris. 
Hebetationi  autem  sensuum  accedit  debilitas  ac  torpor  mem- 
brorum semper  crescens.  Inter  catarrhum  pulmonum  chronicum 
et  diarrhoeas  marasmus  ad  summum  pervenit  fastigium,  crura 
evadunt  hydropica,  donec  tandem  infirmis  vel  tranquillo 
delirio  vel  ex  perfecto  collapsu  decedat,  nisi  iam  prius 
apoplexia  trogoediae  finem  imposuerit.  Nosocomia  et  magis 
etiam  domus  mente  captorum  repletae  sunt  ebriosis  eorumque 
liberis.  Huiusmodi  enim  parentum,  qui  pecudum  more 
vivunt,  liberi  tanquam  progenies  debilis,  misera,  pallida, 
hebes,  mentis  parum  excultae,  aut  praemature  emoriens  aut 
scrophulis  tuberculisque  contabescens  innumerabiles  fere  mi- 
serrimam vitam  sustentant.  Quae  quidem  quamvis  omnia 
probe  sciamus  et  sexcenti  scripti  libri  sint  et  optimae  leges 
conditae,  tamen  omnia  sunt  irrita. 

Ad  sanandum  ebriosum  quaecunque  ars  excogitavit,  nihil 
effecerunt.  Monita  atque  praecepta  e moribus  et  honestate 
repetita  apud  eum,  in  quo  malum  aliquos  iam  fecit  pro- 

gressus,  fere  nihil  valent,  quum  vis  sufficiens  se  coercendi 
desit ; naturalia  vero  remedia  atque  experimenta  omnia,  etiam 
maxime  mirabilia,  irrita  fuerunt. 

Id  unum  superest,  ut  hoc  malum  praecaveamus.  Leges 
atque  praecepta,  sermones  instructionesque,  benevolentia  ac 
severitas  id  agere  debent,  ut  ebrietatis  incrementum  ac 
diffusionem  impediant.  Ad  id  aptissimum  erit,  effectus  cor- 
porales supra  expositos  saepius  graviter  inculcare,  ita  quidem, 
ut  simul  ostendatur  sceleris  turpitudo. 

Ad  sanandum  hominem  ebriosum  longius  iam  progressum 
mihi  videtur  unum  solum  adesse  remedium,  sc.  vis.  Nam 
quum  ebriosus  ipse  se  coercere  nequeat,  ab  aliis  coercendus 
est.  Privetur  potibus  inebriantibus  l),  quaelibet  occasio,  illos 
sibi  comparandi,  prorsus  atque  omni  cura  ipsi  praecludatur 
conatusque  adhibeantur,  conturbatum  organismum  iuxta  regulas 
artis  medicinae  reparandi.  Usus,  quem  per  30  annos  assecutus 
sum  tum  ut  medicus  pauperum,  tum  ut  medicus  in  domo 
mente  captorum,  quae  habetur  in  hac  urbe,  me  ita  aperte 
docuit,  ut  haud  dubie  affirmare  possim,  aliud  remedium  non 
esse.  Quod  remedium  quia  tantum  cum  privatione  libertatis 
adhiberi  potest,  privatio  autem  libertatis  iuxta  leges  tamdiu 
solum  permittitur,  quamdiu  culpa  alicui  imputari  nequit,  — 
illi  tantum  potatores  recte  tractantur,  qui  ex  perfecto  delirio 
laborant.  Hic  necessarium  esset,  ut  sanato  delirio  sanaretur 
ebriositas  longiori  commoratione  in  aliqua  domo  mente  cap- 
torum vel  in  alio  instituto.  At  intervenit  lex  vetans  ulteriorem 
libertatis  privationem,  quapropter  infirmus  dimittitur  sanatus 
a delirio,  minime  ab  ebrietate  sanatus.  Brevi,  saepe  post 
paucos  dies,  iam  revertitur  ad  consuetudinem  detestandam, 
itaque  aut  praematurae  morti  aut  furori  iterum  atque  iterum 
se  tradit,  donec  tandem  inseratur  numero  mente  captorum 
in  domo  aliqua  insanabilium. 


*)  Privatio  potuum  inebriantium,  etiam  repentina  privatio  nequa- 
quam tantum  nocet  quantum  nonnulli  putant.  Cibi  validi  apeaque 
medicamenta  mox  ea  damna  superabunt,  quae  ex  defectu  consuetae 
irritationis  ad  tempus  oriuntur,  nisi  organismus  iam  adeo  confectus 
sit,  ut  salus  sperari  nequeat. 

De  hysteria. 

Statuo  imprimis,  hysteriam  verum  esse  morbum  illosque, 
öui  ex  ea  laborant,  non  minus  miseratione  dignos  esse,  quam 
-alios  infirmos,  atque  initio  harum  animadversionum  hanc 
placet  ponere  sententiam : Clericus  quantum  potest  caveat  ab 
hystericis.  Eationes  huius  moniti  facile  patebunt  ex  iis,  quae 
sequuntur. 

Hysteria  non  immerito  „Proteus“  inter  morbos  dicitur. 
Etenim  tam  variis  modis  per  totum  nervorum  systema  apparet, 
ut  varios  eius  effectus  talibus  signis  certis,  quibus  artis 
medicinae  imperitus  aliquo  modo  eam  perspicere  ac  iudicare 
valeat,  describere  vix  possimus.  Nobis  illud  imprimis  con- 
siderandum est,  hysteriam  esse  „malum,  quod  singulari  quadam 
nervorum  sensibilium  irritabilitate  totam  hominis  naturam 
commutat , vim  percipiendi  perturbat,  voluntatem  debilitat,  ac 
denique  iudicium  et  actionem  in  omnibus  rebus  ita  impedit, 
ut  libido  et  fortuitae  animi  affectiones  summum  imperium 
exerceant.“1)  In  plurimis  horum  infirmorum  exoritur  studium 
indomitum  commovendi  misericordiam  atque  miserationem, 
sibi  comparandi  aestimationem  et  omnium  oculos  ad  se  con- 
vertendi. Exigui  appulsus  in  nervos  sensibiles  ad  vehe- 
mentissimas  eos  permovent  querelas  de  acerbis  doloribus; 
phantasia  iis  simulacra  proponit  eosque  in  statum  addu- 
cit, qui  ecstasi  et  somnambulismo  valde  similis  est.  Non 
raro  simulato  religionis  fervore  excitatio  libidinosa,  crescens 
usque  ad  nymphomaniam,  satis  callide  occultatur,  ita  ut 
circumstantes,  imo  ipsi  medici  elericique  iuniores  miserandum 
in  modum  fallantur.  Mira  quaedem  mutatio  affectuum 
laetitiae  et  tristitiae  usque  ad  auxietatem,  irritabilitas,  pavor, 
amor,  odium,  quorum  causae  minime  comprehenduntur,  in- 
firmos istos  quam  maxime  molestos  reddunt  omnibus,  qui  cum 
iis  agere  debent.  Debilitates  variae  usque  ad  perfectam 
paralysin  omnium  musculorum  modo  lente  modo  subito 

2)  Hasse,  Krankheiten  des  Nervensystems,  pag.  207.  (In  Yirchow, 
Handbuch  der  speciellen  Pathologie  und  Therapie.) 

oriuntur,  ita  ut  post  brevius  vel  longius  tempus,  saepe  post 
annos,  eodem  modo  vel  paulatim  vel  etiam  subito  evanescant 
et  perfecta  motuum  libertas  restituta  appareat.  Hinc  fortasse 
repetendae  sunt  complurium  feminarum  diu  paralyticarum 
repentinae  sanationes,  quae  pro  miraculis  habebantur;  aliqua 
enim  animi  commotio,  quae  vel  in  peregrinatione,  vel  in 
applicatione  reliquiarum  sentiebatur,  sufficiens  erat,  ut  paralysis 
subito  auferretur,  neque  id  aliter  explicandum  est,  quam  si 
aliqua  hysterica  diuque  paralytica  interdum  subito  currere 
potest,  si  in  eius  cubiculo  oriatur  incendium  vel  etiam,  si 
quis  praeter  exspectationem  alapas  aliquas  ei  ducat,  dum 
proximi  familiaresque  eius  per  multos  amnos  eius  sortem 
miserabantur  atque  dolebant.1) 

Id  quod  summum  terrorem  inferre  solet  in  hysteria,  sunt 
paroxismi  hysterici,  ut  dici  solent.  „Oriuntur  hi  paroxismi, 
si  quis  praeter  exspectationem  cutem  infirmi  attingat , si 
medicus  venarum  pulsum  sentiat,  aliisque  rebus  huiusmodi ; 
at  possunt  etiam  oriri  ex  iis,  quae  cogitatione  sibi  fingunt,  ex 
commotionibus  animi  etc.  Movent  isti  infirmi  caput  et  ex- 
tremitates sicut  automata,  aspiciunt  limis  oculis,  maxillas 
comprimunt  usque  ad  stridorem  dentium,  volutant  linguam, 
assidue  devorant,  festinanter  respirant,  vociferantur,  semper 
eadem  verba  efferunt,  sonos  emittunt  diversissimos,  sicut 
latratum  canis,  aliosque  huiusmodi  (etiam  verum  mugitum  et 
ululatum  edunt) ; caput  retro  remittunt,  extollunt  pelvim, 
pulsant  manibus  pedibusque,  extendunt  porriguntque  ex- 
tremitates; accedit  opisthotonus,  pleurosthotonus  etc.,  rigor 
cataleptiformis  totius  corporis.  Haec  omnia  vel  singula  vel 
ad  modum  impetus  diversimode  coniuncta  apparent.“-)  Potest 
hac  ractione  epilepsia  vel  catalepsia  simulari,  imo  huiusmodi 


*)  Hisce  minime  negatur,  etiam  paralyticas  hystericas  aliquando 
sicut  alios  infirmos  miraculo  sanatas  esse.  Sed  quum  sanatio  hic  ex 
naturae  legibus  orta  esse  possit,  et  quibusdam  in  casibus  difficillimum, 
plerumque  impossibile  sit,  diiudicare,  utrum  miraculo  an  natura 
sanatio  effecta  sit,  cautela  in  tali  re  diiudicanda  certe  magnopere 
commendanda  est. 

2)  Hasse  1.  c.  pag.  212. 

impetus  proxime  accedunt  ad  ea,  quae  reperiuntur  in  obsessis 
ab  uno  pluribusve  diabolis. 

Ex  his  paucis  animadversionibus  satis  patebit,  veram 
esse  sententiam  supra  enunciatam : ut  clericus  ab  hystericis 
caveat.  Caveat,  ne  fallatur  rebus  nonnunquam  valde  miris, 
neve  fraude  decipiatur  ab  istis  infirmis  valde  callidis  vereque 
pervicacibus  ad  ea,  quae  sibi  proposuerunt  assequenda.  „In- 
firmi isti,  ut  satisfaciant  cupiditati  suae  fallendi,  nec  dolorem, 
nec  laborem,  nec  molestias  cuiuscunque  generis  recusant.  — 
Omnia  tentant  ac  perferunt,  ut  fraudem  semel  coeptam  ad 
exitum  perducant.“  J)  Quum  perversae  cogitationes  fraudesque, 
sive  ab  infirmis  ut  tales  cognitae,  sive  non  cognitae,  saepis- 
sime ad  fervorem  religionis  „pietatemque“  spectent,  clerico 
et  praesertim  iuniori  saepius  datur  occasio,  ut  ab  istis  in- 
firmis revera  fatigetur  saepeque  sero  cognoscat,  se  melius  iisdem 
nunquam  operam  praestitisse. 

Curatio  hystericorum,  etiam  tum,  quum  perversae  eorum 
cogitationes  imprimis  ad  fervorem  religiosum  referuntur,  ad 
clericum  tamen  omnino  non  spectat.  Ipse  ad  utilitatem 
suam  id  perspectum  habeat,  non  esse  melius  remedium  ad 
finem  faciendum  his  miris  eventis,  quam  ea  prorsus  parvi- 
pendere. Ad  paroxismum  abbreviandum  et  auferendum,  sive 
cum  spasmo  coniunctus  est  sive  eo  caret,  plerumque  valde 
prodest,  aquam  frigidam,  quantum  scypho  vitreo  continetur, 
infirmis  uno  impetu  in  faciem  iaculari.  Inurbanum  quidem 
hoc  videri  potest,  sed  efficax  est  neque  unquam  nocet. 

Consolationis  causa  insuper  addi  potest,  cum  hysteria,  tum 
imprimis  paroxismo  hysterico  rarissime  quemquam  mori,  qua- 
propter clericus  quoad  sacramentorum  administrationem  in  im- 
petu alicuius  personae,  quam  scit  esse  hystericam,  cautus  sit 
oportet. 

De  hypochondria. 

Hypochondria,  crux  illa  medicorum,  a compluribus,  qui 
de  medicina  pastorali  scripserunt,  tum  quoad  causas  tum 
quoad  therapiam  fuse  explicatur.  Equidem  sufficientem 


J)  Hasse  1.  c.  pag.  218. 

rationem  ad  hoc  non  invenio.  In  hysteria  pietas  simulata, 
quae  frequenter  occurrit,  visiones,  miracula  simulata,  falsae 
ecstases,  paroxismi,  qui  periculosi  esse  videntur,  etc.  occasionem 
praebere  possunt  clerico,  in  consuetudinem  talium  infirmorum 
veniendi.  Hinc  de  istis  paulo  fusius  disserui,  ut  ea  cavenda 
praemonerem.  Apud  hypochondriacum  non  ita  res  se  habet: 
hic  omnia,  quae  supra  enumerabantur,  desunt,  quare  causa 
deest  commercium  habendi  cum  clerico.  Hypochondriacus 
ita  occupatus  est  in  considerandis  et  interpretandis  iis  omnibus, 
quae  apparent  et  accidunt  et  quae  ipse  sentit  in  corpore  suo, 
quaeque  sive  contra  ordinem  sint  sive  iuxta  eum,  sive  vera 
sive  ficta,  — ut  de  nulla  alia  re  cogitet  nisi  de  malis  suis 
eorumque  effectibus,  neque  de  alia  re  loquatur  nisi  de  suis 
doloribus.  Consolationes  nihil  prosunt  infirmis  istis  demissis, 
acerbis,  qui  ad  suum  commodum  omnia  referunt.  Ex  alia 
parte  plerumque  a clerico  minime  solatium  petent,  nisi  forte 
ille  clericus  temere  atque  illicite  artem  medicinae  exerceat. 
Huiusmodi  enim  hominibus,  sive  clericis  live  laicis,  hypo- 
chondriacus maxime  confidit. 

Etiam  hic  ad  errorem  evitandum  aperte  addam,  me  mul- 
tum abesse,  ut  illudam  mala  hypochondriaci  eaque  „ficta“ 
vocem.  Licet  eius  mala  maxime  nitantur  in  perversa  direc- 
tione sensibilitatis  cum  maiore  vel  minore  perturbatione 
animi,  ipsi  nihilominus  mala  gravia  sunt.  „Eius  sensationes,“ 
ait  Romberg,  „sunt  quidem  fictae  et  cogitatae,  sed  ex  animo 
in  corpus  et  corporis  sensus  inductae.“  Eo  vero  magis  hypo- 
chondriacus miseratione  dignus  est,  quia  eius  infirmitas  fere 
semper  insanabilis  est.  Attamen,  sicut  hysteria  ita  et 
hypochondria  fere  nunquam  mortifera  est,  nisi  alius  morbus 
accedat. 

Non  raro  hypochondria  transit  in  veras  infirmitates 
animi.  Interdum  hi  infirmi  etiam  voluntariae  mortis  pereunt. 
Quod  praecaveri  plerumque  nequit,  quia  id  consilium  mortis 
apud  illos  fere  semper  subito  venit  et  statim  sequitur 
executio.  Quamvis  hypochondriaci  saepe  loquantur  de  in- 
tolerabili vitae  suae  miseria  et  de  cogitatione,  huic  vitae 
morte  finem  imponendi,  generatim  hoc  parvi  faciendum 

est,  quia  hypochondriaci  fere  omnes  anxitate  quasi  ridi- 
cula vitam  ac  valetudinem  curant.  Semper  tamen  prae 
oculis  habendum  est,  posse  tales  homines  vim  sibi  inferre. 

Huc  pertinet  alia  quaestio,  quam  ut  sciat  clericus  plu- 
rimum interest,  quamque  medicina  pastoralis  explicet  necesse 
est,  i.  e.  quaestio: 


De  ecclesiastica  suicidarum  sepultura. 

Suicidae  alicui,  qui  ex  vero  cognitoque  morbo  animi 
laboravit,  propter  suicidium  sepulturam  ecclesiasticam  negari 
non  posse,  per  se  liquet,  nisi  ante  coeptam  mentis  pertur- 
bationem aliae  iam  causae  adfuerint,  eam  denegandi. 

Quid  ergo  dicendum  de  ea  sententia,  quae  unumquem- 
que suicidam  tempore  suicidii  mente  aegrotantem  declarat 
atque  omnibus  sepulturam  ecclesiasticam  vindicat?  Potestne 
quis  sine  morbo  animi  se  interficere? 

Doctrina  de  monomaniis  etiam  maniam  suicidii  eamque 
sine  delirio  posuit,  statuitque,  apud  moltos  suicidas  motum 
quendam  internum  adesse,  qui  ita  „infirmum“  voluntate  pri- 
vet, ut  resistere  non  possit,  adeoque  factum  ipsum  producat. 
At  sicut  in  aliis  monomaniis,  ita  et  hic  ars  medicina  iam 
multa  non  admittit,  fidemque  talium  motuum,  quibus  resisti 
non  possit,  valde  labefactavit.  Ad  diiudicandum  imputabili- 
tatem  alicuius  actionis  semper  maximi  momenti  erit  causa 
facti.  Quare  quaeritur,  cuinam  rei  iste  motus,  qui  superari 
nequeat,  in  singulis  casibus  innitatur. 

Haec  videntur  in  praxi  tenenda  esse.  Si  rationabilis 
aliqua  causa  depressionis  animi , quae  ad  suicidium  incitavit, 
inveniri  possit,  v.  gr.  honor  laesus,  iactura  bonorum  vel  pro- 
pinquorum, laesio  sive  deceptio  vehementis  cupidinis  vel  vita 
pracedens  insana,  prodiga  ac  flagitiosa,  aliaque  huiusmodi, 
certe  iustum  est,  sepulturam  ecclesiasticam  negari,  nisi  prae- 
terea morbosa  animi  dispositio  demonstrari  possit.  Si  talis 
morbosa  mentis  dispositio  desit,  perturbatio  illa  et  depressio 

ex  huiusmodi  causis  orta,  non  potest  dici  fons  talis  motionis, 
cui  resisti  nequeat.  Adiuvante  enim  religione,  fide  in  Deum 
animaeque  immortalitatem  atque  aeternam  remunerationem  vel 
poenam  motus  iste  superari  potest  atque  debet.  Contra  quum 
dispositio  corporalis  adsit,  talis  animi  commotio  vel  depressio 
tam  acriter  homines  percutere  potest,  ut  ratio  vere  per- 
turbetur, ut  motus  iste  in  hac  subita  et  brevissima  mentis 
alienatione  non  modo  non  impugnetur,  sed  etiam  actione  per- 
ficiatur. Tales  morbosae  dispositiones  habendae  sunt  (praeter 
ipsos  animi  morbos  proprie  dictos);  epilepsia,  hypochondria, 
hysteria,  error  lunaticus  et  somnambulismus;  deinde  animus 
tristis  et  melancholicus,  error  fanaticus  praesertim  in  rebus 
religiosis,  qui  forte  coniunctus  est  cum  visionibus  atque 
hallucinationibus,  nimia  nervorum  irritabilitas  et  debilitas, 
magna  mentis  imbecillitas,  difficilis  denique  et  intractabilis 
natura.  Magni  etiam  momenti  erit,  si  ostendi  possit,  aliquos 
ex  suicidae  familia  mente  fuisse  alienatos.  Huc  pariter  per- 
tinent graviores  laesiones  systematis  nervorum,  v.  gr.  in 
laesionibus  capitis;  praegnatio  et  puerperium;  aegrotationes 
quaedam  graves  corporis  tum  acutae  tum  chronicae:  febris 
intermittens,  variola,  erysipelas,  pneumonia,  rheumatismus 
articulorum  acutus,  syphilis,  tuberculosis,  vitia  cordis,  morbi 
partium  genitalium  (non  venerei)  praesertim  apud  sexum 
femineum. 

Istae  enim  conditiones  omnes  eiusmodi  sunt,  ut  ex  iis 
animi  aegrotationes  paulatim  enasci,  et  etiam,  vehementi 
aliqua  impressione  in  animum  praeter  exspectationem  super- 
veniente, repente  exoriri  possint.  Ubi  una  vel  plures  ex 
istis  conditionibus  adfuerint  in  tali  suicidio,  iuxta  axioma : 
„in  dubio  pro  reo“  perturbatio  animi  mentisque  alienatio 
supponenda,  ideoque  sepultura  ecclesiastica  non  neganda  est. 

Eestant  considerandi  ii  casus,  in  quibus  re  diligenter 
cognita  atque  inquisita  ne  ulla  quidem  causa  rationabilis 
invenitur,  quae,  ut  supra  dictum  est,  commotionem  ac  de- 
pressionem animi  efficere  potuerit,  neque  ulla  ex  dispositioni- 
bus morbosis  supra  expositis  adsit,  illi,  dico,  casus,  in  quibus 
homo  et  corpore  et  anima  sanus,  cui  nulla  videbatur  adesse 

causa  rationabilis,  cur  vitae  eum  taederet,  repente  se  perimit. 
Duo  tantum  hic  excogitari  possunt.  Aut  suberat  causa 
aliqua  rationabilis  perturbationis  animi,  licet  inquisitio 
diligentissima  eam  non  patefecerit,  aut  scelus  committebatur 
ex  dispositione  aliqua  morbosa,  quamvis  ignota,  in  statu 
subitae  amentiae.  Tertium  cogitari  non  potest.1)  Quicunque 
enim  sine  causa  gravissima  tale  facinus  committit,  quod 
tanti  est  momenti  adeoque  contrarium  naturae  rationique 
humanae,  tempore  facti  mente  captus  censendus  est.  Con- 
siderandum est  insuper,  perturbationes  fieri  posse  in  corpore, 
quae  celeriter,  imo  repente  oriantur,  etiam  tales,  quae  mentis 
alienationem  efficiant.  Tali  autem  rationis  perturbatione 
hominem  primo  impetu  ad  actionem  aliquam  hucusque  minime 
assuetam,  imo  detestatam  incitari  posse,  patet.  Tales  casus 
amentiae  et  delirii  (sine  suicidio)  subito  ac  praeter  ex- 
spectationem exorti  revera  observati  sunt,  quamvis  negari 
nequeat,  eos  raro  accidere.  Neque  minus  raro  suicidium 
patratur  tum , cum  nulla  causa  pateat  sive  ex  una  sive  ex  altera 
parte.  Quaeritur,  utrum  in  his  casibus  sepultura  ecclesiastica  con- 
cedenda sit?  Scavini  (1.  c.  tom.  III.  pag.  90)  hoc  negat, 
„nam  opus  externum  semper  praesumitur  voluntarie  positum, 
nisi  certe  oppositum  constet.“  Fateor,  me  in  responsionem 
affirmantem  inclinare.  Illud  „in  dubio  pro  reo“  hic  eo  magis 
videtur  esse  usurpandum,  quia  dedecus  ex  privatione  sepultun  e 
ecclesiasticae  proveniens  et  poena  actionis,  quae  ne  certo  qui- 
dem poenam  meretur,  non  tantum  suicidam  tangit,  sed  multo 
magis  superstites  ferit.  In  casu,  qui  adeo  praeter  ex- 
spectationem et  sine  causa  accidit,  terror  ac  dolor  super- 
stitum  iam  per  se  usque  ad  exanimationem  crescit;  cur  tan- 
dem alterum  dedecus  iis  inferatur  in  mortuo,  quum  non 
certo  constet,  illud  promeritum  esse?  Est  quidem  ratio  res- 
ponsionis negantis,  quam  Scavini  adducit,  generatim  vera;  at 


*)  Posset  quis  tertio  loco  afferre  tentationem  diabolicam  tanqnnm 
causam  directam  suicidii.  Eam  tamen  hic  praetermittere  possumus, 
quia  demonstrari  nequit,  atque  in  nostra  quaestione  tanquam  causa 
ignota  perturbationis  animi  consideranda  est. 

in  hac  causa  mihi  non  videtur  ita  admittenda  ex  causis  modo 
dictis. 

In  singulis  casibus  parochus  optime  in  tuto  se  collocabit, 
si  de  certa  vel  verisimili  mentis  perturbatione,  quae  tempore 
suicidii  erat,  testimonium  postulet  medici  rationibus  fulcit  um. 
Quodsi  tum  existimet,  animi  perturbationem  non  sufficienter 
demonstratam  esse,  ex  theologia  pastorali  ipsi  querendum 
est,  quid  agere  debeat. 


De  morbis  animi. 

Non  raro  accidit,  ut  ad  eos,  qui  ex  morbo  animi  labo- 
rant, curandos  etiam  clericus  advocetur,  ea  quidem  de  causa, 
quia  illi,  qui  artis  medicinae  imperiti  sunt,  putant,  iis  remediis, 
quae  mere  ad  corpus  pertinent,  in  morbis  animi  eventum  non 
fore  prosperum,  sed  adiumenta,  quae  directe  in  animum  ten- 
dunt, imo  et  spiritualia  necessaria  esse.  Hac  de  causa  non 
raro,  praesertim  initio  perturbationis  animi,  clericus  solus 
interrogatur,  priusquam  advocetur  medicus.  Tum  clerici  im- 
primis erit,  postulare,  ut  advocetur  medicus,  quandoquidem 
vix  prudenter  dubitari  potest,  aliquam  corporis  perturbationem 
sin  minus  causam  perturbationis  animi,  saltem  comitem 
esse,  solumque  medicum  valere,  hanc  corporis  perturbationem 
eiusque  nexum  cum  perturbatione  animi  invenire  recteque 
iudicare. 

Sed  quid  clericus  iis,  qui  ex  animo  laborant,  curandis 
prodesse  poterit? 

Potest  ac  debet  semper  et  ubique  resistere  opinioni  illi 
praeiudicatae,  perturbationes  animi  esse  in  se  aliquid  igno- 
miniosi vel  aliud,  quam  morbos.  Esto,  inter  causas  morborum 
animi  etiam  tales  haberi,  quae  hominem  contemptum  reddunt, 
ut  intemperantiam,  impudicitiam  aliaque  huiusmodi,  sed 
tamen  perturbatio  animi  in  se  nihil  aliud  est  nisi  morbus, 
miserique  infirmi  non  minus,  imo  multo  magis  miseratione 
digni  sunt,  quam  ii,  qui  corpore  tantum  aegrotant.  Tristis 
enim  est  morbus  animi  quum  aegroto  ipsi,  tum  maxime 

eius  familiae  proximisque,  secl  vel  tristior  est  opinio 
praeiudicata  contra  hos  miseros.  Pudet  homines  stultorum, 
quaerunt  eorum  statum  anxia  cum  cura  celare,  libertatem 
sine  necessitate  adimunt,  inclusos  eos  tenent,  eos  irrident, 
illudunt  atque  quod  peius,  aspere  eos  tractant  usque  ad 
hunc  diem.  Apud  multos  homines  aetatis  nostrae  „ad 
summam  humanitatem  perductae“  perturbatio  vel  morbus 
animi  adhuc  aequivalet  eiectioni  e societate  humana,  ip- 
sique  etiam  proximi,  qui  in  morbis  corporis  eos,  qui  eius- 
dem sunt  familiae,  diligentissime  curant,  atque  dolores  cor- 
poris tormentaque,  necessitates  ac  desideria  alterius  aegre 
ferunt,  quasi  immutati  apparent,  si  quis  propinquorum  animo 
aegrotare  incipiat.  Morbosa  illa  mentis  alienatio  dicitur  esse 
obstinatio  ac  petulantia,  quare  aegrotum  illudunt  atque 
puniunt.  Magna  melancholici  tristitia  dicitur  esse  insana  ac 
perversa  subtilitas,  vel  taedium  semetipsum  vexans  quod  causa 
rationabili  careat:  eius  animum  iam  nimis  irritatum  distrahere 
dant  operam,  in  circulos  eum  cogunt,  incitant  ad  itinera 
facienda  frequentandaque  balnea,  at  nulla  ratio  habetur  eius 
rei,  qua  sola  aegrotus  indiget:  quietis.  Ut  paucis  dicam, 
absolutissima  viget  horum  statuum  ignorantia.  Qua  in  re 
clericus  si  advocetur,  quam  plurimum  prodesse  potest  eo, 
quod  imprimis  aegrotum  vere  aegrotum  esse  cognoscit  medi- 
cumque postulat.  Ab  eo  autem  tempore  medicus  toti 
curationi  praeesse  debet;  tum  familia  tum  clericus  absolute 
sequi  tenentur  praecepta  medici.  De  nullo  alio  morbo 
adeo  verum  est,  minima  mora  sanationem  in  perpetuum 
impossibilem  fieri  posse,  quam  de  morbis  animi.  Primum 
tempus,  quum  sc.  perturbatio  animi  exoritur,  tanti  est 
momenti  ad  sanandum,  ut  pro  certo  haberi  possit,  multos, 
qui  ex  animo  laborant,  sanatos  fuisse,  neque  in  ingens 
malum  mentis  perpetuo  alienatae  incidisse,  si  eo  tempore 
recte  tractati  essent.  In  omnibus  fere  domibus  mente  cap- 
torum experientia  disci  potest,  mente  captos  plerumque 
sero  eo  deduci,  ac  tempus,  quod  ab  initio  aegrotationis  usque 
ad  receptionem  in  institutum  intercedit,  plerumque  sine 
utilitate  praeterlapsum  esse,  non  raro  etiam  ita  adhibitum 

esse,  n t sanationem  omnino  impediat  et  noceat.  Quapropter 
iamdudum  atque  in  dies  magis  postulatur,  ut  omnes  mente  capti 
in  domibus  mente  captorum  collocentur  idque  quam  primum. 

Utrum  necessarium  aptumque  sit,  omnes  mente  captos 
statim  inde  ab  initio  aegrotationis  in  domum  mente  cap- 
torum deducere,  hoc  loco,  ut  patet,  disceptari  nequit;1)  in 
casu  particulari  solus  medicus  hac  de  re  decernere  debet. 
Si  autem  medicus  decreverit,  infirmum  deducendum  esse  in 
domum  mente  captorum,  fere  semper  altera  intercedit  opinio 
praeiudicata : aversio  hominum,  tum  eruditorum  tum  in- 

doctorum, contra  haec  instituta.  Cuius  aversionis  fun- 
damentum sicut  ex  una  parte  generatim  in  perversa  opinione 
de  morbo  animi  quaerendum  est,  in  timore  „ignominae“  et 
in  eo  quod  timent,  ne  apud  homines  existimationis  suae 
aliquid  deperdant,  ita  altera  ex  parte  non  minus  in  amore 
proximorum,  qui  nunc  novis  viribus  exardescit:  miserum 
infirmum,  quem  ipsi  irriserunt,  illuserunt,  insultarunt,  nonnun- 
quam  aspere  tractarunt,  in  domum  mente  captorum  tradere 
nolunt.  Et  cur?  Quia  haec  instituta  carceribus  peiora  esse 
dicuntur,  quia  cultus  victusque,  habitatio  et  curatio  male  se 
habent,  quia  custodes  miseros  infirmos  includunt,  aspere 
tractant,  aliaque  huiusmodi.  Sive  credunt  istas  ineptias,  sive 
hisce  verbis  amorem  erga  infirmum  ostendere  volunt,  sive 
receptioni  in  domum  mente  captorum  ex  amore  infirmi,  sive 
ex  amore  sui  ipsius  obsistunt,  — damnum  recidit  in  miserum 
infirmum.  Qua  in  re  clerico,  quocum  saepissime  haec  delibe- 
rantur, altera  se  praebet  occasio,  magnam  utilitatem  afferendi. 
Explicet  propinquis,  tunc  eos  summum  infirmo  ostendere 
amorem,  si  sanationem  huius  mali  non  impediant  vel  retar- 
dent ; in  conscientia  teneri  propinquos,  si  medicus  receptionem 
in  institutum  necessariam  ducat,  hanc  receptionem  admittere 
aut  efficere,  etiam  invito  infirmo.  Infirmus  enim  iudicare 
nequit,  quid  sibi  prosit,  quid  noceat;  quare  propinqui  eius 
loco  pro  ipso  iudicare  atque  agere  debent,  etiam  contra 

b Cfr.  dissertationem  etiam  clericis  commendandam:  Dr.  A.  EwJen- 
meyer.  Wie  sind  die  Seelenstörungen  in  ihrem  Beginne  zu  be- 
handeln? Preisschrift.  III.  Auflage.  Neuwied  1861.  Heuser’sche 
Buchhandlung. 

falsam  infirmi  opinionem  vel  voluntatem  ex  morbo  perversam. 

Quoad  ea,  quae  clericus  fortasse  directe  agat  ad  sanan- 
dum mente  captum,  tenendum  est,  clericum  etiam  in  his 
praecepta  medici  debere  sequi.  Hoc  autem  animadvertat, 
conatum,  rationibus  ex  fide  petitis  effectum  bonum  producendi, 
fere  semper  inutilem  ac  saepe  nocivum  esse.  Iamvero  quum 
et  clericus  plerumque  hoc  rationum  genus  adhibiturus  sit, 
tanquam  sibi  proximum,  et  infirmus  sine  dubio  facile  putaturus 
sit,  clericum  velle  „religiose“  ipsum  adiuvare,  generatim 
clericus  minime  aptus  videtur,  qui  mente  capti  curam  agat. 
Etiam  tum,  quum  infirmus  clericum  desiderat,  v.  gr.  ut  de 
inanibus  suis  scrupulis  secum  colloquatur,  valde  cautum  esse 
oportet.  Nam  si  forte  scrupuloso  melancholico  unum  scrupu- 
lum feliciter  evellas,  decem  saepe  alii  statim  eum  vexa- 
bunt. Diversissimae  summo  cum  labore  afferunter  causae  ex 
ratione,  religione,  philosophia  petitae,  at  frustra  omnis  opera 
perditur.  Rationes  ex  fide  desumptae  si  prudenter  afferantur, 
non  utiliter  adhibentur,  nisi  apud  reconvalescentes. 

Generatim  insuper  advertendum  est,  non  minus  errare 
eum,  qui  perversis  mente  capti  cogitationibus  assentitur, 
quam  eum,  qui  nimis  assidue  aspereque  resistit.  Assensus 
confirmat  eius  opiniones,  contradictio  eum  irritat  atque 
exasperat.  Id  potius  agatur,  ut  opiniones  falsas  omniaque, 
quae  ad  eas  perducere  possint,  evitemus,  ut  infirmo  alias 
cogitationes  suggeramus,  agitationi  mentis,  in  aliquibus  rebus 
errantis,  alias  cogitationes  subiiciamus.  Diligentissime  evitanda 
est  quaevis  adversus  infirmum  infidelitas,  quaevis  deceptio, 
atque  etiam  occultatio  quaelibet.  Suspiciosa  ex  perversa 
actione  oriens  offensio  animi  atque  odium  contra  aliquos  vel 
contra  omnes  homines  saepe  maximo  impedimento  est  omni 
salutari  curationi,  etiam  dum  postea  in  instituto  infirmus 
versatur.  Unde  cavendum  est,  si  ullo  modo  fieri  possit,  ne 
infirmus  sub  aliquo  praetextu,  fraude  aliqua  in  institutum 
illiciatur.  Etenim  ex  hoc  perversa  actione  saepe  fieri,  ut 
•qui  antea  tranquilli  fuerint,  dies  noctesque,  adeoque  per 
integras  hebdomadas  valde  excitentur,  cuilibet  medico  mente 
captorum  notum  atque  perspectum  est. 


B.  DE  SEXTO  PRAECEPTO. 


Peccata  contra  hoc  praeceptum  commissa,  id  est  peccata 
luxuriae,  non  hodie  tantum,  sed  semper  videntur  et  numero 
et  specie  cetera  peccata  omnia  superasse.  Quae  res  summo- 
pere deploranda  est,  licet  facillime  ex  lapsu  humanae  naturae 
explicetur.  Itaque  sextum  praeceptum  confessariis  frequen- 
tissimam  et  propter  portentosam  varietatem  molestissimam 
exhibet  materiam.  Quum  vero  haec  peccata  suapte  natura 
magis  quam  cetera  omnia  ad  corpus  humanum  pertineant  et 
cum  gravissimis  eius  functionibus  quam  intime  connexa  sint, 
facile  intelligitur,  pastores  animarum  in  hac  potissimum 
materia  physiologorum  medicorumque  explicationes  desiderare. 


I.  DE  MASTURBATIONE. 


Perniciosissimum  hoc  scelus  iudicio  omnium  tum  theo- 
logorum  tum  medicorum,  nostra  praeseitim  aetate  horrendum 
in  modum  invaluit;  eius  autem  effectus,  sicut  funestissimi 
sunt  in  se,  ita  et  difficillimi  ad  sanandum. 

Inter  causas  masturbationis  praeter  prava  exempla  (quae 
et  in  scholis,  balneis,  exercitationibus  gymnasticis  produntur 
et  praesertim  concumbendo  in  eodem  lecto)  enumerandae 
sunt  praecipue  sequentes:  ancillae  inhonestae,  quibus  par- 
vulorum cura  incumbit,  quum  ad  eos  placandos  titillant 
eorum  genitalia;  educatio  effeminata;  diu  sedere  et  haerere 
in  libris  sine  convenienti  corporis  motu  atque  agitatione  et 
sine  vera  occupatione  animi ; libri  illi  detestandi,  qui  de 
rebus  turpibus  mollibusque  tractant;  picturae  obscoenae; 
defectus  verecundiae  imo  turpitudo,  quae  frequenter  in 

spectaculis  choreisque  apparat,  quo  insuper  iuventus  nostra 
praepropere  admittitur.  Nonnunquam  etiam  huius  sceleris 
occasionem  praebere  potest  aegrotatio  genitalium,  pruritus, 
qui  vel  ex  pustulis  vel  ex  parvis  vermibus,  e sordibus  etc. 
oritur.  Quae  quidem  posteriora,  quum  plerumque  apud 
puerulos  iuniores  reperiantur,  minus  confessariis  quam  paren- 
tibus innotescunt.  Hi  sine  mora  ad  medicum  remittendi 
sunt. 

Frequentius  quidem  hoc  scelus  occurrit  apud  pueros  ac 
iuvenes,  at  etiam  sexus  femineus  magnopere  eo  infectus  est. 
Isti  pueri  ac  iuvenes  utriusque  sexus  aspectu  inerti  ac  pavido, 
vultu  suspenso  atque  incerto,  oculis  abditis  atque  margine 
caeruleo  circumdatis,  facie  pallida  ac  tumida  et  macilenta,  ma- 
nibus sudantibus  et  remissis,  genibus  imbecillis  facileque  sub- 
missis, habitu  languido,  valde  ad  sedendum  aut  innitendum 
propensi,  homines  isti  hebetes,  stupidi,  distracti  atque  morosi, 
quoties  se  nobis  offerunt!  Occultant  se  locis  desertis,  ignavi 
sunt  ac  timidi,  non  delectantur  gaudiis  iuventutis  nec  seriis 
occupationibus  animi,  nesciunt  mane  surgere,  macescunt  cor- 
porisque incrementa  necessaria  non  capiunt.  Deinde  accedunt 
pollutiones1)  involuntariae  (passivae),  crebra  animi  deliquia, 
vehementes  tremores  ac  palpitationes  cordis,  donec  tandem 
oriantur  affectiones  incurabiles:  phthisis,  hydropsia,  interdum 
epilepsia  et  nonnunquam  tabes  dorsalis  quae  dicitur,  apud 
sexum  femineum  etiam  varii  morbi  uteri  et  hysteria.  Accedente 
insuper  ad  haec  omnia  morsu  conscientiae  atque  timore  et 
sollicitatione  tristium  illorum  effectuum,  qui  tum  animo  tum 
corpori  ex  tali  modo  vivendi  proveniunt  — infelices  illi  haud 
raro  in  melancholiam  et  amentiam  incidunt,  vel  etiam  des- 
perantes suiciclio  misere  pereunt. 

Hisce  imaginem  adumbravimus  illorum  miserorum,  qui 
diu  ac  pertinaciter  in  illo  scelere  persistunt.  At  semper  tamen 
prae  oculis  habendum  est,  non  unumquemque  illorum  pecca- 
torum omnes  hos  effectus  sive  supremos  saltem  eorum  gradus 
in  corpore  suo  sentire.  Sunt  qui  per  multos  annos  scelus 


x)  Plura  de  pollutione  habentur  infra. 

masturbationis  commiserint,  at  nihilominus  exiguam  tantum 
perturbationen  nervorum  inde  sibi  contraxerint.  Quapropter 
non  expedit,  huius  peccati  effectus  peccatori  subtilius  et  acrius 
depingere,  ne  ille  experientia  edoctus  monitorem  possit  men- 
dacii coarguere.  Multo  magis  alia  de  causa  caute  agendum  est,  si 
peccatorem  ab  hoc  scelere  absterremus.  Solent  enim  isti 
miseri  esse  animi  valde  afflicti,  quod  tum  ex  nervorum  infir- 
mitate tum  ex  stimulis  conscientiae  atque  pudore  oritur.  Accedit, 
quod  innaturali  illa  irritatione  toties  repetita  irritabilitas  ge- 
nitalium adeo  crescit,  ut  animus  depressus  iam  corpori  domi- 
nare vix  valeat.  Phantasia  corrupta,  obscoenis  imaginibus  in- 
fecta, praeter  carnalem  vix  aliam  admittit  animi  delectationem, 
et  ubi  malum  iam  aliquos  progressus  fecit,  certe  pugna  re- 
quiritur non  exigua  ad  vincendam  pravam  consuetudinem,  imo 
nisi  religione  moveatur  huiusmodi  peccator,  eius  conversio  vix 
sperari  poterit. 

Tali  homini  maxima  tantum  cum  cautela  terrorem  iniici- 
cndum  esse  patet.  Longe  meliorem  sine  dubio  assequentur 
effectum  monita  seria  quidem,  charitatem  tamen  spirantia  atque 
consolantia,  quae  eius  animum  erigant  atque  confortent.  Iam 
vero,  quid  huic  interdicendum  sit,  tum  ex  causa,  qua  malum 
ortum  est,  tum  ex  occasionibus,  quae  ansam  praebent  singu- 
lorum peccatorum  eruendum  erit.  Curatio  autem,  quae  ex 
remediis  ad  corpus  pertinentibus  petitur,  sicut  in  aliis  rebus, 
ita  et  hic  ad  eum  pertinere  nequit,  qui  curam  gerit  animarum. 
Si  iam  valetudinis  perturbationes  apparent,  poenitens  simpliciter 
ad  medicum  remittendus  est;  semper  autem  ei  suadendum 
erit,  ut  consilium  petat  a medico  circa  modum  vivendi,  qui 
maxime  eo  conducat,  ut  et  corporis  irritabilitas  imminuatur 
et  animi  conatus  contra  masturbationum  tentationesadiuventur. 

Ex  remediis  contra  hoc  scelus  nullum  praestantius  est 
quam  matrimonium.  Hinc  etiam  praecipua  est  petenda 
causa,  cur  ex  iis,  qui  huic  sceleri  dediti  sunt,  pauci  tantum 
pro  rata  parte,  effectibus  supra  expositis  succumbant.  Multi 
enim  eorum  imo  plurimi  tandem  matrimonium  ineunt,  in 
quo  optimum  inveniunt  remedium  ipsis  fortasse  insciis.  Esto, 
nonnullos  etiam  matrimonio  iunctos  a masturbatione  non 

desistere,  at  hoc  rarum  est,  et  plerumque  aliis  ex  causis 
oritur.  Delectatio  naturalis  atque  ordinata,  quae  ex  copula 
legitima  quaeritur,  maxime  erit  idonea  ad  odium  fastidiumque 
procreandum  contra  abusum  naturae  repugnantem.  Qua  de 
causa,  ubicunque  circumstantiae  hoc  permittunt,  tum  a medico 
tum  a confessario  masturbatores  impellendi  sunt,  ut  quantocius 
matrimonio  se  iungant.  Hic  autem  impugnandus  erit  timor 
impotentiae,  plerumque  inanis.  Sane  genitalibus  debilitatis  non- 
nunquam  ipse  timor  impotentiae  animique  afflictio  ad  tempus 
impotentiam  efficere  possunt,  ex  impotentia  animi  depressio 
nova  atque  maior  orietur.  Timor  ergo  impotentiae,  ubicunque 
apparet,  directe  impugnandus  est.  Quod  quidem  plerumque 
medico  praestandum  est,  cum  ille  aptior  sit,  qui  hac  de  re 
loquatur  et  consulat.  Maxime  vero  reprobandum  et  turpissimum 
est,  si  quando  medicus  tali  homini  timido  atque  anxio  dat 
consilium  adeundi  meretricem  potentiae  experiendae  causa. 
Neque  minus  abutitur  fiducia  sed  plane  sese  opponit  honestati 
morum  etiam  is,  qui  tali  homini  suadeat,  ut  ad  masturbationem 
evitandam  fruatur  rebus  venereis  non  contra  naturam  quidem, 
sed  extra  matrimonium,  si  ipsum  matrimonium  ad  tempus 
aliis  ex  causis  inire  non  possit  Tum  unum  tum  alterum 
nihil  aliud  esset,  nisi  daemone  daemonem  eiicere  velle  et  me- 
dicus gravis  peccati  se  participem  efficeret;  utrumque  tamen 
raro  licet  accidit. 

Postquam  expositum  est,  diuturnum  masturbationis  exer- 
citium nonnunquam  gravissimos  nervorum  morbos  adducere, 
etsi  apud  aliquos  tristes  illi  effectus  non  adeo  vehementer  se 
ostendant,  praetermittere  non  possum,  quin  moneam,  ut  a iudicio 
praematuro  de  connexione,  quae  intercedit  inter  causam  et 
effectum,  hac  in  re  quam  maxime  cavendum  sit.  Nam  ut  ex 
pessimo  illo  corporis  et  animi  statu,  qui  supra  explicabatur, 
non  semper  concludere  licet,  scelus  masturbationis  esse  eius 
causam,  ita  pariter,  etiamsi  revera  hoc  scelus  simul  cum  ista 
infirmitate  nervorum  eodem  tempore  adsit,  tamen  haec  infir- 
mitas non  semper  ex  isto  scelere  secuta  est.  Saepissime  enim 
longe  aliter  res  se  habet,  praesertim  apud  eos,  qui  aegrotant 
ex  animo,  et  apud  l^stericas.  Non  raro  demonstrari  potest, 

masturbationem  oriri  ex  morbo  tanquam  ex  sua  causa.  Quae 
quidem  ad  confessarium  rarissime  pertinebunt  respectu  eorum, 
qui  aegrotant  ex  animo,  saepissime  autem  respectu  hystericarum. 
Inclinatio  illa  immoderata  hystericarum  ad  pietatem,  de  qua 
supra  erat  sermo,  et  magna  genitalium  irritabilitas  non  raro 
apud  illas  se  comitantur,  et  hoc  ipsum  est,  quod  maxime 
confessarios  cruciare  solet.  Contendunt  etiam  aegrotantes  istae, 
se  pollutione  plus  minusve  completa  (comprimendo  vel  fricando 
clitoridem  etc.)  levationem  sibi  comparare  posse  quorundam 
dolorum. ])  Sit  ita,  rem  sic  videri  infirmis.  Dolor  enim  et  libido 
sibi  obviam  veniunt,  itaque  fieri  potest,  ut  in  systemate  ner- 
vorum adeo  perverso  illa  sibi  succedant  seseque  mutuo  ex- 
cipiant. Minime  vero  ex  hoc  licet  concludere,  masturbationem 
his  infirmis  permitti  posse.  Esto,  illis  hunc  modum  agendi, 
ut  ex  corporis  infirmitate  ortum,  non  videri  peccatum ; mate- 
rialiter tamen  talis  actio  remanet  illicita  voluptatis  venereae 
solutio.  Praeterea  periculum  consentiendi  profecto  hic  adest 
immediatum,  praesertim,  quum  tactus  isti,  quod  evitari  nequit, 
saepius  repetantur.  Idcirco  permitti  certe  nequeunt;  si  quis 
autem  iudicaret,  infirmae  tale  peccatum  non  posse  imputari 
propter  perversum  totius  personae  habitum,  illa  saltem  in 
hac  re  ratione  careret  neque  amplius  ad  forum  confessarii 
pertineret,  sed  sine  excusatione  ad  medicum  remittenda  esset. 
Quodsi  infirma  plus  minusve  complete  malitiam  cognosceret 
vel  dubium  de  malitia  foveret,  eademque  contenderet,  se  propter 
dolores  sive  pruritus  etc.  abstinere  non  posse,  ipsa  de  peccato 
materiali  edocenda  illudque  propter  proximum  peccandi  peri- 
culum ei  interdicendum  esset;  ceterum  moneri  deberet,  ut  de 
infirmitate  corporis,  quae  sine  dubio  adest,  consilium  peteret  a 
medico.  Quodsi  hoc  consilium  recusare  velit  ex  pudore,  quo 
infirma  afficeretur  propter  inquisitionem  et  deliberationem  a 
medico  instituendam,  haud  facile  fides  habenda  est.  Mulier 
vere  pudica  tantam  ex  statu  ante  descripto  trahet  molestiam 
adeoque  aversabitur  motus  illos  actionesque  venereas,  ut  de- 


!)  De  tactibus  impudicis,  qui  ad  sedandum  pruritum  sive  dolorem 
liciti  sunt,  conferantur  ea,  quae  infra  habentur. 

centem  medici  consultationem  certe  non  recuset,  si  ei  dicatur, 
bene  sperandum  esse,  fore  ut  tali  modo  tum  ab  infirmitate 
corporis  tum  ab  animae  periculo  liberetur. 

Impossibile  est,  omnia  genera  errorum  hac  in  re  enume- 
rare, difficillimum  etiam,  omnes  infirmae  hystericae  tergiver- 
sationes perspicere.  Exemplum  aliquod  (licet  generatim  exempla 
non  multum  mihi  arrideant)  declaret  meam  hac  de  re  sen- 
tentiam. 

Hysterica  quaedam,  ceteroquin  bene  morata,  se  accusat, 
quibusdam  temporibus  se  committere  tactus  in  partibus  geni- 
talibus; initio  scilicet  uniuscuiusque  menstruationis  per  tres 
dies  vehementibus  se  cruciari  doloribus,  quibus  cogeretur  in 
lecto  remanere;  dolores  oriri  noctu,  interdiu  eos  vel  omnino 
evanescere  vel  admodum  leves  esse;  se  consuluisse  plures  eos- 
que  celebres  medicos  de  hac  aegritudine,  sed  frustra ; nunc  se 
reperisse  (quomodo  hoc  reperit?),  dolores  minui  premendo 
vel  fricando  (clitoridem  ?),  id  quod  tamen  voluptatem  veneream 
coniunctam  secum  duceret,  quapropter  hoc  remedio  ad  dolores 
sedandos  usa  esset. 

Estne  huic  mulieri  talis  contrectatio  concedenda,  an  potius 
tanquam  masturbatio  interdicenda? 

Mea  quidem  sententia  interdicenda  est;  nulla  enim  hic 
subest  ratio,  cur  huic  hystericae,  — quae,  ut  patet,  peccatum 
materiale  in  actionibus  istis  satis  perspicit,  alioquin  enim 
minime  earundem  se  accusaret,  — nulla,  dico,  habetur  ratio, 
cur  ad  mitigandos  dolores  ipsi  liceat  facere,  quod  in  se  est 
illicitum.  Omittam  prorsus,  totam  narrationem,  saltem  iuxta 
rationes  physiologicas  et  pro  homine  sanae  mentis,  veritati 
minus  conformem  videri.  Dolores,  qui  occasione  menstruationis 
sentiuntur,  plerumque  vel  fortasse  unice  oriuntur  ex  abundantiore 
sanguinis  profluvio  in  partes  genitale-s  interiores.  Irritatio  autem 
genitatium  exteriorum  hoc  profluvi  um  sanguinis  augere  tantum 
potest.  Cogitari  quidem  posset,  tale  abundantius  sanguinis 
profluvium  promovere  menstruum,  unde  dein  dolores  mitiga- 
rentur; at  cur  tunc  interdiu  cessant  dolores,  noctu  redeunt, 
ut  contrectationibus  supra  dictis  iterum  leniantur?  Equidem 
non  video  nisi  unam  huius  rei  verisimilem  explicationem. 

Abundantius  illud  tempore  menstruationis  profluvium  sanguinis- 
ad  genitalia  simul  cum  doloribus  fortasse  inde  orientibus  (?) 
in  nervis  iam  adeo  irritatis  insuper  provocat  maiorem  quandum 
commotionem  libidinis.  Duo  isti  sensus  se  permiscunt  movent- 
que  infirmam  ad  satiandum  unum  ex  desideriis,  quae  in  se 
sentit.  Potest  utique  fieri,  ut  vi  lassitudinis,  quae  sequitur, 
etiam  dolor  relaxetur,  atque  ex  eo  infirma  sibi  ipsi  persuadeat, 
se  non  agere  ad  satiandam  libidinem  veneream,  sed  ad  lenien- 
dos dolores.  Fortasse  interdiu  non  facile  reperit  occasionem 
talia  clam  peragendi;  fortasse  etiam  interdiu  variis  occupatio- 
nibus mens  magis  avertitur  ab  istis  affectibus  vitiosis,  unde 
tantum  noctu  hoc  remedio  utitur. 

Num  vero  sufficiet,  — supposito  quod  infirmae  culpa 
assignari  possit,  ac  quod  omnes  aliae  intentiones  sint  exclusae,. 
— sufficietne  intentio  leniendi  dolorem  licet  acerbissimum,  ut 
exinde  masturbatio  in  se  illicita  fiat  licita?  Nemo  non  videt, 
magnum  intercedere  discrimen  inter  tactum  impudicum,  quem 
per  accidens  sequitur  pollutio,  et  masturbationem  i.  e.  eum 
tactum  impudicum,  qui  aptus  est  ad  hoc,  ut  directe  pollu- 
tionem provocet.  Quoad  virum  nemo  fortasse  hac  de  re 
dubitarit.  Etiam  viro  tactus  impudicus  ad  dolorem  sive 
pruritum  sedandum  certe  licet,  etiamsi  per  accidens  sequere- 
tur pollutio.  Iam  vero  quum  provocatio  pollutionis  in  se 
illicita  sit,  etiam  itli  tactus  impudici,  qui  directe  pollutio- 
nem efficiunt,  permitti  nequeunt.  Ita  v.  gr.  radere  in  parti- 
bus genitalibus,  fricare  cutem  scroti  partiumque  vicinarum, 
non  esset  illicitum,  quia  hoc  nonnisi  per  accidens  pollutionem 
adducit.  Contra  si  quis  ad  pruritum  sedandum  fricaret  penem 
vel  glandem  penis,  immediatam  poneret  causam  erectionis  et 
pollutionis,  directe  excitaret  voluptatem  veneream  adduceret- 
que  periculum  consentiendi,  quod  pro  rerum  natura  superari 
fere  nequit.  Quo  in  casu  praeterea  tum  primum  sedatio  pruritus 
videtur  exspectanda,  quum,  expleta  voluptate  venerea  materiali 
ac  pollutione  perfecta,  concitatio  nervorum  atque  irritatio  de- 
minuta sit.  Hinc  tactus  illi  masturbatorii  in  viro  a theologis 
simpliciter  prohibentur,  eo  quol  provocationem  pollutionis 
illicitam  declarant. 

Quandoquidem  apud  mulieres  pollutio  eo  sensu,  quo  hoc 
vocabulo  utunter  theologi,  non  habetur,1)  „quia  verum  semen 
in  mulieribus  non  datur,“  hinc  theologi  masturbationem  apud 
mulieres  inter  tactus  impudicos  numerant.2) 

Iam  vero  ubi  exponunt,  quantum  peccatum  in  his  tac- 
tibus positum  sit,  dicunt:  „Non  peccant  per  se,  qui  tangunt  (sc. 
impudice)  ad  pruritum  sedandum.“  3)  Illiciti  autem  sunt  tac- 
tus impudici,  „etiam  secluso  effectu  venereo,  ob  gravem  inde- 
centiam et  imminens  libidinis  periculum.“  An  istud  hic  in- 
telligendum  est,  de  quo  in  praesenti  est  sermo?  Periculum 
propius  vel  remotius  libidinis,  delectationis  carneae,  quod  ex 
tactibus  ad  pruritum  sedandum  oritur,  certe  comparari  nequit 
cum  effectibus  contrectationum  illarum,  de  quibus  supra  dis- 
serebatur. Hae  enim  directe  et  in  se  ita  sunt  comparatae,  ut 
non  solum  delectationem  antea  non  quaesitam  provocent,  sed 
etiam  ipsam  plenam  voluptatem  veneream  usque  ad  satietatem 
certissime  efficiant,  quia  in  ea  genitalium  parte  fiunt,  quae  ex 
natura  sua  est  ipsa  sedes  voluptatis  carnalis.  Idem  dicendum 
est  de  contrectationibus,  ope  digitorum  vel  aliorum  instrumen- 
torum perpetratis,  quae  tactum  vel  irritationem  vaginae  et  uteri 
spectant,  quum  hae  similiter  commotionem  voluptatis  venerae 
directe  efficere  valeant.4) 

J)  Distinctio  illa,  quam  ponit  Debreyne,  qui  1.  c.  pag.  149  seq„ 
masturbationem  coniunctam  effusione  externa  vel  interna  in  muliere 
distinguendam  esse  putat  a simplici  aestu  libidinoso  vel  commotione 
inordinata,  quae,  nisi  subsequatur  pollutio,  sensim  sine  sensu  extra- 
ordinario evanescat,  — falsa  mihi  videtur  et  inutilis.  Veri  seminis 
effusio  in  muliere  nunquam  accidit,  ideoque  pollutio  proprio  sensu 
nunquam  habetur.  E contrario  potest  delectatio  venerea  etiam  usque 
ad  plenam  satietatem  adesse  sine  ulla  effusione. 

2)  Cfr.  Cury  1.  c.  tom.  I.  pag.  418.  not. 

s)  Gury  1.  c.  tom.  I.  pag.  409. 

4)  Debreyne  masturbationem  ex  irritatione  uteri  orientem  („mastur- 
bation  uterine“  ut  ipse  eam  appellat)  esse  graviorem  masturbationis 
speciem  putat,  propterea  quod  irritatio  uteri  vehemens  ac  saepius  re- 
petita feminam  sterilem  reddere  immediate  valeat.  Negari  quidem 
nequit,  vexationem  uteri  efficere  posse  et  reapse  saepe  efficere  in- 
flammationes, ulcera,  imo  et  cancrum  uteri  atque  ex  illis  sterilitatem. 
Utrum  vero  hoc  speciem  peccati  mutare  valeat,  dubium  mihi  videtur. 
Etiam  masturbatio,  quae  oritur  ex  irritatione  clitoridis  („masturbation 
clitoridienne“, Debreyne),  totam  naturam,  genitalibus  minime  exceptis,, 
adeo  perturbat,  ut  etiam  ex  ipsa  sine  dubio  saepe  evadat  sterilitas. 

In  hac  voluptate  venerea,  quae  contrectationibus  in  cli- 
toride, vagina,  utero  vel  in  omnibus  his  partibus  simul  imme- 
diate exsolvitur,  puto  propriam  masturbationis  naturam  agnos- 
cendam esse.  Hanc  eandem  sententiam  etiam  exponit  disser- 
tatio quaedam  in  ephemeride  „Nouvelle  Revue  The'ologique“, 
quae  dissertatio  inscribitur : „De  pollutione  feminea“,  auctore 
A.  Eschbach,  Superiore  seminarii  gallici  Romae,  — ubi  auctor 
haud  dubie  profitetur,  veram  naturam  masturbationis  (quam 
theologi  pollutionem  vocant)  non  in  frustratione  seminis,  sed 
in  illicita  delectatione  venerea  sitam  esse.  In  utroque  qui- 
dem est  malitia  pollutionis,  sed  primario  tamen  et  prin- 
cipaliter pollutio  fit  peccatum  ex  delectatione  illicita,  „ita  ut 
si  Creator  Deus  generationis  organa  ita  disposuisset,  ut  perinde 
ac  in  sexu  sequiori  (sc.  ovula)  ita  etiam  apud  virum  super- 
fluum semen  vel  nocivum  absque  libidine  efflueret,  liceret 
utique  procurare  huiusmodi  fluxum  ad  servandam  vitam  vel 
sanitatem.“  — „Quare  etiamsi  in  pollutione  nulla  haberetur 
seminis  frustratio,  uti  apud  senes  obtinet,  idem  specie  peccatum 
foret.“  (1.  c.) 

Quo  posito  discrimen  inter  masturbationem  viri  et  mu- 
lieris admitti  non  iam  potest,  adeoque  tactus  illi  impudici  i.  e. 
contrectationes,  quae  directe  et  in  se  aptae  sunt  ad  voluptatem 
veneream  exsolvendam,  in  utroque  sexu  pari  modo  illicitae 
habendae  sunt.  At  nemo  non  videt  alia  ex  parte,  specie 
diffcre  simplicem  tactum  impudicum  et  masturbationem  etiam 
in  muliere,  satisque  patet,  etiam  mulieri  masturbationem  per- 
mitti non  posse  ad  pruritum  seu  dolorem  sedandum. 


De  ceteris  luxuriae  speci ebus,  quae  naturae  repugnant, 
hic  non  disseram.  Earum  effectus  in  corpore  et  anima  similes 
sunt  effectibus  masturbationis.  Unum  hic  liceat  adiicere, 
paederastiam  non  esse  adeo  rarum,  quam  forte  quis  credat. 
Licet  etiam  veteres  pagani  et  ipsi  philosophi  in  hoc  scelere 
volutati  fuerint,  nostrae  tamen  aetatis  homines,  credo,  primum 
conati  sunt,  literis  et  arte  eius  defendere  honestatem  atque 

postulare  a societate,  ut  ipsa  hoc  scelus  tanquam  licitum  atque 
naturae  conveniens  in  vita  et  legislatione  agnoscat.  Vir  quidam 
nomine  Carolus  Henricus  Ulrichs,  „privatis  studiis  vacans,  in 
regno  Hannoverano  assessor  ad  disp.,  membrum  societatis  iuris- 
consultorum  in  Germania,  auctor  complurium  librorum  praemio 
ornatorum“,  (in  7,  quantum  ego  sciam,  libris,  quorum  ultimus 
anno  1868  prelum  reliquit)  hoc  opus  aggressus  est.  Iste  in 
praefatione  alicuius  libri  inter  alia  contendit,  numerum  pae- 
derastorum  esse  in  Germania  circiter  25,000,  in  Austria  et 
Hungaria  circiter  25,000 — 28,000.  Quos  numeros,  ut  ipse 
ait,  ex  literarum  commercio  inter  illos  miseros  ipsos  rescivit. 
Horrenda  sunt,  si  vera  fatur;  quot  enim  victimas  belluinae 
suae  voluptatis  bestiales  isti  homines  ad  interitum  adducent! 
— Anno  1877  insuper  Berolini  alius  liber  in  lucem  editus 
est,  in  quo  auctor,  iuxta  philosophiam  hodie  iam  communem, 
impiam  ac  materialismo  addictam,  systema  absolutae  sexuum 
inter  se  libertatis  componit  atque  argumentis  fulcire  conatur. 
Conditiones  huic  libertati  adiectae  ad  has  solas  reducuntur: 
ne  extra  matrimonium  generentur  liberi,  neve  commercia 
inter  fratres  sororesque  sint  nimis  frequentia,  quum  sic  nimis 
cresceret  numerus  nuptiarum  inter  fratres  et  sorores  nimiumque 
augeretur  genus  humanum.  Ceterum  commercia  inter  utrum- 
que sexum,  tum  quoad  electionem  personarum  et  circum- 
stantiarum, tum  quoad  locum  et  tempus  (etiam  in  via  pub- 
lica!), nec  non  quoad  modum  (etiam  masturbati onem  et  so- 
domiam), absolute  absque  ullis  limitibus  concedenda  esse  putat. 
Tandem  auctor  adhortatur  lectorem,  ut  circumferendo  libros, 
qui  hac  de  re  agunt,  et  deducendo  in  usum  principia  allata 
(interim  tantum  in  angustioribus  limitibus),  aliquid  conferat 
ad  efformandam  rempublicam,  in  qua  quoad  commercium 
sexuum  plena  habeatur  libertas.1) 


x)  Horum  librorum  tituli  sicut  et  tabernae,  quae  eos  redimunt, 
consulto  bic  non  apponuntur;  ei  qui  studii  causa  libros  istos  desiderat, 
titulos  accuratiores  non  invitus  indicabo. 

II.  DE  POLLUTIONIBUS. 

Pollutio  i.  e.  effusio  seminis  est  eventum  physiologicum, 
quod  in  omnibus  hominibus  masculini  sexus  accedit  vel  accidere 
p otest,  etiam  tum,  quum  ex  parte  hominis  nulla  causa  ponatur 
neque  interna  vel  externa,  neque  propior  vel  remotior.  Si 
commotionem  libidinis  interne  vel  externe  provocatam  prae- 
termittimus, pollutio  generatim  oritur  ex  ea  irritatione,  quam 
semen  exercet  in  vasa  seminalia.  Quo  facilius  haec  irritantur, 
eo  frequentius  ceteris  paribus  pollutio  locum  habebit.  Hinc 
frequentissimae  erunt  pollutiones  tum  apud  homines  robustos, 
sanguine  abundantes  ac  fervidiores  natura,  fortasse  etiam 
luxuriose  insuper  viventes,  tum  apud  eos,  quorum  nervi 
morbo  affecti  facillime  commoventur,  vel  etiam  apud  eos, 
quorum  partes  genitales  tantum,  praecedenti  intemperantia 
debilitatae  ac  morbidae,  valde  irritabiles  evaserunt.  In  pri- 
oribus pollutiones  fere  semper  tempore  somni  locum  habent; 
in  iis,  quorum  nervi  aegrotant,  etiam  tempore  vigiliae;  apud 
eos  denique,  quorum  genitalia  luxuria  et  praesertim  diuturna 
masturbatione  valde  confecta  sunt,  fere  unice  tempore  vigiliae 
accident. 

Physiologica  pollutio  in  homine  sano  plerumque  aequalibus 
fere  intervallis  redit,  idque  semper  tempore  somni.  Quae 
intervalla,  pro  diversa  constitutione  corporis  diversoque  usu 
vivendi,  et  ipsa  diversa  erunt  seseque  extendunt  a spatio  8 
dierum  usque  ad  spatium  complurium  mensium.  Hoc  pollu- 
tionis genus  nullum  damnum  affert  valetudini,  ac  sine  dubio, 
quandoquidem  in  somno  accidit,1)  omni  culpa  caret. 

Quid  vero,  si  quis  expergefactus  animadvertit,  effusionem 
seminis  instare  vel  iam  coepisse?  Teneturne,  emissionem  se- 
minis impedire  ? Negant  theologi  quam  plurimi ; primum  quidem, 
„quia  valde  difficile  vel  plane  impossibile  est,  emissionem  im- 
pedire; secundo,  quia  semen  retentum  corrumpitur,  neque 

J)  Supponitur,  ut  patet,  pollutionem  non  esse  adductam  obscoenis 
imaginibus,  lectionibus,  locutionibus  vel  alia  causa  ante  somnum 
voluntarie  admissa. 

quisquam  obligatur  aci  hoc,  ut  impedita  emissione  seminis 
corrupti  se  exponat  periculo,  quod  imminet,  in  morbum  inci- 
dendi.“ Haec  argumentatio  minime  videtur  admittenda.  Ad 
primam  rationem  animadverto,  difficultatem  maiorem  vel 
minorem  hic  non  esse  respiciendam.  Imo  concedo  sine  ulla 
dubitatione  hanc  difficultatem.  Effusione  sc.  incepta  ea 
seminis  pars,  quae  e vasis  seminalibus  iam  egressa  est,  certe 
effluet,  sive  statim  sive  postea  cum  emissione  urinae.  Pars 
vero  in  vasis  seminalibus  etiamtum  detenda  ita  se  habebit, 
ac  si  effusio  nondum  coepisset,  sed  instaret.  Utrum  aliquo 
modo  contingat,  ut  effusio  impediatur,  id  quidem  ex  circum- 
stantiis dependet.  At  inde  non  sequitur,  ne  conatum  qui- 
dem prudenter  faciendum  esse.  Voluptas  completa  coniuncta 
•est  cum  effusione ; quod  si  ergo  contingat,  effusionem  impe- 
dire, etiam  periculum  consentiendi  in  voluptatem,  ut  patet, 
valde  deminuitur.  At  etiam  si  non  contingat,  tamen  for- 
tissima illa  voluntas,  quae  in  remediis  adhibendis  requiritur, 
saltem  iuvabit  ad  deminuendum  vel  plane  removendum 
periculum  consensus.  Ad  impossibile  quidem  nemo  tenetur, 
verum  id  quod  praestari  potest,  etiam  hac  in  re  non  erit 
omittendum.  Quae  quidem  eo  magis  valere  debent,  quod 
secunda  ratio,  ex  periculo  aegrotationis  propter  semen  cor- 
ruptum petita,  omni  caret  fundamento.  Tale  enim  semen 
corruptum,  quod  aliquo  modo  corpori  morbum  inferre  posset, 
nullum  est.  Si  quae  pars  seminis  ex  vasis  seminalibus  in 
urethram  (fistulam  urinalem)  pervenit,  aliquo  modo  defluit, 
semper  tamen  ita,  ut  valetudo  hinc  nihil  detrimenti  capiat. 
Altera  seminis  pars  remanet,  eo  modo  et  eo  loco , quo  erat 
antea.  Hoc  non  minus  certum  est,  quam  hoc  aliud,  omissio- 
nem vel  suppressionem  pollutionis,  etiamsi  superabundet  semen, 
ad  summum  molestiam  aliquam  ad  tempus  afferre,  nunquam 
autem  damnum  aliquod  grave  vel  diuturnum  valetudinis 
efficere  posse. 

Quapropter  ita  dico:  Utique  obligati  sumus,  remediis 
convenientibus  prudenter  uti  ad  impediendam  pollutionem, 
quae  imminet  vel  iam  coepit,  dum  somno  excitamur.  Talia 
remedia  sunt:  conatus  quam  primum  plene  somnum  excu- 

tiendi;  deinde  firmus  actus  eliciatur  voluntatis,  fortasse 
coniunctus  cum  elevatione  mentis  ad  Deum  aliisve  piis  motibus 
in  animo  excitandis.  Prudens  etiam  est  consilium,  frigidiorem 
quaerere  locum  in  lecto,  vel  e lecto  desilire.  Tandem  si 
spasmus  et  excitatio  genitalium  aliquänto  deminuta  est  (antea 
enim  plerumque  fieri  non  poterit),  vehementer  commendo,  ut 
statim  vesicam  exonerent.  Vesica  enim  adimpleta  premit 
atque  irritat  vasa  seminalia;  quodsi  vesica  erit  exonerata, 
irritatio  semper  valde  minuetur.  Haec  mihi  tanti  momenti 
videntur,  ut  iis,  qui  frequentibus  pollutionibus  afficiuntur, 
semper  suadeam,  ut  non  tantum  cubitum  ituri  vesicam 
exonerent,  sed  etiam,  si  forte  nocte  expergefiant,  hoc  nun- 
quam facere  omittant. 

Obiiciunt,  periculosum  esse,  hic  obligationem  imponere, 
quandoquidem  hoc  occasionem  praebeat  multis  anxietatibus 
et  scrupulis  inquirentium,  utrum  conatus  supprimendi  satis 
fortis  fuerit  etc.  At  periculum  hoc  non  magni  aestimandam 
esse  puto;  e contra  ipse  actus  voluntatis  quem  postulo,  ad 
conscientiam  anxiam  pacandam  magnopere  idoneus  videtur. 
Quaeritur:  Si  quis  experientia  sciret,  periculum  consensus  in 
tali  casu  sibi  minime  adesse,  num  is  nihilominus  obligatus 
censeri  debeat  ad  hoc,  ut  conetur  effusionem  supprimere? 
Respondeo,  securitatem  huic  experientiae  innixam  nimis  facile 
decipere.  Porro  cur  conatum  omittemus,  quandoquidem  ille 
ne  perdifficilis  quidem  est,  neque  quidquam  damni  afferre 
potest?  Nonne  actus  ille  voluntatis  revera  necessarius  est,  ut 
quis  a consensu  tutum  se  reddat?  Nonne  omissio  omnis  conatus 
iam  ultra  resistentiam  passivam  progreditur  adeoque  magnum 
consentiendi  periculum  in  se  continet? 

Quum  pollutiones  valde  frequentes  etiam  in  hominibus 
ceteroquin  sanis  non  tantum  per  se  languorem  quendam  plus 
minusve  gravem  toti  corpori  inferre,  sed  etiam  frequentiorem 
pollutionis  iterationem  adducere  possint,  non  erit  vanum, 
nonnullas  alias  cautiones  hic  adi  icere  in  usum  eorum,  qui 
frequentibus  pollutionibus  cruciantur.  Imprimis  evitent  illi 
lectos  plumeos,  neve  spissiore  se  contegant  opertorio;  ne  dor- 
miant supini,  sed  semper  in  latus  recubantes,  quia  cubitus 

supinus  ad  somnia  ac  praesertim  ad  somnia  libidinosa  dis- 
ponit; cibus  vespertinus  sit  levis,  non  copiosior  minimeque 
calefaciens;  etiam  potus  spirituosi  praesertim  fervidiores  ut 
graviora  et  calida  illa  vina,  cerevisiae,  „Punsch“  vespere  vel 
omnino  ne  sumantur  vel  parcissime  tantum,  si  adest  inclinatio 
ad  frequentes  pollutiones;  denique  necessarium  est,  non  solum 
vespere  sed  toto  etiam  die  ab  irritamentis,  quantum  fieri  potest, 
abstinere,  frequenter  deambulando  salubri  aere  frui,  et  ubi 
datur  occasio,  balneis  frigidis  uti. 

De  curatione  ope  medicinae  assequenda  nihil  hic  adden- 
dum esse  puto;  plerumque  enim  haec  non  requiritur,  ubi 
autem  necessaria  sit,  nec  potest  nec  debet  unquam  prae- 
scribi nisi  a solo  medico  et  pro  singulis  quibusque  laboran- 
tibus. 

Quaecunque  dicta  sunt  de  pollutionibus,  quae  inter  ex- 
pergiscendum  incipiunt,  valent  etiam,  ut  patet,  de  iis  polluti- 
onibus, quae  inter  vigilandum  accidunt.  Hoc  saltem  affir- 
mandum erit  de  pollutionibus  occurrentibus  in  hominibus 
sanis,  non  minus  quam  in  iis,  quorum  nervi  tam  facile 
incitantur,  ut  eorum  valetudo  ab  infirmitate  non  multum 
distet,  licet  proprie  infirmi  dici  nondum  possint.  Acrior 
voluntatis  actus  hic  semper  aliquid  valebit,  ideoque  magis, 
quo  homo  plene  vigilans  ideoque  magis  sui  compos  est. 
Eatenus  vero  hic  ratio  occurrit  aliquanto  diversa,  quatenus 
pollutionum  inter  vigilandum  occurrentium  plerumque  causa 
quaedam  externa  invenitur.  Quaevis  sensuum  titillatio  (in 
ludis  scenicis,  saltatione,  confessione,  in  tactibus  et  aspectibus 
apud  medicos,  lectione  etc.),  quin  etiam  vivida  imaginatio 
libidinosa  vel  involuntaria,  non  raro  locale  irritamentum  in 
genitalibus,  periculum  pollutionis  vel  etiam  celerem  eius 
solutionem  adducet.  Si  quis  has  causas  pollutionem  efficientes 
effugere  potest,  sine  dubio  ad  hoc  tenetur,  quia  actus  volun- 
tatis sine  hac  fuga  omni  vi  caret.  Qui  vult  finem,  debet 
etiam  velle  adhibere  media  possibilia.  Ubi  vero  fuga  im- 
possibilis est,  ut  v.  gr.  intra  confessionem,  in  explorationibus 
et  functionibus  medicis,  ex  sententia  communi  theologorum 
pollutio  secluso  consensu  omni  culpa  caret.  Inter  irritamenta 
Capellmann,  Medicina  pastoralis.  Ed.  IX. 

localia  in  genitalibus  frequentissimum  est  illud,  quod  oritur 
ex  cumulatione  smegmatis  praeputialis.  Apud  caelibes  impri- 
mis, qui  plerumque  glandem  penis  praeputio  tectam  gerunt, 
talis  accumulatio  frequenter  accidet,  nisi  insta  munditia  eam 
impediat.  Lavatio  praeputio  remoto  singulis  hebdomadi  Inis 
repetita  sufficiet,  istud  incommodum  eiusque  effectum  impedire. 
Talem  lavationem  interdum  stimulum  peccati  addere  posse, 
negari  nequit;  certum  est  etiam,  occasionem  tentationis  non 
necessariam  evitandam  esse;  at,  quum  smegmatis  accumulatio 
irritamentum  efficiat  longe  periculosius  ac  diuturnius,  lava- 
tiones illae  necessariae  sunt  ideoque  minime  omittendae  et 
id  praesertim  aestate.  — Ceterum  his  hominibus  tam  facile 
irritandis  suadendum  est,  ut  medicum  adeant,  quum  remediis 
diaeteticis  et  medicinalibus  bene  selectis  plerumque  irritabilitas 
deminui  possit. 

Dicendum  est  denique  de  pollutione  diurna  passiva  (De- 
breyne).  Haec  pollutio,  optime  „passiva“  appellata,  etiam 
noctu  accidit,  at  rarissime  tantum  ; fere  sine  exceptione  locum 
habet  in  vigilantibus,  etiam  absque  ulla  causa  interna  vel 
externa  libidinem  commovente  et  absque  ulla  voluptate 
venerea.  Saepe  singularem  commotionem  non  excitat,  non 
raro  autem  cum  incommodo,  imo  cum  dolore  in  genitalibus 
partibusque  vicinis  coniungitur.  Irritationes  levissimae  v.  gr. 
vermes  in  intestino  recto,  alvus  gravius  astricta,  irritatio 
haemorrhoidum  vel  fissurarum  ani,  smegmatis,  de  quo  supra 
erat  sermo,  cumulatio  etiam  exigua,  imo  frequentissime  irri- 
tatio proveniens  ex  quotidianis  actionibus  deiectionis  alvi  et 
minctionis  directe  et  proxime  ad  pollutionem  passivam  ansam 
praebent.  Vera  autem  causa  magnae  huius  genitalium  im- 
becillitatis — si  paucissimos  excipias  casus,  in  quibus  alia 
quaeque  affectio  morbosa  ut  causa  deprehenditur,  — fere 
semper  quaerenda  est  in  vita  intemperantius  peracta,  plerum- 
que in  masturbatione  diu  continuata,  cuius  ita  se  manifestant 
tristes  effectus.  Isti  miseri  omne  fere  robur  voluntatis  ami- 
serunt; et  etiamsi  ipsis  animus  esset,  firmissimum  voluntatis 
actum  elicere,  pollutionem  tamen  impedire  non  valerent. 
Novum  peccatum  in  huiusmodi  pollutionibus  profecto  adesse 

nequit.1)  Confessarius  nihil  aliud  potest,  nisi  hos  tueri  a 
novo  quodam  peccato,  quod  semel  commissum  nunquam  erit 
expiandum,  a desperatione  scilicet  et  suicidio.  Neque  enim 
quoad  corpus  tantum  illi  miserrimi  sunt,  sed  etiam  immensa, 
ut  ait  Debreyne,  vitae  satietate  ac  taedio  vexantur,  quo  in- 
credibili vi  compelluntur,  miserae  huic  vitae  finem  imponere. 
Colloquiis  placantibus , confirmantibus  atque  consolantibus 
opera  danda  est,  ut  haec  anima  salvetur.  Quodsi  talis  homo 
masturbationem  plane  abieeit,  plerumque  salvari  potest 
remanetque  ei  illud  solatium,  quod  in  praesenti  magis  for- 
sitan prodesse  poterit,  quam  solatia  religionis.  Quapropter 
consilium  tali  misero  unice  iustum  ac  necessariam  est,  ut 
aperte  ac  candide  medico  se  credere  velit,  simulque  persuasum 
habeat,  medicum  esse  auxilium  allaturum.  Recollectis  viribus 
corporis  etiam  anima  convalescet  itaque  voluntas  vim  suam 
in  cogitando  et  moribus  recuperare  poterit. 

Theologi,  ubi  de  „pollutione“  disserunt,  iure  merito  etiam 
de  „distillatione“  sermonem  instituunt.  Quae  distillatio  est 
profluvium  humoris  pituitosi  ex  urethra.  Humor  iste  oritur 
ex  glandula  prostata  et  ex  glandulis  pituitariis  urethrae  nihil- 
que  commune  habet  cum  semine  proprie  dicto , nisi  effluvii 
locum.  Distillatio  locum  habere  potest  in  hominibus  puberi- 
bus atque  impuberibus  (etiam  in  castratis),  potest  masturbatione 
provocari  vel  etiam  sponte  accidere,  potest  tandem  coniuneta 
esse  cum  voluptate  vel  ea  carere. 

Guri  (1.  c.  tom.  I.  pag.  421)  recte  dicit:  „Distillatio 
voluntaria,  etiam  tantum  indirecta,  si  notabilis  sit,  seu  cum 
notabili  spirituum  genitalium  commotione  fiat,  peccatum  mor- 
tale esse  potest;  quia  est  gravis  deordinatio  et  proximum 
pollutionis  periculum  inducit.“  Nullius  tamen  ponderis  mihi 
videtur  esse,  utrum  copia  humoris  notabilis  sit  necne,  dum- 
modo commotio  sit  notabilis  et  voluntaria.  „Si  vero  parva 
sit,“  pergit  Gury,  „et  absque  notabili  commotione,  distinguen- 
dum est:  1.  Si  directa  voluntaria  sit,  nec  a mortali  potest 


x)  De  culpabilitate  propter  libidinem  praecedentem,  quae  praesen- 
tium pollutionum  indirecta  fuit  causa,  hic  nobis  non  est  disserendum. 

excusari;  quia  quaecunque  distillatio  semper,  vel  ut  plurimum, 
secum  fert  commotionem  et  aliquam  seminis  effusionem.  — 
2.  Si  indirecte  tantum  voluntaria  sit,  facile  etiam  ab  omni 
peccato  excusabitur,  quia  de  tali  fluxu  non  est  magis  curan- 
dum, quam  de  emissione  cuiuscunque  alterius  excrementi,  quo 
natura  se  exonerare  solet.  “ 

Ad  1.  videtur  notandum,  in  his  verbis  levem  latere 
contradictionem,  quandoquidem  dicitur  „si  sit  absque  notabili 
commotione“  et  „quia  quaequnque  distillatio  secum  fert  com- 
motionem“; at  de  his  iudicare  meum  non  est.  Alterum  vero, 
scilicet , quamcunque  distillationem  secum  ferre  aliquam 
seminis  effusionem,  verum  non  est,  quum  hoc  definitione 
distillationis  repugnet.  In  praxi  forte  haec  regula  teneatur, 
quia  poenitens  rescire  nequit,  utrum  aliquid  seminis  simul 
effusum  sit  necne,  de  facto  autem  res  non  ita  se  habet. 

Ad  2.  adverto  tantum,  etiam  hic  gravitatem  culpae  non 
videri  dependere  a copia  humoris  effusi ; nam  quamvis  distil- 
latio fuerit  copiosa,  sed  sine  notabili  commotione  et  indirecte 
tantum  voluntaria,  equidem  id  non  dicerem  peccatum. 

De  distillatione  quatenus  peccatum  est,  impedienda,  ea 
omnia  ut  patet,  obtinent,  quae  supra  de  pollutione  impedienda 
dicta  sunt. 

Frequentem  distillationem  „passivam“,  quae  sine  ulla 
commotione  ac  sine  voluptate  carnali  est,  omni  carere  culpa 
et  tanquam  infirmitatem  corporis  ad  medicum  pertinere , ex 
supra  dictis  sponte  sequitur. 

Distillatio  voluntariis  actionibus  venereis  provotata  mea 
quidem  sententia  vera  est  masturbatio,  ita  quidem,  ut  in  idem 
genus  eam  adscriberem  atque  masturbationem  feminarum,  nisi 
periculum  proximum  ipsius  pollutionis  secum  ferret.  In  iis 
autem,  qui  nondum  puberes  sunt  aut  castrati,  eaedem  occur- 
runt rationes  atque  in  muliere,  quum  in  utrisque  nullum 
semen  effundatur.  Quaecunque  sit  copia  effluvii,  voluptas 
carnalis  hoc  masturbationis  modo  directe  solvitur,  et  haec 
„masturbatio  sine  pollutione“  iudicio  meo  supra  exposito 

essentialiter  distinguitur  ab  eo  tactu  impudico,  qui  „ad  sordes 
abstergendas,  ad  pruritum  seu  dolorem  sedandum,  aut  ad 
infirmitates  curandas “ licitus  est. 


III.  DE  TACTIBUS  ET  ASPECTIBUS  IMPUDICIS. 

Licet  iuxta  theologos  mulier  non  teneatur,  ne  ad  vitam 
quidem  sibi  servandam,  nudam  se  oculis  et  manibus  chirurgi 
subiicere,1)  certum  est  tamen  etiam  illud,  nec  tactus  et  aspec- 
tus, nec  sermones  et  lectiones  impudicas  esse  peccata,  si  causa 
aliqua  necessaria  vel  utilis,  vel  conveniens  animae  aut  corpori 
ea  postulet.  Certum  est  insuper,  pollutiones  ex  ipsis  fortasse 
provenientes,  adhuc  praevisas,  non  esse  peccata,  dummodo 
absit  periculum  consensus.  Qua  in  re  theologi  plane  con- 
sentiunt, neque  minus  sacerdotibus  quam  medicis  molestum 
esset,  si  haec  sententiarum  unitas  non  esset,  quia  tunc  saepius 
iis  accideret,  ut  tuta  conscientia  munere  fungi  iam  non  possent. 
Sermones  intra  confessionem,  sicut  et  aspectus  et  tactus  in 
functionibus  medici,  saepius  sunt  eiusmodi,  ut  sacerdotes  et 
medici  ferrei  et  saxei  esse  deberent,  si  motus  carnales,  quos 
reflectorice  excitatos  esse  dicam,  in  iis  non  orerentur. 

„Prae  oculis  tamen  habenda  est  limitatio,“  ait  Ballerini 
(Grury  1.  c.  tom.  I.  pag.  89S  not.)  „quam  ex  communi  sententia 
S.  Alphonsus  apponit:  dummodo  cibslt  'periculum  consensus , in 
pravos  scilicet  motus  subortamque  delectationem.“ 

Medicina  recontior  methodum  inquirendi  plane  novam 
ac  singularem  excoluit,  quae  multo  frequentius  quam  pridem 
usum  auditus,  visus  atque  tactus  in  nudum  corpus  reddit 


J)  Haec  sententia  certa  theologorum  nequit  impugnari,  quatenus 
mulieres  vel  virgines  respicit,  quae  nemini  providere  tenentur.  Aliter 
autem  iudicandum  esse  videtur,  si  simul  ratio  habenda  sit  officii  erga 
tertium  quendam,  v.  gr.  curae  pro  familia,  educationis  liberorum, 
sustentationis  ac  curationis  parentum,  qui  aetate  iam  sunt  provecti,  etc. 
Ut  praetermittam,  recusationem  in  tali  casu  facilius  vinci,  officium 
servandae  vidae  ac  valetudinis  his  officiis  erga  alios  ita  augeri  videtur, 
ut  tactus  aspectusque  impudici  ipsis  necessarii  iam  sine  peccato  arceri 
nequeant. 

necessarium.  Generatim  affirmari  debet,  accuratissimam  cor- 
poris perscrutationem  non  modo  utilem,  sed  etiam  necessa- 
riam esse.  Denudationes  et  tactus  hac  in  re  nullo  modo 
evitari  posse,  per  se  intelligitur.  Alia  quaestio  est  haec, 
annon  saepe  medici,  paulatim  hac  in  re  laxiores  facti,  scru- 
tationes non  necessarias  cum  denudatione  indecenti  instituant  et 
vere  necessarias  maiore  cum  indecentia,  quam  necessaria,  pera- 
gant. Quae  quidem  ad  conscientiam  medici  in  singulis  casibus 
pertinent,  sicut  pariter  ad  sola  interna  medici  pertinet,  praeca- 
vere consensum  in  motus  inordinatos.  Bene  tamen  secum  con- 
sideret, suum  esse,  ut  parcat  verecundiae  et  conscientiae  aegro- 
tarum ; *)  nec  minus  spectet,  contrectationes  suas  non  minus 
in  aegrotis  quam  in  semetipso  motus  carnales  provocare  posse. 

Quapropter  haec  seinper  regula  tenenda  est,  tum  tactus 
tum  denudationes  partium  minus  honestarum  (pectoris,  bra- 
chiorum, crurium)  et  partium  turpium  (genitalium  iisque 
proximarum  partium)  tunc  solum  adhibenda  esse,  quum  ad 
cognoscendum  vel  ad  sanandum  morbum  aliquem  necessaria 
vel  utilia  apparent.  Minime  quidem  ignoro,  non  solos  medicos 
huiusmodi  inquisitionibus  non  necessariis  vel  minus  necessariis 
ansam  dare;  sed  id  moneo,  non  raro  accidere,  ut  feminae  ipsae 
talia  directe  vel  indirecte  adducere  conentur.  Reminiscaris 
hysteriae.  At  etiam  praeter  hysteriam  certe  non  minus  fre- 
quenter, imo  multo  frequentius  feminae  aegrotantes  ipsae 
ex  culpabili  concupiscentia  has  inquisitiones  non  necessarias 
afferre  tentant,  quam  medicus  ex  libidine  instituit.  Medicus 
ad  irritationem  ex  tactu  et  aspectu  provenientem  obdurescit 
consuetudine,  ita  ut  ex  una  parte  ceteris  paribus  rarius  talia 
quaerat,  quam  alii  homines,  ex  altera  eaedem  occasiones, 
quae  pro  aliis,  qui  non  sunt  medici,  magnum  secum  ferrent 
periculum,  in  ipso  motus  carnales  nequaquam  excitent.  Hoc 
ultimum  tunc  praesertim  locum  habet,  quum  huiusmodi  inqui- 
sitiones vel  functiones  vere  necessariae  sunt.  Ut  enim  omittam, 
gratiam  divinam,  quae  cuique  statui  est  propria,  etiam  hic  ; 


J)  Dico  „aegrotarum“,  quia  in  his  res  maioris  est  momenti,  licet 
ca,  quae  dicta  sunt,  maxima  ex  parte  etiam  pro  viris  aegrotis  valeant. 

tutelam  praebere,  certum  est  facileque  intell igitur,  periculum 
motuum  inordinatorum  ac  multo  magis  periculum  consensus 
deminui,  quia  animus  medici  omnesque  eius  sensus  in  munere 
suo  obeundo  ad  morbum  eiusque  notas  maxime  intenduntur. 
Quare,  si  medicus  tunc  solum  huiusmodi  contrectationes  et 
denudationes  instituit,  quum  necessariae  sunt,  in  hac  ipsa  re 
optimam  reperiet  tutelam  contra  peccata  luxuriae.  Praeterea 
bonam  sibi  famam  ita  conservat,  si  hac  in  re  potius  cautiorem 
quam  leviorem  se  ostendit.  Hac  tandem  ratione  etiam  pudi- 
citiae ac  conscientiae  infirmorum  optime  prospicitur.  Inqui- 
sitioni ac  denudationi  necessariae  aegrotus  fere  semper  obtem- 
perat et  tuta  quidem  conscientia.  Sed  si  qua  mulier  animad- 
vertit , corpus  suum  tactibus  et  aspectibus  non  necessariis 
expositum  esse,  illa  indignatur,  si  est  honesta  et  pudica; 
fortasse  etiam  in  ea  commotiones  atque  adeo  fortasse 
delectatio  provocatur,  quarum  culpa  in  medicum  improbum 
recidet. 

Quodsi  femina  hoc  moliatur,  ut  ex  libidinosa  concupis- 
centia huiusmodi  contrectationibus  in  corpore  suo  ansam 
praebeat,  medici  est,  recte  iudicare,  utrum  hanc  inclinationem 
dissimulare  an  expresse  repudiare  malit. 

Ut  autem  tum  bona  fama  tum  conscientia  medici  atque 
infirmae  remaneant  intactae,  medico  suaderem,  ut  ubicunque 
fieri  possit,  contrectationes  etc.  in  partibus  turpibus  vel  minus 
honestis  aegrotarum  nunquam  sine  testibus  peragat.  Apud 
uxores  adsit,  si  fieri  potest,  vir,  apud  virgines  mater,  soror, 
propinqua,,  custos.  Si  forte  medicum  hunc  in  finem  cum 
infirma  solum  cum  sola  relinquere  vellent,  hic  facile  praesen- 
tiam alicuius  desiderare  et  obtinere  posset  interposita  aliqua 
causa,  quae  veram  suam  intentionem  tegeret.  Praesentia 
testis  alicuius  tuetur  a calumniis,  ab  iis  rebus,  quae  non  sunt 
necessariae,  atque  etiam  in  rebus  necessariis  a motibus  inor- 
dinatis et  a consensu  in  eos.  Mulier  honesta  pro  hac  cautela 
gratiam  habebit,  mulier  libidinosa  coercebitur. 

Imprimis  velim  admonere,  ne  unquam  medicus  infirmam 
sine  testibus  chloroformizet.  Qua  in  re  omnia  tum  calumniae 
tum  delectationis  pericula  saltem  in  medico  augentur.  Hic 

insuper  medicus  semper  tanquam  causam  apte  interponere 
potest  periculum  quoddam,  quod  cum  hac  actione  semper 
coniunctum  est,  quapropter  ea  nunquam  suscipienda  est  sine 
ullo  auxilio  (si  fieri  potest,  advocetur  aliquis  rei  peritus). 
Accidit  sane,  mihique  talis  casus  notus  est,  ut  femina  quae- 
dam extra  matrimonium  gravida  contenderet,  se  in  narcosi 
chloroformii  ex  medico  suo  gravidam  factam  esse.  Contra- 
rium nequit  demonstrari  atque  ita  bona  fama  medici  impru- 
dentis, licet  fortasse  innocentis  deperdita  est. 

Postremo  mentionem  faciam  rei  cuiusdam,  quae  etiam 
hac  aetate  accidit  etsi  rarissime  — sed  ideo  commemoro,  ut 
iudicio  theologorum,  eam  subiiciam:  — loquor  de  conatu, 
feminam  arte  fecundandi.  Tentabatur  hoc  a nonnullis  medicis1) 
iis  in  casibus,  quum,  copula  rite  instituta,  bonoque  emisso 
semine,  gravitatio  tamen  non  subsequebatur,  quia  semen  non 
pervenit  in  uterum  vel  in  vagina  retineri  omnino  non  potuit. 
Medicus  ibi  statim  post  copulam  semen  ex  vagina  in  siphonem 
recollectum  directe  in  uterum  iniecit.  Sims  contendit,  se 
hac  ratione  semel  feminam  fecundam  reddidisse.  Qua  in  causa, 
ad  medicinam  quod  spectat,  plura  animadvertenda  essent, 
quae  huc  non  pertinent.  Experimenta  ceterorum  medicorum 
fere  omnium  in  homine  irrita  fuerunt  (quamvis  in  animalibus, 
praesertim  in  ranis  et  in  canibus  bene  successerint).  Rei 
vero  honestas  si  respiciatur,  mihi  quidem  hucusque  haec 
adeo  obscura  sunt,  ut  sententiam  ferre  non  audeam. 

Tactus  et  aspectus  atque  sermones,  qui  in  functionibus 
medicis  evitari  quidem  nequeunt,  at  apti  tamen  sunt,  pudorem 
offendere,  multum  conferant  ad  hoc,  ut  etiam  atque  etiam 
restauretur  quaestio  de  medicis  femineis  instituendis.  Sane, 
hoc  si  respicias,  res  multa  praebet,  quae  alliciunt.  Alia  vero 
ex  parte  functiones  medici  a muliere  peractae  tot  secum  ferunt 
incommoda,  ut  optimo  quidem,  ut  puto,  iure  nonnisi  rarissime 
consilium  captum  sit,  mulieri  omnes  huius  muneris  functiones 
exsequendas  permittere.  Imo  et  obstetrices,  quae  sane  maxima 


l)  Praeter  alios  a Dr.  J.  Marion  Sims  Neo-Eboracensi  et  a Dr. 
George  Harley  Londinensi. 

ex  parte  functiones  huc  pertinentes  apud  mulieres  administrare 
et  ius  et  officium  habent,  in  dies  frequentius  a mulieribus 
ipsis  repudiantur,  earumque  loco  medici  advocantur.  Esto, 
hic  commoditatem  quoque,  fiduciam  etc.  esse  in  causa ; * hoc 
tamen  ex  ea  re  certe  liquet,  in  mulieribus  etiam  honestis 
pudorem  tactuum  necessariorum  et  utilium  a medico  facien- 
dorum non  esse  tantum,  quantum  primo  intuitu  videri  possit. 
Licet  nequaquam  approbem,  in  partu  ordinario  nunc  adeo 
frequenter  auxilium  peti  a medico,  ubi  obstetrix  plane  sufficiat, 
attamen  alia  ex  parte  mulieri,  cui  difficillimum  vitae  suae 
tempus  imminet,  vitio  vertere  non  possum,  quod  eius  potius 
auxilium  quaerat,  cui  maxime  confidat.  Quodsi  obstetrices 
haberemus,  quae  ex  cultioribus  hominum  ordinibus  ortae  ac 
doctrina  bene  eruditae , munere  suo  semper  omnino  digne  fun- 
gerentur, mulieres,  puto,  semper  has  praeferrent  prae  medicis. 
Verum  nunc  obstetrices,  saltem  in  Germania,  ut  custodes 
tantum  fere  habentur,  ideoque  mirum  non  est,  mulieres  saltem 
cultiores  in  iis  non  collocare  tantum  fiduciae,  quantum  conditio 
adeo  difficilis  requirit. 


C.  DE  PRAECEPTIS  ECCLESIAE. 


Inter  praecepta  ecclesiae  tria  tantum  sunt,  de  quibus 
medicina  pastoralis  adnotare  pauca  debeat : praeceptum  missae 
saltem  in  diebus  dominicis  et  festis  audiendae,  praeceptum 
ieiunii  et  abstinentiae  praeceptum. 

I DE  FREQUENTATIONE  TEMPLI. 

Negari  non  potest,  theologos  minime  esse  scrupulosos  in 
admittendis  causis,  quae  excusant  a frequentatione  templi. 
Etenim  sequuntur  hoc  principium:  „Excusat  a missa  audienda 
quaevis  causa  mediocriter  gravis,  seu  quae  involvit  notabile 
incommodum  vel  damnum  in  bonis  animae  vel  corporis  proprii 
vel  proximi.“  Quam  ob  rem  mihi  quoque  licebit,  pauca  hoc 
loco  disputare  de  illa  excusatione:  „Non  possum  ferre  aera 
templorum“  Patet  vero,  mihi  rem  non  esse,  nisi  cum  his, 
qui  argumentum  hoc  tuendae  corporis  valetudinis  causa  assu- 
munt; ad  illos  autem,  qui  ob  alias  causas  „templorum  aera 
sustinere“  nequeunt,  quorum  hodie  ingens  est  numerus,  mea 
haec  non  pertinet  oratio. 

Quid  igitur  de  aere  templorum?  Qui  differt  ab  alio? 
Certe  aer  in  templis  multum  corrumpitur  magna  multorum 
hominum  frequentia,  luminaribus  accensis,  thure  combusto  etc. 
Praeterea  etiam  illud  sane  fatendum  est,  generatim  templorum 
ventilationi  parum  curae  adhiberi.  Hinc  fit,  ut  revera  aer 
templis  inclusus  plerumque  propriam  quandam  naturam  et 

adeo  proprium  quondam  habeat  odorem.  Accedit,  ut  in 
templo  inter  sacra  a multis,  imo  saepe  a valde  multis  homi- 
nibus circumdemur,  quoram  vicinia  nos  male  afficit,  taedium 
nobis  et  nauseam  creans;  deinde  ut  stando,  genuflectendo 
semper  nonnihil  fatigemur;  denique,  ut,  licet  aedibus  inclusi, 
iisdem,  quibus  in  via,  vestibus  induti  simus  etc.  In  hieme 
praesertim  pedes  gelu  rigent  eo  quod  sine  ullo  motu  com- 
morandum est  in  loco  non  calefacto,  lapidibus  strato,  cui 
nulla  substructa  est  cella;  in  aestate  temperatura  aeris  templo 
inclusi  saepe  multum  distat  ab  aere  libero,  quo  fit,  ut  nocivi 
appulsus  ex  subita  temperaturae  mutatione  orti  omnino  evi- 
tari nequeant. ])  Satis  multa  igitur  documenta  sunt,  ex  qui- 
bus apparet,  hanc  in  templo  commorationem  propter  loci 
insolita  adiuncta  non  esse  mansionem  usitatam.  Illud  quo- 
que certum  est , quidquid  in  hac  re  inusitatum  est.  non 
afferre  aliquam  iucunditatem,  sed  vere  iniucundum  esse  ipsam- 
que  valetudinem  non  raro  male  afficere.  Angores,  spiritus 
defectiones  (dispnoea),  animi  deliquia  (syncope),  nervorum 
commotiones  directe  sequuntur,  frigoris  iniuriae,  inflamma- 
tiones praecipue  organorum  respirationis  non  raro  indirecte 
illis,  quae  supra  dixi,  adiunctis  producuntur.  Neque  ad  id 
requiritur,  ut  quis  vere  aegrotet,  nam  et  status  sunt  phy- 
siologici, quibus  templi  frequentatio  saepe  damnum  afferat. 

Eos , qui  acutis  morbis  affecti  sunt,  a frequentatione 
templi  dispensari,  per  se  intelligitur.  Eos  autem,  qui  morbis 
chronicis  laborant,  non  obligandos  esse,  aliquando  non  minus 


J)  Eos,  quibus  ventilandi  templi  cara  commissa  est  (sacristanos 
atque  parochos),  non  unice  per  huius  negligentiam  peccare  in  valetu- 
dinem fidelium  ecclesiam  visitantium,  non  est  quod  commemorem. 
Illud  tantum  addam,  saepe  e.  c.  diebus,  quibus  confessiones  excipiuntur 
(sabbatis),  post  meridiem  demum  templum  lavari  at  purgari;  quo  fit, 
ut  poenitentes  per  plures  saepe  horas  debeant  commorari  in  templo 
etiam  humido.  In  aliis  ecclesiis  pueris  desunt  idonea  scabella  ad 
genuflectendum.  Quum  invigilandi  causa  ad  sellas  sive  scamna  maiora 
non  admittentur,  scabella  autem  non  adsint,  pueri  inter  sacra  et 
catechismum  saepe  diu  super  lapides  ipsos  genuflectere  coguntur.  His 
vitiis  atque  similibus,  quae  facile  evitari  possunt,  multi  atque 'graves 
morbi  efficiuntur. 

apertum  esse  potest.  Dubia  igitur  est  quaestio  cie  iis,  qui 
universe  quidem  hominum  sanorum  instar  vivunt,  attamen 
templorum  aera  ferre  nequeunt.  Praeter  eos,  qui  imbecilli- 
oris sunt  valetudinis,  huc  pertinent  etiam  omnes,  quorum 
nervi  aut  infirmi  sunt  aut  nimis  contenti.  In  primis  autem 
plerique  hypochondriaci  et  hysterici  illa  aera  ferre  non 
possunt.  Eiusmodi  dispositiones,  quum  vere  morbidae  sint 
ct  minime  sola  opinione  fingantur,  equidem  censeo,  infirmorum 
querelas  pro  certis  habendas  esse , simulatque  rationabiliter 
supponi  potest,  causam  cur  non  ferant,  ad  indifferentismum 
religiosum  non  referri.  Quin  imo  fieri  potest,  ut  hypochon- 
driacus in  frequentissimo  sociorum  circulo,  in  loco  praeterea 
tabaci  vaporibus  pleno,  utque  hysterica  in  calido  et  refer- 
tissimo theatro  bene  se  habeat,  iiclem  in  ecclesia  continuo 
angorem  et  animi  deliquium  patiantur.  Quodsi  eiusmodi 
personae  et  generatim,  ut  dixi,  homines  nervis  laborantes 
saepius  experti  sunt,  se  frequentanda  ecclesia  ita  male  affici, 
nihil  remanet,  nisi  ut  re  ipsis  relicta  censeantur  non  esse 
obligati,  eisque  consulatur,  ut  hinc  inde  experientiae  causa, 
id  quod  diebus  intra  hebdomadam  optime  fieri  potest,  eccle- 
siam adeant. 

Physiologicae  affectiones  supra  dictae,  quarum  similis 
est  ratio,  praecipue  in  muliere  inveniuntur:  Interdum  tempus 
menstruationis  et  lactationis,  tempus  autem  gestationis  sae- 
pissime disponit  mulierem  ad  istas  affectiones,  quae  in  fre- 
quentanda ecclesia  ex  illis,  quas  commemoravi,  rationibus 
et  conditionibus  proveniunt.  Hoc  saepissime  accidit  in  primis 
ct  ultimis  mensibus  graviditatis.  Qua  in  re  quamvis  non  sit 
dubium,  quin  homines  cultioris  conditionis  nimium  sibi  inhil- 
geant , tamen  praesertim  quum  simul  etiam  infantis  sit  habenda 
ratio,  a nimia  severitate  cavendum  est.  Ratione  et  prudentia 
suppositis,  equidem  mulieri  gravidae  aliquamdiu  vetarem,  ne 
ecclesiam  adiret,  si  pluries  inde  malos  effectus  experta  esset, 
quamvis  credam,  mulierem  in  hoc  statu  pietatis  religionisque 
solatium  desiderare  atque  oratione  indigere.  Ratio  autem  illa 
et  prudentia,  quam  dixi,  in  hoc  est  posita,  ut  opportunas 
vestes  induant,  quibus  minime  corpus  coartetur  vel  oneretur, 

ut  pedes  inprimis  ab  uligine  et  frigore  bene  defendantur; 
porro  ut  tum  primae  diei  horae  evitentur  tum  ultimae  missae 
eo  tempore,  quo  aer  maxime  corruptus  est;  stomachus  ne  sit 
plane  vacuus  neve  cibis  refertus;  neve  mulier  diutius  stet 
multoque  minus  genuflectat  diutius,  sed  quantum  fieri  possit 
in  sella  vel  scamno  sedeat,  mutetque  positionem  etc.  Quodsi 
haec  omnia  non  iuvant  neque  a seriis  angoribus  et  deliquii 
accessionibus  defendunt,  ad  tempus  intermittenda  visitatio 
ecclesiae  et  post  aliquot  hebdomadas  denuo  tentanda  est. 
Rarissime  fit,  ut  mulier  per  totum  tempus  graviditatis  in 
ecclesia  eiusmodi  affectionibus  obiiciatur. 

Hoc  loco  adiungam  pauca  de  illa  consuetudine,  quae 
multis  in  regionibus  viget,  puerperae  primum  exitum  ad 
ecclesiam  faciendum  esse  et  infirmum  vel  convalescentem, 
quam  primum  domo  exire  ei  licuerit,  ad  templum  frequen- 
tandum obligari.  Gury  (1.  c.  tom.  I.,  p.  346)  dicit  iuxta 
Liguori:  „Excusantur  aegroti,  infirmi,  convalescentes,  quibus 
nocet  foras  prodire.“  Hinc  sane  non  licet  concludere,  ergo 
omnes,  quibus  non  nocet  foras  prodire,  ad  ecclesiam  frequen- 
tandam obligari.  Ex  supradictis  satis  manifestum  erit,  non 
esse  unum  idemque,  utrum  hominem  e cubiculo  foras  prodire 
velim,  an  eundem  obligem  ad  ecclesiam  visitandam.  Quare 
equidem  auctor  sim  et  ipse  semper  hunc  usum  observavi,  ut 
puerperae  et  convalescenti  non  permittatur  primum  exitum 
facere  ad  ecclesiam,  sed  antea  Meantur,  saltem  aliquoties 
foras  prodire.  Etiam  multis  convalescentibus  modica  ambu- 
latio sub  sereno  coelo,  quippe  quae  necessaria  sit,  suadenda 
videbitur,  visitatio  ecclesiae  autem  interdicenda.  Hi  vero,  ne 
aliis  scandalo  sint,  poterint  forte  ambulationem  omittere  eo 
tempore,  quo  sacra  fiunt,  vel  etiam  illis  diebus,  quibus  loco- 
rum rationes  id  postulant. 

Legitur  quidem  apud  theologos,  ut  omnes  huiusmodi 
homines  sequantur  consilium  medici;  nihilominus  non  super- 
vacaneum esse  duxi,  quaedam  hoc  loco  ponere,  quae  iuvent 
ad  illas  affectiones  et  conditiones  recte  iudicandas. 

II.  DE  PRAECEPTO  IEIUNII. 

Etiam  in  ieiunando  quivis  medici  consilium  sequatur, 
sed,  inquiunt  theologi,  „medici  religiosi  et  timorati  consulendi 
sunt,  si  facile  fieri  possit.“  Si  quis  vere  aegrotat,  res  in 
dubium  non  vocatur.  Contra,  si  quis  vere  aegrotus  non  sit, 
et  aliam  excusationem  a ieiunio  servando  afferre  non  possit, 
medicus  saepe  non  magis  consulere  poterit  quam  parochus. 
Illi,  qui  bene  valent,  ipsi  certe  scire  debent,  utrum  ieiunare 
possint  nec  ne.  Nihilominus  autem  non  raro  huiusmodi 
homines  medicos  interrogant,  num  ieiunare  debeant,  idque 
nimirum  ea  mente  faciunt,  ne  ipsi  rem  decidere  cogantur  et 
ut  in  medici  consilio  tuta  conscientia  aquiescere  possint. 
Tum  prudens  quisque  et  timoratus  medicus,  ut  ego  opinor, 
dicere  debet:  Ipse  vederis.  At  vero,  quum  in  Germania 
religiones  mixtae  sint  et  a protestantibus  iciunium  aperte 
reficiatur,  saepissime  fit,  ut  homines  „consilio“,  quod  medicus 
dederit,  multum  abutantur,  sive  scienter  sive  forte  temere  id 
faciant.  Quam  sit  medicis  necessaria  severitas,  hoc  loco  lon- 
gius disserere  supersedeo,  nam  medici  ad  quos  pertinent, 
non  legunt,  et  qui  legunt,  quid  faciendum  sit,  bene  sciunt. 
Id  sane  constat,  concionatorem  quendam  optimo  iure  dixisse: 
„Persuasum  mihi  est,  multo  plures  esse  homines,  qui  tribus 
diebus  bacchanalibus  ex  nimiis  cibis  aegrotent,  quam  qui  per 
totum  tempus  quadragesimale  parum  comedendo  virium  ac 
valetudinis  iacturam  faciant.“ 

Causae  excusantes  a ieiunio  apud  theologos  proponuntur: 

1.  Dispensatio  superioris , papae,  episcopi  clioceseos,  ex 
consuetudine  etiam  parochi  et  confessarii.  Medicus  nullo 
modo  potest  dispensare,  sed  tantum  declarare,  utrum  ex  causis 
medicis  aliquis  ieiunare  non  possit  et  debeat.  „Ad  ipsos  (sc. 
medicos)  non  pertinet,  nisi  declarare  (conscientiose  tamen,  ne 
aliorum  peccatis  graventur),  quaenam  sit  causa  vere  sufficiens“. 
(Scavini  1.  c.  tom.  I.,  pag.  285), 

2.  Impotentia  physica.  Aegroti  et  convalescentes,  mulieres 
gravidae  et  lactantes,  pauperes,  qui  certas  et  sufficientes 
refectiones  sibi  parare  non  possunt,  ieiunare  npn  tenentur. 

8.  Impotentia  moralis.  Illi,  quibus  ieiunium  vehementes 
capitis  dolores,  vertiginem  etc.  efficit;  milites,  qui  in  castris 
et  in  contuberniis  versantur;  mulieres,  quas  mariti  ieiunaro 
prohibent  quibusque,  nisi  obedirent  maritis,  gravissima  in- 
commoda nascerentur;  mariti,  qui  ieiunantes  omnino  nequeunt 
debitum  uxoribus  solvere;  omnes  homines  ante  21.  aetatis 
annum  completum;  senes  imbecilles,  quae  senectutis  aetas  a 
plerisque  in  viris  annus  60.,  a multis  in  mulieribus  50.  annus 
recensetur:  hi  omnes  satis  habent,  cur  a ieiunandi  praecepto 
•excusatos  se  dicant. 

4.  Lahor  tunc  liberat,  cum  sit  talis,  ut  sine  notabili  cor- 
poris defatigatione  exerceri  non  possit.  Excusant  omnia  opera 
servilia  ardua  et  occupationes,  in  quibus  corpus  assidue  agitatur, 
molesta  itinera,  etiamsi  ecpio  et  curru  peraguntur.  Famuli 
etiam  fere  semper  excusantur. 

5.  Pietas.  Molesta  et  gravia  misericordiae  opera  tam 
spiritualia  quam  temporalia,  cura  infirmorum  in  nosocomio, 
officium  assidue  confessiones  audiendi,  munera  condonatorum, 
etiam  iudicum,  medicorum,  advocatorum,  magistrorum  aliquo- 
ties facile  excusationem  admittunt. 

Hisce  causis  excusantibus  mihi  pro  medico  non  multa 
videntur  adiicienda  esse.  Quum  dicitur,  mulieres  per  tempus 
gestationis  et  lactationis  a praecepto  ieiunii  esse  dispensatas, 
equidem  additum  velim:  etiam  per  tempus  menstruationis. 
Eo  enim  tempore  corpus  mulieris  rebus,  quae  in  regione 
genitalium  aguntur,  adeo  occupatur,  ac  praesertim  nervi  saepe 
ita  afficiuntur,  ut  satis  causae  sit,  cur  nulla  ciborum  sub- 
tractio postuletur,  atque  adeo  saepe  directe  prohibeatur. 
Quod  si  haec  omnia  fiant,  bene  provisa  sunt,  quae  ab  homine 
prudenti  postulari  possunt.  Cuicunque  nulla  harum  causarum, 
quas  enumeravimus,  favet,  neque  impossibilitas  physica  seu 
moralis,  neque  pietas  vel  caritas  vel  labor,  is  medicum  et 
parochum  precibus  dispensationum  ne  adeat , nam  ieiunare 

non  iult7  neve  huius  rei  imputationem  in  alios  humeros  ex 
ignavia  reiiciat,  sed  totum  onus  in  se  ipsum  recipiat. 

Praeterea  addam  res  aliquas,  quae  in  vita  saepe  usu- 
veniunt  et  quae,  quomodo  a theologis  decidantur,  mihi  dubi- 
tationem movent.  Liquidum  non  frangit  ieiunium,  axioma 
est  theologorum.  Hinc  inter  ieiunandum  licitae  sunt  potiones 
sed  eae  tantum,  quae  in  usu  sunt  ut  simplices  potiones.  Huc 
pertinent  ex  communi  omnium  theologorum  consensu:  aqua 
mixta  saccharo  et  succo  mali  citrei,  caffetum,  theum,  ea  con- 
ditione, ne  addito  nimio  saccharo  potius  pulmenta  sint  quam 
potus.  Eodem  sensu  etiam  vinum  et  cerevisia  sunt  potus 
liciti.  „Aliter  esset  de  sumptione  lactis,  iusculi,  succi  pomo- 
rum (vulgo  melons)  et  aliorum  fructuum,  item  uvarum  con- 
fectarum aut  dentibus  pressarum,  licet  postea  exspuantur. 
Nam  haec  omnia  censentur  habere  rationem  cibi;  et  potius 
ad  nutritionem,  quam  ad  cibi  vehiculum  referuntur.“  (Sca- 
vini  tom.  I.  pag.  279.)  — Item  secundum  Liguori  dicit  Gury 
(1.  c.  tom.  I.  pag.  454):  Per  liquidum  autem  id  solum  intel- 
ligitur,  quod  ex  communi  usu  sumitur  per  modum  potus,  non 
vero  per  modum  cibi,  ut  lac  etc.“  Lac  ig'tur  est,  quod  mihi 
movet  dubitationem,  quum  opponitur  chocolato  ab  omnibus 
theologis  permisso  (aqua  scilicet,  non  lacte  parato).  „Potio 
chocolati  non  frangit  ieiunium,  si  modica  chocolati  quantitas 
sumatur,  et  semel  tantum  in  die  fiat.  Ratio  ex  generali 
consuetudine  deducitur.“  Deinde  additur,  „unciam  cum  dimi- 
dia chocolati  in  cyathis  ordinariis“  esse  quantitatem  licitam. 
Uncia  cum  dimidia,  id  est  circiter  45  grammata  chocolati  in 
uno  cyatho,  etiam  in  cyatho  maiori,  efliciunt  talem  potionem, 
quae  idem  fere  alimenti  habet,  quod  in  uno  cyatho  lactis 
inest,  ad  famem  autem  explendam  lacti  fere  praestat.  ’)  Nuin- 
quid  igitur  consuetudo  generalis  hic  sufficit,  ut  ex  duabus 
rebus,  quae  idem  efficiunt,  una  licita,  altera  illicita  habeatur? 
Praeterea  chocolatum  multo  magis  per  modum  cibi  sumitur 
(chocolata  sicca),  quam  lac,  quod  per  se  vera  est  potio,  eti- 

J)  In  potu  chocolati  etiam  tota  substantia  solida  simul  consumitur, 
in  caffeto  solum  ius  bibitur;  itaque  meo  quidem  iudicio  caffetum  et 
chocolatum  non  eodem  modo  computanda  sunt. 

amsi  alibilis  potio  est  et  non  minus  ad  sitim  sedandam  quam 
vehiculum  cibi1)  saepe  adhibetur.  Hinc  etiam  quaedam  dis- 
paritas  est  praesertim  inter  rus  et  urbem.  Ruri  lac  potio 
est  facillima  et  chocolato  multo  frequentior.  Ego  autem 
existimo,  agricolam,  qui  lac  pro  simplici  potione  habet,  de 
chocolato  non  facile  idem  dicturum  esse.  Cur  lac  vetitum 
esse  sentiam,  id  sane  unice  interest,  quod  lac  ex  animalibus 
proficiscitur.  Haec,  credo,  initio  interdicti  causa  fuerit,  sed 
hodie  iam  non  causa  dicitur,  quantum  reperire  potui.  Quare 
quum  in  rebus,  quae  ab  animali  originem  ducunt,  ex.  c.  in 
ovis,  multis  in  regionibus,  etiam  in  Germania,  ipsa  consue- 
tudo priorem  interdicti  severitatem  mitigaverit,  ex  causis 
allatis  non  intelligo,  cur  non  aeque  concedi  possit,  semel 
cyathum  lactis  sumi,  quam  cyathum  ex  45  gramm.  chocolati 
aqua  parati.  Bulla  Clementis  XIII.  anno  1759  edita,  quam 
citat  Scavini  1.  c.  tom.  I.  pag.  280),  vetat  vel  ipsas  potiones 
lacte  mixtas,  ideoque  ostendit,  antea  lac  absolute  prohibitum 
fuisse.  Iamvere  nemo  hodie  in  dubitationem  vocabit,  usum 
illum  communem  addendi  (modicum)  lac  ad  caffetum  et  tlieum 
etiam  tempore  ieiunii  non  esse  vetitum. 

Obiter  hic  attingam  miram  quandam  theologorum  sen- 
tentiam. In  collatione  vespertina  8 unciae  panis  permittuntur. 
Porro  dicitur:  „Licet  sumere  in  coenula  panem  cum  aqua  et 

oleo  decoctum Attamen  iuxta  S.  Lig.  non  licet 

sumere  octo  uncias  panis  decocti  cum  aqua,  hac  praecisa. 
Ratio  est,  quia  panis  per  decoctionem  et  fermentationem 
cum  aqua  aliam  naturam  acquirit,  ita  ut  ex  iis  quid  unum 
fiat,  et  evadat  una  substantia  maior.  Concedi  autem  potest, 
ait  S.  Liguorius,  ut  inter  ipsam  refectionem  quis  panem  aqua 
aut  vino  intingat  et  sic  etiam  octo  uncias  panis  vino  made- 
facti sumat,  quippe  nulla  hic  intervenit  fermentatio ; et  liquor, 
cum  inserviat  tantum  ad  vehiculum,  non  computatur.“  (Gury 
1.  c.  tom.  I.  pag.  460.)  Item  Scavini  (1.  c.  tom.  I.  pag.  288) 
dicit,  nimirum  8 uncias  panis  coquere  cum  aqua  non  esse 


9 Ex.  c.  loco  caffeti,  atque  adeo  saepissime  tanquam  vehiculum 
ad  parandum  chocolatum. 

Oapellmann,  Medicina  pastoralis.  Ed.  IX. 

licitum,  „nam  ita  consubstantiatur  cum  aqua,  ut  non  amplius 
possit  separari:  unde  esset  quid  et  magis  nutriens  et  exce- 
dens quantitatem.“  Panem  per  decoctionem  cum  aqua  (prae- 
termissa adipe  forte  adiecta)  immutationem  chemicam  inire, 
plane  non  negatur.  Haec  vero  immutatio  consideranda  est 
quasi  initium  digestionis,  quia  non  differt  ab  ea  immutatione, 
quae  initio  digestionis  efficitur.  Inde  vero  materia  alibilis 
nullo  prorsus  modo  augescit.  Quantitas  quidem  huius  panis 
iurulenti  maiorem  satietatem  creare  potest,  quam  eadem  sicci  panis 
portio,  quamvis  etiam  hoc  discrimen  non  adeo  magnum  sit. 
Quodsi  adeps  non  additur,  nullum  esse  discrimen  invenio, 
utrum  panis  cum  aqua  vel  etiam  cum  vino  coquatur,  an  iidem 
liquores  molliendo  tantum  et  madefaciendo  pani  inter  coenam 
serviant. 

In  Germania  haec  quaestio  minoris  momenti  est,  quia 
qualitas  ciborum  non  iam  adeo  restringitur,  quam  in  priori 
praecepto  ieiunii.1) 


III.  DE  PRAECEPTO  ABSTINENTIAE. 

Si  praeceptum  abstinentiae  priorem  severitatem  retinu- 
isset, i.  e.  si  praeter  comestionem  carnium  etiam  vetaret 
omnia,  quae  ab  animalibus  proveniunt,  ut  sunt  lacticinia  quae 
vocantur  et  ova,  plures  quoque  ab  hac  lege  dispensandi  causae 
necessario  admitti  deberent,  saltem  in  zonis  mediis  et  frigi- 
dioribus. Sed  quum  praeceptum  abstinentiae  iam  ad  solas 
carnes  animalium  in  terra  nascentium  et  respirantium  per- 

O Obiicitur,  non  solam  alibilitatem  materiae  spectari  debere. 
Dicunt,  si  quantitas  relative  parva  alicuius  cibi  ad  moderandam  po- 
tionem huic  adiieiatur,  hunc  cibum  additum  (in  sensu  praecepti  ieiunii) 
induere  naturam  potionis,  quasi  partem  potionis  fieri.  Vicissim  potionem, 
etiam  aquam,  quum  ad  moderandum  cibum  adhibeatur,  induere  naturam 
cibi,  ipsam  quasi  cibum  fieri.  Quae  si  ita  sint,  ea  quae  de  lacte  (quod 
sane  est  cibus,  licet  speciem  potionis  habeat),  de  chocolato  atque  de 
pane  iurulento  disserui,  partim  immutanda  erunt.  De  industria  autem 
primae  editionis  verba  retinui,  quia  mihi  quidem  res  nondum  satis 
liquet  et  haud  scio  an  diligentius  studium  requirit,  quam  quod  hic 
institui  potest. 

tineat,  paucas,  cur  lex  non  servanda  videatur,  causas  afferri 
posse  existimo. 

Praeter  pisces  „ex  aestimatione  communi  fidelium  ac 
peritorum,  et  ex  consuetudine  legitima“  licite  comedi  possunt: 
locustae,  limacae,  testudines,  cammari,  cancri,  ranae,  conchae. 
„Idem  dicendum,  pergit  Scavini  (1.  c.  tom.  I.  pag.  271),  de 
lutris,  castoribus,  fibris  et  aliis,  quae  piscibus  comparantur.“ 
Ab  eo,  quod  ultimo  loco  de  lutris  et  fibris  additur,  equidem 
dissentio,  nam  tota  horum  animalium  „cum  piscibus  similitudo u 
consistit  in  eo,  quod  partim  ad  alimenta  capienda  in  aqua 
vivunt;  sunt  autem  vere  mammalia,  quae  rubro,  ccdido  san- 
guine utunter.  Quoclsi  harum  rerum  mere  externarum  ratio 
habenda  esset,  consequenter  ex  animalibus,  quae  supra  enu- 
merata sunt,  ea  etiam  a praecepto  abstinentiae  attingerentur, 
quae  neque  vivunt  in  aquis,  neque  ipsa  alimenta  inde  quae- 
runt, ut  sunt  limaces,  conchae  et  testudines  terrestres.1)  Eo- 
dem iure  etiam  omnes  aves  aquaticae  ad  animalia  piscibus 
similia  adnumerandae  essent  eariunque  esus  tempore  absti- 
nentiae permittendus.  Has  autem  Scavini  (1.  c.  pag.  272) 
aperte  excludit. 

Ad  causas  dipensandi  quod  attinet,  equidem  ex  arte 
medica  aliam  admittere  non  possum,  nisi  hanc: 

Si  sine  carnibus  necessarium  nutrimentum  corpori  afferri 
non  potest. 

Eae  substantiae  alibiles,  quae  in  carne  praecipue  con- 
tinentur, praeter  pisces  et  reliqua  animalia  supra  enumerata, 
etiam  aliis  ciborum  generibus  compensari  possunt.  Non  dicam 
de  iis  alimentis,  quae  albumina  (de  quibus  maxime  hic  agitur) 
tam  pauca  continent,  ut  solummodo  magna  eorum  copia  car- 
nem supplere  possit.  Neque  illud  hoc  loco  disputabo,  qua- 
tenus reliquae  substantiae  albumina  compensare  possint. 
Etiam  lac,  quod  fere  unicum  alendis  parvulis  mammalibus 
atque  pueris  inservit,  non  adducam  hoc  loco  ut  medium  com- 
pensationis. Contra  haec  omnia  obiici  possunt  non  pauca 

J)  Testudines  etiam  terrestres,  si  scientiam  consulis,  animalia  sunt 
vere  amphibia,  sanguinem  rubrum  et  frigidum  habentia.  Locus  in  quo 
degunt,  terra  vel  aqua,  a doctis  pro  discrimine  non  accipitur. 

plus  minusve  gravia,  quae  hic  refutare  longum  est  et  super- 
vacaneum. Unum  illud  supplementum  affero,  quod  et  materia 
minimum  est,  et  natura  sua  facillime  digeritur,  atque  maxi- 
mam albuminis  (et  adipis)  copiam  in  se  continet:  ova . Ovum 
gallinaceum  mediocre,  quod  sine  tegumina  est  ponderis  cir- 
citer 50  gramm.,  tantum  fere  continet  albuminis  (sicci,  ut 
chemici  loquuntur,  i.  e.  dempta  aqua),  quantum  50  grammata 
bonae  carnis  bubulae.  Duo  igitur  ova  gallinacea  fere  100 
gramm.  bonae  et  purae  carnis  bubulae  supplere  possunt. 
Huc  autem  adeps,  quae  in  vitello  ovi  inest  et  facilis  est  ad 
digerendum,  non  computatur,  quamvis  eiusdem  vis  alendi  per 
se  magni  aestimanda  sit.  Inde  igitur  patet,  ova  eximie  inser- 
vire posse  ad  carnes  supplendas;  atque  hac  ex  causa  eadem 
priori  abstinentiae  praecepto  vetita  fuisse  videntur. 

Porro  constat,  etiam  eos,  qui  pisces  at  similes  cibos 
graviter  ferunt  ac  digerunt,  plerumque  ova  vel  cibos  ex  ovis 
confectos  bene  ac  facile  digerere , nisi  forte  modus  ipse 
parandi  prohibeat,  quominus  ova  facile  digerantur. 

Hinc  patet,  praetermissis  iis  qui  vere  aegrotant  vel  ex 
gravi  morbo  convalescunt,  raro  accidere,  ut  abstinentia  a car- 
nibus cum  damno  observari  possit,  atque  mihi  certe,  quum 
in  ieiunio  paulo  mitius,  tum  hac  in  re  paulo  severius,  agen- 
dum esse  videtur.  Etiam  Gury  (1.  c.  toni.  I pag.  45«) 
Liguorium  secutus  monet,  in  iis  qui  dicant,  se  cibos  licitos 
digerere  non  posse,  ideoque  dispensationem  ab  abstinentia 
petant,  cavendum  esse  ab  hallucinatione.  Scavini  autem, 
ubi  dicit,  consuetudinem  permittere  etiam  tempore  abstinentiae 
usum  carnium  mulieribus  foetum  in  utero  gerentibus  vel 
prolem  lactantibus,  optimo  iure  addit:  „si  proles  aegrotet 

aut  mater  sit  valde  debilis.“ 

Quamvis  facillime  mulieri  in  periodo  generatoria  omnes 
exceptiones  concedam,  quae  a ratione  postulantur,  qua  in  re 
nulla  ex  parte  serio  contradici  mihi  persuasum  est,  tamen 
non  minus  id  reiicio,  graviditatis  vel  lactationis  periodum,  si 
tamen  omnia  legitime  procedant,  per  se  posse  ab  abstinentiae 
lege  liberare.  Si  conditiones  non  adsunt,  quas  requirit 
Scavini,  sine  ullo  tum  matris  tum  infantis  periculo  abstinen- 

tia  servari  potest.  Praegnantium  „appetitus“  qui  dicuntur 
hic  non  computandi  sunt.  Carnium  appetitu  alii  quoque 
homines  tempore  abstinentiae  afficiuntur,  etiam  ii  interdum, 
qui  extra  tempus  abstinentiae  pisces  pro  oblectamentis  habent. 
Nitimur  in  vetitum.  Aliter  se  res  haberet,  si  praegnantes 
taedio  et  invincibili  quadam  nausea  eorem  ciborum  afficerentur, 
qui  carnes  compensant.  Quod  si  accidit,  medicus  consulendus 
est.  Si  quis  autem  existimet,  praegnationem  et  lactationem 
debere  inter  causas  recenseri,  quae  aperte  per  se  et  commu- 
niter dispensationem  validam  a lege  abstinentiae  secum  ferant 
pro  feminis  ceterum  sanis,  huic  ego  quam  fortissime  con- 
tradicere debeo. 


Praeter  ieiunium  et  abstinentiam  sunt  etiam  corporis 
castigationes,  quae  nemini  praescribuntur,  a nonnullis  autem 
sponte  exercentur.  Ordinaria  corporis  castigandi  media  sunt 
cilicia , flagellationes , vigiliae. 

Cilicia  ex  pilis  equinis,  ex  aspera  et  setosa  lana,  ex 
tenuibus  filis  ferreis  plectuntur.  Horum  acumina,  quae  ubique 
eminent,  cutem  radunt  et  irritant.  Praeterea  in  cingulis  ita 
confectis  nodi  nectuntur.  Alia  cilicia  magis  catenis  similia 
sunt,  quae  ex  crassiori  filo  oriclialceo  vel  ferreo  conficiuntur. 
Li  guori  in  libro,  cui  titulus  „Vera  sposa  di  Gesii  Cristo“, 
hoc  ultimum  ciliciorum  genus  minus  noxium  esse  censet, 
quam  cetera.  Cilicia  plerumque  corpori  circumdantur,  inter- 
dum etiam  brachiis,  cruribus,  humeris  (Lig.  1.  c.).  Gestatio 
ciliciorum  eam  ob  causam  ad  has  dissertationes  pertinet, 
quod  certissime,  si  sine  prudentia  adhibeatur,  interdum 
valetudini  graviter  nocere  potest.  Idque  dupliciter  accidit. 
Aut  totum  membrum  cilicio  inclusum  compressione  male 
afficitur,  si  ciliciunr  assidue  arctius  adstringitur.  Ita  corporis 
cilicia  adducere  possunt  varias  stagnationes  in  ventre  (haud 
secus  atquo  arctissimi  illi  thoraces  lintei,  qui  prioribus  huius 
saeculi  decenniis  gestabantur) ; ita  membrorum  cilicia  membris 
tumorem  et  debilitatem  afferre  possunt.  Aut  cilicia  inde 

nocent,  quod  eorum  frictio  et  pressio  localis  in  cute  inflam- 
mationes atque  ipsa  ulcera  profunda  excitat.  Eiusmodi 
inflammationes  chronicae  fleri  atque  gravem  periculosamque 
naturam  induere  (cancerare)  possunt.  Quare  cilicia  concedenda 
esse  puto  ea  solum  conditione,  ut  non  semper  sed  ad  tempus 
gestentur,  paucas  dico  diei  horas  vel  unum  alterum  ve  diem 
hebdomadae;  dein  ne  nimis  acerbis  et  acutis  acuminibus 
aculeisque  plena  sint,  quamvis  aspera  esse  debeant  ; hinc  e. 
g.  funiculi,  qui  ex  filo  ferreo  tenui  cum  acutis  aculeis  confecti 
sunt,  reficiantur;  denique  ne  arctius  adstringantur. 

Flagellatio.  Haec  inde  nocere  potest,  quod  vulnera 
efficit,  quae,  quum  flagellatio  saepius  repetitur,  antequam 
penitus  sanentur,  in  ulcera  chronica  transire  possunt.  Vehe- 
mens percussio  flagello  graviori  inflicta  in  mollioribus  partibus 
facile  etiam  organa  interiora  violare  potest.  Hinc  flagellum 
acutiores  partes  ne  habeat  solumque  tergum  (exceptis  molli- 
oribus lumborum  partibus)  et  fortasse  humeri  brachiaque 
flagellis  feriantur.  Praecipue  vero  inter  flagellandum  vitanda 
sunt  regio  genitalium,  totus  venter,  in  mulieribus  etiam 
pectora. 

Vigiliae  communiter  quidem  i am  non  poenitentiae  causa 
adhibentur,  quum  haec  nostra  aetas  diem  magis  magisque 
produxerit  et  ex  penuria  temporis  laboribus  destinati  minuere 
studeat  tempus  quietis.  Sed  et  vigiliae  si  nimiae  sunt,  quam 
maxime  detrimento  esse  possunt.  Somnus  enim  tempus  est 
quietis  corpori  necessariae.  Actio  et  corporis  et  animi  consumit 
substantias,  quae  inter  actionem  non  interruptam  nullo  modo 
compensari  possunt.  In  somno  omnis  animi  actio  et  mus- 
culorum voluntati  parentium  commotio  intermittitur,  et  per- 
manente actione  corporis  vegetativa  eae  materiae  compen- 
santur, quae  ad  novos  impulsus  excitandos  et  ad  novam 
actionem  sustentandam  requiruntur.  Subtracto  igitur  somno 
totum  corpus  patitur;  universalis  debilitas,  macies,  febris 
hectica  sequuntur.  Plerumque  nervi  pro  somno  subtracto 
puniuntur.  Capitis  dolor  vel  pressio,  hebetudo  sensuum, 
taedium  laboris  praesertim  illius,  qui  ab  animo  perficitur, 
primum  hinc  nascuntur.  Quodsi  nimiae  vigiliae  diutius 

producuntur,  omnes  nervi  communiter  irritantur;  illusiones 
et  hallucinationes,  imo  amentia  completa  facile  ulciscuntur 
hoc  inversi  rerum  ordinis  scelus.  Hinc  sequitur,  ut  nimias 
vigilias  communiter  concedendas  non  esse  sentiam.  Fere 
7 horis  somni  homo  indiget,  ne  corpus  nimiam  iacturam 
faciat.  Si  quis  poenitentiae  causa  hinc  inde  aliquid  ex  his 
7 horis  detrahere  velit,  non  adeo  periculosum  id  dixerim; 
ex  consuetudine  autem  id  minime  fieri  licet.  Cur  denique 
S.  Alphonsus  (1.  c.)  opinetur,  mulieres  non  tanto  somno 
indigere  quanto  viros,  iliisque  „5  ad  summum  6 horas  satis“ 
esse  putet,  equidem  ignoro.  Contra  tanto  eas  somno  indigere 
censeo,  quanto  etiam  viros.  Utrum  continuae  sint  istae  horae 
somno  destinatae,  nec  ne,  non  adeo  multum  refert.  Id  unum 
addam,  minori  cum  damno  tempore  matutino  quieti  necessa- 
riae aliquid  detrahi  posse,  quum  vigiliae  in  noctem  productae 
multo  citius  detrimenta  afferant. 


D.  DE  SACRAMENTIS. 


I.  DE  BAPTISMO. 

Non  raro  medicus  in  occasionem  baptismi  administrandi 
venit  propter  mortis  periculum,  quod  infanti  modo  nato  vel 
foetui  abortivo  imminet;  atque  in  quibusdam  adiunctis  obli- 
gatus est,  licet  ex  sola  caritate.  Quare  hoc  loco  componam, 
quaecunque  in  eiusmodi  necessitatibus  scitu  necessaria  sunt; 
simulque  de  iis  rebus  disseram,  quae  theologis  suapte  natura 
dubiae  ex  physiologia  et  pathologia  explicandae  sunt. 

Ad  validitatem  baptismi  requiritur  legitima  materia 
(remota  atque  proxima),  iusta  forma,  recta  intentio,  idoneum 
subiectum. 

Materia  remota  unice  legitima  est  aqua  naturalis  seu 
elementaris,  apta  ad  abluendum.  Si  fieri  potest,  adhibenda 
est  aqua  consecrata  seu  benedicta.  Juxta  theologos  pro 
materia  valida  habenda  est:1)  aqua  fontium,  fluminis,  maris, 
stagnorum,  paludum,  lacuum,  cisternarum;  aqua  resoluta  ex 
glacie,  nive  vel  grandine;  aqua  sulphurea  vel  mineralis,  aqua 
collecta  ex  vapore,  rore,  vel  effluens  tempore  nimboso  ex 
pariete,  foliis  etc.;  aqua  turbida,  mixta  cum  alia  substantia, 
modo  aqua  sit  materia  vere  et  certe  praedominans,  ita  ut 
iuxta  usum  aut  aestimationem  hominum  adhuc  aqua  dici 
possit. 

Dubia  materia  est : iusculum  valde  tenue,  lixivium,  cere- 
visia  tenui .s  (etiam  theum  et  caffetum  ?),  aqua  ex  sale  soluto  (?); 
humor  fluens  e vite  aliisque  plantis. 


D Gury  tom.  II.  pag.  155. 

Invalida  materia  est:  lac,  sanguis,  lacrymae,  sudor,  saliva, 
sputum,  urina  (etiam  ut  videtur  liquor  amnii);1)  vinum, 
oleum,  cerevisia,  ius  densum  ex  adipe  etc. ; lutum,  atramentum ; 
nix,  glacies,  pruina  et  alia  nondum  soluta. 

Certo  autem  peccat  graviter  peccato  sacrilegii,  qui  abs- 
que gravi  necessitate  utitur  aqua  impura,  turbida  aut  faecu- 
lenta, licet  haec  materia  sit  valida. 

Quodsi  igitur  ipse  medicus  aut  obstetrix  baptizare  debet, 
sub  gravi  tenentur,  aut  manus  suas,  quantum  fieri  potest, 
antea  purgare  a sanguine,  pituita,  faecibus,  quia  secus  facile 
aqua  redderetur  impura,  aut  aquam  puram  mediante  vasculo 
infundere. 

In  periculo  mortis,  si  non  possit  haberi  materia  valida, 
adhibenda  est  materia  dubia  sub  hac  conditione : Si  haec 
materia  sit  sufficiens. 

Materia  proxima  baptismi  est  ablutio,  quae  tribus  modis 
fieri  potest,  scilicet  immersione , aspersione  et  infusione . Unica 
ablutio  sufficit,  plerumque  tamen  fit  trina,  ut  in  solemni 
baptismo  praescribitur.  Si  tempus  permittit,  etiam  laicus  in 
necessitate  praescriptam  et  solitam  formam  trinae  ablutionis 
servet  atque  quantum  fieri  potest,  infusionem  et  ablutionem 
faciat  per  modum  crucis.  Hoc  reverentia  tantae  actioni  debita 
postulat.  Porro  quamquam  ad  abluendum  sufficit  aspersio, 
nihilominus  tamen  praesertim  laicis  commendare  velim,  quo- 
tiescunque  tempus  et  adiuncta  permittant,  ita  semper  infundere 
aquam,  ut  haec  vere  diffluat.  Praeterea  ablutio  debet,  si 
fieri  potest,  attingere  caput  et  quidem  locum  non  capillatum. 
Capillus  quidem  in  infantibus  modo  natis  densus  non  est,  sed 
aliquoties  impedire  posset,  quominus  aqua  baptismatis  ipsam 
cutem  vere  tangeret.  Quare  bene  consultum  esse  videtur, 
ut  baptismus  conferatur  in  fronte,  aut  ut  aqua  dum  infun- 
ditur, simul  manu  sive  infundente  sive  altera  in  capite  per- 
fricctur.  Quodsi  neque  caput  attingi,  neque  baptismus  ob 
instans  periculum  mortis  differri  potest,  baptismus  licite 


*)  Liquor  arrmii  est  ille  liquor,  cui  foetus  velamento  inclusus 
innatat. 

confertur  in  alia  parte,  in  pectore,  scapulis,  brachio,  pede. 
Attamen  quum  baptismus  ita  collatus  non  sit  certo  validus, 
postea  sub  conditione  repetendus  est.  Quare  si  infans  post 
partum  perfectum  satis  vegetus  est,  ut  in  ecclesiam  deportari 
possit,  parochus  baptismum  sub  conditione  conferet;  sin  autem 
proximum  mortis  periculum  etiam  tum  immineret,  statim 
infans  denuo  baptizandus  esset  sub  conditione,  adhibita  hac 
formula:  si  non  es  baptizatus,  ego  etc. 

Potestne  infans  in  utero  valide  baptizari , quoties  certo 
aut  probabilissime  constat,  illum  ante  partum  moriturum 
esse?  „ Affirmandum  'probabilius1,1'  censet  Gury  (tom.  I.  pag.  155), 
„si  puer  in  utero  attingatur  aqua  aliquo  mediante  instrumento; 
quia  cum  infans  existat  iam  homo  viator,  valide  potest 
baptizari.  Nec  obstat,  quod  puer  adhuc  involutus  sit  in 
secundina,  quia  haec  censetur  veluti  pars  infantis.  Sub 
conditione  tamen  baptizandus  est,  quia  nun  constat  certo, 
utrum  baptismus  hac  ratione  collatus  sit  validus.“ 

Sententiam  eorum,  qui  existimant,  infantem  etiam  involu- 
tum in  secundina  seu  velamento  valide,  licet  tantum  pro- 
babilius valide  baptizari  posse,  equidem  ex  iis,  quae  scientia 
physiologiae  nos  docet,  reiicere  debeo.  Velamentum  enim 
illud,  si  totum  atque  integrum  spectatur,  nullo  modo  est  pars 
infantis.  Constat  velamentum  usque  ad  partum  ex  tribus 
membranis,  quae  clare  inter  se  discerni,  sed  et  separari 
possunt.  Duae  interiores  membranae,  amnion  et  chorion, 
eatenus  partes  corporis  infantis  dici  possint,  quatenus  ex  ipso 
ovo  nascantur.  Externa  autem  membrana,  quae  decidua 
vocatur,  ex  membrana  pituitaria  uteri  proficiscitur  ideoque 
certe  ad  matrem  pertinet  neque  ulla  ratione  pars  infantis 
haberi  potest. 

Atque  generatim  semper  fieri  poterit,  ut  quamprimum 
aliqua  pars  infantis  attingi  possit,  in  ea  ablutio  per  asper- 
sionem ad  effectum  perducatur.  Nam  mediante  siphone  vel 
per  minimum  foramen,  quod  artificiose  perforatis  velamentis 
aperitur,  aqua  in  partem  infantis  certo  infundi  potest.  Tum 
vero  consulendum,  ut  altera  manu  siphonem  dirigentes  inqui- 
ramus et  sine  ulla  dubitatione  cognoscamus,  aquam  baptis- 


DE  BAPTISMO. 


IC  7 


malern  partem  infantis  vere  attingere.  Obiiciet  forte  quispiam, 
imminente  abortu  vel  partu  praematuro  os  uteri  posse  tam 
angustum  esse,  ut  neque  manu  neque  digito  quidem  siphonem 
dirigere  possimus.  Respondeo,  in  tali  casu  fere  nunquam 
aliquam  adesse  rationem,  quae  de  vita  infantis  nos  certiores 
reddat.  In  periodo  tam  praematura,  qua  ne  digitus  quidem 
cum  siphone  intromitti  per  os  uteri  posset,  vix  unquam 
quaestio  movebitur  de  subiti  baptismi  necessitate.  Praeterea 
haec  praematura  secundinae  destructio,  et  quae  inde  sequitur 
liquoris  effusio  praematura,  fieri  non  potest,  quin  ipsi  partui 
magnum  impedimentum  afferat,  infanti  periculum  augeat, 
matrem  in  summum  forte  discrimen  adducat.  Haec  propterea 
affero,  quia  Gury  (tom.  II.  pag.  156)  dicit:  „Recentius  autem 
medicorum  peritia  aliam  methodum  invexit,  qua  certius  puer 
nondum  in  lucem  editus  baptizari  potest.  Inventum  nimirum 
est  instrumentum,  quo  secundina  discinditur;  et  sic  aqua, 
alio  instrumento  adhibito,  ad  ipsum  foetus  corpus  immediate 
tangendum  pervenire  potest.“  Huius  loci  sententia  videtur 
ad  casus  supradictos  pertinere,  in  quibus  aliquis  baptismum 
conferre  vellet,  quamvis  et  secundina  intacta  maneret  et  os 
uteri  angustius  esset;  quae  res  accidere  posset  imminente 
abortu  vel  partu  praematuro.  Ex  rationibus  allatis  id  ne 
fiat  instanter  praemoneo.  Ante  quintum  praegnationis  mensem 
completum  rarissime  certo  scire  possumus,  utrum  foetus  vivat 
nec  ne.  Si  immineret  abortus  ante  hoc  tempus,  equidem 
omni  conatu  siphone  baptizandi  abstinerem.  Tum  solum  eam 
rationem,  quam  Gury  affert,  inirem,  quum  mihi  certo  per- 
suasum esset,  et  foetum  vivere  et  vitam  eiusdem  minui,  idque 
facerem,  quamvis  praeviderem,  praematura  liquoris  effusione 
ipsi  partui  aliquod  impedimentum  allatum  iri.  Damnum  inde 
matri  timendum  et  accelerata  infantis  mors  non  computanda 
sunt  ad  huius  aeternam  salutem  necessario  procurandam. 
Eiusmodi  baptismus  semper  quidem  dubius  manet,  eo  magis 
quod,  nisi  sipho  in  partem  infantis  dirigatur,  fere  nulla  spes  certa 
adest,  fore  ut  aqua  baptismatis  infantis  partem  efficaciter  attingat. 

Si  non  adest  sipho,  in  casu  necessitatis  sufficit,  digito 
aqua  baptismali  madefacto  partem  infantis  abluere.  „Dicunt 


108 


D.  DE  SACRAMENTIS. 


autem  communiter,  materiam  tunc  esse  certam,  si  baptizans 
motu  digiti  madefacti  partem  corporis  ablueret.“  (Gury  tom. 
II.  pag.  157.)  Sed  in  eiusmodi  necessitates  rarissime  incur- 
remus. Hoc  fieri  solum  potest,  quando  partes  genitales  adeo 
angustae  sunt,  ut  praemissa  infantis  pars  in  pelvim  parvam 
intrare  non  possit  et  quando  praevidetur,  prolem  non  posse 
vivam  in  lucem  edi.  Etiam  tum,  quum  funiculus  umbilicalis 
prolapsus  reponi  non  potest  et  pulsatio  funiculi  semper  debilior 
fit  ac  proinde  celerior  mors  infantis  timenda  est,  etiam  tum 
pars  infantis  praemissa  adeo  semper  ab  exitu  distat,  ut  solum 
digitis  vel  siphone  attingi  queat.  Baptismum  in  funiculo 
collatum  hisce  in  adiunctis  ego  et  illicitum  et  invalidum  esse 
duco,  quum  funiculus  iste  solum  quasi- pars  infantis  sit  et  alia 
pars  semper  attingi  possit. 

Plerumque  de  baptismo  subito  conferendo  tum  quaestio 
erit,  quum  una  vel  plures  partes  infantis  magis  praemittuntur 
et  facilius  attingi  possunt  e.  c.  si  partes  minores  prolabuntur, 
vel  si  partus  retardatur,  postquam  proles  in  pedes  versa  est. 

Omnis  baptismus  proli  in  utero  collatus  postea  sub 
conditione  debet  repeti,  quia  probabilius  tantum  validus  est. 
Idem  dicendum,  si  forte  baptismus  collatus  esset  in  aliqua 
infantis  parte  iam  nata,  reliquo  corpore  nondum  nato.  Unus 
excipitur  casus,  nimirum  si  reliquo  corpore  nondum  nato 
caput  iam  plene  editum  baptizatum  est.  „Nam  ut  habet 
Rituale,  si  infans  caput  emiserit,  et  periculum  mortis  immi- 
neat, baptizetur  in  capite ; nec  postea,  si  vivus  evaserit,  iterum 
est  baptizandus.“  (Scavini  1.  c.  tom.  III.  pag.  477.) 

Forma  Baptismi  est:  Fgo  te  baptizo  in  nomine  Patris  et 
Filii  et  Spiritus  Sancti.1) 

Hic  animadvertendum  est,  nihil  esse  in  his  verbis  omit- 
tendum, nihil  immutandum. 

Praeterea  eadem  persona  eodem  tempore  simul  et  verba 
formae  pronunciet  et  ablutionem  faciat  necesse  est.  Baptismus 
in  quo  conferendo  alter  ablueret,  alter  formam  pronuntiaret, 
aut  non  eodem  tempore  utrumque  fieret,  invalidus  esset. 


*)  Yox  „Amen“  omittenda  est.  S.  C.  R.  9.  Junii  1853. 

Minister  Baptismi  esse  potest  quilibet  homo  ratione  utens, 
etiam  haereticus  et  infidelis.  Si  urgeat  necessitas  baptizandi, 
id  observandum  est  nobis,  virum  praeferendum  esse  feminae, 
hoc  est,  virum  si  adsit  et  baptizare  sciat,  etiam  baptizare 
debere.  Excipiunt,  si  pudoris  gratia  deceat  feminam  potius 
quam  virum  baptizare  infantem  non  omnino  editum,  vel  si 
melius  femina  sciret  formam  et  modum  baptizandi.  (Gury 
tom.  II.  pag.  159.)  Si  medicus  et  obstetrix  adsunt,  ceteris 
paribus  medicus,  dein  obstetrix  absente  medico  baptismum 
conferet.  Quodsi  medicus  ipse  est  simul  pater  infantis,  bap- 
tismum per  obstetricem  conferendum  curabit.  Rituale  Roma- 
num dicit:  „Pater  aut  mater  propriam  prolem  baptizare  non 
debent,  praeterquam  in  mortis  articulo,  quando  alius  non 
reperitur,  qui  baptizet.“  *) 

Necessaria  est  ad  validitatem  Baptismi  intentio  baptizantis 
faciendi  id,  quod  ecclesia  facit  in  collatione  Baptismi. 

In  Baptismo  conditionate  conferendo  ipsa  conditio  pro- 
nuntianda est.  „Apponi  tamen  ore  debet,  ubi  hoc  praescribit 
Rubrica,  ut  in  Baptismo  conditi  onato,  praesertim  si  publice 
conferatur,  ne  scilicet  adstantes  credant  Baptismum  absolute 
iterari.“  (Gury  tom.  II.  pag.  1B5.)  Dicendum  igitur:  Si 
non  es  baptizatus,  si  etiam  vivis,  ego  etc. 

J)  Dolendum  sane,  quod  in  ipsis  conditionibis  difficillimis  saepissime 
nemo  adest  rerum  peritus.  Ova  abortiva  v.  g.  quam  plurima  aut  nullo 
modo  aut  sero  in  manus  hominis  periti  incidunt.  Optandum  certe  est, 
ut  omnes  novi  mariti  hac  in  re  sufficienter  erudiri  possint,  at  quis  eos 
haec  docebit?  Instructio  sponsorum  a parochis  habenda  raro  admodum 
haec  proponeret  possit.  Medicus  et  obstetrix  plerumque  novorum  con- 
jugum  consuetudine  non  tam  mature  utuntur,  ut  cum  fructu,  quae 
necessaria  sunt,  eos  docere  possint.  Id  autem  dico  optandum  esse, 
ut  tum  parochi,  tum  medici  et  obstetrices  aptis  utantur  occasionibus, 
quibus  coniugcs,  quod  fieri  possit,  hac  de  re  instituant.  Neque  id 
celandum  est,  me  reperisse  obstetrices,  cpiae  vel  ipsae  harum  rerum 
obscuram  et  mancam  scientiam  habebant,  quibusque  instructio  ne- 
cessaria deerat.  Sunt  quidem  parochi  obligati,  ut  obstetrices  etiam 
hac  de  re  doceant.  Sed  quoniam  obstetrices  se  peritas  esse  iudicant, 
quae  etiam  plus  minus  peritae  sunt,  meo  quidem  indicio  illa  instructio 
parocho  habenda  fortasse  non  semper  necessaria  auctoritate  f ruetur. 
Quare  velim  medicos  pios  id  sibi  proponere,  ut  data  occasione  cum  ob- 
stetricibus suae  regionis  de  rebus  huc  pertinentibus  colloquantur,  eas- 
que  si  necesse  sit,  accurate  ac  diligenter  doceant. 

Infantem  in  periculo  mortis  positum  statim  baptizandi 
unusquisque  ius  et  obligationem  habet  et  quidem  rmitra 
voluntatem  parentum, !)  quorum  consensus  ab  ecclesia  in 
ceteris  infantibus  ante  usum  rationis  postulatur. 

Id  vero,  utrum  laicus  graviter  peccet,  si  in  statu  peccati 
(li.  e.  mortalis)  necessarium  baptismum  conferat,  a nonnullis 
theologis  negatur,  ab  aliis  affirmatur.  Liguori  utramque 
sententiam  probabilem  esse  dicit,  quamvis  ipse  in  posteriorem 
inclinet  (cf.  Gfury  tom.  II.  pag.  136).  Hinc  laicus  non  est 
obligatus,  ut  antequam  Baptismum  conferat,  contritionem  eliciat. 
Baptismus  certissime  validus  est. 

Sublectum  Baptismi  est  omnis  et  solus  homo  vivus  non- 
dum baptizatus.  Itaque  ad  causam  nostram  pertinet,  de 
partu,  quem  mulier  edidit,  quaerere : 

1.  Utrum  id,  quod  ante  nos  videamus,  homo  sit? 

2.  Utrum  hic  homo  vivat? 

ad  1.  Dubitationem  hanc,  utrum  id  quod  natum  est, 
homo  sit,  prioribus  temporibus  movere  potuerunt  ova  abortiva, 
nunc  etiam  monstra  possunt.  Utrum  ova  abortiva  pro 
hominibus  habenda  sint,  ex  eo  diiudieandum  est,  si  forte  in 
iis  foetus  reperiatur.  Si  adest  foetus,  vere  homo  indicandus 
est,  quum  hodie  pro  certo  habeamus,  ovum  in  ipsa  gravida- 
tione  statim  animari.  Si  in  ovo  emisso  non  invenitur  foetus, 
id  quod  non  raro  accidit,  tum  aut  in  sanguine  etc.  est  deper- 
ditus, aut  demortuus  atque  in  materia  ovi  resolutus,  id  quod 
in  primis  graviditatis  hebdomadis  lieri  potest.  Ipse  foetum 
inm  in  tertia  graviditatis  hebdomada  discerni  potest,  post 
primum  mensem  potest  facillime.  Hoc  tempore  embryo  fere 
longitudinem  habet  unius  centimetri  (h.  e.  si  extensum  eum 
consideramus,  quum  semper  inflexus  inveniatur)  et  facile 
dignoscitur. 

De  monstris  sine  ulla  dubitxatione  recte  sentiunt  theologi, 
qui  dicunt,  quidquid  habeat  formam  humani  capitis  et  pectoris 
humani,  hominem  esse  ideoque  baptizandum.  Nam  foetus, 


*)  Confer.  Benger,  M.,  Pastoraltheologic.  Rcgensburg  bei  C.  J.  Manz 
1862;  tom.  II.  pag.  473. 

-qui  et  caput  et  pectus  habet,  propriam  habet  vitam,  indivi- 
duum est.  Ita  tamen  sententia  illa  emendanda  est,  ut  dicatur : 
quidquid  non  tantum  humani , sed  omnino  capitis  et  pectoris 
speciem  habet,  vere  homo  est.  Caput,  si  adest,  semper 
humanum  est,  quamvis  per  mancam  evolutionem  deformatum 
sit.  Nam  generatio  inter  hominem  et  brutum,  quam  Liguori 
incredibilem  quidem  esse  putat,  de  cuius  tamen  fructibus 
ratione  Baptismi  conferendi  loquitur,  certissime  non  invenitur. 
Sunt  deformitates  capitis,  quae  eius  speciem  humanam  quam 
maxime  depravent;  huc  pertinent  h emi  cephali  vel  anencephali , 
in  quibus  facies  magis  evoluta  et  cranium  cum  cerebro  plus 
minusve  deminutum  est.  Qui  partus,  quamquam  vitam  degere 
extra  uterum  non  possunt , tamen  certissime  homines  sunt, 
quum  aliud  quid  sine  ulla  dubitatione  esse  nequeant.  Etiam  pro- 
fundissimae fissurae  (labium  leporinum,  fauces  lupinae)  efficere 
quidem  possunt,  ut  hominibus  plane  dissimiles  sint,  sed  tamen 
nullam  humanae  naturae  dubitationem  movere  possunt.  Ergo 
quidquid  et  caput  et  pectus  habet,  vere  homo  est.  Caput 
sine  pectore  aut  pectus  sine  capite  non  inveniuntur,1)  inve- 
niuntur autem  caput  cum  pectore  (et  ventre)  sine  membris 
extremis.  Praeterea  foetus  monstrosus  invenitur,  cui  vitam 
propriam  inesse  iure  negare  possumus,  quamvis  partim  for- 
mam humanam  habeat:  acarcliacus  appellatur. 

Hoc  monstrum  infrequens  constat  solum  ex  ventre  et 
pedibus.  „Quod  ita  nascitur,2)  si  geminorum  in  eodem  vela- 
mento involutorum  venae  ita  cohaerent  et  impetus  sanguinis 
alterius  foetus  ita  praeponderat,  ut  circulatio  sanguinis  in 
-altero  foetu  invertatur  ideoque  et  cor  et  pulmones  cum 
maiori  minorive  trunci  parte  degenerent  atque  foetus  mon- 
strosus ab  altero  bene  evoluto  alatur.“  Talis  igitur  foetus 
non  suis  organis  e matre  nutritur,  sed  venae  foetus  normalis 
in  illum  quasi  continuantur  eumque  velut  appendicem  nutriunt. 


*)  Inveniuntur  massae  carneae  cum  ossibus  nonnullis,  quae  pro 
truncis  vel  capitibus  penitus  degeneratis  habendae  sunt;  sed  tales 
omnimodae  deformitates  et  degenerationes  ad  baptismum  nihil  pertinent. 

2)  Schroeder,  C.,  Lehrbuch  der  Geburtshilfe.  Bonn,  bei  Cohen  & 
■Sohn,  YI.  Auilage  1874.  pag.  594. 

Videmus  igitur  hic  nullam  iam  propriam  vitam,  non  indivi- 
duum, non  hominem. 

Praeter  monstra  illa  est  etiam  magnus  numerus  duplici- 
tatum, in  quibus  dubium  oriri  potest,  utrum  unicum  an  duo 
individua  adsint.  Multiplicatio  ipsa  membrorum , ut  per  se 
patet,  illam  dubitationem  non  movet.  Neque  magis  movent 
dubitationem  duo  corpora  plane  exculta,  quae  aliquo  m®do 
inter  se  concreta  sint;  sunt  enim  duo  individua  casu  iuncta, 
sed  unumquodque  vitam  habet  suam.  Quid  vero,  si  unum 
caput  adsit  et  duplex  truncus?  Quod  si  haec  duplicitas  ad 
solam  inferiorem  trunci  partem  restringatur,  ita  ut  unum 
solummodo  cor  unique  pulmones  adsint,  ego  semper  mon- 
strum pro  unico  individuo  haberi  velim.  Quodsi  duo  corda 
binique  pulmones  adsint  (vel  saltem  duo  corda,  quoniam 
binos  adesse  pulmones  aliquando  difficillime,  imo  nullo  modo, 
dum  foetus  vivat,  demonstari  potest),  equidem  crediderim 
duo  esse  individua,  quum  corpus  utrumque,  quamvis  uno 
communi  nervorum  systemate  centrali  utatur,  tamen  proprium 
systema  vegetativum,  ideoque  quodammodo  vitam  ab  altera 
vita  separatam  habeat,  saltem  separatim  nutriatur. 

Praeterea  inveniuntur  duo  capita  cum  uno  trunco. 
Quodsi  truncus  collotenus  simplex  sit,  adeoque  etiam  cor  et 
pulmones,  tamen  mallem  dicere  duo  individua  adesse.  For- 
tasse mihi  videor  contradicere,  quippe  quum  antea  propriae 
vitae  vegetat  i vae  plurimum  tribuerim.  Id  scilicet  factum  est, 
quum  uni  capiti  opponerem.  Hic  autem  duplex  habemus 
systema  centrale  nervorum,  illud  nimirum  systema,  quod 
quamvis  forte  non  ipsam  animae  sedem , tamen  praecipuum 
functionum  animae  organum  iudicemus  oportet.  Haud  facile 
persuadere  nobis  possumus,  unam  tantum  in  corpore  inesse 
animam,  quum  duo  adsint  organa  functionum  animae.  Etiam 
id  usu  observatum  est,  ex  his  duobus  capitibus  alterum  posse 
dormire,  simul  alterum  vigilare,  illam  faciem  hilaritatem, 
hanc  eodem  tempore  languorem  molestiamque  prae  se  ferre. 
Quae  res,  quamvis  per  se  nihil  probent,  nisi  vitam  sensitivam 
esse  separatam,  tamen  iuvant  et  confirmant  eam  sententiam, 
qua  censetur,  duas  animas  admittendas  esse,  ubi  duo  sint  capita. 

Quodsi  duplicitas  ad  solum  caput  non  restringeretur,  sed 
etiam  ad  partem  trunci  pertineret,  eadem  tamdiu  res  esset, 
quamdiu  cor  cum  pulmonibus,  vel  saltem  cor  non  duplica- 
retur. Duplicatis  autem  ipsis  organis  in  cavo  pectoris,  cum 
ratione  non  iam  dubitare  possumus,  duos  adesse  homines. 
Caput,  cor,  pulmones  gravissima  sunt  organa  centralia  vitae, 
et  quidem  vitae  propriae;  et  quamvis  utrumque  corpus  sive 
intra  uterum  sive  extra  uterum  per  unum  organum  (per 
unam  placentam,  et  unum  stomachum)  nutriatur,  id  fere 
aliud  non  est,  quam  epulum  comedere  ex  eadem  olla.  Usus 
ciborum  ad  corporis  vitam  in  unoquoque  corpore  separatus  est. 

Denique  ex  utero  mulieris  res  prodeunt,  quae  nec  foetum 
continent  neque  ullo  modo  pro  foetu  habendae  sunt:  quas 
molas  vocant.  Sunt  quidem  molae  fructus  foecundi  coitus; 
sunt  ova  foecundata,  in  quibus  tamen  foetus  plerumque 
praemature  mortuus  et  absorptus  aut  resolutus  est,  quorum 
membranae  postea  in  varias  molarum  formas  degenerabant. 
Molae  autem  partim  magnae  partim  exiguae  inveniuntur, 
modo  crassum  modo  tenue  habent  tegumentum,  nunc  soli- 
diores sunt  et  massae  carneae  similes,  nunc  ex  multis  vesiculis 
liquore  impletis  constant.  Has  molas  vesiculares  si  exceperis, 
in  quarum  ingenti  magnitudine  cetera  vix  apparent,  fere 
semper  cavum  invenies  plerumque  exiguum  et  liquore  im- 
pletum, sed  foetus  ne  vestigium  quidem. 

ad  2.  Vivitne  homo?  — Quamdiu  foetus  in  utero 
includitur,  eum  vivere  probabile  est,  nisi  certa  mortis  signa 
adsint.  In  primis  mensibus  graviditatis  aliud  mortui  foetus 
signum  non  habemus  praeter  corruptam  ac  putridam  pro- 
fluviem.  Haec  corruptio  liquorum,  sc.  liquoris  amnii,  san- 
guinis, qui  imminente  fere  abortu  ex  utero  profluunt,  certo 
probat  foetum  iam  esse  mortuum.  Idem  dicendum  est  de 
tempore  praegnationis  post  quintum  mensem.  Hic  tamen 
alia  praeterea  sunt  signa  mortis,  quae  solus  medicus  distin- 
guere potest.1) 


x)  Cf.  dissertationem  meam  de  occisione  foetus  pag.  69. 
Capellmann,  Medicina  pastoralis.  Ed. XI. 

Foetus  editus  utrum  vivat  annon,  multo  facilius  dignosci- 
tur, saltem  plerumque.  Hic  tria  tempora  distinguenda  sunt. 
Primum  pertinet  ad  finem  tertii  mensis,  nam  eo  usque  ovum 
plerumque  inviolatum  prodit  et  ad  foetum  recognoscendum 
caute  incidendum  est.  Ibi  plerumque  difficillimum  est,  ali- 
quod vitae  signum  animadvertere,  quum  musculi  nondum  ita 
exculti  sint,  ut  facile  moveantur.  Pulsatio  cordis  tantum- 
modo et  quidem,  si  res  bene  habet,  satis  mature  cognosci 
potest.  Id  tamen  hic  observandum,  cor  primum  prope  caput 
positum  esse  ac  paulatim  demum  descendere.  Pulsatio  vel 
motus  huic  similis,  si  observatus  sit  in  embryonibus  forte 
5 — 6 hebdomadarum  tantum,  certum  signum  est.  Post  fini- 
tum tertium  mensem  (h.  e.  mensem  lunarem)  musculi  paulatim 
magis  excoluntur,  quamqaum  etiam  tum  rarissime  motus  aliquis 
in  trunco  et  partibus  extremis  observabitur  ante  completum 
mensem  quintum,  quo  tempore  musculi  perfecte,  quantum 
pro  conditione  licet,  exculti  sunt.  Inde  vero  motus  mem- 
brorum, thoracis,  regionis  epigastricae,  oris  facilius  observari 
poterunt.  Etiam  ictus  cordis  tum  saepe,  omni  alio  vitae 
signo  deficiente,  digito  tentari  potest. 

Pulsatio  funiculi  umbilicalis  tactu  perceptibilis  semper 
est  signum  vitae  in  foetu. 

Excepto  igitur  acardiaco  quilibet  embryo  vel  foetus  pro 
homine  habendus  atque  si  vivit,  baptizandus  est.  Quodsi 
vita  incerta  sit,  conditionate  baptizandus  erit:  Si  vivis  etc. 

De  embryonibus  in  primis  mensibus  ut  patet  id  obser- 
vandum, eos  esse  baptizandos,  dummodo  aliquod  vitae  signum 
adsit.1)  Praeterea  conditionate  baptizandi  sunt,  si  ovum  satis 
cito  extrusum  adhuc  recens  fuerit,  nam  in  hoc  casu  iuro 
etiam  de  vita  dubitare  licet.  Hic  iam  quaeritur,  utrum  foetus, 
qui  ovo  inclusus  editur,  baptizari  non  debeat,  antequam  ovum 
aperiatur,  an  liceat  vel  oporteat,  primum  in  membranis  ovi 

b Saepissime  ova  abortiva  efficiunt  massam  carneam,  quam  vocant. 
IToc  si  factum  est,  ovum  per  sanguinis  effluvia  etc.  degenerabat,  foetus 
certissime  mortuus  saepe  jam  absorptus  est.  Tum  vero  ne  sub  con- 
ditione quidem  baptizare  licet.  Etiam  in  ovo,  quod  iam  discissum 
nascitur,  primis  mensibus  semper  foetus  erit  mortuus. 

clausi  sub  conditione  baptismum  conferre  et  dein  aperto  ovo 
ipsum  foetum  iterum  conditionate  baptizare?  Ex  ratione  supra 
allata,  quod  nimirum  exterior  velamentorum  membrana  non 
oritur  ex  ovo  ideoque  minime  ad  foetum  pertinet,  id  appro- 
bare non  possum,  ut  in  ovo  clauso  baptismus  conferatur. 
Quodsi  Debreyne  (1.  c.  pag.  209)  contrariam  sententiam  tenet 
„dans  la  crainte,  que  1’impression  de  1’air  ne  fasse  mourir 
le  foetus  avant  d’avoir  rec^u  la  bapteme“,  equidem  ex  una 
parte  credo,  eum  rationem  a me  allatam  aut  ignorasse  aut 
neglexisse,  et  ex  altera  parte  rationi  ab  illo  allatae  tantum 
tribuere  non  possum,  quantum  ipse  tribuit.1)  Si  caute  ovum 
aperitur  atque  si  liquor  amnii  lente,  hoc  est  nisi  ex  negli- 
gentia subito  profluat,  aer  accedens  foetum  quamvis  exiguum 
non  illico  occidet.  Tum  tempus  nimium  inquirendis  vitae 
signis  ne  perdatur,  sed  si  ovum  recens  (non  decoloratum  vel 
putridum)  et  foetus  albus  (non  gilvus  vel  subfuscus)  est, 
aperto  ovo  e vestigio  baptismus  sub  conditione  vitae  conferatur. 

Debreyne  vult  hos  parvos  embryones  baptizari  per  immer- 
sionem totius  ovi  iam  aperti.  In  fructibus  minimis  hoc  bene 
consultum  fuerit,  quia  ita  facile  in  liquore  amnii  natant,  ut 
incertum  sit,  utrum  aqua  baptismali  attingantur.  Yerum  post 
sextam  hebdomadam  cur  id  necesse  sit,  iam  non  video.  Tum 
enim  foetus  ita  magnus  est,  17 — 25  millim.,  ut  satis  facile 
per  infusionem  baptizari  possit.2) 

Neque  vero  in  embryonibus  paulo  grandioribus  usque  ad 
finem  mensis  sexti  inclusive  nimium  tempus  adhibendum  est 
inquirendis  vitae  signis.  Si  ipse  partus  satis  celeriter  successit, 
si  foetus  recens  et  neque  tota  cutis  neque  partim  decolorata, 

9 Vicletur  Debreyne  sententiam  suam  petiisse  ex  embryologia  sacra 
Cangliainilae.  Cf.  Embryologia  sacra  lib.  IT.  cap.  VI.  § 4.  VI. 

2)  lis,  qui  minime  vel  non  satis  harum  rerum  periti  sunt,  utilisi- 
mum  ac  certissimum  consilium  erit,  ut  baptismum  per  immersionem 
conferant,  et  ita  quidem,  ut  in  vel  sub  aqua  velamenta  disrumpant 
liisque  disruptis  statim  formam  baptismi  pronuntient : Si  vivis,  ego  etc. 
Apprehende  igitur  utriusque  manus  pollice  et  indice  aliquam  velamenti 
plicaturam  atque  ita  disrumpe,  ut  materia  ovi  effluat,  hoc  est.  ut  aqua 
baptismalis  integram  ovi  materiam  bene  alluat.  Quod  si  ita  fit,  etiam 
vitabitur  accedentis  aeris  appulsus  in  embryonem,  quem  nonnulli  adeo 
timent. 

denique  si  inviolatus  est,  ei  sub  conditione  baptismus  conferen- 
dus est.  In  his  adiunctis  quum  difficile  sit  signa  vitae  invenire, 
iure  merito,  nisi  certa  appareant  signa  mortis,  de  vita  foetus 
dubitatio  movetur. 

Quamquam  similiter  iudicandum  est  de  foetu  in  speciem 
mortuo  posterioribus  mensibus,  tamen  hic  iam  magis  liceret, 
parumper  signa  vitae  quaerere.  Quodsi  nulla  adsint  certa 
mortis  signa,  neque  aliae  rationes  suadeant,  mortem  iam  eve- 
nisse (ex.  c.  effusio  liquoris  amnii  pluribus  diebus  ante  partum, 
et  in  placenta  praevia),  foetus  etiam  quamprimum  sub  con- 
ditione baptizetur. 

Qua  ratione  monstra  et  duplicitates  baptizari  debeant, 
ex  iis,  quae  supra  dixi,  iam  satis  patet.  Hemicephali  cum 
capite  quamvis  deformato  certissime  sunt  homines,  ideoque 
si  vivunt,  absolute  baptizandi.  Si  unum  caput  et  unum  pectus 
(cor)  invenitur,  homo  unus  tantum  adest  ac  proin  semel  bap- 
tismus absolute  conferendus  erit.  — Caput  unum  cum  duplici 
pectore  praesumuntur  esse  homines  duo  distincti,  quare  abso- 
lute caput  baptizetur,  dein  unumquodque  pectus  sub  conditione : 
Si  non  es  bajDtizatus.  Necessarium  est  baptizare  unumquodque 
pectus,  quoniam  in  hoc  dubio  discerni  non  potest,  utrum 
pectus  cum  capite  iam  baptizatum  sit.  — Si  caput  et  pectus 
duplicantur,  etsi  truncus  simplex  est,  unumquodque  caput  ab- 
solute baptizari  debet.  ■ — Si  solummodo  caput  duplex  est, 
totus  autem  truncus  simul  cum  pectore  (corde)  simplex,  proba- 
biliter tantum  dici  potest , duos  distinctos  homines  adesse ; 
unum  igitur  caput  absolute  baptizetur,  deinde  alterum  sub 
conditione.  — „Si  vero  periculum  mortis  immineat,  tempus- 
que non  suppetat,  ut  singuli  separatim  baptizentur,  poterit 
minister,  singulorum  capitibus  (aut  pectoribus,  si  unum  caput 
et  corda  sint  duo)  aquam  infundens,  omnes  simul  baptizare 
dicendo : Ego  vos  baptizo  etc.  (Gury  1.  c.  tom.  II.  pag.  162. 
in  nota.  Iuxta  Rituale  Romanum.)1) 

*)  In  enumerandis  deformitatibus  et  duplicitatibus  eas  tantum 
commemoravi,  quae  frequentiores  magisque  singulares  sunt  atque  eas, 
de  quibus  maxime  in  baptismo  conferendo  disceptatur.  In  capite  tum 
cranium  tum  facies  deesse  potest,  imo  sola  capitis  rudimenta  sine 

Existimabit  forte  quispiam,  me  de  baptismo  copiosius  et 
multa  parum  necessaria  dixisse.  Sed  iusta  mihi  excusatio  sit 
infinitum  illud  momentum,  quod  baptismo  tribuendum  est  et 
grave  illud  periculum  ne,  quum  qui  adstant,  rerum  huc  per- 
tinentium parum  periti  sint,  nonnullus  foetus  humanus  bap- 
tismo careat,  „cuius  anima,  si  baptismate  non  fraudaretur, 
Deum  in  aeternum  videret.“  (Roncaglia  iuxta  Debreyne  1. 
c.  pag.  210.) 

Iamvero  res  una  de  baptismo  disputanda  superest,  de  qua 
complures  auctores,  qui  medicinam  pastoralem  scripserunt 
(Macher,  Schreger,  Bluff,  alii,  etiam  optimus  ille  Vering),  in 
haud  exiguam  indignationem  utpote  medici  inciderunt  et  cum 
animo  non  parum  affectato  in  ordinationem  ecclesiasticam  in- 
vecti sunt.  Illa  est  ordinatio  ecclesiastica,  quae  declarat,  bap- 
tismum in  ecclesia1)  conferri  debere  atque  graviter  peccare 
illum,  qui  contra  hanc  ordinationem  agat  sine  necessitate. 
Estne  domi,  an  in  ecclesia  baptismus  conferendus?  Per  se 
manifestum  est,  infantes  ad  speciem  mortuos  vel  quorum 
mors  mox  futura  rationabiliter  timetur,  ex  necessitate  statim 
vel  saltem  .mature  in  ipsa  domo  baptizari  posse,  ne  periculum 
subeant  sine  baptismo  moriendi.  Hoc  loco  adnotat  Scavini 


trunco  inveniri  possunt,  qui  Acormus  appellatur.  Fieri  potest,  ut  unus 
solum  oculus  adsit  (Cyclopia),  ut  inferiores  partes  extremae  penitus 
coalescant  (Monopodia)  etc.  Minoris  ordinis  duplicitates  sunt:  duae 
facies  in  eodem  capite,  duo  crania  in  uno  capite  et  facie  una  etc. 
Praeterea  hoc  loco  commemorandus  est  foetus  in  foetu  sive  Epignathus, 
qui  foetus  imperfectus  venis  suis  in  aliqua  parte  foetus  perfecti 
(plerumque  in  palato)  insidet  etc.  (Cf.  Dr.  Heinrich  von  Fabriee,  Die 
Lehre  von  der  Kindesabtreibung  und  vom  Kindesmord.  Erlangen  18GS). 
Quae  ratio  baptizandi  servanda  sit,  quum  eiusmodi  deformitates  in- 
veniantur, ex  analogia  eorum,  quae  exposui,  intelligitur. 

Quodsi  dixi,  duplicitates  ut  homines  duos  destinctos  computandos 
esse,  potest  obi  ici,  eas  fortasse  non  ut  cluos  foetus  concretos  esse  con- 
siderandos, sed  fieri  posse,  ut  sint  fructus  ex  germinis  unius  fissione 
plus  minusve  perfecta  producti.  Physiologia  nobis  rem  non  explicat. 
Quare  mihi  quidem  videtur  id  tenendum  esse,  quod  ipsi  observamus, 
in  dubio  autem  ita  secundum  rationes  probabiles  agendum,  ut  caveamus, 
ne  quis  homo  sine  baptismo  moriatur. 

J)  Sed  ne  in  sacristia  quidem,  nisi  adsit  rationabilis  causa,  qua 
approbata  magistratus  ecclesiasticus  hoc  permittat. 

(1.  c.  tom.  III.  pag.  485.  Not.  5.):  „Haec  autem  sunt  huiusce 
periculi  signa  praecipua:  1.  Si  puer  oriatur  sine  vagitu  et 
lacrymis ; 2.  si  modice  respiret ; 3.  si  appareat  lividus  prae- 
sertim in  facie  aut  capite;  si  nascatur  post  multum  laboris 
obstetricis;  5.  si  enascatur  ante  septimum  mensem;  6.  si 
cranium  habeat  valde  molle,  aut  suturas  nimis  apertas  aut 
alias  partes  disiunctas.“  Scavini  certissime  ultimo  loco  omnes 
deformitates  in  organis  ad  vitam  necessariis  significare  voluit, 
quum  omnes  huius  generis  deformitates  verum  praematurae 
mortis  timorem  afferant.  Quare  illud  „sine  necessitate“  nihil 
aliud  significat,  quam  ut  infans  in  ecclesiam  deferatur,  nisi 
rationabiliter  timendum  sit,  ne  ex  hoc  aditu  ecclesiae  grave 
periculum  infanti  adducatur.  Etiam  quilibet  morbus  acutus 
rationabilis  esset  causa,  cur  domi  infans  baptizaretur,  nisi 
forte  mox  convaliturus  praevideretur. 

Iuxta  Scavini  (1.  c.  pag.  484)  plures  synodi  praecipiunt, 
ut  baptismus  non  protrahatur  ultra  triduum  sine  peculiari 
licentia  ordinarii.  Dilationem  autem,  inquit,  communius  et 
probabilius  dicunt  non  esse  graviter  culpabilem,  nisi  10  vel 
11  dies  excedat.  In  eligenda  igitur  tempestate,  si  infans 
ceteroquin  valet,  satis  amplum  spatium  relinquitur.  Cetera 
quae  obiiciuntur,  facile  vitari  possunt,  ut  insanae  istae  vec- 
tiones per  nives  et  pluvias,  dissoluta  convivia  et  compota- 
tiones in  loco  ubi  ecclesia  est,  neglectio  miseri  infantuli, 
quum  domum  deferatur  (ruri).  Nec  minus,  ut  facile  intelli- 
gitur,  ab  iniuria  aeris  frigidi  in  ecclesia  vel  frigidioris  aquae 
baptismalis  cum  aliqua  cautione  infans  defendi  potest.  Si 
statim  post  adventum  in  ecclesiam  infans  baptizetur,  nec  mi- 
nister diutius  expectandus  sit,  si  aqua  paulo  calidior  et  tepida  ( 
facta  sit,  si  ex  necessitate  forte  propter  maximum  frigus  in 
sacristia1)  baptismus  conferatur,  denique  si  omnia,  quae  de- 


0 Mihi  plane  probatur,  quod  Vering  dicit,  maxitne  vituperandum 
esse,  si  baptisterium,  id  est  locus,  in  quo  baptizari  solet,  saepe  invenia- 
tur in  illa  ecclesiae  parte,  quae  humidissima,  frigidissima  et  aeri  per- 
meanti maxime  exposita  sit,  scilicet  sub  turri  vel  propius  ad  iamtam. 
Hanc  teneri  filioli  sui  valetudinis  rationem  etiam  in  aedificiis  suis 
ecclesia  adhibere  debet,  ut  quantum  ex  ipsa  pendet  confeiat,  ne  ille 

trimento  esse  possint,  ab  omnibus  quantum  fieri  potest,  remo- 
veantur, baptismus  in  ecclesia  collatus  quam  rarissime  grave 
aliquod  damnum  infanti  adducet.  Usus  ille  pervulgatus  in- 
fantem in  domo  baptizandi  a protestantibus  introductus  est 
et  id  ipsum  fortasse  est,  cur  tanto  indignationis  et  affecta- 
tionis impetu  defendatur. 

II.  DE  COMMUNIONE. 

Ad  finem  nobis  propositum  id  solum  pertinet,  ut  de 
communionis  subiecto  eiusdemque  corporali  dispositione  di- 
camus. 

Quilibet  homo  baptizatus  ad  sacram  communionem  tem- 
pore paschali  et  in  periculo  mortis  accipiendam  obligatus  est. 

Ab  usu  communionis  eximuntur , ita  ut  eis  distribui 
communio  non  liceat:  infantes  ante  usum  rationis,  tum  illi, 
qui  a nativitate  vel  a tempore,  quod  usum  rationis  antecessit, 
sunt  amentes,  fatui,  delirantes,  denique  illi,  qui  surdomuti 
et  simul  caeci  sunt,  „cum  in  illis  nulla  discretio  inveniri 
possit.“ 

Amentibus,  fatuis,  delirantibus  in  articulo  mortis  com- 
munio dari  licite  poterit  ac  debebit,  si  non  perpetuo  fuerunt 
mente  capti,  sed  antea  usum  rationis  habuerunt,  „nisi  forte 
timeatur  periculum  vomitus  vel  expuitionis.“  Qua  in  re 
ego  semper  necessarium  esse  ducerem,  ut  prioris  vitae  ratio 
haberetur;  deberetne  e.  gr.  in  articulo  mortis  viaticum  dari 
etiam  tali  homini,  qui  per  multos  annos  ebriositati  deditus 
ipse  sibi  animi  perturbationem  conscivit  et  sine  lucido  inter- 
vallo in  mortem  incidit?  S.  Thomas  dicit:  „Si  prius,  quando 
erant  compotes  suae  mentis,  apparuit  in  eis  devotio  huius 
sacramenti.“  Multorum  insanientium  vita  anteacta  est  quae- 
dam quasi  catena  gravium  peccatorum  inter  se  cohaerentium, 

simul  cum  vita  spirituali  accipiat  germen  mortis  corporalis.  Nonne 
id  satis  est,  ut  semper  sacellum  adiunctum  vel  sacristia,  cuius  aer, 
quippe  minori  spatio  inclusus,  calidior  es,  et  quae  per  hiemem  cale- 
fieri potest,  ad  baptizandum  praeferatur  atque  ut  venia  magistratus 
ecclesiastici  ad  hanc  loci  commutationem  faciendam  necessaria  petatur? 

quae  ipsa  per  se  ad  delirium  perducit.  Numquid  supponen- 
dum est,  eos  ante  rationis  amissionem  desiderium  habuisse 
accipiendae  communionis  ? 

Huc  etiam  pertinent,  qui  ex  febri  delirant  vel  sopore 
oprimuntur,  ex  quo  mors  secutura  praevidetur.  Quodsi-  bene 
deglutire  hostiam  possint,  cuius  rei  antea  experientia  facien- 
da est,  etiam  his,  sub  iisdem  conditionibus,  quibus  amentibus, 
licet  communionem  dare.  Utile  erit,  si  iisdem  simul  cum 
sacra  specie  vel  statim  post  eius  sumptionem  aliquid  aquae 
vel  vini  ad  bibendum  praebeatur,  quum  sensibus  destituti  et 
delirantes,  etiamsi  liquores  facile  deglutiant , tamen  siccam 
speciem,  quae  ad  deglutiendum  non  cogit,  facile  in  ore  reti- 
neant, liquor  autem  fauces,  in  quas  intrat,  ad  deglutiendum 
excitet.  Etiamsi  aqua  partim  prius  in  stomachum  descenderit 
quam  species,  nihil  refert,  quia  periculum  mortis,  quod  hic 
supponitur,  ieiunium  non  postulat  (vide  infra). 

Semifatuis  dari  potest  communio,  quando  eam  sufficien- 
ter ab  aliis  cibis  discernere  valent.  Cur  nonnulli  theologi 
ita  rem  restringant  (cf.  Gury  tom.  II.  pag.  218),  ut  dicant, 
hisce  semifatuis  raro  tantum,  scilicet  in  articulo  mortis  et 
ubi  urget  strictum  communicandi  praeceptum,  dandam  esse 
communionem,  equidem  non  satis  intelligo.  Si  homo  illam 
discretionem  habet,  tum  in  frequentiori  communione  irre- 
verentia non  erit;  quam  si  non  habet,  eadem  ratione  trac- 
tandus erit,  qua  delirans. 

Etiam  amentibus,  qui  lucida  intervalla  habent,  in  ipsis 
intervallis  dari  communio  potest,  si  huius  desiderium  mani- 
festaverint. Hic  tamen  consultum  sit,  ut  qualia  sint  lucida 
intervalla  et  quamdiu  communiter  durent,  ex  circumstantibus 
vel  ex  medico  explores. 

Surdomutis,  qui  sufficientem  habent  discretionem,  sine 
ulla  dubitatione  etiam  saepius  communio  praeberi  potest. 
Item  nihil  impedit,  quominus  caeci  frequentius  communicent. 
Epilepticos,  quando  in  actuali  paroxysmo  versentur,  commu- 
nionem accipere  non  posse  patet.  Ceteris  autem  temporibus 
illud  solum  inpedimentum  esse  possit,  quod  tam  saepe  pa- 
roxismi  repetantur,  ut  quodammodo  nullo  fere  temporis  mo* 

mento  liberi  sint.  Tum  vero  animi  perturbatio  mox  adeo 
progeditur,  ut  huiusmodi  aegroti  velut  fatui  vel  semifatui 
habendi  sint.  Si  epilepticus  expertus  sciret,  se  in  ipsa  eccle- 
sia plerumque  vel  semper  paroxismo  corripi,  id  mea  quidem 
sententia  satis  esset,  cur  eidem  sicut  aliis  aegrotis,  nisi  aliud 
quid  obstaret,  communio  tempore  paschali  domum  deferretur. 

De  corporali  quidem  dispositione  dicunt  theologi,  nullos 
prorsus  morbos  naturales,  ne  vel  maxime  deformantes  quidem 
vel  putidos  dispositionem  afficere,  quoniam  per  se  neque  de- 
votionem impediunt  neque  „ad  moralem  bonitatem  pertinent“. 
Etiam  pollutio  et  actus  coniugalis,  de  quibus  nonnulli  auc- 
tores, ut  Scavini,  tractant  in  hoc  capite:  dispositiones  ex 
parte  corporis,  ad  nos  hoc  loco  non  pertinent,  quum  magis 
in  animi  quam  in  cor]3oris  dispositionem  influant.  Quodsi 
plane  nihil  peccati  cum  iisdem  coniunctum  fuerit,  ipsam  dis- 
positionem non  afficiunt.  Nihilominus  tamen  optandum  vi- 
detur, ut  actus  coniugalis  saltem  paulo  ante  communionem 
omittatur,  quum,  quamvis  omnino  licitus  sit,  tamen  aliquam 
semper  perturbationem  secum  ferre  soleat. 

Duae  vero  res  in  corporali  dispositione  maximi  sunt 
momenti:  inclinatio  ad  vomitum  et  ieiunium  naturale. 

Illis  aegrotis,  qui  iugi  vomitu  laborant,  iuxta  theologos 
communio  danda  non  est,  nisi  forte  per  sex  saltem  horas 
liberi  a vomitu  fuerint.  Tussis  autem,  etiamsi  frequentior 
sit  et  multa  simul  sputa  excreantur,  communionem  non  im- 
pedit, quia  sputa,  quae  tussiendo  expelluntur,  non  e stomacho 
et  oesophago,  sed  e pulmonibus  et  bronchis  proveniunt.  Tum 
solum,  si  vehem entissima  tussi  aeger  subito  tentaretur,  peri- 
culum esset,  ne  ipso  tussis  impetu,  vel  vomitu  qui  tussiendo 
excitaretur,  hostia  sacra  reiiceretur;  quod  sit  fiat,  aut  a 
communione  abstinendum  aut  exspectandum  est,  donec  impe- 
tus transierit.  Contra  in  ipso  vomitu  simul  species  e stomacho 
proiiceretur ; quare  quum  vomitus  paulo  post  communionem 
futurus  praevideatur,  vel  etiam  in  dubio,  utrum  vomitus 
secuturus  sit,  communio  dari  nequit.  Spes  igitur  certa  vel 
saltem  probabilis  requiritur,  fore  ut  paulo  post  communionem 
vomitus  non  sequatur.  Satisne  est  ad  hanc  probabilitatem 

consequendam,  an  semper  necessarium  est,  ut  saltem  sex 
horae  ex  ultimo  vomitu  praeterierint?  Quoclsi  aegrotus  antea 
multo  frequentius,  post  parva  intervalla  vomuit,  tum  quidem 
longius  intervallum,  quod  vel  infra  sex  horas  esset,  in  dubio 
tale  iuclicari  posset,  ut  species  non  multum  irritans  ventri- 
culum paulo  quietiorem  non  statim  donuo  ad  vomitum  pro- 
vocatura esset.  Sin  autem  intervallis  inaequalibus,  modo 
longioribus  modo  brevioribus  intericctis  vomitus  accidit  et 
communis  valetudinis  ratio  non  mutata  est,  etiam  mora  sex 
horarum  nihil  certitudinis  afferre  mihi  videtur.  Quum  e.  c. 
in  cholera  vomitus  sint  frequentissimi  et  mora  2 — 4 horarum, 
certissime  6 horarum  mora  indicet  valetudinis  mutationem, 
quae  spem  faciat  desiturum  esse  vomitum,  contra  v.  g.  in 
morbis  et  violationibus  cerebri,  in  morbis  renum  et  ventris 
inflammationibus  vomitus  fit  intervallis  non  ita  brevibus  et 
constantibus,  quare  in  his  conditionibus  equidem  horas  saltem 
duodecim  inter  vomendum  interpositas  esse  postularem,  prius- 
quam communionem  concederem.  Idem  valet  de  vomito  in, 
hernia  incarcerata  et  de  vomito  illo  inexstinguibili,  qui  dicitur, 
ex  quo  praegnantes  interdum  laborant.  Ceterum  censeo,  in 
singulis  casibus  consulendum  esse  medicum,  utrum  iuclicet, 
sine  periculo  vomitus  mox  futuri  communionem  dari  posse. 
Praeterea  consilium  impertirem,  ne  communio  daretur,  quam- 
vis congrua  vomendi  mora  interposita  esset,  nisi  aliquantulum 
cibi  sive  solidi  sive  fluidi  po^t  ultimum  vomitum  aeger  per- 
cepisset. Nam  si  ponamus,  aegrum  post  ultimum  vomitum 
nihil  sumpsisse,  expectandum  erit  vel  saltem  timendum,  fore 
ut  species  vacuum  stomachum  satis  irritet  atque  ad  iterum 
vomendum  excitet.  Idem  dicendum  est  de  iis  conditionibus, 
in  quibus  vomitus  non  ab  ipso  stomacho  provenit,  sed  aut  a 
cerebro  aut  per  sympathiam  e.  c.  a renibus  vel  a peritonaeo 
movetur;  etiam  hic  irritatio  membranae  pituitariae  stomachi 
occasio  vomitus  esse  potest.  Quoniam  in  omnibus  eiusinodi 
conditionibus  tum  solum  communio  dabitur,  quum  aeger  in 
penculo  mortis  versatur,  praeceptum  ieiunii  utique  non  pro- 
hibet, quominus  suadeam,  communionem  non  dandam  esse,, 
antequam  aeger  post  ultimum  vomitum  aliquantulum  aquae- 

vel  tale  quid  perceperit.  Id  si  fecit  sine  inclinatione  ad 
vomendum,  coniicere  licet,  etiam  speciem  vomitum  non  effec- 
turam esse. 

Communione  sumpta  aeger  quietissimus  sit  neve  ullam 
potionem  sumat,  vel  si  forte  ad  speciem  facile  deglutiendam 
bibendum  est,  potionem  minimam.  In  hunc  finem  aptissima 
est  aqua  frigida  et  recens  vel  si  haberi  possit,  glacialis.  Atque 
communiter  quidem  glacies  inclinationem  vomitus  maxime 
imminuit;  eademque  ita  est  innoxia,  ut  ad  removendam  istam 
inclinationem  ea  uti  cuilibet  liceat,  etiam  inconsulto  medico. 
Ibique  optimum  est,  glaciei  particulas  magnetudine  fere  nucis 
avellanae  deglutiendas  dare. 

Unum  quendam  vomitum  praeter  alios  hoc  loco  comme- 
morabo, eo  quod  aliae  rationes  intercedunt:  eum  qui  vomitus 
matutinus  appellatur.  Is  maxime  invenitur  apud  eos,  qui 
liquoribus  spirituosis  diutius  abusi  sunt.  Oritur  ex  chronico 
catarrho  stomachi  et  pharyngis,  vel  ex  alterutro,  ac  propterea 
etiam  in  hoc  utroque  catarrho  adesse  potest,  etiamsi  non  ex 
nimio  acrioris  liquoris  usu  exortus  sit.  Maxime  tamen  ho- 
mines ebriosos  et  potatores  cruciat.  Hi  postquam  mane  sur- 
rexerunt,  sobrii  vel  quamprimum  aliquid  in  stomachum  intu- 
lerunt, misero  cum  labore  vomitare  incipiunt;  et  licet  sine 
nausea  quidem,  maxima  tamen  cum  contentione  (quum  sto- 
machus plane  vel  fere  vacuus  sit)  aliqua  pituitae  copia,  cum 
aliquibus  ciborum  reliquiis  expellitur.  Hi  matutini  vomitores 
aperte  in  summo  periculo  versantur  etiam  speciem  evomendi. 
Qui  quum  a ieiunio  liberari  nequeant,  non  illis  licet  glaciem 
vel  aliud  vomitus  remedium  ante  communionem  sumere. 
Neque  aliud  eis  consulendum  esse  video , nisi  ut  diebus 
communionis  mature  surgentes  non  prius  ecclesiam  adeant, 
quam  suum  vomitum  absolverint.  Tum  vero  et  a potationi- 
bus abstineant  et  de  catarrho  pharyngis  vel  stomachi  medi- 
cum consulat. 

Alius  vomitus  matutinus  apud  mulieres  gravidas  in 
primis  mensibus  frequenter  invenitur.  Etiam  hic  sobriis 
accidit  vel  post  primam  cibi  sumptionem.  Frequentissimus 
est  in  primis  graviditatis  mensibus  atque  in  tertio  vel  quarto 

desinit.  Hae  praegnantes,  quae  tali  vomitu  laborant,  quum 
Deus  ita  velit,  a communione  abstinere  debent,  donec  aliquot 
dierum  usu  edoctae  spem  concipiant,  fore  ut  vomitus  non 
redeat. 

Si  tamen  post  communionem  vomitus  sequatur,  quid 
censendum  est  de  tempore  post  communionem,  quo  res  evo- 
muntur? Quantum  tempus  requiritur,  ut  species  plane  cor- 
rupta dici  possit?  Quamvis  digestio  (concoctio)  non  semper 
eodem  tempore  perficiatur,  quum  aliquo  modo  dependeat  a 
maiori  minorive  copia  liquoris  in  stomacho  contenti,  a maiori 
minorive  secretione  succi  stomachici,  a motu  stomachi  etc. ; 
illud  tamen  certe  dici  potest,  intra  semihoram  post  commu- 
nionem speciem  prorsus  concoctam  esse  et  iam  non  existere. 
Mechanica  quidem  divisio  et  dissolutio  iam  citius  absolvitur, 
sed  meo  quidem  indicio  haec  non  est  eadem  ac  corruptio 
speciei  panis;  corruptio  enim,  credo,  in  eo  est,  quod  succus 
stomachicus  (et  saliva)  naturam  speciei  chemice  immutat,  ita 
ut  non  iam  panis  sit.1)  Cardinalis  de  Lugo2)  censet,  parvam 
speciem  (qualis  dari  solet  laicis)  intra  unum  minutum, 
speciem  vini  et  hostiam  maioris  formae  intra  quartam  horae 
partem  corrumpi ; Collet3)  existimat,  in  laicis  (pro  minori 
specie)  per  quadrantem,  in  sacerdote  celebrante  per  dimidiam 
horam  vomitionem  praecavendam  esse.  Utrumque  tempus 
aliquanto  brevius  esse  indico.  Minimum  dimidiam  horam 
postulare  debere  mihi  videor,  antequam  corruptio  speciei 
vera  et  completa  dici  possit.  Qua  in  re  discrimen  inter  mi- 
noris et  maioris  formae  speciem  non  tam  grave  iudicare  velim. 
Uam  maior  etiam  species  ad  proportionem  res  est  parva,  quae 
a succo  stomachico  facile  penetratur  et  eodem  fere  tempore, 
quo  minor  species,  chemice  immutatur.  Item  ad  speciem  vini 
corrumpendam  semihora  abunde  sufficere  videtur.  Quodsi 

b Si  dico,  ,.ita  ut  non  iam  panis  sitK,  patet  ita  intelligendum  esse: 
ait  species  physicales  et  chemicas  proprietates  panis,  seu  speciei  pnnis 
amiserit.  Nam  ad  „speciem“  certissime  etiam  pertinent  proprietates 
•ciiemicae. 

2)  Disput.  10  de  Eucliar.  n.  54. 

3)  Traite  des  ss.  Myst.  ch.  14  n.  14.  (citatur  secundum  P.  J.  B.  de 
Ilerdt,  Sacrae  Liturgiae  praxis.  Lovanii  1863.  Tom.  II.  pag.  224,) 

ante  dimidiam  horam  post  communionem  exactam  vomeretur,, 
res  eiectae  ita  tractandae  essent,  ut  ordinationes  ecclesiasticae 
fieri  praecipiunt  in  vomitu  specierum  non  corruptarum,  si 
particulae  visibiles  specierum  non  exstant  vel  non  inveniuntur. 
Nemo  ignorat,  specierum  particulas  visibiles  et  agnitas  esse 
colligendas  atque  in  loco  sacro,  tuto  et  bene  clauso  servan- 
das, donec  sint  omnino  corruptae,  priusquam  in  sacrarium 
effundantur. 

Von  Olfers  1.  c.  p.  44  contendit,  in  ipso  oris  cavo  amit- 
tere panis  speciem  naturam  suam,  quippe  cum  per  salivam 
magna  pars  amyli  in  saccharum  immutetur.  Hoc  sine  dubio 
falsum.  Nam  saltem  aliqua  pars  amyli  et  haud  scio  an  maior 
„speciem  panis“  retinet  et  tum  demum  perit,  quando  vel  iam 
hausta  est  vel  diutius  in  ore  posita.  Ceterum  Liguori  aperte: 
„Species  non  sunt  retinendae  in  ore  tamdiu,  donec  penitus 
pereant,  quia  tunc  non  manducaretur  Christus  nec  gratia  sa- 
cramenti conferretur.“  Consequenter  von  Olfers  affirmat, 
posse  dici,  rem  manducari  etiamsi  non  deglutiatur,  sed  satis 
esse  ad  assimilandum  homini  cibum,  ut  in  oris  cavum  recipiat. 
Equidem  veterem  sententiam  sequor,  quia  puto,  quae  ex 
sententia  Olfers  sequuntur,  facile  ad  s.  sacramentum  conta- 
minandum ducere  posse. 

Ne  illud  quidem  assertum,  quo  v.  Olfers,  1.  c.  pag.  45, 
dicit,  speciem  vini  in  stomacho  statim  perire,  equidem  approbo. 
Alcoholum  enim  vini  statim  in  sanguinem  transire,  cum  aliqua 
exceptione  intelligendum  est.  Constat  enim,  vinum,  quod 
sub  haustum  evomitur,  nondum  periisse,  sed  instar  vini  et 
sapere  et  redolere. 

Superest,  ut  iam  dicamus  de  ieiunio  naturali  ante  commu- 
nionem, quod  est  abstinentia  totalis  post  mediam  noctem  a 
re  qualibet,  quantumvis  minima,  quae  sumitur  per  modum 
cibi  et  potus. 

Vix  ullum  est  praeceptum,  quod  theologi  subtilius  ac 
diligentius  pertractaverint,  quam  praeceptum  ieiunii  ante 
communionem  servandi.  Ecce  quid  sentiant: 

lidiquiae  cibi , quae  inhaerent  inter  dentes,  non  frangunt 
ieiunium,  si  involuntarie  traiiciuntur,  „quia  non  habent  ratio- 

nem  cibi“.  Voluntariam  traiectionem  in  stomachum  nonulli 
illicitam  iudicant  ac  postulant,  ut  saltem  eae  reliquiae  expu- 
antur,  quae  in  lingua  remanere  sentiantur.  Alii  hac  re 
ieiunium  frangi,  admittere  nolunt,  quia  secus  periculum  adesset, 
ne  inumerabiles  scrupuli  et  anxietates  orirentur. 

Aliquae  guttulae  aquae  (v.  g.  os  lavando)  vel  alterius  li- 
quoris praeter  intentionem  transglutiatae  non  frangunt  ieiuni- 
um; additur  vero,  „modo  non  sint  in  magna  quantitate“.  Sin 
autem  ex  proposito  deglutiantur,  ieiunium  frangunt,  „quia 
tunc  nihil  deest,  ut  rationem  cibi  aut  potus  habeant“. 

Pulvis  tabaci  per  nares  sumpti  ieiunium  non  solvit,  etiamsi 
aliquid  in  stomachum  transmittatur,  quia  non  sumitur  per 
modum  comestionis. 

Fumus  tabaci , odor  camphorae , fumus  ciborum  in  cidina 
ex  sententia  communiori  ieiunium  non  solvunt. 

Masticatio  foliorum  tabaci , quamvis  sit  indecens  ante  com- 
munionem, et  ne  sine  gravi  causa  fiat,  sub  peccato  veniali 
interdicitur,  ieiunium  non  solvit,  etiamsi  deglutiatur  praeter 
intentionem  aliquid  modicum  succi  salivae  inseparabiliter  ad- 
mixti ; quia  tum  hic  succus  per  modum  salivae  traiicitur. 
(Ex  proposito  succus  tabaci  vulgo  non  deglutitur;  quod  si 
fieret,  certissime  ieiunium  frangeretur.) 

„An  clysterium  frangat  ieiunium?“  De  hac  quaestione 
sub  annum  1660  (ut  Liebreich1)  scribit)  inter  chirurgos  et 
theologos  vehementer  disputatum  est.  Potest  eadem  etiam 
hodie  alicuius  momenti  iudicari,  cum  clysteria  nutrientia  haud 
ita  raro  ad  aegrotos  alendos  his  diebus  applicantur.  Nun- 
quam vero  clysterium  nutriens  frangere  valet  ieiunium,  quia, 
licet  ad  alendum  applicetur,  neutiquam  per  modum  cibi  vel 
potus  sumitur. 

In  hac  causa  a theologis  neque  temporis  neque  rei  per- 
ceptae parvitas  admittitur.  Simulatque  illud  horologium, 
quod  aut  sequi  debemus  (licet  autem  ex  duobus  horologiis 
dissonantibus  illud  sequi,  quod  tardius  tempus  indicat,  nisi 
plurimum  errat),  aut  sequi  volumus,  primo  ictu  indicavit  ex- 


J)  Cf.Therapcutische  Monatshefte  1887.  3.  Heft.  pag.  104. 

pletam  esse  mediam  noctem,  incipit  ieiunii  obligatio.  „Qui 
aliquid  sumit  post  primum  ictum  (licet  ante  ultimum)  non 
amplius  potest  communicare.“  (Cf.  Scavini  1.  c.  tom.  III. 
pag.  565.) 

Ex  his  praeceptis  accuratissimis  patet,  quantum  momen- 
tum huic  ieiunii  mandato  tribuatur.  Idem  etiam  clarius 
apparet  ex  severitate  theologorum,  quam  adhibent  in  excep- 
tionibus diiudicandis.  Quare  quum  omnes  in  hoc  consentiant, 
gravissimum  esse  ieiunium  naturale,  quumque  ubique  efferant 
necessitatem  strictae  et  accuratae  observationis  huius  praecepti, 
praeterea  non  est,  quod  de  eodem  amplius  disputem.  Neglectis 
igitur  dubitationibus  et  votis,  quaecunque  ex  arte  medica 
mihi  forte  exoriantur,  satis  habeo,  illas  causas  a ieiunio  excu- 
santes afferre,  quas  theologi  ratas  habent.  Sunt  autem : 
Periculum  profanationis,  periculum  scandali  vel  gravis  in- 
famiae (pro  sacerdote),  necessitas  perficiendi  sacrificii;  denique, 
id  quod  ad  nos  hoc  loco  maxime  pertinet,  periculum  mortis, 
ex  quacunque  causa  proveniat.  Potest  igitur  ss.  sacramen- 
tum per  modum  viatici  illis  infirmis  etiam  non  ieiunis  deferri, 
qui  in  periculo  mortis  versantur.  Neque  necesse  est,  ut  haec 
mors  'proxime  instet  vel  certo  ex  hoc  morbo  sequatur.  In 
omnibus  infirmitatibus,  quaecunque  suapte  natura  mortem 
adducere  possunt  sive  per  se  sunt  mortiferae,  infirmo  etiam 
non  ieiuno  communionem  dare  licet.  Iisdem  infirmis  etiam 
pluries  permittitur  communio  non  ieiunis , durante  eodem 
vitae  periculo,  vel  si  periculum,  quod  praeteriisse  videbatur, 
denuo  recurrat  vel  augeatur.  Hoc  igitur  imprimis  valet  de 
illis  casibus,  qui  subitam  et  repentinam  mortem  minitantur, 
et  de  morbis  acutis  ac  mortiferis.  Sed  in  morbis  chronicis 
tum  demum  praeceptum  ieiunii  negligere  licebit,  cum  aut 
morbus  ad  illud  momentum  pervenit,  quod  communiter  mor- 
tem adducere  solet,  aut  quum  novi  casus  novum  periculum 
afferunt.  Qua  in  re  moralis  certitudo  absoluta  de  proximo 
vitae  periculo  non  requiritur,  sed  sufficit,  ut  periculum  vere 
dubium  vel  probabile  videatur.  Illud  vero  semper  ultro 
intelligitur,  etiam  huiusmodi  infirmos  debere  ieiunium  servare, 
si  sine  ullo  damno  vel  gravi  molestia  possint/  id  quod  in 

morbis  chronicis  ad  exitum  usque  plerumque  facere  possunt- 
Hic  tamen  a nimia  anxietate  est  cavendum. 

Infirmis  autem  illis , qui  licet  lecto  affixi , periculosa 
morbo  non  laborant,  ex  communi  sententia  communio  non 
permittitur,  ne  paschali  quidem  tempore,  nisi  sint  ieiuni. 
Idem  dicendum  de  iis,  quos  forte  constaret  non  posse  manere 
ieiunos,  quamvis  vere  infirmi  non  sint.  Sunt  quidem  nonnulli 
theologi,  qui  eiusmodi  aegros  raro,  id  est  aliquoties  per  annum, 
etiam  non  ieiunos  ad  communionem  admitti  posse  censeant. 
Sed  horum  singularis  est  sententia,  communissima  theologorum 
sententia  id  fieri  posse  negat.  Solus  papa  hac  in  lege  dis- 
pensare potest  atque  hic  rarissime  et  gravissimis  tantum  de 
causis  dipensat.  „Videtur  vero,“  inquit  Gury  (1.  c.  tom.  II. 
pag.  227),  „tunc  adesse  ratio  sufficiens,  cur  interdum  Eucha- 
ristia post  mediam  noctem  infirmo  administrari  possit.“  Nam 
praeter  proximum  vitae  periculum  noctu  communionem  alicui 
infirmo  deferri  generatim  est  prohibitum. 

Fortasse  necessarium  esse  dices,  ut  pauca  adiiciam  de  iis 
adiunctis,  que  efficiant,  ut  infirmus  ieiunare  non  possit.  Iam- 
vero  haec  quaestio  fere  ad  sola  medicamenta  et  potiones 
pertinebit.  Ac  medicamenta  quidem  adhibenda  sunt  secundum 
ordinationem  medici.  De  potionibus  autem  illud  dicendum 
videtur,  abstinentiam  a potionibus  per  plures  horas  bene 
multis  graviter  decumbentibus  valde  molestam  esse.  Atqui 
gravem  molestiam  infirmus  in  periculo  mortis  constitutus 
subire  non  tenetur.  Infirmus  igitur  ipse  sentire  ac  iudicare 
debebit,  utrum  sine  molestia  a potu  abstinere  posset.  Sin- 
gulos morbos  et  affectiones,  quae  ad  saepius  bibendum  cogunt, 
hoc  loco  perstringere  supervacaneum  esset,  iclque  perturba- 
tiones et  anxietates  adduceret.  Quodsi  opera  datur,  ut  non 
diutius  protrahatur  ieiunium  (h.  e.  si  infirmo  communio  primo 
mane  defertur),  saepe  infirmus  ipse  ieiunium  servare  optabit, 
nisi  aliter  medicus  ordinaverit. 

Denique  disputari  potest  quid  faciendum,  quando  vel 
difficile  vel  impossibile  est,  cibos  in  corpus  recipere.  (Cf.  v. 
Olfers  1.  c.  pag.  117.)  Undecunque  hoc  impedimentum 
oritur,  nunquam  fieri  potest,  ut  s.  communio  non  porrigatur, 

dummodo  cibi  demitti  possint.  Quamquam  tum  cum  aegrotus 
difficulter  deglutit,  fortasse  consultum  est,  parvam  tantum 
particulam  s.  hostiae  simul  et  paululum  aquae  porrigere. 
Idem  valet,  ut  recte  dicit  v.  Olfers,  quando  aegrotus  ner- 
vorum rigore  (tetano)  et  maxime  maxillarum  (trismo)  laborat ; 
tum  enim  cibi  saepe  per  solum  dentis  excussi  spatium  in- 
stillari possunt.  Quoclsi  aegrotus  deglutire  potest,  videtur 
etiam  licitum  esse,  per  hoc  dentis  lacunar  s.  hostiam 
inferre. 

Infirmus,  qui  deglutire  non  potest,  item  non  valet  man- 
ducare. Praeterea  videtur  peccare  contra  reverentiam,  si 
quis  instrumentis  chirurgicis  particulam  s.  hostiae  velit  in 
fauces  vel  in  stomachum  immittere. 

Itaque  tum  abstinere  debemus  a porrigenda  s.  com- 
munione, etiam  in  articulo  mortis.  Sed  si  v.  Olfers  in 
definienda  voce  manducandi  verum  diceret,  satis  esset, 
parvam  particulam  in  os  ingerere,  ut  ibi  periret  et  pau- 
latim  vel  imbiberetur  vel  postea  per  ipsam  salivam  abdu- 
ceretur. 

Sed  ut  taceam,  hostiam  tum  non  vere  a corpore  recipi, 
mihi  videtur  etiam  ita  reverentia  violari. 


III.  DE  EXTREMA  UNCTIONE. 


Extrema  unctio  est  sacramentum,  per  quod  homini  chris- 
tiano  graviter  infirmo  salus  animae  confertur,  et  sanitas 
etiam  corporis  restituitur,  si  haec  ad  animae  salutem  requi- 
ratur vel  expediat.  Quamvis  etiam  hoc  sacramentum,  sicut 
cetera,  ad  spiritualem  utilitatem  institutum  sit,  tamen  de  fide 
est,  per  extremam  unctionem  etiam  sanitatem  corporis  restitui, 
si  animae  saluti  expediat.  Sequitur,  pessime  agere  eos,  qui 
extremam  unctionem  tum  demum  aut  accipere  aut  administrare 
volunt,  quando  mors  certo  prope  instat. 

In  qualibet  mortifera  infirmitate  homo  christianus 
sacram  unctionem  accipere  et  potest  et  debet.  Quae  iterari 
etiam  potest,  si  post  primam  administratio  nem  vitae  peri- 

Capellmann,  Medicina  pastoralis,  Ed.  XI. 

culum  iamiam  praeterierat  et  novum  periculum,  etiam  in 
eadem  infirmitate,  recurrit.  Neque  hic  absoluta  certitudo 
periculi  mortis  requiritur;  sed  ut  quis  licite  et  valide  hoc 
sacramentum  accipiat,  sufficit,  si  cum  ratione  timeri  vel 
supponi  potest,  infirmum  in  periculo  mortis  versari. 

Pueris  rationis  usu  carentibus,  et  iis  hominibus,  qui  a 
nativitate  rationis  impotes  erant  (fatuitas  innata),  extrema 
unctio  conferri  non  potest.  Conferri  autem  licite  potest  reli- 
quis amentibus  et  fatuis,  delirantibus  et  sensibus  destitutis, 
surclomutis  et  iis  etiam,  qui  inde  a nativitate  surdomuti 
idemque  caeci  erant. 

„Mulieri  vero  laboranti  in  partu,  si  laboret  doloribus 
communibus  et  ordonariis,  non  debet  dari  unctio  extrema, 
etiamsi  prima  vice  pariat  aut  alias  fuerit  in  vitae  periculo; 
tunc  enim  non  laborat  infirmitate  periculosa.  Sic  in  Concilio 
Mediolanensi  II.  praescriptum  est ; neque  enim  illa  dolorum 
acerbitas  est  infirmitas , sed  effectus  naturalis  partus.  (Bene- 
dictus XIV.  De  Syn.  Dioec.  1.  VIII.  C.  VI.)  Secus 

esset,  si  laboret  doloribus  extraordinariis;  tunc  debet  inungi, 
cum  iam  infirmitas  periculosa  sit,  et  adsit  verum  mortis  peri- 
culum. (Scavini  1.  c.  tom  IV.  pag.  207.) 

Parturientibus  igitur  extrema  unctio  tum  solum  conferri 
licite  potest,  si  in  proximo  vitae  periculo,  in  articulo  mortis 
versantur  v.  g.  si  vehementi  sanguinis  profluvio,  interna  dila- 
ceratione, spasmis  eclampticis  etc.  status  vitae  periculosus 
adducatur. 

Ante  mortiferam  aliquam  operationem  tum  solum  licet 
sacram  unctionem  administrare,  si  morbus  ille,  qui  opera- 
tionem exigit,  ipse  per  se  vitae  periculum  secum  fert,  v.  g. 
in  sectione  caesarea,  quum  partus  alia  ratione  fieri  nullatenus 
possit.  Quodsi  infirmitas  per  se  non  est  mortifera,  s.  unc- 
tionem administrare  non  licet  ante  operationem  quamvis 
mortiferam , quae  ad  curandum  morbum  instituenda  est. 
Exempli  causa , si  propter  malignum  tumorem , qui  in 
posterum  quidem,  sed  non  statim  vitae  periculosus  sit,  gravis 
et  mortifera  operatio  facienda  esset,  illud  vitae  periculum, 
quod  in  ipsa  operatione  oriretur , non  directe  ex  morbo 


DE  EXTREMA  UNCTIONE. 


131 


proveniret,  sed  operatione  demum  productum  vel  propius 
effectum  esset,  quare  tum  s.  unctionem  conferre  non  liceret. 

De  modo  unctionis  faciendae  lego  apud  theologos  indica- 
tum, licitum  esse,  in  morbis  contagiosis  non  ipsa  manu  sed 
mediante  penicillo  aegrum  inungere.  Profecto  non  est  meum, 
auctores  ibidem  laudatos  impugnare,  vel  infitiari,  quominus 
id  liceat ; tamen  dissuadere  illud  velim.  Primo  quia  haec 
cautela  supervacanea  est,  quum  contagionis  periculum  semper 
levissimum  sit.  Etiam  in  iis  morbis,  qui  solo  contactu  infi- 
ciunt, iam  ipsum  oleum  impedit,  quominus  contagium  morbi 
transferatur.1)  Praeterea  in  omnibus  partibus  inungendis  ea 
loca  seligi  possunt,  quae  ulceribus,  variolis,  etc.  minus  aut 
nullatenus  operiuntur.  Sed  in  plerisque  morbis  periculum 
contagionis  non  in  immediato  aegrotorum  contactu  positum 
est,  sed  iam  in  eorum  vicinia  et  in  cubiculi  aere,  venenosis 
morbi  seminibus  refertissimo.  Quare  nihil  proderit,  contac- 
tum evitare.  Alia  ratio,  cur  id  dissuadeam,  est  scandalum. 
Circumstantes  certe,  neque  id  sine  ratione,  mirabuntur  et 
offendentur  eo,  quod  pastor  animarum  adeo  pavidus  ac  timi- 
dus sit,  quum  eodem  in  periculo  v.  g.  a medico  sine  ullo 
timore  infirmum  iterum  iterumque  manu  tangi  et  apprehendi 
videant.  Quid  vero  de  aegrotis  fieret,  si  medicis  etiam 
tantus  contagionis  timor  inesset?  Porro  quid  de  ipsis 
medicis  fieret , si  tantum  esset  contagionis  periculum  ? 
Patet,  ita  vulgo  homines  et  interrogaturos  et  iudicaturos  esse.  — 

Hic  opportunus  videtur  esse  locus  disserendi : 

De  medici  obligatione  qua  providere  debet,  ut 
infirmus  in  periculo  vitae  constitutus  tempestive 
saluti  animae  suae  consulat. 

„Gravissime  peccat  medicus,  si  non  praemoneat  de  gravi 
periculo  aegri,  ut  ipsi  Sacramenta  conferantur.  (Gury  tract. 
de  oblig.  medicorum  III.  11.)  . . . Caveat  autem  medicus, 

J)  Id  sane  fieri  posset,  ut  digitum  pluries  intingendo  in  oleo,  oleum 
ipsum  inficeretur.  Quod  ut  vitetur  satis  est,  globulum  bombacii  oleo 
ita  humectare,  ut  eodem  bombacio  tanquam  instrumento  omnes  unctiones 
fiant,  et  non  denuo  in  oleo  intingatur.  Ita  etiam  omnem  speciem  evitabis 
quasi  contagionem  timeas. 

ne  diutius  monitionem  differri  patiatur.  Non  enim  pro- 
trahere debet  usque  dum  certum  sit  mortis  periculum;  sed 
ad  hoc  officium  tenetur,  quando  advertit  periculum  graviter 
imminere.  Si  hunc  morem  servarent  medici,  non  adeo 
aegroti  admonitionem  reformidarent  nec  ad  confessionis  men- 
tionem terrore  corriperentur.“  (Gury  ibid.  Quaes.  I.) 

Hoc  praeceptum  adeo  perspicuum  et  prudens  est,  ut  certe 
non  multa  addenda  essent.  Sed  proh  dolor!  vulgo,  saltem 
in  nostris  regionibus  etiam  adhuc  mos  pravus  obtinet,  tum 
demum  sacerdotem  advocandi  ad  infirmum,  quando  certum 
est  mortis  periculum.  Inde  et  infirmi  et  circumstantium 
terror,  quando  medicus  de  sacerdote  vocando  loquitur;  inde 
pavor  medicorum  sacerdotem  arcessendi.  Iamvero  quis  haec 
mutare  poterit,  ecquis  alius  praeter  solos  medicos?  Utinam 
ergo  medici  tandem  id  cognoscant!  Concilium  Lateranense 
IV.  anno  1215  praecepit  dilucide  et  aperte,  ne  medici  etiam 
in  morbis  non  mortiferis  infirmos  curandos  susciperent,  nisi 
infirmi  antea  confessi  essent  aut  de  confessione  facienda 
admoniti.  Communior  tamen  sententia  est,  ut  Scavini1) 
refert,  „hoc  praeceptum  urgere  dumtaxat  in  morbis  actualiter 
periculosis  et  in  illis  etiam,  qui  iudicantur  posse  in  posterum 
periculosi  fieri“.  Ergo  hoc  praecipitur,  ut  initio  morbi,  qui 
vulgo  periculum  afferre  potest,  infirmus  tempestive  de  sacra- 
mentis recipiendis  moneatur.  Docet  tamen  Benedictus  XIV. 
(cf.  Scavini  ibidem)  secundum  communem  theologorum  sen- 
tentiam non  obligari  medicum  ad  deserendum  infirmum,  qui 
confiteri  nolit  et  qui,  si  a medico  deseratur,  periculum 
subeat. 

Itaque  quum  ipsi  certe  medici  aegre  ferant,  quod  eorum 
monitum  arcessendi  sacerdotem  vulgo  veluti  sententia  mortis 
accipiatur,  quumque  ecclesia  severe  praecipiat,  ut  de  con- 
fessione mature  mori  eant,  cur  id  non  provident,  ut  hac  in  re 
paulatim  melior  usus  existat?  Brevi  enim  tempore  ubique 
omnis  falsa  opinio  et  timor  extremae  „administrationis“  dele- 
retur, si  medici  constanter  in  quolibet  periculoso  morbo 


l)  1.  c.  tom.  I.  pag.  152. 

mature  sacerdotem  advocandum  curarent.  Idem  ante  quam- 
libet periculosam  operationem  opus  esse  patet,  etiam  tum, 
quum  mors  in  ipsa  operatione  non  timeretur.  Gravi  enim 
operatione  peracta,  praesertim  quum  vulnus  male  sanetur, 
infirmus  saepe  iam  non  ita  sui  compos  est,  ut  integra  mente 
sacramenta  recipere  possit,  ideoque  facile  sine  eorum  usu 
morietur.  Praeterea  mentis  tranquillitas , quam  usus  ss. 
sacramentorum  semper,  ut  experientia  docet,  aegroto  affert, 
eundem  maiori  fiducia  et  voluntatis  robore  ad  operationem 
ouscipiendam  exornabit  atque  ita  spem  felicis  successus 
atque  exitus  multum  augebit;  nam  si  quis  infirmus  magna 
voluntate  pollet,  vulnera  inprimis  atque  operationes  earumque 
sequelas  communiter  felicius  perferet,  quam  si  quis  est  imbe- 
cilli animo. 

Non  tamen  semper  est  necessarium,  ut  medicus  per  se 
moneat  aegrum  de  periculo.  Id  enim  aliquoties  pro  infirmo 
effectum  maxime  molestum  et  noxium  habere  posset.  Quare 
quoties  circumstantes  non  in  suspicionem  veniunt  vel  etiam 
ii  sunt,  qui  usum  sacramentorum  infirmo  potius  prohibeant 
quam  commendent,  plerumque  consultum  sit,  id  munus  ad 
propinquos  vel  domesticos  deferre. 

Medicum  etiam  tum  officio  satisfacere  censet  Gury,  si 
notum  aegroti  confessarium  (vel  etiam  parochum?)  de  peri- 
culoso statu  poenitentis  moneat,  ita  ut  ille  aegrotum  invisendo 
jefficacius  movere  possit  ad  saluti  animae  suae  providendum. 
Id  tamen  hic  non  praetermittendum  est,  quod  ipse  saepe 
medicus  infirmum  paulo  contumaciorem  ad  usum  sacramen- 
torum multo  facilius  adducere  potest,  quam  sacerdos. 
Aegrotus  enim  eiusmodi  ita  cogitabit:  Sacerdos  quando  de 
necessitate  confessionis  loquitur,  nondum  probat  periculum 
verum  adesse,  nam  sacerdos  statim  id  agere  solet,  ut  infirmi 
confiteantur.  Medicus  contra  si  dicit  ipsum  in  periculo  ver- 
sari, facilius  credit  et  saepius  tum  sacerdotem  desiderare 
conspicitur  is  aegrotus,  qui  paulo  ante  sacerdotem  abire  re 
infecta  permiserat  vel  etiam  imperaverat. 

Etiam  tum,  quum  medicus  infirmum  non  catholicum 
graviter  decumbentem  curandum  suscepit , obligatus  est, 


D.  DE  SACRAMENTIS. 


13  t 

eundem  et  circumstantes  de  periculo  vitae  docere,  ut  hic 
temporalia  et  aeterna  pro  sua  fide  et  religione  ordinare 
possit. 

Quid  vero,  si  infirmus  catholicus  medicum  habet  non 
catholicum,  aut  impium,  religionis  revelatae  contemptorem? 
Sane  haec  res  est  pessima.  Eiusmodi  infirmo  et  circum- 
stantibus est  officium  interrogandi  medicum,  utrum  forte 
morbus  periculum  vitae  secum  ferat,  ac  deinde,  si  medicus 
responsum  certum  ac  securum  non  daret,  securitatis  causa 
advocandi  sacerdotem.  Quod  si  accidit,  — idque  praesertim 
in  regionibus  mixtae  confessionis  saepissime  fieri  solet,  — 
sacerdotis  est,  etsi  non  vocetur,  infirmos  suae  parochiae  invi- 
sere, simulatque  de  eorum  morbo  certior  factus  est.  Longiuc 
de  hac  re  disserere  ad  me  nunc  non  pertinet,  sed  ad  theo- 
logiam pastoralem.  Restat  unum  hoc  loco  commemorandum. 
Quamquam  sacerdos  optare  debet,  ut  quilibet  infirmus  a pio 
medico  eiusdem  confessionis  curetur,  tamen  non  laudandus 
esset  is  sacerdos,  qui  parum  prudenter  descenderet  ad  unum 
ex  compluribus  medicis  commendandum  et  eligendum.  Nam 
primo  nunquam  publice  id  agere  liceret,  praesertim  inter 
populum  mixtae  religionis,  sed  privato  colloquio  relinquendum 
est.  Consultissimum  est,  ut  sacerdos  in  hisce  rebus  suum 
iudicium  non  interponat,  nisi  ipse  coram  interrogetur.  Tum 
autem  commendatio  vel  electio  non  ita  fieri  debet,  ut  alicui 
medico  nominatim  designato  fides  adimatur.  Prudentissimus 
quisque  responso  evitabit,  si  aperte  respondere  non  potest, 
quin  aliquem  laedet  vel  minuat.  Poterit  etiam  medicum 
eligendum  proponere,  sed  ita,  ut  eum  prae  aliis  non  laudet; 
v.  g.  dicet:  Equidem  utor  hoc  medico  et  bene  me  habeo  etc. 
etc.  Quodsi  in  sacerdotis  parochia  medicus  aliquis  munus 
exerceret,  quem  vitam  inhonestam  agere  et  moribus  parochia- 
norum  detrimentum  afferre  constaret,  tum  certe  parocho  et  ius 
est  et  officium  privatim  de  tali  periculo  monendi.  Fur  domesti- 
cus periculosior  est  externo,  idque  variis  de  causis;  medicus  cor- 
ruptis moribus  furis  domestici  instar  habet,  mores  si  respicimus. 

De  consuetudine,  quae  sacerdoti  est  cum  medico,  de 
qua  nonnulla  medicinae  pastoralis  manualia  tam  diffuse 

disputant,  non  video,  cur  hic  aliqua  praecepta  addam.  Si 
alter  cum  altero  ita  agit,  ut  decorum  honestum  ab  hominibus 
doctis  postulat,  omni  officio  satisfieri  videtur.  Optandum 
est  profecto,  ut  sacerdos  et  medicus  simul  „quasi  matrimonio“ 
i uncti  communitatis  (parochiae)  saluti  provideant.  Sed  proh 
dolor!  haec  vota  in  vanum  recidunt,  quia  neque  omnes 
medici  pii  sunt,  neque  omnes  sacerdotes  satis  liberi  a falsis 
praeiudiciis.  Unum  autem  pastores  animarum  velim  precari 
atque  exorare:  ut  quantum  ex  ipsis  sit,  pauperum  medicis, 
qui  nunc  fere  ubique  a communitate  civili  instituti  sunt, 
fami’iaritcr  utantur.  Hac  familiaritate  quam  plurimum  adiu- 
vari  potest  cura  infirmorum  et  cura  pauperum,  ipsa  deinde 
cura  animarum,  educatio,  pax  domestica,  tota  denique  pau- 
perum fortuna.  Id  dico  usu  tredecim  annorum  edoctus, 
quum  pauperum  medicus  in  territorio  amplius  12,000  homi- 
num fuerim.  Plerumque  medicus  ille  pauperum,  quum  munus 
suum  suscipit,  clericos  inviset.  Quod  si  negligit,  peto  a 
parochis,  ut  post  aliquod  tempus  eum  cognoscere  studeant  et 
amice  quantum  ex  ipsis  est,  familiaritatem  eius  quaerant. 
Mox  id  utrique  valde  probabitur  ad  salutem  pauperum  infir- 
morum. Ita  si  familiariter  inter  se  agere  videantur  et  cog- 
noscantur, etiam  id  efficient,  ut  fiduciam  medico  pauperum 
habendam  augeant  eiusque  gravissimum  munus  allevent. 
Saepissime  enim  pauperes  eo  praeiudicio  ducuntur,  ut  pau- 
perum medicus  ipsos  non  tam  bene  curet,  quam  eos,  qui 
pecuniam  solvunt,  ut  cariora  ideoque,  ut  ipsi  iudicant,  meliora 
medicamenta  praescribere  non  possit  etc.  etc.  Diffidentia 
ex  hac  praeiudicata  opinione  orta  medico  pauperum  est 
molestissima.  Huc  non  raro  accedit,  ut  haec  plebs  ple- 
rumque inculta  a medico  pauperes  curante  arroga ntissima 
quaeque  et  impudentissima  postulet,  quia,  ut  aiunt,  propterea 
pecuniam  suam  accipiat . Sic  fit,  ut  medicus  suam  in  paupe- 
ribus curandis  laetitiam  mox  amittat  et  quam  primum  ab 
officio  tam  difficili  atque  ingrato  se  recipiat,  atque  hanc 
curam  cedat  alteri  medico  recentissimo ! 

IY.  DE  MATRIMONIO. 

„Coniugale  debitum  dicitur  communis  ea  coniugum  actio, 
quae  generationi  necessaria  est,  quaeque  a summo  rerum 
omnium  Provisore  ad  humanam  societatem  propagandam  est 
ordinata.  Haec  autem  actio  sita  est  in  carnali  copula,  qua 
vir  ac  femina  unum  quasi  corpus  et  una  caro  efficiuntur.“ 
(Gury  1.  c.  tom.  II.  pag.  881.) 

Consistit  copula  carnalis  in  eo,  ut  membrum  virile  (penis) 
in  vas  feminale  (vagina)  immittatur  ibique  huc  illuc  moveatur 
et  teratur,  donec  voluptas  venerea  eveniat  ac  semen  virile 
in  vas  feminale  effundatur. 

1.  De  o nanismo.  De  peccato  Onan. 

Gury  (1.  c.  tom.  II.  pag.  915)  dcfinet:  „Onanismus  in 
eo  consistit,  quod  vir,  post  inceptam  copulam,  ante  semina- 
tionem se  retrahat,  et  semen  extra  effundat,  ut  generationem 
impediat.“  Ita  definitur  onanismus  strictissime  sumptus. 
Hunc  prorsus  non  posse  esse  licitum  adeo  per  se  apertum 
est,  ut  amplius  ne  verbo  quidem  opus  sit. 

Idem  valet  de  illo  genere  onanismi,  in  quo  semen  non 
quidem  extra  vas  effunditur,  ita  tamen,  ut  intra  vaginam 
alterum  vas  (uter  membranaceus,  spongia,  alia)  contineatur, 
quod  post  copulam  cum  semine  removeatur  atque  ita  gene- 
ratio impediatur.  Proh  dolor!  hoc  genus  onanismi  adeo  pro- 
pagatum est,  ut  mercatura  instrumentorum  ad  id  inservien- 
tium (Condoms,  Praeservativs,  quae  vocantur)  latissime  pateat 
atque  in  politicis  et  belletristicis,  nonnunquam  etiam  in  me- 
dicis ac  technicis  libellis  res  suas  venditando  impudentissime 
se  iactet. 

Usque  ad  a.  1882  exeuntem  nihil  aliud  factum  est,  nisi 
ut  haec  frustratio  coitus,  „sterilisatio“,  clam  et  in  privato 
agitaretur,  publice  autem  tantum  in  quibusdam  scriptis  com- 
memoraretur, quae  non  libet  hoc  loco  designare.  Tum  me- 
dicus quidam  sibi  videbatur  hanc  quaestionem  ad  artem  et 
praecepta  revocare  et  publice  proponere.  Ac  primum  quidem 
subtiliter  indicabat,  quando  liceret  mulieribus,  steriles  se 

facere  (quod  appellabat  „sterilitas  facultativa“),  deinde  instru- 
mentum aliquod  mechanicum  ad  coitus  frustrationem  commen- 
dabat, id  est  publice  laudabat  verum  onanismum.  Tum  ego 
statim  hunc  libellum  impugnavi1)  ac  quid  in  ea  re  turpe 
esset,  explicavi.  Magna  postea  librorum  copia  eandem  mate- 
riam tractavit,  qui  fere  omnes  vitae  Christianae  leges  ac 
praecepta  negligunt. 

Potest  sine  dubio  saepissime  ex  una  altera  ve  causa 
accidere,  ut  optandum  atque  adeo  necessarium  videatur,  vel 
ad  tempus  vel  in  perpetuum  infantibus  carere ; quare  mihi 
placuit,  id  unum  quod  per  mores  christianos  licet  ad  sterili- 
tatem facultativam  assequendam,  fusius  exponere  et  latius 
divulgare. 

En,  quae  ad  hanc  quaestionem  pertinent: 

1.  Permittitur  sterilitas  facultativa: 

a)  quandocunque  graviditas  mulieri  afferre  consuevit 
solito  maiores  molestias  vel  etiam  vitam  ipsam  immi- 
nuit, velut  quando  adsunt  cordis  vitia,  graviores 
morbi  pulmonum  chronici,  copiae  aquarum  in  cavernis 
corporis,  tumores  intestinorum ; 

b)  quandocunque  notabile  periculum  in  partu  edendo 
habetur,  velut  pelvis  multo  angustior,  renum  morbus 
post  eclampsiam  toleratam,  profluvium  sanguinis  mor- 
tiferum in  priori  puerperio  etc. ; 

c)  quandocunque  genitalia  mulieris  vel  acute  vel  chro- 
nice aegrotant; 

d)  si  nimis  vel  saepe  vel  celeriter  mulier  gravidatur, 
unde  vel  mater  admodum  debilitatur  vel  infantes 
rite  nutriri  vel  educari  non  possunt.  Medici  est, 
iudicare,  utrum  haec  signa  adsint  necne. 

e)  Denique  egestas  quaedam  mihi  satis  sufficere  videtur, 
ut  permittatur  sterilitas  facultativa.  Hanc  egestatem 
autem  ita  definio,  ut  rationes  accepti  et  necessario 
expensi  minime  inter  se  conveniant. 

*)  Dr.  C.  Capellmann,  Facultati  ve  Sterilität  ohne  Verletzung  der 
Sittengesetze.  Aachen,  R.  Barth.  1882. 


138 


1).  DE  SACRAMENTIS. 


2.  Nunquam  permitti  potest  ad  sterilitatem  faeultativam 
frustratio  seminis  id  est  nunquam  licet  in  coitu  praegnationem 
instrumento  mechanico  impedire.  Nam 

a)  coitus  sterilis  sine  ulla  exceptione  et  iure  naturae  et 
praeceptis  christianis  prohibetur; 

b)  coitus  sterilis,  quicunque  tandem  est,  valde  est  inho- 
nestus; mulierem  enim  abiicit  et  prosternit,  cum 
contra  naturam  ex  ea  voluptas  quaeratur. 

c)  Coitus  sterilis,  si  diutius  pergitur,  valetudinem  feminae 
atque  etiam  viri  paulatim  commovet. 

3.  Quare  ad  sterilitatem  faeultativam  unice  permitti  po- 
test, ut  a coitu  abstineatur.  Jam  vero  rarissime  id  obtineri 
poterit,  etiamsi  maxime  necessarium  videatur,  ut  prorsus  et 
semper  se  a coitu  eoniuges  abstineant ; nam  illud  aut  nequa- 
quam aut  non  diu  observaretur.  Sed  facillime  facere  possunt 
eoniuges,  ut  ad  tempus  abstineant.  Neque  dubitari  potest,, 
quin  liceat,  ita  ad  tempus  se  continere. 

„Caeterum  ait  Ballerini, !)  si  coniugibus  licet  perpetuam 
ex  communi  utriusque  sensu  servare  continentiam,  si  coniu- 
gibus licet  continentiam  servare  ac  matrimonii  consummatio- 
nem differre  ad  annos,  viginti  aut  triginta  seu  ad  eam  usque 
aetatem,  qua  nulla  prolis  spes  iam  supersit;  iterum  vero, 
si  in  alium  matrimonii  legitimum  finem,  etsi  omnis  spes  prolis 
absit,  licet  tamen  iusta  de  causa,  et  servato  naturae  ordine 
coniugalibus  iuribus  uti,  tum  quando  uxor  certa  sterilitate 
laborat,  tum  quando  ob  aetatem  provectam  ad  concipiendum 
facta  est  prorsus  inhabilis;  quid  demum  prohibeat,  quominus 
eoniuges  in  finem  superius  dictum  continentiam  secundum 
normam  ac  limites  praedictos  servent?  Aut  qua  demum  lege 
ad  congrediendum  alio  tempore  ipsos  adstringi  dicemus?“ 

Vulgo  notum  est,  summam  praegnationis  probabilitatem 
tum  adesse,  quando  primis  post  menstruationem  finitam  die- 
bus eoniuges  coeunt.  Decrescit  deinde  probabilitas  usque  ad 
illud  tempus,  quando  praegnatio  est  improbabilis.  Atque 


Guvy,  Ballcrini  1.  c.  tom.  II.  pag.  919.  Nota. 

hoc  tempus  est  (ut  multi  alii  et  ego  observavimus)  tertia 
post  coeptam  menstruationem  hebdomada.  Ultimis  autem 
diebus  ante  menstruationem  proximam  augetur  secundum 
plurimos  auctores  praegnationis  probabilitas.  Id  quidem  dici 
nequit,  esse  inter  duas  menstruationes  tempus  aliquod,  quo 
simpliciter  et  absolute  femina  gravidari  non  possit,  sed  illo 
tamen  tempore  probabilitas  adeo  est  tenuis,  ut  revera  nulla 
dici  possit  et  debeat  probabilitas. 

Quam  obrem  ita  praescribendum  esse  censeo:  „Ad  sterili- 
tatem facultati vam  assequendam  abstineto  a coitu  1.  inter 
14  integros  dies  inde  a menstruatione  coepta,  2.  etiam  per 
3 — 4 dies,  qui  proximam  menstruationem  antecedunt.“  Quod 
si  quis  accurate  observaverit,  tandundem  securitatis  eum 
habere  expertus  sum,  quantum  in  quovis  alio  „coitu  sterili“ 
onanistico.  Quare  si  leges  honestatis  et  rationes  suadent, 
ne  liberi  procreentur,  nullum  aliud  medium  per  mores 
licet  aut  innoxium  est  valetudini  aut  rei  propositae 
conveniens,  nisi  ut  ad  tempus  abstineas  a copula.  Atque 
per  se  intelligitur,  id  utrique  coniugi  assensu  suo 
comprobandum  esse,  ne  altera  pars  cogatur  se  abstinere 
invita. 

Porro  dicunt  theologi:  „Nunquam  licet  (sc.  uxori)  directe 
semen  effundere  . . . : unde  peccat  mortaliter  mulier,  quae 
statim  post  copulam  mingit,  surgit,  vel  quid  aliud  facit  animo 
semen  expellendi.“  l)  Mihi  quidem  praestare  videtur,  ut  hoc 
peccatum  e medio  tollatur  hac  ratione,  ut  feminae  in  con- 
fessione id  accusanti  respondeatur,  istum  agendi  modum  nihil 
pravo  mulieris  consilio  prodesse.  Quamquam  enim  Scavini 
„statim“  magis  effert,  nihilominus  certum  remanet,  semen 
quod  iam  in  vas  feminale  penetravit,  non  tam  facile  effluere. 
Parietes  vaginae  post  retractionem  viri  continuo  hermetice 
componuntur,  ideoque  propter  capillarem  parietum  tangentium 
vim  sugendi  fieri  non  potest,  ut  semen  effluat.  Sed  esto, 
semen  partim  effluat,  tamen  semper  satis  multum  seminis 
remanet.  Cuius  rei  aperto  documento  est,  quod  etiam  stan- 


!)  Scavini  1.  c.  tom.  IV.  pag.  575. 

fibus  inter  copulam  coniugibus  foecunclatio  bene  fieri  potest. 
Id  vero  per  se  patet,  lotionem  vel  evacuationem  seminis  per 
iniectiones  in  vaginam  statim  post  copulam  factas  vere  ona- 
nismuiu  indicandum  esse. 

Quum  in  onanismo  coniugali  plerumque  viro  culpa 
tribuenda  sit,  duae  in  praxi  graviores  occurrunt  quaestiones : 

1.  An  uxor  debitum  a viro  onanista  petere  possit,  seu 
tali  viro  reddere  possit  aut  reddere  teneatur? 

Theologorum  est  hoc  decidere,  atque  aperte  et  clare  id 
deciderunt.  Praeterea  ad  idem  affirmandum  ex  ratione  ph}rsio- 
logica  aliquid  ponderis  additur.  Multum  enim  abest,  ut 
certum  sit,  viro  onanistae  turpem  actionem  semper  prodesse. 
Nam  aliquoties  praeter  vel  contra  ipsius  voluntatem  effusio 
seminis  in  vas  vel  tota  vel  partim  locum  habebit.  Debreyne 
(1.  c.  pag.  162)  narrat  de  duobus  matrimoniis,  in  quorum 
altero  ex  8 liberis  7,  in  altero  omnes  (7)  liberi  „par  surprise“ 
procreabantur,  quamvis  copula  cum  voluntate  onanistica 
fieret.  Haec  res  ex  una  parte  responsum  affirmans  huius 
quaestionis  confirmat,  ex  altera  parte  cum  aliquo  fructu  ad- 
hiberi potest,  ut  onanista,  quum  cognoscat,  actionem  suam 
vanam  atque  irritam  esse,  facilius  forte  ad  eam  omittendam 
moveatur. 

2.  An  peccet  uxor  consensum  internum  voluptati  prae- 
bendo, quando  actum  cuniugalem  viro  onanistae  permittere 
potest  ? 

Respondent  theologi:  Non  peccat,  modo  assensum  peccato 
viri  non  praebeat.  Causis,  quae  de  hoc  responso  afferuntur, 
addi  potest,  nimium  sane  postulari,  si  consensus  interdicitur 
in  sequelas  necessarias  alicuius  actus,  qui  non  modo  mulieri 
non  prohibetur,  sed  a quo  se  tueri  ne  potest  quidem  vel 
licet.  Ex  ipsa  causa  supra  allata,  quod  generatio  „par  sur- 
prise“ tamen  fieri  potest,  mulier  ad  interturbandum  actum 
nihil  facere  debet,  sed  pro  viribus  potius  omnia  facere,  quae 
ad  exitum  legitimum  consequendum  necessaria  sunt.  Sed 
consensum  internum  hic  non  admittere,  communes  vires  longe 
superaret. 

Porro  hoc  loco  tractanda  est 

2.  Abruptio  copulae  ante  seminationem. 

1.  „Quid  dicis,  si  femina  ante  seminationem  viri  (sc* 
sine  consensu  viri)  si  retrahat?“  — Non  licet. 

2.  „Quid  dicis,  si  vir  post  seminis  effusionem  se  retrahat, 
quin  adhuc  mulier  seminaverit?“  — „Commune  est,“  inquit 
Scavini  (1.  c.  tom.  IV.  pag.  576)  „posse  se  tactibus  mulierem 
statim  ad  seminandum  excitare,  quia  hoc  pertinet  ad  comple- 
mentum actus  coriiugalis.  Esto,  ut  seminatio  mulieris  non 
sit  necessaria,  at  summopere  confert ; cum  natura  nihil  moliatur 
frustra.  Atque  ex  hoc  deducere  est,  peccare  mulieres,  quae 
in  actu  copulae  animum  in  alia,  divertunt,  ne  concitentur  ad 
seminationem:  sicuti  vir  peccat,  qui  mulieris  seminationem 
non  exspectat.“ 

Seminatio  feminae,  etiamsi  aliquid  confert,  tamen  (abso- 
lute spectata)  per  se  minime  necessaria  est  ad  foecundationem, 
et  diversio  ad  alia  neque  proderit  quidquam  neque  nocebit. 
Ita  etiam  hoc  peccatum,  quod  in  sola  intentione  positum  est, 
e medio  tollitur.  Virum  autem  sub  peccato  obligare,  ut 
mulieris  seminationem  exspectet,  nihil  aliud  est,  quam  sub 
peccato  postulare  impossibilia.  Effusionem  seminis  fere 
semper  relaxatio  partium  virilium  continuo  sequitur,  unde  fieri 
non  potest,  ut  pergatur  in  copula  ad  producendam  feminae 
seminationem.  Debreyne  (1.  c.  pag.  184)  dicit:  „Je  ne  vois, 
que  la  Prolongation  de  1’acte  coniugale,  ou  un  nouvel  acte, 
qui  soit  complet  et  normal.“  Talia  medicum  sentire,  equidem 
non  capio.  Neque  unum  neque  alterum  communiter  fieri 
potest,  saltem  statim  vel  brevi  post  copulam.  Quodsi  lon- 
gius tempus  praeteri  isset,  finis  huius  actionis  iam  non  obti- 
neretur, sive  is  in  „seminatione“  feminae,  quae  ad  comple- 
mentum huius  actus  pertinere  fertur,  sive  in  levamine  mulieri 
necessario  constituitur.  Quare  quum  ex  legibus  ph}rsiologicis 
huic  postulato  plerumque  satisfieri  non  possit,  neque  ad  finem 
copulae  proprium  seminatio  feminae  necessaria  sit,  de  viri 
peccato  hoc  loco  sermo  esse  non  potest.  Deinde  quaeritur: 
utrum  feminae  licitum  sit,  post  retractionem  et  seminationem 
viri,  sese  tactibus  excitare  ad  propriam  seminationem,  ut  sibi 

levamen  necessarium  procuret?  — „Si  hoc  permitteretur 
uxoribis“  inquit  S.  Alphonsus1)  (Lib.  VI.  N.  010),  „deberet 
permitti  etiam  viris,  casu  quo  mulier  post  suam  seminationem 
se  retraheret,  et  vir  maneret  irritatus.“  Hac  in  re  Debreyne, 
qui  hunc  locum  ea  mente  affert,  ut  suam  sententiam  confir- 
met, paulo  dolosius,  ut  patet,  egit.  Liguorius  enim  (1.  c.) 
primum  dicit,  nonnullos  auctores  propositam  quaestionem 
negare  (dicentes  id  non  esse  licitum,  si  mulier  posset  se 
continere).  „Ratio  est,  quia  semen  mulieris  non  est  necessa- 
rium ad  generationem;  item  quia  effusio  ista  mulieris,  utpote 
separata,  non  fit  una  caro  cum  viro.“  Tum  pergit:  „Com- 
munius vero  affirmant.  Ratio,  tum  quia  seminatio  mulieris 
pertinet  ad  complendum  actum  coniugalem,  qui  consistit  in 
seminatione  utriusque  coniugis ; unde  sicut  potest  uxor 
tactibus  se  praeparare  ad  copulam,  ita  etiam  potest  actum 
copulae  perficere : tum  quia,  si  mulieres  post  talem  irrita- 
tionem tenerentur  naturam  compescere,  essent  ipsae  iugitur 
magno  periculo  expositae  mortaliter  peccandi,  cum  frequen- 
tius viri,  quia  calidiores,  prius  seminent  (sed  haec  ratio  non 
suadet,  nam,  si  hoc  permitteretur  uxoribus,  deberet  permitti 
etiam  viris,  casu  quo  mulier  post  suam  seminationem  se 
retraheret,  et  vir  maneret  irritatus;  at  D D.  communiter 
dicunt,  id  vetitum  esse  viris,  ut  Sanch.  p.  10  Wiegand  et 
Bon.  I.  c.);  tum  quia,  ut  plures  sentiunt,  seminatio  mulieris 
■est  necessaria,  vel  saltem  multum  confert  ad  generationem, 
nihil  enim  a natura  frustraneum  agitur.  Omnes  autem  con- 
cedunt uxoribis,  quae  frigidioris  sunt  naturae,  posse  tactibus 
se  excitare  ante  copulam,  ut  seminent  in  congressu  maritali 
statim  habendo.“  Hoc  loco  sententia  illa,  quam  Debreyne 
affert,  tantum  parenthesibus  inclusa  invenitur,  atque  nihil 
aliud  ea  vult,  quam  ut  neget,  mulieri  excitationem  statim 
post  copulam  eam  ob  causam  permittendam  esse,  quod  diffi- 
cile sit  „compescere  irritationem“.  Itaque  Liguori  hanc 
solam  causam  reiicere  videtur,  duas  autem  reliquas  appro- 
bare. Illam  primam  Oury  etiam  paulo  subtilius  exprimit 

0 S.  Alphonsi  de  Ligorio  Theologia  moralis  curavit  P.  Mich.  Heilig. 
Mechliniac  1852. 

(i.  c.  tom.  II.  pag.  914)  hoc  modo:  quia  seminatio  mulieris 
pertinet  ad  complendum  coniugalem  actum,  ut  proprie  coniuges 
sint  una  caro.u  Atque  haec  expressio  prorsus  contraria  est 
illi,  qua  ut  Liguori  scribit,  adversarii  utuntur:  quia  effusio 
illa  mulieris,  utpote  separata,  non  fit  una  caro  cum  viro. 
Equidem  contentioni  doctorum  theologorum  meum  iudicium 
non  interponam,  attamen  sententiam  Gurj  praefero.  Matri- 
monium utrique  coniugi  ius  ad  satisfaciendum  voluptati  tri- 
buit (propter  periculum  incontinentiae) ; quodsi  actus  legiti- 
mus ad  id  natura  institutus  et  quantum  fieri  potest  bene 
perfectus,  mulieri  sine  ipsius  culpa  satisfactionem  non  affert, 
mihi  videtur  id  mulieri  licitum  esse  debere,  ut  ipsum  actum 
continuando  tactibus  satisfactionem  efficiat ; qua  in  re  nihil 
refert,  utrum  ab  ipsa  an  a viro  tactus  fiant.  Confirmatur 
sententia  mea  ex  illa  causa,  quam  Liguori  quidem  reiicit. 
Difficillimum  sane  foret,  illam  irritationem  impugnare,  quae 
in  commemoratis  adiunctis  fere  semper  locum  habet.  Atqui 
haec  irritatio  actu  licito  producta  est.  Num  igitur  mulier 
obligari  potest,  tanta  cum  molestia  rem  aliquam  omittere, 
quae  ut  effectum  habeat,  matrimonio  ius  accepit?  Idem  eo 
minus  admitti  potest,  quod,  ut  recte  adnotat  Liguori,  saepissime 
seminatio  viri  ante  seminationem  mulieris  locum  habet.  Tum 
magnus  mulierum  numerus  in  gravissimo  periculo  peccandi 
"versaretur,  quod  avertere  non  valerent  et  quod  si  saepius 
repeteretur,  humana  natura  vix  ita  sufferre  posset,  ut  non 
succumberet.  Illud  quoque  certum,  talem  irritationem  saepius 
repetitam,  quam  voluptas  completa  non  sequatur,  valetudinem 
admodum  perturbare.  Perebit  totum  nervorum  systema  non 
minus  quam  in  copula  onanistica  totiusque  organismi  ruinam 
secum  ducet;  nam  natura  postulat,  ut  irritationem  sequatur 
voluptas;  sin  secus,  poena  consentanea  est  valetudinis  detri- 
mentum. 

Imo  quaerere  velim  an  non  etiam  tum  mulieri  liceat, 
statim  post  viri  retractionem  sese  tactibus  excitare  ad  suam 
seminationem,  si  vir  onanista  ante  seminationem  se  retrahat 
et  mulier  in  tali  irritatione  sit.  Fere  eadem  est  ratio  mulieris, 
quae  post  seminationem  viri.  Quum  theologi  licitum  esse 

dicant,  ut  mulier  in  copula  cum  viro  onanista  tamen  consen- 
sum in  delectationem  ex  copula  illa  praestet,  — modo  assen- 
sum viri  peccato  non  praebeat,  — inde  conficitur,  delecta- 
tionem mulieri  etiam  in  hoc  casu  non  esse  vetitam.  Curnam 
etiam  hic  mulieri  hoc  ius  non  concedendum  esset,  quum 
per  solum  viri  peccatum  ei  denegetur?  Si  potest  se  continere, 
eo  melius;  attamen  ex  rationibus  manifestis  id  difficilli- 
mum est. 

Quum  hoc  loco  de  seminatione  muliers  egerim,  de  in- 
dustria solam  extuli  voluptatem.  Atque  ita  pervenimus  ad 
causam  tertiam  a Liguori  allatam.  Necessaria  ad  generationem 
seminatio  feminae  prorsus  non  est,  ut  factis  satis  probatis 
confirmatur  hoch  eque  certo  constat.  Deinde  omnino  dubitari 
potest,  utrum  copula  mulieris  perfecta  semper  cum  aliqua 
effusione  sive  seminatione  quae  dicitur  iungatur.  Irritatio 
organorum  generationis  in  copula  atque  imprimis  in  ipsa 
voluptatis  completae  exsolutione  apud  mulierem  ex  horum 
organorum  membranis  pituitosis  producit  secretum  aliquod, 
quod  copia  quidem  maius,  genere  autem  idem  est  atque 
secretum  commune.  Hoc  saltem  de  vagina  constat,  et  quate- 
nus idem  de  utero  valeat,  incertum  est.  Quodsi  maior  copia 
secreti  ex  utero,  id  est  praecipue  ex  eius  parte  vaginali  (e 
cervice)  emanat,  haec  fortasse  foecunclationem  adiuvat,  eo 
quod  utpote  alkalica,  acidi  secreti  vaginalis  naturam  mutare 
valet,  et  hac  ratione  ad  protrahendam  seminis  vim  vitalem 
confert ; praeterea  forte  etiam  eo,  quod  effluendo  et  inter 
effluendum  efficit,  ut  os  uteri  a glutinoso  illo  secreto,  quod 
ei  inhaerere  solet,  purgetur  ac  facilius  semen  admittat.  Hoc,, 
quod  postremum  posui,  in  illis  mulieribus  fortasse  maxime 
obtinet,  quae  nondum  pepererunt. 

Contra  autem  iure  affirmari  possit,  voluptatem  completam 
foecundationi  fortisan  etiam  magis  prodesse  quam  hypotheticam 
seminationem.  Vehementissima  illa  partium  irritatio,  turgor 
ille  internorum  generationis  organorum,  qui  in  huius  volup- 
tatis usu  physiologice  producitur,  in  organa  ubique  musculis 
penetrata  multum  sine  dubio  influit.  Quae  res,  quum  nimis 
intricatae  sunt,  quam  ut  hoc  loco  exponi  possint,  tum  in 

vivis  mulieribus  nihil  aut  fere  nihil1)  ut  patet  observatae 
sunt.  Id  hoc  loco  dicendum  superest,  turgorem  irritatione 
excitatum,  contractiones  partium  musculosarum,  atque  ipsam 
maiorem  epitelii  coruscantis  actionem  fortasse  aliquid  con- 
ferre posse,  ut  semen  certius  et  citius  cum  ovulo  coniungatur. 

Si  igitur  etiam  hac  in  re,  ut  in  seminatione  necessitas 
ad  generationem  admitti  nequit,  tamen  concedendum  est, 
adesse  vel  verisimilem  esse  utilitatem  aliquam , atque  hoc 
mihi  quidem  videtur  favere  illi  sententiae,  quod,  si  vir  se 
retrahat  post  seminis  effusionem,  mulier  statim  tactibus  sese 
excitare  possit,  ut  „seminet“. 

Ad  sententiam  Liguori  supra  laudatam  : „Si  hoc  permitte- 
retur uxoribus,  deberet  permitti  etiam  viris  casu,  quo  mulier 
post  suam  seminationem  se  retraheret  et  vir  maneret  irritatus,“ 
hoc  loco  ad  omnem  errorem  vitandum  addam , hanc  con- 
clusionem mihi  non  veram  videri.  Sunt  rationes  utrimque 
prorsus  impares.  Ibi,  post  viri  seminationem,  pars  copulae 
ad  generationem  per  se  necessaria,  scilicet  seminatio  viri  intra 
vas  feminale,  perfecta  est  et  ex  causis  allatis  mulieri  per- 
mittitur, levamen  necessarium  ad  complementum  actus  perfecti 
addere , quod  tamen  ad  generationem  non  est  necessarium. 
Hic  contra  sola  „seminatio“  feminae  facta  est,  quae  per  se 
ad  generationem  non  est  necessaria  et  quae,  nisi  cum  actu 
ad  generationem  apto  coniungitur,  non  permittitur;  pars 
necessario  per  se  requisita,  seminatio  viri  intra  vas,  per 
actionem  mulieris  impeditur.  Ita  actus  ipse  licitus  esse  desinit, 
et  omnia,  quae  deinde  ad  procreandam  seminationem  viri  prae- 
terea fiunt  (excepta  tamen  repetita  introductione  in  vas),  pro 
complemento  actus  haberi  nequeunt,  quum  neque  actus  com- 
pletus sit,  neque  eius  complementum  intendatur.  Ergo 
excitatio  ista  viri  ad  seminationem  vera  esset  masturbatio. 
Contra  hic  certum  est,  feminam  peccare,  si  viri  seminationem 

*)  Observationes  huius  vel  similis  generis  usque  ad  tentamina 
artificialis  foecundationis  in  mulieribus  humanis,  quae  Americano  qui- 
dam Dr.  J.  Marion  Sims,  et  huic  fere  soli  instituere  placuit,  non  facile 
tali  ratione  continuandas  esse  iudico,  ut  ad  certam  decisionem  de  his 
rebus,  quae  adhuc  sapientiam  humanam  latent,  consequendam  inservire 
possint. 


Capellmann,  Medicina  pastoralis.  Ed.  XI. 

non  expectet.  Femina  enim  aut  mente  onanistica  ita  agit, 
aut  pessimo  egoismo  ducta  virum  ad  grave  periculum  peccandi 
perducit. 

3.  Tertius  modus  abruptionis  copulae  ante  seminationem 
obtinet,  si  vir  copulam  abrumpit,  postquam  in  muliere  „semi- 
natio“ *)  est  perfecta,  sed  a viro  emissio  seminis  nondum  facta 
est.  Numquid  hoc  licet? 

Liguori  (lib.  VI.  918  alinea  2)  dicit:  „Si  vero  femina  iam 
seminaverit,  vel  sit  in  probabili  periculo  seminandi,  non  potest 
quidem  vir  data  opera  a seminatione  se  retrahere  sine  (/rari 
culpa ; quia  tunc  ipse  est  causa,  ut  semen  uxoris  prodigatur, 
communiter  dicunt  (auctores  nonnulli).  Hoc  tamen  non  erit 
ita  intrinsece  malum,  ut  aliquo  casu  permitti  non  possit,  puta 
si  vir  desisteret  a copula  ob  periculum  mortis,  vel  scandali 
aliorum.“  Equidem  hoc  loco  additum  velim,  non  ipsum  peri- 
culum mortis  vel  scandali  esse  necessarium.  Etiam  magna 
viri  fatigatio,  secluso  pollutionis  periculo,  causa  sufficiens 
puto  iudicanda  est.  Sub  eadem  conditione  nimia  feminae 
fatigatio  debet  sufficere,  ut  vir  licite  id  faciat.  Denique  id 
quoque  accidere  potest , ut  copula , quae  petente  uxore  in- 
cipiebatur, in  uxore  quidem  seminationem  adducat,  viro  autem 
persuasum  sit,  apud  se  etiam  copula  longius  producta  effusionem 
seminis  aut  omnino  non,  aut  valde  improbabiliter  secuturam 
esse.  Tum  vero  nemo,  ne  sub  levi  quidem,  virum  obligabit 
ad  copulam  continuandem.  Ut  denique  appareat,  quam  parvae 
res  praeterea  hanc  actionem  iuste  excusare  videantur,  hanc 
propono  quaestionem : Si  post  feminae  seminationem  vir 
spasmo  corripiatur,  v.  g.  in  crure  vel  in  pede,  id  quod  etiam 
seclusa  copula  frequentissime  accidit , numquid  etiam  tum 
nihilominus  ad  copulam  continuandam  cogetur? 

4.  Quarto  denique  loco  oritur  quaestio : An  peccant  mor- 
taliter coniuges,  si  incepta  copula  cohibeant  seminationem? 
hoc  est,  si  copulam  abrumpant  etiam  antequam  in  alterutro 
seminatio  facta  fuerit. 

9 Hanc  vocem  etiam  in  muliere  retinebo,  quamvis  eam  ita  intellec- 
tam velim,  ut  non  emissionem  seminis  muliebris,  sed  voluptatis  solu- 
tionem intelligam. 

Certissimum  hoc  est:  Si  alter  se  retrahit  sine  alterius 
consensu,  certe  graviter  peccat. 

„Si  vero,“  inquid  Liguori  (lib.  VI.  918)  „coniuges  ambo 
in  hoc  consentiunt,  nec  adsit  periculum  seminandi  extra  vas, 
id  per  se  loquendo  non  est  mortale;  illa  enim  penetratio 
vasis  feminei  tunc  reputatur  instar  tactus  verendorum,  qui 
inter  coniuges  permittitur,  vel  saltem  non  est  mortalis,  secluso 
periculo  pollutionis;  ita  communiter  . . . Dixi  1.  si  ambo 
consentiunt,  nam.  . . . Dixi  2.  Per  se  loquendo,  nam  sapienter 
advertit  Sanch.  1.  c.  cum  Veracrux,  id  ordinarie  esse  mortale, 
quia  ordinarie  adest  periculum  ex  tali  retractione  effundendi 
semen,  nisi  coniuges  experti  sint  oppositum : quo  casu  tamen 
puto,  nullo  modo  posse  eos  excusari  saltem  a veniali,  quid- 
quid dicat  Sanch.  ibid  cum  aliis.“ 

Ballerini,  qui  (Gury  1.  c.  tom.  II.  pag.  911,  Nota  b)  pro- 
fitetur, se  ipsum  non  grave  peccatum  in  hac  re  invenire,  de- 
fendit etiam  sententiam , quam  (ibidem)  secundum  Diana 
affert : „Communiter,  cessante  in  utroque  coniuge  pollutionis 
periculo,  non  peccare  maritum  mortaliter,  si  coeptam  copulam 
ante  seminationem  abrumpat,  ne  proles  generetur,  modo  id 
faciat  uxore  consentiente,  aut  non  rationabiliter  invita.  Immo 
;si  iusta  causa  adsit  impediendi  seminationem,  v.  gr.  ob  pau- 
pertatem ac  multitudinem  prolis  et  nihilominus  concubandi 
ad  sedandam  concupiscentiam,  omnem  culpam  deesse , si  mutuus 

consensus  accedat Unde  non  erunt  damnandi  etiam 

de  culpa  veniali  coniuges  infirmi,  qui  ad  sedandam  con- 
cupiscentiam inciperent  copulam,  et  voluntarie  illam  minime 
perficerent;  et  hic  casus  frequenter  potest  accidere.“  Porro 
sententiam  secundum  Liguori  (Lib.  IV.  884)  citat,  quae  sat 
communis  esse  dicitur  , „quae  (opinio)  hos  actus  excusat  ab 
omni  culpa  etiam  in  petente,  si  pollutio  non  intenditur,  nec 
adsit  periculum  consensus  in  eam  et  modo  ....  adsit  gravis 
aliqua  causa,  v.  gr.  ad  fovendum  mutuum  amorem  aut  ad 
avertendam  alterius  zelotypiam.“ 

Hic  mihi  praemittendum  est,  Ballerini  non  satis  accurate 
hunc  locum  citasse  et,  praeter  alia,  quae  minoris  sunt  momenti, 
unam  sententiam,  meo  quidem  iudicio  gravissimam,  in  extremo 


io* 


113 


D.  DE  SACE  AMENTIS. 


Liguori  loco  omisisse.  Loco  punctillorum  inter  voces:  „modo- 
. . . . adsit, “ apud  Liguori  1.  c.  legitur:  „(et  modo)  tactus 
non  sit  adeo  turpis , ut  iudicetur  inchoata  pollutio , prout 
esset,  digitum  morose  admovere  intra  vas  femineum;  ac  prae- 
terea (adsit  etc.  ut  supra)u.  Quoniam  ex  his  iudicatur  inchoata 
pollutio,  si  morosa  introductio  digiti  fiat,  nonne  multo  magis 
est  inchoata  pollutio,  quum  loco  introductionis  digiti  ponitur 
introductio  penis?  Id  sane  manifestum  est,  inde  irritationem 
utrimque  tanto  magis  augeri  et  periculum  pollutionis  post 
retractionem  tanto  propius  accedere.  Ergo  hic  locus  ex 
Liguori  afferre  non  potest,  quo  probetur,  interruptionem  coeptae 
copulae  licitam  esse. 

Equidem  illam  sententiam  probare  nulla  ratione  possum, 
quae  censet  eiusmodi  abruptionem  copulae,  in  conditionibus 
supra  dictis  et  ex  causis  allatis  licitam  esse.  Quicumque 
generationem  prolis  ex  copula  sperandam  non  intendit,  is  ut 
ego  existimo,  etiam  a copula  abstinere  debet.  Quid,  quaeso,, 
per  copulam  incompletam  intendi  potest?  Finis  proximus 
copulae  ac  proprius  excluditur;  ergo  solum  ad  fovendum 
mutuum  amorem , ad  avertendam  alterius  zelotypiam  (!),  ad 
sedandam  concupiscentiam  exerceri  potest.  — Ad  fovendum 
mutuum  amorem  alia  sunt  media,  oscula,  amplexiones,  tactus 
minus  turpes,  quae  idonea  sunt  et  sufficiunt  atque  adeo  inter 
coniuges  etiam  tum  sunt  licita,  quum  forte  aliquando  pollu- 
tionem non  intentam  adducunt.  Altera  causa , nimirum  ad 
avertendam  alterius  zelotypiam,  ad  idem  genus  pertinet,  nequo 
aliud  est  quam  negatio  prioris.  Illud  igitur  semper  prae- 
cipuum erit,  quod  postremum  ponitur:  ad  sedandam  con- 
cupiscentiam. Sed  etiam  ad  hunc  finem  obtinendum  tactus 
impudici  inter  coniuges  ita  tantummodo  pro  licitis  haberi 
possunt,  si  non  per  se,  suapte  natura  proximum  pollutionis 
periculum  adducunt,  sive  ut  Liguori  loquitur,  instar  inchoatae 
pollutionis  iuclicari  debent.  Porro  qua  ratione  ad  sedandam 
concupiscentiam  inservire  actio  potest,  quae  per  se  accommodata 
est  ad  concupiscentiam  augendam?  Haec  aperte  inter  se 
vehementissime  repugnant.  Quodsi  etiam  concedam,  consensum 
in  pollutionem  non  adesse,  aderit  tamen  semper  proximum 

periculum  pollutionis.  Iamvero  et  Liguori  et'  Diana  postu- 
lant 7 ut  in  utroque  coniuge  hoc  periculum  non  inveniatur. 
Simulatque  concupiscentia  adest,  quae  ad  copulam  excitat, 
certe  coepta  copula  periculum  proximum  secum  fert.  Sin 
autem  per  coeptam  copulam  adeo  neque  concupiscentia  auge- 
tur neque  delectatio  excitatur,  ut  inde  aliquod  pollutionis 
periculum  oriatur,  certo  etiam  constat,  non  tam  validam  fuisse 
concupiscentiam , quin  facillime  vinci  potuerit.  Sed  etiam 
infirmis  coniugibus  quomodo  id  licitum  esse  possit,  plane  non 
video.  Qui  si  adeo  imbecilles  et  infirmi  sunt , ut  copulam 
magnum  sibi  damnum  afferre  arbitrentur,  ab  ea  se  continere 
debent;  sin  autem  timent,  ne  forte  copulam  non  perficere 
valeant,  iudicandi  sunt  veluti  senes.  (Yide  infra:  de  im- 
potentia.) 

Quid?  quum  constet,  copulam  propter  solam  voluptatem 
«esse  illicitam,  hoc  est,  perfectam  copulam  solius  voluptatis 
causa  (ad  sedandam  concupiscentiam)  et  aperte  seclusa  genera- 
tionis intentione  secundum  communem  theologorum  sententiam 
esse  peccatum  saltem  veniale ; quid  ? nonne  hac  in  re,  quum 
etiam  sola  voluptas  quaeratur,  intentio  autem  generationis 
■aperte  sit  seclusa,  etiam  peccatum  inesse  iuclicari  debet?  Nonne 
hoc  peccatum  saltem  plerumque  grave  indicandum  erit  propter 
summum  periculum  pollutionis?  Mihi  quidem  in  praxi  nihil 
videtur  adesse  posse , cur  eiusmodi  actio  excusetur.  Gra- 
vissima esset  excusatio,  si  constaret,  mulierem  graviditate 
magnum  vitae  periculum  subituram  esse.  At  in  hoc  etiam 
casu  omnia  defendo,  quae  supra  in  universum  exposui. 
Tristissima  profecto  haec  res  esset,  sed  nihilominus  cum  suis 
«equelis  ab  homine  christiano  patienter  tolerari  debet.1)  Neque 
•enim  vel  ad  ipsum  vitae  periculum  evitandum  licet  venialiter 
peccare;  multo  minus  igitur  licebit,  tam  immediato  ac  proximo 
graviter  peccandi  periculo  se  exponere. 

Haec  vero  tota  quaestio  re  aliqua  mutari  potest,  quam 
a theologis  commemoratam  non  invenio.  Nam  manifesto  non 

*)  Ceterum  hic  casus  inter  illos  recensendus  esset,  in  quibus  mo- 
dum vitae  coniugalis  supra  pag.  137  sq.  propositum  commendandum 
esse  existimo. 

est  idem,  utrum  1.  ante  inceptam,  copulam  qualibet  ex  ratione 
adsit  intentio  copulam  incipiendi  et  ante  seminationem  utrius- 
que  coniugis  abrumpendi , ne  proles  generetur,  an  2.  copula 
sine  praevia  eam  interrumpendi  intentione  incepta  sit  ac  deinde, 
ante  seminationem,  si  ambo  consentiant,  aliquam  ob  causam 
interrumpatur. 

In  hac  dissertatione  hucusque  prius  illud  supposuimus, 
atque  ego  senrper  et  ubique  illicitum  esse  censeo. 

Alterum  autem  plane  diversum  est.  Tum  enim  copula 
rite  incepta  est ; quamquam  etiam  fortasse  non  aperte  gene- 
ratio ut  finis  ultimus  in  mente  habetur,  id  quod  secundum 
plerosque  theologos  non  requiritur,  ipsa  tamen  non  aperte 
excluditur.  In  hac  conditione  generatio  tamen  implicite  ut 
finis  ultimus  proponitur  et  copula  sine  dubio  licita  est, 
etiamsi  finis  eo  temporis  puncto  propositus  esset  ipsa  voluptas. 
Quodsi  iam  ante  seminationem  utriusque  (vel  etiam  ante 
seminationem  viri)  coniuges  conveniunt,  ut  rationabilem  ob 
causam  copulam  abrumpant,  nihil  aliud  requiritur,  quam  ut 
alteram  etiam  conditionem  impleant,  quae  est,  ne  periculum 
pollutionis  adsit.  Haec  conditio,  quae  in  priori  casu  difficillime 
aut  nullo  modo  impleri  potest,  quia  nemo  ante  coeptam  copulam 
cognoscere  potest,  utrum  et  quam  cito  in  periculum  pollutionis 
incidat,  haec  inquam  conditio  in  altero  casu  optime  impleri 
potest.  Nam  tum , quum  coniuges  consentiunt , ut  copulam 
abrumpant,  satis  iudicare  possunt,  utrum  in  periculo  pollu- 
tionis versentur.  Si  id  periculum  adesset , secundum  sen- 
tentiam communem  interruptio  copulae  peccatum  grave  esset ; 
sin  autem  periculum  pollutionis  abesset,  tum  illud  peccatum 
nullum,  ne  veniale  quidem,  esse  dicerem. 

Fortasse  auctores,  qui  interruptionem  ante  seminationem 
nullum  peccatum  aut  veniale  esse  dicunt,  ita  rem  considerabant 
neque  hoc  discrimen,  quod  ego  necessarium  esse  puto,  aperte 
iudicarunt. 

Ceterum  in  praxi  prior  (illicitus)  casus  frequentior 
accidet,  quam  posterior. 

Ad  hanc  materiam  integre  perficiendam,  ultimo  loco 
sermo  sit: 

3.  De  situ  coniugum  in  copula. 

Omnis  situs  etiamsi  innaturalis  in  copula  (vel  stando  vel 
sedendo,  vel  more  pecudum  vel  a latere,  vel  viro  succumbente) 
per  se  non  excedit  culpam  venialem , dummodo  actus  con- 
iugalis  satis  perfici  possit.  — „Mutatio  situs  generationem  non 
impedit,  cum  semen  viri  non  recipiatur  in  matricem  mulieris 
per  infusionem , seu  descensum , sed  per  attractionem , dum 
matrix  ex  se  naturaliter  virile  semen  attrahat.“  (Lig.  Lib.  VI. 
917.)  „Et  ideo  nullum  etiam  erit  peccatum,  si  modus  naturalis 
mutetur  ob  aliquam  iustam  causam,  v.  g.  aegritudinis,  peri- 
culi abortus,  scandali,  difficultatis  etc.,  ut  ait  Concinna.“ 
(Scavini  tom.  IV.  574.)  Gury  (1.  c.  tom.  II.  pag.  902)  resolvit: 

1.  Minime  peccant  coniuges,  qui  situm  invertunt  ob  periculum 
abortus  tempore  praegnationis,  ob  viri  pinguitudinem  vel  cur- 
vitatem, ob  nimiam  mulieris  defatigationem,  aut  etiam  ob 
frigiditatem , quando  innaturali  situ  magis  excitentur , etc. 

2.  Situs,  qui  solus  possibilis  est,  qualiscunque  demum  sit, 
nullatenus  damnatur,  licet  non  modica  seminis  perditio  sequatur; 
quia  pars  ista  non  est  generationi  necessaria,  et  per  accidens, 
invitis  coniugibus,  deperditur.“ 

Dummodo  actus  coniugalis  satis  perfici  possit,  hoc  est, 
dummodo  introductio  in  vas  et  emissio  seminis  in  vas  fieri 
possit.  Infusio  in  vaginam  plane  est  sufficiens.  Ex  causis 
anatomicis  rarissime  directa  infusio  in  uterum  locum  habebit, 
descensus  (secundum  legem  gravitatis)  nunquam  fiet.  Receptio 
seminis  in  uterum  partim  motibus  musculorum  et  epitelii 
coruscantis  membranae  pituitosae,  partim  certe  motibus,  qui 
insunt  in  ipsis  spermatozois,  efficitur.  Quare,  ut  semen  in- 
troducatur in  uterum,  situs  in  copula  nullius  est  momenti. 
Partialis  seminis  perditio  post  infusionem  in  vas  in  aliquibus 
sitibus  sane  accidere  potest,  attamen  non  ita,  ut  inde  con- 
ceptio impediatur.  Constat  enim,  ad  generationem  minimum 
seminis  satis  esse.  De  causis  iustis,  quas  Gury  affert,  nihil 
habeo,  quod  addam. 

4.  De  tempore  et  circumstantiis  copulae. 

a.  De  tempore  menstruationis. 

Plerique  theologi  copulam  tempore  menstruationis  habitam 
per  se  esse  iuclicant  peccatum  veniale  ob  indecentiam,  quam 
prae  se  ferre  videtur ; licitam  autem,  si  accedit  aliqua  causa 
cohonestans  v.  gr.  si  habetur  ad  vitanda  dissidia,  ad  incon- 
continentiam  praecavendam  etc.  Indecentia  certe  sat  magna 
est,  ita  ut  generatim  dici  possit,  concupiscentiam  tamdiu  esse 
compescendam.  Sed  de  gustibus  non  est  disputandum.  Ne- 
que vero , quantum  intelligo , res  sine  iactura  valetudinis 
transibit.  Quae  iactura  viro  quidem  levis  et  plerumque  fere 
nulla  erit.  Leprositas  vel  monstrositas , quae  ab  antiquis 
foetui  sperando  timebatur,  inter  fabulas  reiicienda  est.  Quin 
imo  imbecillitas  prolis  hac  in  conditione  generatae  cum  ratione 
timeri  non  potest,  Alia  tamen  quaestio  est , annon  mulieris 
genitalia,  quae  hoc  tempore  iam  in  congestione  versantur, 
irritatione  copulae  iacturam  faciant.  Id  fieri  posse,  a priori 
constat.  Congestiones  uteri  diuturniores  hinc  oriri  possunt, 
quae  deinde  periculum  aliquod  abortus  secum  afferant.  Sed 
etiam  graviora  et  diuturna  mala  organorum  generationis  eius- 
modi  congestionibus  adducuntur.  Quare,  si  coniuges  de  hoc 
gravi  mulieris  incommodo  admoneantur,  forte  facilius  ab  hac 
utique  turpissima  copula  arceri  poterunt. 

E contrario  esse  potest  aliquando,  ut  coniux  sterilis,  si 
copulam  habeat  inter  menstruationem,  inde  gravidetur.  Quare 
si  alia  causa  sterilitatis  non  reperiatur,  non  solum  conceden- 
dum, sed  ex  iudicio  medici  etiam  suadendum  est,  ut  inter 
menstruationem  periculum  copulae  faciant,  cum  aliis  tempori- 
bus coniux  partum  non  concipiat. 

Theologi  in  hac  quaestione  distingunt  inter  menstrua- 
tionem propriam  et  inter  longiorem,  saepe  longissimum  fluxum 
extraordinarium.  In  hoc  posteriori  ex  communiori  sententia 
copula  licita  est  „tum1)  propter  infirmitatem,  quia  mulier  in 


i)  Liguor.  lib.  VI.  925. 

tali  statu  concipere  non  potest ; tum  quia  talis  fluxus  est 
perpetuus  et  diuturnus,  unde  oportet,  quod  vir  perpetuo  ab- 
stineret. 

Prior  causa  ex  arte  medica  nihil  momenti  affert  ad  ea, 
quae  de  ordinaria  menstruatione  dicta  sunt.  Incommodum 
directum  non  est  timendum  proli  forte  generandae ; nam 
solum  indirecte  ex  uteri  infirmitate  detrimentum  accipere 
posset.  Altera  causa  in  rem  convenit,  attamen  mulieris  geni- 
talibus copula  in  his  adiunctis  noceat.  Nam  fluxus  extra- 
ordinarius tum  solum  locum  habet,  si  generationis  organa  ex 
aliqua  infirmitate  laborant.  Unde  a priori  exspectandum  est, 
fore  ut  irritatio  ex  copula  saltem  probabiliter  maiorem  morbi 
vehementiam  adducat.  Atque  est  ita  in  aliquibus  horum  mor- 
borum, quorum  accuratior  descriptio  non  est  huius  loci.  Id 
si  accidat,  certe  necessarium  est,  de  permittenda  copula  medi- 
cum consulere.  Medico  autem  invito  copulam  habere  certe 
veniale,  aliquoties  fortasse  mortale  peccatum  esse  potest. 

b.  De  tempore  purgationis  puerperalis. 

Eadem  hic  valent,  quae  de  fluxu  extraordinario.  Plerique 
theologi  copulam  hoc  tempore  licitam  iudicant,  nisi  ex  con- 
cubitu gravis  morbus  vel  notabilis  aggravatio  morbi  immineat, 
ut  si  accessus  haberetur  ipso  die  partus,  vel  die  subsequenti. 
Viro  detrimentum  non  est  timendum ; neque  magis  proli 
forte  generandae,  quoniam  hoc  tempore  conceptio  non  fit. 
Ut  illud  praetermittam,  hanc  indecentiam  multo  etiam  maiorem 
esse,  quam  in  menstruatione,  mihi  sane  copula  saltem,  in 
primis  hebdomadis  habita  bestialis  quaedam  crudelitas  in 
puerperam  videtur.  Mulier  gravissima  vitae  actione  vix 
peracta,  physiologicos  quidem  sed  vehernentissimos  dolores  in 
ipsis  genitalibus  pertulit  et  vel  robusta  puerpera  adeo  fati- 
gatam ac  debilitatam  se  sentit,  ut  vere  bestialis  quaedam  con- 
cupiscentia in  viro  insit , si  in  hac  conditione  copulam  velit 
petere.  Uxor  certe  in  primis  hebdomadis  copulam  non  petet, 
nisi  morbosa  quaedam  affectio  (nymphomania  puerperalis) 
eam  impellat.  Sed  si  hoc  ipsum  non  sufficeret,  ut  res  illicita 

probaretur,  tamen  maiori  cum  diligentia,  quam  hactenus 
factum  est,  considerari  debet,  annon  ex  copula  in  puerperio 
habita  grave  damnum  mulieri  oriatur.  Atque  haec  quidem 
quaestio  positive  affirmanda  est.  Periculum  eo  maius  erit, 
quo  celerius  copula  partum  sequetur.  Puerperium  multas 
res  secum  fert,  quae  quolibet  alio  tempore  morbosae  dicendae 
essent,  quamquam  hic  physiologicae  sunt.  Reductio  et  resti- 
tutio uteri  adeo  dilatati  fortiorem  organismi  actionem  postulat, 
imo  ex  recentiorum  observationibus  fere  integra  resorptio  et 
reconstructio  uteri  locum  habet.  Res,  quae  hoc  tempore  in 
organis  generationis  aguntur,  immutationes  et  violationes 
graviditate  productae,  iam  disponunt  per  se  ad  varios  morbos: 
ad  sanguinis  profluvia,  inflammationes,  positiones  uteri  aber- 
rantes. Quare  in  directa  locali  irritatione , qualem  copula 
secum  fert,  atque  etiam  in  universa  commotione  per  copulam 
excitata  aliquid  periculosum  et  damnosum  esse,  nemo  non 
fatetur.  Hoc  autem  damnum , ut  patet , eo  perniciosius 
erit,  quo  partui  propius.  Vehementissimus  autem  rerum  quas 
dixi  impetus  est  in  primis  duabus  hebdomadis.  Praeterea 
eodem  tempore  mulier  maxime  ex  virium  debilitatione  patitur. 
Exacto  hoc  tempore  periculum  minuitur;  nihilominus  sane 
experientia  satis  probat,  quamlibet  rem  noxiam  tamdiu  pessimos 
effectus  producere  posse,  quamdiu  organa  generationis  nondum 
rite  restituta  sunt.  Sed  perfecta  uteri  restitutio  demum  post 
6 fere  hebdomadas  absolvitur.1)  Eodem  fere  tempore  men- 
struatio denuo  recurrit  (si  uberibus  suis  prolem  femina  non 
alit;  in  feminis  lactantibus  plerumque  per  longius  tempus 
retardatur)  et  ipse  organismus  indicat,  omnia  ad  novam  gene- 
rationem parata  esse. 

Ex  his  rationibus  copulam  in  primis  duabus  hebdomadis 
post  partum  plane  vetitam  existimo,  quum  feminae  gravissimum 
damnum  afferre  aptissima  sit.  Imo  intra  quatuor  hebdomadas 


f)  Schroeder  (1.  c.  pag.  208)  dicit,  uterum  statim  post  partum  pon- 
dus habere  duarum  librarum  (1  kilogramma),  post  septem  dies  unius 
librae,  post  quatuordecim  dies  librae  (qua  in  re  tamen  inconstantia 
non  parva  inveniatur),  post  sex  denique  hebdomadas  ad  magnitudinem 
normalem,  quantum  fieri  possit,  reductum  esse. 

sequentes  eam  sine  conditione  licitam  esse  non  puto.  Sed 
quum  periculum  hoc  tempore  non  iam  tantum  sit,  theologi 
decernant,  quaenam  causae  sufficiant  ad  hoc  periculum  gravis 
damni,  quod  mulieri  afferatur,  compensandum,  quod  semper 
utique  exstat,  quamvis  non  ita  magnum  sit. 

c.  De  tempore  lactationis. 

„Tempore  lactationis  coniugio  uti  licere  communissime 
(auctores)  affirmant : tum  quia  periculum  inficiendi  lac,  et  sic 
nocendi  proli  rarum  est;  tum  quia  lex  nulla  id  vetat.“  (Scavini 
1.  c.  tom  IV.  573.) 

Periculum  inficiendi  lac  hodie  iam  non  admittitur,  qua- 
tenus corruptionem  lactis  putant  directe  per  cohabitationem 
effici.  Aliud  est,  utrum  lac,  quod  plerumque  incipiente  nova 
graviditate  mox  diluitur  ac  deminuitur,  tam  graviter  proli 
lactenti  noceat,  ut  propterea  copula  tempore  lactationis  vetita 
videatur.  Imo  lac  plerumque  brevi  desinet  et  artificalis 
prolis  nutritio  necessaria  erit,  quae  minus  tuta  est,  quam 
nutritio  lacte  materno  facta.  Sunt  theologi , qui  tempore 
lactationis  copulam  vetent  (qua  in  re  id  saltem  supponere 
debent,  feminam  expertam  scire,  se  tempore  lactionis  con- 
cipere, id  quod  vulgo  non  accidet),  „quia  non  licet  sibi  con- 
sulere cum  damno  innocentis“  (cf.  Liguori  lib.  Y I.  911).  Nihi- 
lominus equidem  Sanchez  sequor , qui  ut  Liguori  (ibidem) 
refert,  hoc  tempore  copulam  licitam  iudicat,  „quod  tunc  vel 
alia  via  ipse  (pater  seu  mater)  poterit  proli  consulere , vel 
erit  iusta  causa,  ipsam  (prolem)  periculo  exponendi,  ne  tam- 
diu  coniuges  cogantur  abstinere  cum  tanta  difficultate.“ 

d.  De  tempore  praegnationis. 

Communiter  sentiunt  theologi,  tempore  praegnationis  copu- 
lam tum  saltem  grave  peccatum  non  esse,  quum  periculum 
abortus  non  secum  fert.  Permulti  auctores  secluso  aborlus 
periculo  ne  veniale  quidem  peccatum  iudicant.  Liguori  quidem 
ita  habet  (1.  c.  924):  „Caeterum  mihi  arridet  sententia,  qucd 
coitus  cum  praegnante  non  posset  excusari  a culpa  venn.li,. 

nisi  adsit  periculum  incontinentiae  vel  alia  honesta  causa. u 
Sed  tamen  Gury  iure  optimo,  ut  mihi  quidem  videtur,  hic 
addit  (1.  c.  tom.  II.  pag.  906):  „quae  (honesta  causa)  vix  alio- 
quin  unquam  abesse  potest.“ 

Ergo  solum  agitur  de  periculo  abortus.  Atque  generatim 
dicendum  est,  copulam  tum  solum  posse  efficere  abortum  et 
quidem  indirecte , per  irritationem  et  hyperaemiam  uteri, 
quum  aut  saepius  aut  impetuosius  instituitur.  Atque  etiam 
tum  periculum  esset  gravius  tantum  intra  primos  praegna- 
tionis menses.  In  organis  ceteroquin  sanis  eiusmodi  hyperae- 
mia  facillime  in  primis  post  conceptionem  diebus  ovuli 
separationem  efficit.  Fieri  quidem  potest,  ut  hoc  praegnationis 
tempore  plurima  ovula  ac  fortasse  per  ipsam  copulam  pereant; 
quae  quum  vulgo  hic  facile  et  sine  extraordinario  sanguinis 
fluxu  removeantur,  certe  saepissime  non  advertuntur.  Sed 
ipso  hoc  tempore  copula  minime  vetari  potest,  quoniam  tum 
de  incipiente  praegnatione  nemo  quidquam  sciat,  saltem  nihil 
certi.  Quo  longius  copula  a die  conceptionis  distat,  eo  minus 
abortus  organis  bene  valentibus  per  copulam  timendus  est. 
Abortus,  qui  sane  plurimum  fieri  solet,  generatim  multo 
rarius  per  directam  quandam  causam1)  externam  producitur, 


9 Nisi  forte  mulier  praegnans  nulla  sui  status  ratione  habita  se 
gereret.  Omnes  motus  et  actiones,  quae  aut  vehementiores  corporis 
concussiones  efficiunt,  aut  validiorem  contractionem  musculoium  abdo- 
minis secum  habent,  praegnanti  sunt  vitanda.  Ad  prius  genus  pertinent 
atque  meo  indicio  praegnanti  prorsus  illicita  sunt : salire,  saltare 
(i.  e.  saltare  in  orbem;  saltationes  figuratae,  choreae  quaternariae 
(quadrilles)  hodie  tantum  eundo  perficiuntur  et  noxiae  non  sunt), 
equitare.  Etiam  quam  maxime  cavendum,  ne  curru  vehantur  per 
plateas  male  stratas  vel  vias  asperas.  Ipsae  vectiones  in  via  ferrea 
continuis  concussionibus  non  raro  occasionem  abortus  praebent,  quare 
longiora  itinera  in  via  ferrea  sine  necessitate  suscipienda  non  sunt. 
Huc  etiam  pertinet  usus  machinarum  ad  suendum,  quae  pedibus  mo- 
ventur. A pedibus  enim  huius  machinae  concussio  in  ipsam  alvum 
proxime  et  maxime  transfertur  atque  saepe,  ut  expertus  cognovi,  abor- 
tum producit.  Quoties  igitur  ad  vitam  sustentandam  non  plane  neces- 
sarium est,  ne  femina  gravida  utatur  machina  pede  movenda.  Longe 
praestat  machina,  quae  manu  movetur,  quae  quamvis  non  tantum, 
quantum  altera  perficiat,  tamen  ab  his  et  aliis  sequelis  noxiis  libera 
est. 

quam  potius  e morbosis  affectionibus  et  morte  ovuli  aut  e 
morbosa  conditione  uteri  aut  totius  corporis  gravidae  provenit. 
Nimia  sanguinis  abundantia  aut  eiusdem  defectus,  chlorosis, 
febrium  acutarum  varia  genera,  inflammationes  et  chronica 
sanguinis  redundantia  in  utero  vel  ex  localibus  vel  ex  uni- 
versalibus perturbationibus  orta:  haec  omnia  apta  sunt  efficere, 
ut  mulier  ad  abortus  disposita  sit.  Imo  negari  non  potest, 
adesse  abortus  dispositionem,  cuius  causa  evidenter  cognosci 
non  potest  et  quae  in  vehementiori  atque  morbosa  irritabili- 
tate feminae  ceteroquin  sanae  reponenda  est.  Qua  in  abortus 
dispositione  ex  qualibet  causa  exorta  saepe  minima  occasio 
sufficit  abortum  efficiendi,  ita  ut  res,  quae  sine  illa  dispo- 
sitione nihil  mali  in  graviditate  efficerent,  iam  malum  exitum 
adducant.  Veliementiores  animi  commotiones,  terrores,  laeti- 
tiae , excitationes  sensuales , liquoris  spirituosi  usus  vel 
modicissimus ; balnea  vel  pedum  vel  corporis  in  aqua  calida, 
maior  pedum  lapsus,  casus  forte  non  adeo  vehemens,  vectio 
in  curru  et  via  ferrea,  modici  oneris  allevatio  etc.  etc.,  ipsa, 
denique  copula  tum  abortum  efficere  possunt. 


Si  gravia  onera  tolluntur,  si  quae  res  in  altum  porrigitur,  vel  e 
loco  excelso  depromitur,  musculi  abdominis  vehementer  contrahuntur 
graviterque  alvum  pressant.  Mulier  gravida,  quae  eiusmodi  labores 
susciperet,  graviter  obiurganda  esset ; quodsi  eadem,  quamvis  satis 
edocta  esset  de  rebus,  quae  inde  oriri  possunt,  nihilominus  pergeret, 
meo  certe  iudicio  graviter  peccaret.  — Etiam  voluntaria  pressio 
musculis  abdominis  peracta,  quum  non  raro  cum  graviditate  constipatio- 
alvi  coniuncta  sit,  aliquoties  male  evenit  ac  propterea  quam  maxime 
vitanda  est.  Clysmata  ex  sola  aqua,  remedia  diaetetica  et  purgantia 
plane  innoxia:  poma  cocta  et  non  cocta,  lac  ebutyratum  vel  oleum 
Ricini,  pulvis  pectoralis  (Pulvis  Liquiritiae  compositus),  Magnesia  etc. 
hic  adhibenda  sunt;  contra  vero  omnes  monitas  etiam  atque  etiam 
volo,  ut  caveant  famosas  istas  „pilulas  laxantes  sive  purgantes“,  cuius- 
libet generis,  quae  fere  semper  Aloem  continent  et  praegnantibus 
vetandae  sunt. 

Excessus  in  potando  liquore  spirituoso,  qui  nunquam  non  malo 
eveniunt,  foetum  in  primis  mensibus  occidere  possunt,  quare  severe 
interdicendi  sunt. 

Sanguinis  missio  abortum  adducere  potest.  Quare  mulier  gravida 
sine  speciali  medici  praecepto  permittere  non  debet,  ut  vena  sibi  in- 
cidatur ad  sanguinem  mittendum. 

Magna  abortuum  frequentia1)  demonstrat,  id  quod  etiam 
medicorum  experientia  edocet,  hanc  morbosam  abortus  dis- 
positionem praesertim  inter  homines  oppidanos  saepissime 
inveniri.  Ubicunque  haec  dispositio  adest,  copula  non  quidem 
semper  abortum  efficiet,  periculum  autem  abortus  negari  non 
potest,  praesertim  si  copula  frequentius  et  impetuosius  habea- 
tur. Qua  in  re  illud  non  negligendum  est,  scilicet  talem 
dispositionem  non  semper  cognosci.  Cognoscitur  tum  solum, 
quum  medicus  iudicaverit  morbosam  adesse  conditionem,  quae 
communiter  feminam  sic  disponat , vel  quum  femina  saepius 
abortum  fecerit  sine  ulla  occasione  nota  atque  externa,  quae 
maioris  momenti  sit.  Quodsi  hanc  dispositionem  adesse  una 
alterave  ratione  demonstratum  sit,  equidem  copulam  velim 
dicere  illicitam,  quum  probabilius  vel  verisimilius  sit,  peri- 
culum abortus  adesse.  Nihilominus  tamen  pro  peccato  veniali 
tantum  habendum  esse  puto,  quoniam  periculum  non  tantum 
est,  ut  gravibus  rationibus  v.  gr.  periculo  incontinentiae,  non 
compensari  videatur.  Huiusmodi  autem  coniugibus  semper 
severe  commendandum  est,  ut  ad  numerum  et  modum  copulae 
quod  spectat,  sibi  temperent. 

e.  De  tempore  morbi. 

Hoc  loco  aperte  distinguendum  est  inter  morbos  conta- 
giosos et  non  contagiosos. 

Ex  morbis  contagiosis  ante  omnes  profero  Syphilim,  mor- 
bum gallicum  quem  vocant  theologi.  Hic  enim  propter 
sequelas  inter  omnes  morbos  singularis  est. 

Syphilis  est  morbus  adeo  gravis,  horrendus  atque  infamis, 
ut  meo  quidem  iudicio  copula  semper  interdicenda  sit,  etiamsi 
tantum  alter  coniugum  ea  laboret.  In  hoc  morbo  periculum 
ner  copulam  alterum  bene  valentem  coniugem  inficiendi 
evitari  fere  nequit,  saltem  quam  diu  externa  morbi  signa  ad- 
sunt. Sed  in  latenti  quoque  (quando  non  videntur  signa 

*)  Schrocder  (1.  c.  pag.  427)  refert  et  confirmat  sententiam  Hegar, 
qui  dicit  inter  8 — 10  partus,  qui  post  graviditatem  rite  exactam  fiunt, 
unum  abortum  primorum  mensium  numerandum  esse. 

externa)  syplaili  mariti  accidere  potest,  ut  mulier,  ubi  primum 
gravidetur,  morbo  inficiatur.  Tum  infirma  pars  si  copulam 
peteret,  atroci  conatu  adoriretur  alterius  partis  sanitatem; 
sana  autem  pars,  si  vellet  tali  morbo  tanta  cum  probabilitate 
inficiendam  se  exponere,  iam  non  caritate  moveretur,  sed 
meo  iudicio  insania  capta  esset.  Hac  in  re  ne  periculum 
incontinentiae  quidem  causam  esse  honestantem  existimo. 
Severius  id  videatur;  sed  quincunque  vidit  et  quotidie  videt, 
quas  sequelas  horrendissimas  hic  morbus  securn  habeat,  is 
mihi  assentietur.  Atque  idem  ego  existimo,  ne  unum  quidem 
inveniri  medicum,  qui  meam  sententiam  reiiciat. 

Accedit  etiam,  quod  in  prole,  quae  ex  tali  copula  nascitur, 
sequelae  perniciosissimae  sunt.  Infantes  sunt  syphilitici  sicut 
parentes,  saltem  plerumque  etiam  tum,  cum  latet  parentum 
syphilis;  abortus  frequentissimus  erit,  vel  immaturus  editur 
infans,  vel  ipsi  partus  maturi  primis  vitae  mensibus  miserrime 
pereunt.  Sexcenti  infantes  hoc  modo  et  saepius  ne  baptizati 
quidem  parentum  peccata  luunt. 

Aliorum  morborum  contagiosorum  alia  est  ratio.  Theo- 
logi ubi  de  obligatione  ad  debitum  reddendum  agunt,  distin- 
guunt inter  eos  morbos,  qui  diuturniores  sunt  sive  chronici 
(inter  quos  ipsi  quidem  etiam  morbum  gallicum  enumerant !) 
ct  inter  eos,  qui  brevi  mortem  afferre  apti  sunt. 

In  priori  morborum  genere  sentiunt  copulam  ex  insta 
causa  petitam  negari  non  posse.  Iam  vero  partem  infirmam 
negare  non  posse  copulam  facile  concedo ; at  pars  firma  tum 
solum  videtur  negare  non  posse,  si  morbus  non  sit  molestissi- 
mus nec  mortem  maturet.  Ceterum  in  praxi  fere  solum  in 
Phthisi  locum  habet.  Phthisis,  quam  moralistae  fere  com- 
muniter inter  morbos  contagiosos  numerant , pro  praesenti 
artis  medicinae  statu  certe  in  contagiosis  ponenda  est.  Oscula 
enim  tuberculosi  hominis  grave  contagionis  periculum  afferre, 
certum  est.  Atque  nuper  facta  quaedam  incidisse  dicuntur, 
in  quibus  contagio  in  coniugem  per  copulam  transiisse  saltem 
videtur.  Atamen  hoc  periculum  non  est  tantum,  ut  ex  ea 
causa  copula  denegari  possit.  Dixerit  forte  aliquis  phthisin 
esse  morbum  hereditarium,  proinde  prolem  quoque  veri- 

similiter  phthisicam  fore,  vel  ne  fiat  in  summo  periculo  ver- 
sari. Huic  respondent  S.  Thomas  (cf.  Liguori  lib.  VI.  951): 
„quamvis  proles  gigneretur  infirma,  tamen  melius  est  ei  sic 
ccse,  quam  penitus  non  esse.“ 

In  morbis  autem  contagiosis,  qui  de  brevi  et  facile  mor- 
tem inferre  apti  sunt,  certe  tum  theologi  tum  medici  omnes 
copulam  illicitam  iudicant,  saltem  firmam  partem  ad  copulam 
reddendam  non  obligant.  Et  ne  petere  quidem  licitum  esse 
potest  parti  firmae,  „cum  nemo  sit  dominus  suae  vitae  aut 
salutis“. 

In  morbis  non  contagiosis  duplex  distinctio  consideranda 
erit.  Certe  enim  multum  refert,  utrum  de  morbe  leviore, 
non  multum  debilitante  agatur,  an  de  malo  multum  debilitante 
cum  febri  et  summo  dolore  coniuncto.  Deinde  potest  aut 
ovulo  foecundato  periculum  abortus  oriri,  aut  solos  parentes 
damnum  afficere  potest. 

Quod  attinet  ad  periculum  abortus  ex  copula  cum  matre 
aegrota  proveniens,  ad  ea  remitto,  quae  de  tempore  praegna- 
tionis exposui , illud  solum  addo , etiam  nonnullos  morbos 
acutos , praesertim  cum  vehementi  febri  coniunctos  facile 
abortum  adducere , ergo  dispositionem  abortus  in  iis  esse. 
Morbus  patris  non  contagiosus  ad  periculum  abortus  per 
copulum  nihil  confert.  Iamvero  ut  ad  damnum  parentibus 
inferendum  transeamus,  manifestum  est,  morbi  non  multum 
debilitantis  conditionem  non  facile  per  copulam  fieri  peiorem. 
Quum  igitur  grave  damnum  non  timendum  sit , hic  certe 
copula  licita  neque  ullo  modo  deneganda  erit.  Excipiuntur 
genitalium  aegrotationes,  quae  imperitis  quidem  leves  apparent, 
semper  tamen  gravissimi  momenti  sunt.  Possunt  enim  prae- 
cipue in  muliere  per  copulam  protrahi  atque  augeri.  Quum 
aegrotationes  chronicae  in  organis  generationis  apud  feminam 
frequentissimae  et  insuper  non  facile  sanandae  sint,  in  his  paulo 
serverius  iudicandum  erit.  Haec  mala,  quae  initio  saepe  levia, 
facile  curari  possunt,  ut  plurimum  (praeter  pudorem,  quo  mulier 
coram  medico  afficiatur  necesse  est)  per  usum  copulae  non  inter- 
missum graviora  fiunt.  Atque  tum  semper  adeundus  est 
medicus  et  consilii  dati  diligens  observatio  severe  postulanda. 

Inter  graviores  morbos  nonnulli  sunt,  in  quibus  ex  moclico 
copulae  usu  grave  damnum  non  est  timendum.  Huc  ante 
omnes  referenda  est  phthisis  pulmonum,  nisi  quod  dispositio 
ad  sanguinis  exspuitionem  et  eruptionem , vel  gravissima 
clispnoea  adsit.  Plerumque  sane  homines  phthisici  vehementi 
concupiscentia  agitantur,  neque  reliquum  est,  nisi  ut  moderatio 
ipsis  commendanda  sit.  Aliquod  damnum  copula  fere  semper 
illis  afferet , sed  in  modico  usu  non  ita  grave  erit.  Huc 
porro  pertinent  omnes  externi  et  chirurgici  morbi,  nisi  ex 
vulnere  forte  aperto  profusio  sanguinis  irritatione  copulae 
effecta  timeatur.  Certe  in  omnibus  morbis  febriculosis,  prae- 
sertim in  acutis,  inflammatoriis  morbis  organorum  alvi  (peri- 
tonaeitis),  cavi  thoracis  (pneumonia,  pleuritis,  pericarditis), 
cavi  cranii  (meningitis , hyperaemia  cerebri) ; inter  morbos 
chronicos  in  vitiis  cordis,  in  hydropsia  coniuncta  cum  gravissima 
dispnoea , et  in  aliis  copula  semper  utique  nociva  erit  et 
aliquoties  gravissimum  damnum,  imo  praecipitem  mortem 
inferre  poterit.1)  Tum  vero,  meo  quidem  iudicio,  non  est 
licitum , copulam  petere  vel  reddere , nisi  antea  medicus 
interrogatus  sit.  Ex  huius  responso  et  ipsius  rei  adiunctis 
diiudicandum  erit,  utrum  haec  copula  peccatum  veniale  an 
mortale  sit.  Si  v.  gr.  medicus  dixerit,  te  vel  coniugem  tuum 
exponis  periculo  subitae  mortis  inter  vel  statim  post  copulam, 
huius  interdicti  transgressio  non  possit  non  esse  peccatum 
mortale,  ut  existimo.  Sed  hoc  decidere  theologorum  est. 

f.  De  tempore  statim  post  balneum,  vel  post  sectionem  venae 

vel  prandium  aut  coenam. 

Haec  tempora  singillatim  commemoranda  sunt , quum 
theologi  copulam  saltem  post  balneum  et  post  sectionem 
venae  illicitam  iudicent,  quoniam  tum  notabiliter  periculosa 
sit.  Id  post  balneum  prorsus  infitiari  velim,  saltem  in  homini- 
bus ceteroquin  sanis.  Post  sectionem  venae  aut  in  eo  esset 

*)  Inter  aegrotos  meae  curae  commissos  unus,  qui  per  longius  tem- 
pus vitio  cordis  laborabat  et  nihilominus  semper  gravi  negotio  praeerat, 
inter  ipsam  copulam  subito  obiit. 

Capellmann,  Medicina  pastoralis,  Ed.  XI. 

periculum,  quod  alligatura  solvi  et  nova  sanguinis  fluxio 
provocari  posset,  aut  in  eo,  quod  per  venae  sectionem  tantum 
sanguinis  missum  esset , ut  ex  irritatione  periculosum  animi 
deliquium  sequi  posset.  Gencratim  periculum  non  ita 
magnum  et  ipse  casus  rarissimus  erit.  Sed  frequens,  imo  et 
frequentissima  ex  omnibus  quas  enumeravimus,  est  copula 
post  prandium  aut  coenam.  Sed  hominibus  ceterum  sanis 
verum  periculum  inde  non  timendum  est. 

Paulo  aliter  res  se  habet  post  multam  potationen  liquorum 
acriorum.  Vix  in  dubitationem  venire  potest,  proles  in  ebrie- 
tate generatas  in  periculo  versari,  ne  hebetes  vel  etiam  fatuae 
vel  surdomutae  fiant.1)  Quare  iure  praescribitur,  partem  non 
ebriam  non  teneri,  copulam  permittere  neque  reddere.  Theo- 
logi quidem  huius  rei  aliam  rationem  afferunt,  quum  ebrios 
amentibus  aequiparantes  dicant:  „Non  tenetur  reddere,  si 

petens  sit  amens ; quia  talis  non  est  capax  usus  dominii ; nec 
petit  cum  ratione  et  humano  modo.  Quod  etiam  valet  in 
ebrio.“  (Lig.  lib.  VI.  948.)  „Simpliciter  tamen  uti  petere, 
ita  reddere  licet  tam  ebrio,  quam  amenti,  nisi  esset  peri- 
culum foetus  enecandi.“  (Lig.  ibid.)  Damnum  quod  ne 
eveniat  foetui  timendum  est  (ceterum  hoc  etiam  in  amente 
timendum) , sine  dubio  aptum  est , argumentum  a theologis 
allatum  confirmare. 

5.  D e i m p o t e n t i a. 

Impotentia  est  impedimentum  dirimens  matrimonii,  „si 
sit  perpetua  (et  antecedat) , quia  matrimonium  consistit  in 
mutua  traditione  potestatis  corporis  ad  copulam  coniugalem ; 
hanc  autem  potestatem  impotens  non  potest  tradere,  cum 
eam  non  habeat.“ 

„Porro  impotentia  in  viro  esse  censetur,  quando  est 
Eunuchus,  vel  saltem  non  potest  seminare  in  vas  foeminae: 
in  foemina  vero,  quando  vel  seminare  non  potest  (si  verum 

i)  Adversarius  est  v.  Olfers  1.  c.  pag.  69.  Sed  eius  verba  me  non 
movent;  equidem  in  mea  sententia  persisto,  acerrimum  alcoholi  vene- 
num etiam  in  ovum  et  semen  transire. 

est,  semon  foeminale  requiri  ad  generationem)  vel  propter 
arctitudinem  non  potest  virum  pati  aut  eius  semen  recipere.“ 
(Liguori  lib.  VI.  1095.) 

„Non  est  confundenda  cum  sterilitate,  steriles  enim  non 
sunt  ad  actum  coniugalem  impotentes : hinc  valide  contrahunt 
(sc.  matrimonium)  senes,  qui  matrimonium  consummare  valent; 
item  mulieres,  quae  possunt  semen  excipere,  etsi  illud  non 
retineant.“  (Gury  1.  c.  tom.  II.  pag.  831.) 

1.  Impotentia  igitur  viri  aderit: 

a.  Si  utr/que  testiculi  desint.  Huc  pertinent  castrati  et 
cryptorchistae.  In  his  posterioribus  testiculi  non  descenderunt 
in  scrotum,  sed  in  alvo  vel  in  canali  inguinali  remanserunt. 
Hoc  ubi  accidit,  plerumque  etiam  testiculi  non  delapsi  plane 
exstinguuntur,  ita  ut  impotentia  absoluta  sit. 

b.  Si  testiculi  sint  contusi , ut  theologi  loquuntur.  Hi 
testiculi  aperte  intelliguntur  degenerati,  unde  suo  munere 
fungi  non  possunt,  testiculi  atrophici  qui  vocantur.  Haec 
atrophia  utique  ex  inflammatione  per  contusionem  provocata 
oriri,  sed  etiam  per  hydrocelen,  hernias  scrotales,  per  pres- 
sionem tumorum  scroti  vel  ipsius  testiculi  produci  potest. 
Imo  etiam  eiusmodi  atrophia  testiculorum  excessibus  venereis 
effici  potest.  Cum  syphilis,  tum  maxime  gonorrhoea  eiusque 
sequelae  (testiculorum  et  viarum  seminalium  inflammatio) 
possunt  efficere,  ut  testiculi  degenerent  et  impotentes  generandi 
fiant.  Num  revera  testiculi  suo  munere  fungi  nequeant,  ab 
imperitis  non  facile  dignoscitur,  sed  singuli  casus  a medicis 
indicandi  sunt. 

. c.  Si  desit  penis.  Hic  defectus  est  rarissimus  per  vitium 
conformationis  a natura,  neque  fere  invenitur,  nisi  coniunctus 
cum  aliis  genitalium  deformitatibus.  Potest  etiam,  ut  patet, 
per  operationem,  ulcera  etc.  penis  deficere. 

d.  Si  deminutus  sit  penis , res  paulo  aliter  se  habet.  Sim- 
plex exiguitas  abnormis  rarissime  est  vitium  naturae,  saepius 
morbis , ulceribus  penis  deminuitur.  Quodsi  natura  male 
formatus  est,  saepissime  haec  deminutio  simul  cum  deforma- 
tione ductus  urinalis  (urethrae)  reperitur.  Hic  canalis  non 
usque  ad  extremum  penem  clausus,  sed  partim  apertus  est, 


ii* 


16A 


D.  DE  SACRAMENTIS. 


ita  ut  urina  et  semen  non  in  extremo  pene,  sed  in  medio- 
pene  vel  inferiore  vel  superiore,  vel  in  ipsa  penis  radice 
iuxta  corpus  effundantur  (epispadiasis  et  hypospadiasis).  Si 
maiorem  in  modum  deformatus  est,  iniectio  in  vas  feminale 
fieri  nequit.  Nihilominus  certum  est,  tales  viros  infantes 
genuisse,  imo  aliquoties  hypospadiasim  in  plures  generationes 
transfusam  esse  observatum  est.  Tum  effusio  seminis  in 
introitum  vaginae  satis  fuit,  ut  foecundatio  fieret.  Aperte 
inter  fabulas  reiicitur  foecundatio,  quae  vel  sola  aura  seminali 
vel  effusione  seminis  v.  gr.  in  abdominis  tegumentum  peracta 
dicitur.  Eiusmodi  fabulae  certe  inventae  sunt  ad  rem  veram 
tegendam  et  creditae  sunt  partim  amore  quodam  rerum  mira- 
bilium, partim  ex  defectu  rectae  scientiae  physiologicae.. 
Hodie  tamen  certum  est,  sufficere  ad  foecundationem,  si  semen 
in  aliquam  partem  membranae  pituitariae1)  vaginalis  effun- 
datur, etsi  vel  illa  huius  membranae  pars  esset,  quae  sine 
vera  penetratione  in  vaginam  a semine  attingi  posset.  Atque 
hac  ratione  foecundatio  etiam  tum  non  est  impossibilis,  quum 
hymen  virginale  nondum  laceratum  est.  Quare  quum  etiam 
pene  deminuto  et  forte  etiam  deficiente  eiaculatio  seminis  in 
os  seu  introitum  vaginae  aliquo  modo  fieri  possit,  illi  qui 
his  deformitatibus  laborant , impotentes  dicendi  non  sunt. 
Hic  tamen  fieri  potest,  ut  vir  quidem  ad  eiaculationem 
seminis  et  sequentem  foecundationem  aptus  sit , ipsa  vero 
copula  haberi  non  possit,  ita  ut  primus  ac  praecipuus  matri- 
monii et  coitus  finis  impleatur,  alter  autem  finis,  voluptas 
sexualis  pro  muliere,  non  impleatur.  Qua  in  re,  quum 
matrimonium  solvi  non  possit,  si  v.  gr.  foecundatione  semel 
iam  perfecta  demonstratum  sit,  illam  fieri  posse,  hic  habemus 
unum  ex  illis  casibus,  ubi  mulieri  licere  debet,  statim  post 
copulam  sive  post  viri  seminationem  se  ipsam  ad  seminationem 
excitare  et  quidem  propter  periculum  incontinentiae. 

e.  Si  sit  impotentia  ex  frigiditate y „quando  coniuges  ob 
hanc  causam  omnino  perficere  nequeunt  copulam  aptam  ad 


*)  Membranae  pituitariae  inquam,  nam  haec  sola  apta  est,  ducere 
semen  sive  spermatozoa. 

generationem“,  ex  iure  canonico  causa  adest  dirimendi  matri- 
monii, experientia  triennii  peracta.  Id  fortasse  accidet  in  iis 
matrimoniis , quae  ex  quaestu  et  convenientia  ineuntur. 
Praeterea  etiam  deformitas  ante  matrimonium  occulta , vel 
morbus  fastidiosus,  qui  idem  demum  post  matrimonium  initum 
manifestabatur,  causa  esse  potest,  cur  abominatio  viri  erga 
mulierem  tanta  sit,  ut  excitatio  ad  copulam  requisita  adesse 
nequeat.  Quae  deformitas  si  superari  non  potest , certe 
•ecclesia  pie  et  iüste  facit , ut  huiusmodi  coniuges  miseros 
separet.  Ad  caliditatem  superfluam , ob  quam  vir  semper 
seminet  extra  vas,  antequam  possit  penetrare,  postulant 
theologi  etiam  experientiam  triennii.  Quod  tempus  utique 
semper  sufficiet  ad  hanc  caliditatem  superfluam  tollendam. 
Seminatio  ante  penetrationem  rarius  a superflua  caliditate 
proficiscetur , multo  saepius  ex  quadam  infirmitate  orietur. 
Mihi  quidem  videtur  in  postulanda  experientia  triennii  hoc 
posterius  ob  oculos  versatum  esse,  quum  vera  caliditas  super- 
flua malum  sit,  quod  citissime  auferatur  neque  impedimentum 
•dirimens  matrimonii  dici  possit;  est  enim  saltem  aliquatenus 
frequenti ssirnum,  sed  tam  cito  abit,  quam  crebro  occurrit. 
Infirmitates,  quae  seminationem  ante  penetrationem  efficiunt, 
aptissimam  exhibent  rationem  ad  postulandum  experientiam 
triennii.  Nam  quum  partim  in  depressione  animi  positae 
sint,  partim  in  nimia  irritabilitate  locali  organorum  genera- 
tionis, quae  fortasse  excessibus  adducta  est,  spes  est  fore  ut, 
quum  usu  vitae  coniugalis  infirmitas  mitigetur  et  apta  curatio 
accesserit,  etiam  hoc  malum  levetur. 

2.  Impotentia  mulieris  aderit  in  totali  defectu  vaginae, 
aut  in  eiusdem  totali  vel  partiali  (praesertim  in  ipso  introitu) 
coarctatione  tam  angusta,  ut  penetratio  in  vas  impossibilis  sit 
neque  mulier  ad  copulam  apta  fieri  possit,  nisi  per  operationem 
•coniunctam  cum  periculo  vitae  vel  morbi  gravissimi. 

Yagina  interdum  a natura  deest,  ita  ut  aliquando  etiam 
•ceterae  partes  genitales  deformatae,  aliquando  reliquae  recte 
formatae  sint.  Posterius  si  obtinet,  aetas  pubertatis  plerum- 
que non  multum  superabitur;  si  prius  locum  habet,  nullam 
prorsus  facultatem  generandi  adesse  intelligitur. 

Et  coarctatio  et  clausura  vel  partialis  vel  totalis  vaginae 
tum  a natura  invenitur,  tum  ulceribus,  inflammationibus 
postea  oriri  potest.  Totalis  vaginae  clausura  in  organis 
generationis  ceterum  recte  ad  agendum  instructis  corrigenda 
est,  ne  in  periculum  vitae  femina  incidat.  Quamdiu  vagina 
clausa  est,  tum  solum  de  copula  sermo  esse  potest,  si  ad 
interiorem  part  am  versus  uterum  clausa  esset,  ita  ut  pene- 
tratio in  partem  vaginae  (usque  ad  clausuram)  fieri  posset. 
(Hac  de  re  confer  ea,  quae  infra  de  defectu  uteri  dicentur.) 

Coarctatio  vel  ad  totam  vaginam  vel  ad  eius  partem  ex- 
tenditur. Copula  haberi  nequit,  si  tota  vagina  vel  eius  in- 
troitus multum  coarctatus  est.  Hic  tamen  ex  rationibus 
supra  allatis  foecundatio  non  absolute  impeditur,  ut  casus 
non  adeo  rari  probant,  in  quibus  hae  summae  coarctationes 
inter  partum  operationem  postulabant.  Potest  quippe  foe- 
cunda  viri  seminatio  etiam  sine  penetratione  fieri.  Ceterum 
multae  eiusmodi  coarctationes,  praesertim  quae  ad  breviores 
partes  (etiam  ad  introitum)  vaginae  pertinent,  sine  periculo 
dilatari  per  operationem  possunt.  Non  paucae  vel  ipso  con- 
tinuo copulae  tentamine  tolluntur.  Quare,  antequam  solvatur 
matrimonium,  certe  necessarium  erit,  ut  periti  cuiusdam  testi- 
monium afferatur,  utrum  coarctatio  sine  periculo  auferri  possit 
nec  ne.  Genus  quoddam  coarctationis , quo  copula  plane 
impeditur , est  v.  gr.  vaginismus  sic  dictus,  sive  spasmatica 
contractio  musculi  constrictoris  introitus  vaginae,  quae  locum 
habet,  quoties  tentamen  copulae  instituitur  atque  vel  ipse 
introitus  vaginae  tangitur.  Sed  hic  status  sine  periculo 
removetur. 

Hic  iam  oritur  quaestio,  utrum  mulier  operationem  mo- 
lestam et  dolorosam,  sed  minime  cum  periculo  vitae  con- 
iunctam  subire  debeat , ut  apta  fiat  ad  copulam.  Liguori 
(lib.  VI,  1099)  affirmat,  „quia  ad  id  videtur  mulier  obligari 
vi  contractus,  cum  id  necessarium  sit  ad  servandum  ius 
copulae,  quod  in  virum  transtulit.“  Deinde  pergit:  „Haec 

quidem  sententia  est  communior,  et  probabilior  videtur  spe- 
culative loquendo ; sed  practice  loquendo  valde  probabilis 
est,  quod  ait  Gont.  Tourn.  loc.  cit.  cum  Pontas,  nempe  quod- 

si  incisio  non  posset  fieri  nisi  per  manus  chirurgi,  non  tene- 
tur mulier  hanc  incisionem  pati  cum  tanta  verecundia,  quod 
esset  onus  plus  quam  gravissimum ; si  enim  puella  non  tene- 
tur nec  etiam  ad  servandam  sibi  vitam  in  aliquo  morbo 
verecundo  chirurgi  manum  pati  (iuxta  dicta  lib.  IY.  372), 
quomodo  ad  id  tenebitur,  ut  ad  usum  coniugii  aptam  se 
reddat?  Quid  enim  turpius  (ait  Collet.  ibici.),  quam  ut  virgo 
nuda  oculis  et  manibus  chirurgi  subiiciatur,  et  incisionem 
foedam  simul  ac  gravem  pati  cogatur.“ 

Ante  matrimonium  initum  de  eiusmodi  obligatione , ut 
patet,  sermo  esse  nequit.  Inito  autem  matrimonio  (secluso 
utique  mortis  periculo)  verecundia  sola  non  sufficere  videtur, 
cur  operatio  non  admittatur.  Vir  (/in  em  etiam  ad  vitam  sibi 

servandam  non  esse  obligatam,  ut  verecundiam  posthabeat, 
equidem  certe  concedo  ; sed  hic  paulo  aliter  res  est,  quum 
de  i ure  tertii  agatur.  Nam  si  vis  contractus  (secluso  mortis 
periculo  aut  gravi  corporali  periculo),  ut  Liguori  (1.  c.)  ipse 
dicit,  mulierem  obligat,  „cum  gravi  molestia  et  dolore  reddere 
se  aptam  ad  copulam“,  qua  ratione  verecundia  sola  sufficiat, 
eam  ab  hoc  obligatione  erga  virum,  quocum  iustum  contractum 
iniit,  liberare? 

Alia  mulieris  impotentia,  quam  theologi,  ut  video,  non 
commemorant  et  quam  probabiliter  ad  sterilitatem  referrent, 
consistit  in  defectu  uteri , sive  clausura  absoluta  vaginae  prope 
uterum,  quaemadmodum  supra  dixi.  Potest  hic  quidem 
copula  perfecte  fieri,  quamvis  de  absoluta  impossibilitate  con- 
ceptionis constet.  Etiam  Eunuchus  aliquoties  copulam  per- 
ficere potest  cum  completa  utriusque  partis  voluptate  venerea. 
Qua  in  Gopula  nullum  semen  eiaculatur  (sed  solummodo  pituita 
prostatae  etc.);  unde  haec  copula  natura  sua  ad  generandum 
inepta  est.  In  defectu  uteri  copula  quidem  ex  parte  viri, 
minime  tamen  ex  parte  mulieris  natura  sua  ad  generationem 
apta  est.  Quodsi  ergo  hic  defectus  notus  esset,  copula  certe 
quoad  generationem  suo  fine  careret.  Respondebit  quispiam, 
hoc  fieri  per  accidens  ac  prorsus  idem  accidere,  quod  in 
tempore  gestationis.  Sed  id  discriminis  intercedit,  quod 
deficiente  utero  absoluta  sterilitas  est  perpetua,  accidentalis 

autem  inutilitas  copulae  tempore  gestationis  est  transitoria. 
Huc  accedit,  quod  prior  est  antecedens,  altera  consequens. 
Facere  non  possum,  ut  sine  ulla  dubitatione  consentiam  cum 
Schlemmer,1)  qui  usum  copulae  cum  muliere  , quae  post 
matrimonium  est  castrata,  interdicit.  Quam  ad  rem  momenti 
aliquid  afferre  videtur  responsum  S.  Officii  d.  d.  3.  Februarii 
1887. 

Ad  quaesitum:  „num  mulier,  per  utriusque  ovarii  excisi 
defectum  sterilis  effecta,  ad  matrimonium  ineundum  permitti 
valeat  ac  liceat,  necne.“ 

Responsum,  „Re  mature  diuque  perpensa,  matrimonium 
mulieris,  de  quo  in  casu,  non  esse  impediendum.“ 

Denique  si  Liguori  (1.  c.)  dicit:  „in  femina  impotentia 
esse  censetur,  quando  (illa)  seminare  non  potest“,  idem  addit: 
si  verum  est,  semen  feminale  requiri  ad  generationem.“ 
Quod  quum  minime  requiratur,  haec  impotentia  non  existit. 

3.  Impotentia  relativa  ex  discrepantia  organorum  genera- 
tionis oritur , si  vagina  mulieris  angustior  est  pro  organis 
viri , quamvis  uterque  coniux  cum  aliis  copulam  exsequi 
posset.  Communiter  quidem  in  tali  casii  adaptatio  vaginae 
repetitis  tentaminibus  sperari  potest,  nisi  forte  summa  coarc- 
tatio vel  magna  rigiditas  vaginae  (ex.  c.  per  cicatrices)  adsit, 
vel  nimius  ambitus  organi  virilis  (ex.  c.  per  elephantiasim) 
modum  excedat.  Quare  etiam  in  hisce  conditionibus  expe- 
rientia triennii  admitti  potest. 

4.  Quid?  hermaphroditi  suntne  impotentes?  Liguori  (lib. 

VI.  1095)  dicit:  „Valide  contrahunt  I.  Steriles II. 

Hermaphroditi,  quia  vere  sunt  potentes  ad  usum  matrimonii. 
Et  quidem,  si  alter  sexus  emmineat,  secundum  illum  tantum 
valebit,  si  uterque  si  par,  optio  illis  datur,  ut  utrolibet  utan- 
tur, ita  tamen,  ut  quem  semel  elegerint,  semper  retineant.“ 

Difficillimam  questionem  de  hermaphroditis  hoc  loco  fuse 
exponere,  longum  est  et  supervacaneum.  Illud  solum  hic 
notandum,  plerosque  hermaphroditos  qui  vocantur,  si  accu- 


9 Dr.  Schlemmer,  Die  Porro-Operation  und  ihre  moralischen 

Tatius  inspiciantur , aut  viros  aut  mulieres  inveniri , atque 
unius  tantum  certi  ac  perspicui  generis  esse,  quamvis  totus 
habitus  et  ipsa  externa  genitalia  semivirilia  et  semifeminalia 
appareant.  Praeter  hos  etiam  in  paucis  hermaphroditis  accu- 
ratius post  mortem  inquisitis  aut  unum  testiculum  et  unum 
ovarium  aut  utrinque  testiculum  cum  ovario  reperta  sunt 
Atque  de  his  quidem  solis  hoc  loco  sermo  esse  potest. 
Utrum  eiusmodi  hermaphroditus  proprie  dictus  generare  possit, 
nusquam  observatum  invenio.  Sed  supponendum  est,  eum 
generare  non  posse,  quum  in  his  hominibus  externa  genitalia 
semper  maxime  deformata  sint.  In  praxi  quaestio  de  im- 
potentia ut  impedimento  matrimonii  rarissime  occurret,  quia 
paucissimi  horum  hermaphroditorum  aetatem  puberem  attin- 
gunt. In  casu  singulari  sine  dubio  sententia  unius  vel  com- 
plurium medicorum  tum  de  sexu  tum  de  dubia  potentia 
petenda  est. 

Nemo  infitiabitur,  clerico  optandum  esse,  ut  saltem  uni- 
versim  cognoscat,  quaenam  affectiones  et  morbi  periculum 
vitae  secum  ferant.  Equidem  non  ignoro,  summam  esse 
difficultatem  in  seligendis  iis  rebus,  quae  hoc  loco  opportune 
proponi  videantur,  nec  minus  difficile  esse,  ea,  quae  propo- 
nantur oportet,  ita  dicere,  ut  clericus,  necessaria  rerum  medi- 
carum scientia  non  instructus,  in  usum  conferre  possit. 
Nihilominus  apud  me  statui,  hoc  consilium  ad  effectum  ad- 
ducere. Sed  illud  moneo,  mihi  neque  esse  propositum,  neque 
esse  posse,  ut  omnes  morbos  ac  tentationes  enumerem,  quibus 
mors  adduci  possit;  satis  mihi  erit,  praecipua  eorum  genera 
et  frequentissimas  aegrotationes,  sive  mortis  causas  enarrare. 
Neque  fieri  potest , ut  in  singulis  aegrotationum  speciebus 
explicem , quomodo , quando , quibus  rebus  adiunctis  mors 
eveniat,  universa  quaedam  indicia  etiam  hic  sufficient.  Ali- 
quoties hic  labor  meus  non  alium  forte  usum  habebit,  nisi  ut 
clericus  de  periculo  probabiliter  imminente  admoneatur,  utque 
ei  non  tam  facile  accidat,  ut  ob  aliorum  negligentiam  omittat, 
quae  sui  muneris  sunt,  facere.  Neque  sine  consilio  termini 
technici  adiecti  sunt,  quum  hos  solos  saepissime  clericus  v.  gr. 
a medico  audiat  atque  eorum  praecipuos  cognoscere  debeat.. 

Postquam  morbos  summi  discriminis  plenos  enumeravero, 
etiam  indicia,  vel  ipsis  imperitis  perspicua  colligere  tentabo, 
quae  gravem  ac  periculosam  aegrotationem  significant,  deni- 
que de  iis  signis  disseram,  quae  mortem  aut  imminere  et 
instare,  aut  iam  evenisse  declarant. 

Ac  primum  quidem  inter  morbos  acutos  laesiones  prae- 
cipuorum organorum  periculum  vitae  secum  ferunt.  Huc 
pertinent  laesiones  capitis,  quae  ossa  cranii  violant,  frangunt, 
perforant,  vel  ipsum  cerebrum  eiusque  membranas  laedunt. 
Commotiones  cerebri  per  ictum  vel  casum  etc.  — Fracturae, 
luxationes,  distorsiones  columnae  vertebralis  una  cum  viola- 
tione et  commotione  medullae  spinalis.  — Graves  laesiones 
colli,  quibus  simul  trachea  et  oesophagus,  aut  unum  vel 
complura  vasa  maiora  violantur.  — Vulnera,  quae  in  cavum 
thoracis  vel  alvi  penetrant,  sive  laeduntur  sive  non  laeduntur 
organa  intra  cavum  posita.  — Vehementes  contusiones 
thoracis  et  alvi,  quae  saepe  cum  internis  dilacerationibus,  et 
perniciosis  ossium  fracturis  v.  gr.  ossium  pelvis  coniunctae 
apparent.  — Totales  conquassationes , abruptiones  et  illae 
membrorum  fracturae,  in  quibus  simul  vulnera  externa  in- 
veniuntur. — Laesiones  magnarum  arteriarum. 

Omnes  huius  generis  laesiones  tum  per  se  statim  vel 
brevi  post,  tum  postea  per  inflammationem,  quam  provocant, 
mortem  inferre  possunt. 

Inflammationes  acutae  organorum  vitalium,  quacunque 
demum  ratione  sunt  productae,  inter  primas  ac  gravissimas 
mortis  causas  referendae  sunt.  Inflammationes  cerebri  eius- 
que membranarum  (encephalitis,  meningitis),  bronchorum, 
praesertim  apud  infantes  et  senes  (bronchitis) , pulmonum, 
pleurae  (pneumonia,  pleuritis,  pleuro  - pneumonia) , phthisis 
florida  (tuberculosis  pulmonum  acuta);  inflammationes  peri- 
cardii (pericarditis,  endocarditis),  peritonaei  in  variis  suis 
partibus  (peritonaeitis),  hepatis  (hepatitis),  renum  (nephritis, 
morbus  Brigthii)  — haec  omnia  plus  minus  frequenter  mortem 
afferunt. 

Porro  huc  pertinent  nonnulli  morbi  epedemici  et  conta- 
giosi : variola  vera  (interdum  etiam  variolois),  cholera  asiatica, 
apud  pueros  et  senes  debilitatos  etiam  cholera  nostras  sive 
cholerina,  dysenteria,  typhus  abdominalis,  typhus  exanthema- 
ticus, febris  intermittens  perniciosa,  diphtheritis,  febris  puer- 
peralis. Sed  morbilli,  scarlatina,  tussis  convulsiva  (pertussis) 
plerumque  solos  infantes,  raro  adultos  morti  obiiciunt. 

Praeterea  inter  auctos  morbos  mortiferos  recenseantur 
oportet : apoplexia,  insolatio,  laryngitis  crouposa  sive  pseu- 
clomembranacea,  intestinorum  perforationes  ulceribus  effectae ; 
miserere,  quod  dicitur,  sive  volvulo,  invaginatione,  strictura 
intestini , sive  hernia  incarcerta  producitur ; ischuria  acuta 
seu  suppressio  urinae  apud  homines  praesertim  seniores ; 
rheumatismus  articulorum  acutus,  erysipelas  faciei  et  capitis 
et  erysipelas  migrans  ; trismus,  tetanus,  eclampsia  infantium 
et  parturientium,  rabies  canina ; infectiones  allatae  per  malleum 
humidum,  morbum  carbunculosum  bestiarum,  virus  cada- 
verinum, vehementia  plantarum  et  mineralium  venena ; pyae- 
mia  sive  infectio  sanguinis  per  absorptionem  succorum  viru- 
lentorum, qui  ex  vulneribus  etc.  defluunt;  gangraena  etc. 

Denique  huc  referri  poterit  vehemens  profluvium  sanguinis 
e naribus,  pulmonibus,  ventriculo,  utero  etc. 

Praeter  aegrotationes  acutas,  quae  subito  aut  intra  paucos 
dies  vel  paucas  hebdomadas  vitam  auferunt,  morbi  chronici 
quasi  mortis  quidam  apparitores  sunt  haud  minus  diligentes. 
Nam  iure  possumus  affirmare,  totidem  communiter  homines 
chronicis  morbis  confici,  quot  acutis  morbis  (si  omittis,  bellis 
atrocibus,  id  quod  morbis  minime  tribuendum  est,  homines 
catervatim  perire). 

Inflammationes  fere  omnes  speciem  chronicam  induere 
possunt.  Quae,  si  acutae  sunt,  vitae  discrimen  cito  secum 
ferunt , eaedem  si  chronicae  fiunt , plerumque  tardius  sed 
certius  mortem  adducunt.  Et  haec  quidem  mors  ut  plurimum 
communi  quadam  exinanitione  organismi  adducitur,  nisi  forte 
ulia  complicatio  citius  ac  saepe  subito  vitam  aufert.  Haec 
virium  vitalium  consumptio  tum  ex  illis  succorum  iacturis, 
quae  cum  nonnullis  morbis  coniunguntur , tum  ex  manca 
receptione  incitamentorum  vitae  et  ex  organorum  imbecillitate 
pendet,  qua  fit,  ut  incitamenta  recepta  in  corporis  usus  non 
convertantur.  Organa  digestionis  et  respirationis  si  aegrotant, 
non  satis  magnam  copiam  alimenti  et  oxygenii  recipere, 
neque  in  commodum  corporis  convertere  possunt ; quare 
horum  organorum  aegrotationes  chronicae  duo  praecipua  genera 
■efficiunt  causarum , quae  mortem  inferunt.  Tertium  genus 

positum  est  in  centralibus  nervorum  organis,  in  cerebro  et 
in  medulla  spinali;  quartum  denique  genus  constituunt  per- 
turbationes circulationis  (vitia  cordis)  et  morbosa  temperatio 
atque  infectio  sanguinis  (morbi  hepatis  et  renum,  carcinoma 
in  diversissimis  corporis  partibus,  tuberculosis,  malaria  etc.). 
Intra  quantum  tempus  morbus  chronicus  homini  mortem  illa- 
turus sit , id  saepe  difficillimum  est  dictu.  Non  raro  obser- 
vatur, ex  duobus  aegrotis  ad  speciem  similibus  alterum  altero 
citius  multo  mori , quamvis  huius  rei  causa  nulla  inveniri 
possit.  Atque  saepe  etiam,  cur  hoc  potissimum  puncto  tem- 
poris aegrotus  mortuus  sit,  ipsa  sectio  corporis  mortui  non 
edocet,  neque  tum  quidem,  quum  in  morbo  chronico  aegrotus 
opinione  citius  vel  subita  morte  abreptus  fuerit. 

Ex  his  satis  intelligent  clerici,  ne  ipsum  quidem  medicum 
semper  mortem  aut  propinquam  aut  longinquam  praenuntiare 
posse.  Illud  in  universum  statui  poterit : In  morbis  chronicis 
quando  aut  communes  aegroti  vires  in  peiorem  conditionem 
mutantur,  aut  singularia  quaedam  et  periculosa  signa  apparent, 
tum  certe  cautione  opus  est. 

Quotiescunque  clerico  nulla  se  offert  occasio  cum  medico 
colloquendi,  neque  alia  est  ratio  cognoscendi  periculum,  quod 
forte  imminet,  iis  utique  rebus  contentus  esse  debebit,  quas 
ipse  observare  potuerit.  Atque  hoc  ruri  quidem  saepissime, 
sed  vel  in  urbibus  forte  non  raro  accidet.  Forsitan  enim 
medicus  neque  necessarium  neque  utile  fore  existimabit,  ut 
morbi  naturam  ac  periculum  acouratius  exponat  cognatis, 
qui  hac  ex  causa  nihil  aliud  compertum  habebunt,  nisi  quod 
ipsi  observaverint.  Sacerdos  contra  suas  habebit  causas  et 
forte  gravissimas,  cur  optare  debeat,  ut  de  periculo  vitae 
mature  admoneatur,  antequam  periculum  ipsum  efficiatur 
proximum.  Atque  ex  causis  iam  supra  allatis  sacerdos  hoc 
semper  optare  debet.  Quare  conabor,  complures  conditiones 
ac  notas,  etiam  iis,  qui  medici  non  sunt,  perspicuas,  hoc 
loco  colligere  ac  proponere,  ex  quibus  sacerdos  ipsemet 
mortiferam  aegrotationis  vim  ac  naturam  facilius  intelligat. 
At  vero  ex  hisce  signis  nihil  aliud  innotescit , nisi  quod 
eorum  unum  vel  plura,  quum  apparuerint,  perturbationem 
organismi  vitae  periculosam  indicant.  Certe  igitur  ex  illis 
signis  non  potest  cognosci,  quali  morbo,  quali  perturbatione 
aeger  laboret,  multo  etiam  minus,  quaenam  remedia  huic 
malo  adhibenda  sint.  Neque  diagnosis  neque  therapia  ad 
clericum  ullo  modo  pertinent , sed  huic  sufficit  cognoscere, 
utrum  conditio  eiusmodi  sit,  ut  communiter  mortem  afferat 
vel  afferre  possit. 

Signa,  quae  aegrotationem  gravem  vitaeque  periculosam 
indicant,  sunt  haec: 

1.  Magnae  aberrationes  a legitimo  corporis  calore  et  a 
recto  temperationis  sensu.  His  semper  gravis  perturbatio  in- 
dicatur. Normalis  humani  corporis  temperatura  (in  axilla 
mensurata)  fere  aequat  37°  C.  Calor  si  ultra  39,5°  C. 
augetur,  gravem  indicat  perturbationem,  quum  eodem  gradu 
per  longius  tempus  persistit,  ac  praesertim  quum  mane  nihil 
vel  parum  minuitur.  Gradus  caloris  a 40,5°  C.  ad  41,5°  C. 
indicant  vitam  in  magno  discrimine  versari.  In  morbis 
chronicis  quaelibet  caloris  incrementa  etiam  minora  periculum 
significant.  Quae  si  continua  sunt,  crescentem  consumptionem 
-annuntiant. 

Quum  thermometrum  non  semper  ad  manus  habetur, 
saepe  calor  solo  tactu  sensuque  commensurandus  erit.  Altiores 
temperaturae  gradus  in  manu  imposita  quasi  ardentis  et 
plerumque  sicci  caloris  sensum  excitant.  Atque  in  summis 
temperaturae  gradibus  sensus  ille  adeo  augeri  poterit , ut 
molestus  sit  atque  manus  quasi  calore  morderi  videatur ; 
quare  hic  calor  mordax  dicitur,  qui  in  gravissimis  morbis 
percipitur  et  pessimi  ominis  est. 

Iisdem  fere  gradibus,  quibus  elevatur  temperatura,  etiam 
in  ipso  aegroto  augetur  caloris  sensus.  Quodsi  maiores  calores 
suo  sensu  iam  non  distinguit  aegrotus,  sensorium  perturbatum 
et  cerebri  functio  impedita  est,  ideoque  res  malae  notae.  De 
sensu  frigoris,  de  frigoribus  inter  ipsos  calores  vide  infra. 

Si  quis  aestuat,  et  tamen  probari  non  potest,  calorem 
corporis  externum  increvisse,  illud  communiter  mali  futuri 
indicium  non  est.  At  vero  haec  res  in  cholera  asiatica 
significat  transitionem  ad  typhoidem  cholerae  quod  dicitur, 
adeoque  novum  ac  periculosum  statum  praenuntiat.  Porro 
quoties  cum  internis  dilacerationibus  vehementia  quoque  et 
interna  sanguinis  profluvia  coniunguntur,  in  illo  loco,  quo 
sanguis  emittitur,  maioris  caloris  sensus  excitatur,  quamquam 
temperaturae  elevatio  demonstrari  non  potest , imo  potius 
per  sanguinis  iacturam  calor  in  cute  apparet  deminutus. 

Temperaturae  deminutio  in  solis  fere  gravioribus  pertur- 
bationibus observatur.  Maxime  quidem  minuitur  in  cholera, 
sed  etiam  in  anaemia  post  copiosam  sanguinis  profusionem, 
in  morbis  hydropicis,  in  paralysi  etc.  idem  accidit.  Quae 
deminutio , quum  inter  morbos  acutos  subito  observatur, 
mortem  appropinquare  designat.  Sed  etiam  tempore  con- 
sumptionis in  morbo  chronico  descensus  temperaturae  infra 
normalem  mensuram  signum  est  mortis  iamiam  imminentis. 

Plerumque  fit,  ut  quum  corporis  calor  deminutus  appareat, 
etiam  aegrotus  se  frigescere  sentiat.  Hoc  etiam  tum  sae- 
pissime accidit,  quum  vera  corporis  temperatura  aliquod  in- 
crementum ceperit  vel  saltem  eius  decrementum  demonstrari 
non  possit:  rigores  ac  frigora  dicuntur.  Omnis  fere  febris 
etiam  levior  a frigore  vel  rigore  initium  ducit,  neque  hoc 
frigus  quodpiam  singulare  malum  praenuntiat.  Quodsi  haec 
frigora  saepius  recurrunt  vel  inter  morbum  ipsum  observan- 
tur , peioris  conditionis  statum , novam  complicationem  etc. 
indicant  ac  proinde  mab,  saepe  pessimi  ominis  sunt  (v.  g.  ia 
pyaemia,  in  uraemia). 

2.  Magnae  mutationes  sensus  communis , quae  causis 
psychicis  tribui  non  possint , hebetudo , indifferentia  vel 
magna  molestia,  quam  angor,  turbulentia  et  affectio  quaedam 
flebilis  comitantur,  plerumque  indicant,  organismum  plane 
perturbari. 

3.  Si  aeger  inhabilis  est  ad  se  movendum,  si  fere  immo- 
bilis iacet,  si  corpus  in  lecto  collabi  tur  et  semper  descendit, 
ex  hisce  signis  cognoscitur,  febrem  esse  gravissimam  simulque 
systema  nervorum  centralium  vehementissime  affligi. 

4.  Doloris  sensus,  quum  maxime  varii  sint  in  variis  ho- 
minibus , per  se  parum  apta  sunt  signa  ad  vitae  periculum 
indicandum  iis,  qui  artis  medicae  expertes  non  fuerint.  Id 
solum  scire  oportet,  quum  in  ipso  morbo  subito  vel  citissime 
remittantur  dolores,  id  tum  malum  omen  esse  posse,  si  eodem 
tempore  febris  non  remitti  videatur  et  si  increscens  exinanitio 
totius  corporis  declaret , aegrotum  non  ideo  dolore  carere,, 
quod  causa  doloris  evanuerit,  sed  quod  sensu  nimium  debili- 
tato eum  non  iam  percipere  possit. 

5.  Habitus  cutis.  Color  cutis  pallidus,  luridus,  cineraceus 
vel  subflavus  indicat,  nutritionem  corporis  perturbatam  esse. 
In  cholera  et  in  summis  frigoribus  febris  intermittentis  cutis 
subcaeruleo  vel  caeruleo  colore  tingitur.  Idem  color  quum 
in  vultu,  praesertim  in  genis  et  labiis,  atque  in  digitis  appa- 
ruerit, circulationem  prorsus  perturbatam  esse  indicat. 

Siccitas  cutis  signum  est  semper  ingratum ; si  magna  sit 
ac  diu  persistat,  indicat  gravem  aegrotationem  timendam  esse, 
quae  malum  exitum  habitura  sit. 

Sudores  si  augentur,  praesertim  si  per  noctem  multi  at- 
que continui  sunt,  in  morbis  chronicis  designant  consumptionem 
augeri,  Sudor  frigidus  semper  malae  notae  est,  praecipue 
in  acutis , febriculosis  morbis ; in  morbis  chronicis , quum 
maxima  adest  infirmitas,  saepe  declarat  aegrotum  iam  morientem 
esse. 

6.  Hydrops  tum  universalis  tum  localis  semper  magnarum 
perturbationum  signum  est;  quodsi  in  acutis  morbis  celeriter 
apparet,  plerumque  timendum  est,  ne  citius  mors  appropin- 
quet. Si  tumores  hydropici,  qui  diutius  exstabant,  subito 
dispareant,  saepe  annuntiant,  mortem  iam  non  procul  abesse. 

7.  Universalis  et  summa  macies  sequitur  ex  nutritione 
plane  perturbata,  et  in  morbis  chronicis  mortem  non  longin- 
quam designat. 

8.  Spasmi  communes  vel  etiam  singulorum  membrorum 
convulsiones  indicant , nervos  centrales  obturbatos  esse ; sin 
per  longius  tempus  continuantur,  vel  saepius  recurrunt,  maxi- 
mas esse  scias  perturbationes,  quae  saepe  celeriter  vel  etiam 
subito  vitae  finem  faciant.  Etiam  epilepsia  proprie  sic  dicta 
ipsu  impetu  suo  saepe  mortem  infert.  Excipiuntur  hysteri- 
corum spasmi  locales  et  communes,  quorum  ipsi  impetus 
rarissime  mortiferi  sunt. 

9.  Alia  indicia  sunt:  si  tendines  subsultant,  si  aegroti 
floccos  vel  fila  colligfere  videntur,  si  manus  super  lectum 
temere  circumferunt  quasi  quidpiam  quaesituri  vel  apprehen- 
suri, saepe  clausis  interea  oculis  aut  obtutu  incerto  inanive 
oculorum  aspectu. 

Capellmann,  Medicina  pastoralis.  Ed.  XI. 

10.  Paralysis  singularum  partium  extremarum,  alterius 
partis  faciei,  unius  lateris  (hemiplegia)  vel  inferiarum  partium 
(paraplegia)  corporis.  Item  paralysis  quorundam  musculorum 
praesertim  eorum , qui  corporis  ostia  constringunt , pessima 
sunt  omina.  Si  praeter  voluntatem  stercus  et  urina  emittun- 
tur, musculos  constrictores  huc  pertinentes  debilitatos  vel 
paralyticos  esse  patet. 

11.  Loca  gangraenosa  in  variis  corporis  partibus,  gan- 
graena a decubitu  producta  in  osse  sacro,  in  natibus,  coxis, 
calcibus  etc.  magnam  virium  defectionem  denotant  omenque 
pessimum  habent. 

12.  Pulsus  frequentissimus,  qui  IBO  ictus  per  minutum 
superat  (in  adultis),  vel  dicrotus,  intermittens,  irregularis,  inae- 
qualis, parvus,  filiformis,  vacuus,  debilis  et  suppressu  facilis. 

13.  Si  os  apertum  est,  si  interdum  etiam  praeter  volun- 
tatem saliva  defluit  (in  apoplexia),  si  os  distortum  apparet; 
si  grandi  macie  extabescunt , concidunt , extenuantur  labia 
summo  pallore  vel  subcaeruleo  colore  suffusa;  si  labia,  gin- 
giva, dentes,  lingua,  nares  quodam  fusco,  sordido,  fuliginoso, 
sicco  mucore  obteguntur,  tum  omnia  collabi  scias  et  proximum 
minari  interitum.  Item  tempora  labentia,  aures  extenuatae 
et  languescentes,  nasus  acutus  et  collapsus  vel  in  alteru- 
tram partem  distractus , oculi  concavi , rigentes ; rotatio  et 
distorsio  oculorum,  multa  lacrimatio,  strabismus  antea  non 
observatus  et  visus  duplicatus , pupillae  omni  lucis  sensu 
carentes,  disparitas  pupillarum,  caligo  tenebricosa  coram 
oculis,  deminutio  visus,  auditus,  omnium  denique  sensuum 
pessima  praenuntiant. 

14.  Huc  etiam  pertinet,  id  quod  cerebrum  debilitatum 
esse  declarat,  deminuta  vis  percipiendi  res  externas  atque  im- 
pressiones, defectio  memoriae,  somnolentia,  sopor,  ex  quo 
excitari  quidem  aegrotus  possit , ita  tamen , ut  statim  in 
eundem  recidat;  coma  et  lethargia,  ex  quibus  aegroti  aut 
difficillime  aut  nullo  modo  excitari  possint.  Insomnia  per- 
petua et  clilirium  maiorem  irritabilitatem  vel  vehementem 
irritationem  cerebri  indicant  et  mala  futura  ut  plurimum 
praenuntiant. 

15.  Respiratio  frequentissima  est  in  gravioribus  pulmonum 
morbis  et  cordis  vitiis,  quae  iam  ad  altiorem  gradum  per- 
venerunt. Normalis  adultorum  conditio  est , ut  20ies — 25ie3 
per  minutum  respirent.  Qui  35ies  et  amplius  (ad  60ies  usque) 
per  minutum  spiritum  ducit,  graviter  aegrotare  cognoscitur. 
Etiam  in  gravi  morbo  organorum  pectoris  respiratio  apparet 
aut  difficillima , quum  alae  narium  multum  dilatantur  et 
musculi  colli  vehementer  contenduntur , aut  parva , parum 
copiosa,  ita  ut  inspiratio  brevis,  abrupta  esse,  atque  exspiratio 
quasi  cum  damno  inspirationis  prolongari  videatur.  Summa 
respirandi  difficultas  dicitur  orthopnoea,  quo  in  statu  summa 
cum  contentione  totius  fere  corporis  aegrotus  respirare  non 
potest,  nisi  erectus  sit  vel  sedeat. 

Hoc  loco  genus  quoddam  respirationis  facile  cognitu 
commemorare  oportet,  quod  licet  non  saepe  observetur,  tamen 
si  observatur,  magnam  indicat  perturbationem : quae  respiratio 
nomen  duxit  a Cheyne-Stockes.  Haec  respiratio  moras  habet 
vel  breviores  vel  longiores  atque  omnino  haeret;  tumi  sensim 
skie  sensu  rursus  denuo  incipit  et  augetur  adeo,  ut  interdum 
impetuosa  et  difficilis  evadat;  denique  paulatim  iterum  de- 
bilitatur novasque  moras  trahit.  Quamvis  recentiores  obser- 
vationes demonstraverint,  hunc  respirandi  modum  non  semper, 
ut  aliquamdiu  creditum  est,  certae  mortis  signum  esse,  illud 
tamen  certo  constat,  saltem  in  adultis  hanc  esse  rem  summi 
discriminis  plenam. 

16.  Sputa  sanguinea  semper  suspicionem  movent ; quae 
si  per  longius  tempus  continuantur  vel  saepius  repetuntur, 
gravium  perturbationum  sunt  indicium.  Sanguinis  autem 
eruptio  (haemorrhagia)  e pulmonibus  semper  indicat  laesionem, 
quae  vitae  aliquando  periculosa  fiet,  sed  etiam  per  se  celerem 
mortem  adducere  potest. 

Sputa  copiosa,  fere  liquida,  purulenta,  quum  assidua  sunt, 
declarant  aegrotationem  chronicam  pulmonum  satis  diffusam 
atque  ad  exinanitionem  adducunt. 

17.  Frequentes  singultus,  gemitus,  oscitationes  in  mor- 
borum acutorum  decursu  malum  omen  secum  ferunt. 

18.  Magnus  alvi  turgor,  tympanitis,  meteorismus  (inflatio- 
per  aera  in  peritonaeo  vel  in  intestinis  inclusa)  in  progressu 
alicuius  morbi  pessima  res  est.  Si  plurimum  augescit,  vitae 
exitium  praenuntiat  haud  procul  abesse. 

19.  Vomitus  frequentissimus  et  assiduus  senrper  indicat 
graves  perturbationes  (choleram , carcinoma  stomachi).  In 
morbis  cerebri,  peritonaei  etiam  rarior  et  vel  unicus  vomitus 
indicat,  haec  organa  notabiliter  aegrotare.  — Vomitus  ster- 
corum demonstrat  adesse  periculosum  illum  statum,  in  quo 
intestinum  non  iam  transitum  permittit  (miserere).  — Vomitus 
sanguinis  non  invenitur  , nisi  in  gravioribus  stomachi 
laesionibus  (ulcus  ventriculi , carcinoma  ventriculi).  — 
Vomitus  purulentus  indicat  ruptum  esse  abscessum  stomacho 
vel  oesophago  propinquum  et  nunquam  non  periculosissimus  est. 

20.  Deiectiones  alvi  liquidae  et  supra  modum  frequentes 
in  morbis  chronicis,  praesertim  in  phthisi  pessimae  notae  sunt 
et  mox  consumptionem  mortemque  adducunt.  Inter  affectiones 
acutas  commemoranda  est  cholera  et  dysenteria.  In  quibus 
quum  deiectiones  fuerint  frequentissimae,  in  dysenteria  etiam 
diu  cruentae,  morbi  impetus  semper  vehemens  est  vitaeque 
periculosus,  praesertim  si  eodem  tempore  eiusmodi  epidemiae 
grassantur. 

21.  Ischuria,  retentio  urinae,  quoties  assidua,  toties  su- 
specta et  periculosa  est ; praecipue  vero  senioribus  exitium  parat. 

22.  Copiosissima  sanguinis  profluvia  cuiuslibet  generis 
semper  periculosa  sunt;  atque  ne  anima  cum  sanguine  mitta- 
tur periculum  adest,  si  facies  pallescit  ac  sudore  frigido  ob- 
tegitur, si  nausea,  caligo  tenebricosa  ante  oculos,  in  auribus 
sonatio  observatur,  pulsus  minuitur  vel  evanescit,  si  quae 
membra  spasmis  agitantur,  oculi  sursum  contorquentur. 

Atque  res  quidem  omnes,  quas  commemoravimus,  eius- 
modi perturbationum  signa  sunt,  quae  mortem  afferant  corpori 
vel  afferre  possint.  Illud  autem  manifestum  est,  alia  aliis 
graviora  esse  signa  atque  quo  plura  eorum  simul  observentur, 
eo  verisimiliorem  fore  malum  exitum.  Denique  idem  signum 
in  uno  morbo  magis  suspectum  erit  quam  in  altero.  Sed 
haec  singula  pertractare  hoc  loco  neque  possum  neque  necesse 

‘est.  Spero  fore  ut , quae  hic  enumeravi , fructo  suo  non 
careant : iuvent  clericum  velim , ut  communiter  graves  ac 
mortiferas  aegrotationes  sua  ipse  observatione  cognoscere  possit. 

Sunt  utique  certae  quaedam  periculosae  affectiones,  quas 
medicae  artis  imperitus  cognoscere  nequit,  quasque  ut  cognos- 
cat effici  non  potest.  Tum  in  his  tum  in  aliis  casibus, 
quando  aut  vita  subito  in  discrimen  vocatur  aut  nuntius 
morbi  tardius  affertur,  necessarium  est,  ut  sacerdos  signa 
appropinquantis  sive  proxime  instantis  mortis  cognita  habeat. 
Inter  ea  signa,  quae  supra  enumeravimus,  complura  iam 
reperiuntur,  quae  quum  ad  altiorem  gradum  ascendant,  mortem 
proxime  imminere  declarant.  Certus  quidam  eorum  numerus, 
•diversus  tamen  pro  diversis  morborum  generibus,  imaginem 
nobis  exhibet  agoniae  proprie  dictae. 

Iamvero  gradatim  omnes  organismi  partes  collabuntur.. 
Musculis  debilitatis  lineamenta  oris  exaequantur  et  omnes 
faciei  partes  quasi  pendulae  apparent;  delapsa  maxilla  in- 
feriore facies  oblongior  redditur,  palpebrae  demittuntur,  non 
tamen  clauduntur ; nares , tempora  collabuntur , omnia  exa- 
cuuntur et  quasi  cacuminata  apparent  eo  quod  ossa  ex  lan- 
guentibus partibus  mollioribus  magis  eminent;  oculi  immoti 
iam  nulla  in  re  obtutum  figere  possunt,  cornea  marcescit, 
vitreo  similis  efficitur,  splendorem  amittit  vel  recidit ; os  semia- 
pertum, labia  siccata  et  tenuia  sunt  neque  iam  dentes  conte- 
gere solent ; tota  facies  subravo , saepe  etiam  subcaeruleo 
colore  tingitur ; aures  et  nares  primum , deinde  tota  facies 
frigescit  ac  frigido  et  tenaci  sudore  obtegitur.  Omnis  extre- 
mitatum metus  conquiescere  videtur  vel  in  trepido  quodam 
ad  movendum  impulsu  apparet;  corpus  totum  gravitatis  leges 
sequitur,  in  lecto  labitur,  caput  retrorsum  vel  in  alterutram 
partem  recidit,  membra,  si  elevas,  sine  vi  sua  sponte  relabun- 
tur.  Respiratio  difficilis  evadit  ac  lenta,  deinde  etiam  irre- 
gularis et  inaequalis,  denique  cum  gemitu  ac  strepitu  illiditur 
faucibus.  Musculi  constrictores  debilitati  involuntarias  deiec- 
tiones  impedire  iam  non  valent.  Saepe  oesophagus  para- 
lyticus est  adeo , ut  potiones  per  eum  quasi  procidant  et 
cum  strepitu  quodam  cucuriente  in  ventriculum  perveniant. 
Pulsus  apparet  minimus,  nequit  numerari,  intermittitur,  plane 
evanescit. 

Membra  ab  imo  ad  summum  gradatim  refrigescunt;  con- 
scientia aut  cito  amittitur  aut  demum,  postquam  sensus  iam 
exstincti  sunt.  Sensus  odoris,  gustus  et  tactus  primi  evanescunt. 
Tum  visus  exstinguitur.  Auditus  plerumque  usque  ad  extremum 
tempus  persistit  atque  saepe  reliquis  sensibus  iam  plane  de- 
letis remanet.  Etiam  in  ipso  statu  asphyxiae  interdum  audi- 
tus non  amittitur. 

Tota  cutis  pallesit  et  flaccescit ; in  morbis  chronicis  antea 
saepe  fit,  ut  tumores  hydropici  cito  evanescant  et  ulcera  siccentur. 

Postquam  omnia  plus  minus  paralytica  sunt,  res  plerum- 
que conficitur  una  vel  pluribus  profundis  inspirationibus, 
interiectis  tamen  longioribus  intervallis,  quas  tandem  lenta 
et  prolongata  expiratio  sequitur. 

Agonia  etiam  mortis  colluctatio  appellatur.  Atque  im- 
peritis hominibus  forte  ita  videbitur  appellanda.  Plerumque 
tamen  ipsa  mors  non  adeo  impetuosa  est,  ne  dicam  de  illis 
quidem  hominibus  senio  confectis,  qui  in  morte  quasi  obdor- 
miscere videntur.  Non  raro  fieri  videmus,  ut  post  dolorosum 
morbum  aegrotus  paulo  ante  mortem  bene  se  habeat,  paene 
dixerim,  voluptate  quadam  afficiatur.  Atqui  hic  status  nihil 
aliud  est,  nisi  effectus  debilitationis  progredientis,  quae  sensus 
vi  sua  opprimat  et  organismum  graviter  afflictum  ad  tran- 
quillam extinctionem  perducit.  Sed  neque  ex  genere  morbi 
neque  in  morbis  acutis  ex  conditione  virium  corporis  certo 
concludi  atque  praenuntiari  potest,  qualis  futura  sit  species 
mortis  vel  agonia  quamdiu  duratura  sit.  Forsitan  homo  ro- 
bustus morbo  acuto  laborans  facili  negotio  et  post  brevem 
agoniam  morietur,  contra  homo  tuberculosus  debilitatus  et  ener- 
vatus quandoque  per  multos  dies  cum  suo  suorumque  tormento 
perfectam  agoniae  speciem  praebebit  et  magno  cum  strepitu 
respirans  lente  tantum  ad  difficulter  animam  efflabit. 

Facta  ultima  expiratione  homo  mortuus  esse  censetur,  quam- 
vis interdum  forte  plura  minuta  transeant,  priusquam  ultimum 
vitae  vestigium  disparuerit.  Cordis  musculi  saepe  etiam  post 
ultimum  spiritum  aliquot  licet  levissimos  motus  faciunt.  Quodsi 
agoniam  et  exstinctionem  gradatim  procedentem  observaveris, 
paucis  minutis  post  ultimam  expirationem  de  certa  morte  tibi  per- 
suasum erit.  Sed  tamen  alia  sunt  exstinctionis  genera,  quae 
dubium  relinquant,  utrum  mors  certo  evenerit  nec  ne.  Quare 
non  supervacaneum  videtur,  hoc  loco  de  asphyxia  (sive  de 
statu  mortis  simili)  et  de  mortis  quoque  signis,  quae  sint 
quidve  valeant,  pauca  disserere. 

Asphyxia  dicitur  ille  corporis  status,  m quo  nullum  vitae 
indicium  observatur,  mortis  tamen  signa  verisimilia  aut  certa 
non  apparent.  Respiratio  et  sanguinis  circulatio  omnino  con- 
quiescesere  videntur.  Nulla  pectoris  aut  alarum  narium  elevatio 
motum  respirationis  significat,  neque  speculum  obversum  ullo 
afflatu  mucescit,  interdum  ne  pluma  quidem  naribus  et  ori 
obversa  movetur.  Pulsus  et  cordis  ictus  aut  fere  aut  prorsus 
nullus  est , facies  et  membranae  pituitariae  sicut  tota  cutis 
albae  et  exsangues  apparent. 

Si  impositis  linteolis  ferventi  aqua  vel  aceto  imbutis,  si 
adhibitis  sinapismis  vel  frictionibus  cutis  rubescit  vel  pustulas 
emittit,  hoc  utique  argumentum  est,  corpus  non  vere  mortuum 
sed  mortuo  simile  esse.  Quodsi  res  praedictae  non  apparent, 
earum  absentia  certum  mortis  documentum  minime  praebet, 
quum  quaedam  asphyxiae  genera  observata  sint,  in  quibus 
illa  rutilatio  et  pustulatio  deerat,  et  nihilominus  postea  vita 
restituta  est.  Idem  dicendum,  quum  punctionibus  acu  factis 
v.  gr.  in  labiis  et  lingua  guttulae  sanguinis  pullulant.  Quae 
guttulae  si  apparent,  asphyxiam  esse  certo  probant;  sin  autem 
non  apparent,  hic  defectus  certum  mortis  signum  non  est. 

Omnis  motus  sistitur , membra  aut  in  terram  decidunt, 
aut  rigent  et  habitum  quemcunque  eis  dedisti  retinent.  Pal- 
pebrae non  clauduntur,  si  eas  aperias  et  bulbum  tetigeris. 
Idque  iam  ideo  accidit,  quia  omnis  sensus  desiit , nulla  saltem 
sensus  significatio  observatur.  Omnes  sensus,  visus,  odoratus, 
gustus  atque  etiam  auditus  videntur  esse  mortui.  Qua  in  re 
illud  minime  oblivioni  dandum  est , quod  deficientibus  vel 

omnibus  vitae  signis,  auditus  saepe  normalem  suam  conditionem 
retinet,  unde  omnes  admonemur,  ut  coram  homine  in  statu 
asphyxiae  posito  in  verbis  et  sermonibus  cautissimi  simus. 
Conscientia  cleest  vel,  si  adest,  id  quod  aliquoties  fieri  ab 
idoneis  testibus  affirmatum  est,  manifestari  tamen  non  potest. 

Quum  subito  asphyxia  irrumpit,  corporis  calor  persistere 
vel  etiam  magnopere  remitti  potest,  ita  ut  frigus  mortis  esse 
videatur  v.  gr.  in  iis,  qui  cholera,  frigore,  aquis  perierunt. 

Asphyxia  evenire  potest:  post  omnes  morbos  spasmaticos 
ut  sunt  tetanus,  epilepsia,  eclampsia,  catalepsia,  eclampsia 
infantium,  asthma  etc.;  — post  multi  sanguinis  iacturas,  diu- 
turnam famem,  summam  defatigationem  v.  gr.  per  longa  et 
molestissima  itinera;  apud  puerperas  post  partus  difficillimos; 
— in  congelatione.  Porro  adduci  potest  asphyxia  laesioni- 
bus omnis  generis,  commotionibus  cerebri,  ictu,  casu,  aeris 
pressione  v.  gr.  in  explosionibus ; fulminis  ictu,  sideratione, 
appoplexiae  impetu.  Adde , si  quis  suffocatus  fuerit  aut 
respirando  aera,  irrespirabilia  (acidum  carbonicum,  hydrogenium, 
vapor  carbonarius)  aut  strangulatione,  suspendio,  submersione 
in  aquis,  aut  etiam  alienis  rebus,  quae  in  faucibus  vel  cavo 
oris  haerent.  — Nec  raro  infantes  recens  nati  asphyctici  sunt. 

Denique  aliquoties  asphyxia  locum  habet,  quum  veneno 
quis  interemtus  sit,  praesertim  si  venenum  narcoticum  fuerit, 
chloroformium,  opium,  morphium,  acidum  hydroßy anatum  vel 
aliae  eiusdem  fere  valoris  substantiae. 

Ex  his  vulgaribus  asphyxiae  causis  in  unum  locum  col- 
lectis manifestum  est , periculum  ne  quis  vivus  sepeliatur, 
non  esse  tantum,  quantum  saepe  vel  a pluribus  medicinae 
pastoralis  auctoribus  describitur.  Ac  primum  quidem  omnes 
illi  status  et  casus,  quos  dixi,  'rari  sunt.  Deinde  eiusmodi 
sunt,  ut  eo  ipso,  quod  rari  sint  ac  propriam  speciem  habeant, 
.attentionem  quum  imperitorum  tum  medicorum  magis  exci- 
tent, quam  vulgares  morbi  et  mortis  species.  Ut  horrenda 
certe  cogitatio  est,  aliquem  vivum  sepultum  forte  reviviscere, 
ita  non  minus  certum  est,  numerum  eiusmodi  eventuum  anti- 
quitus multo  nimium  elatum  fuisse.  Ephemerides  publicae 
et  libri  delectationis  gratia  conscripti,  quum  eiusmodi  inter- 

dum  res  inveniant,  quae  partim  verae  partim  falsae  postea, 
demonstrantur,  ex  his  horribiles  historias  primi  ordinis  con- 
flant. Hinc  orta  est  ista,  quae  passim  in  quibusdam  locis  et 
regionibus  invenitur  hominum  ingens  sollicitudo  ac  saepe 
amentia,  qua  timent,  ne  vivi  sepeliantur.  Quodsi  ordinationes 
de  modo  ac  ratione  sepeliendi , quae  nunc  in  omnibus  terris 
cultioribus  vigent,  religiose  observantur,  res  haec  horribilis 
iam  accidere  non  potest.  In  casibus  dubiis , quum  omnia 
certa  mortis  indicia  abesse  constiterit , necessaria  media  ad 
vitam  revocandam  adhibenda  sunt.  (Vide  infra.) 

Decisio  quaestionis,  utrum  vera  sit  mors,  an  asphyxia, 
aliquoties  eo  difficilior  erit,  quod  certa  mortis  signa  pluribus- 
demum  horis  post  mortem  plerumque  apparere  solent. 

Mortis  signa  prorsus  certa  sunt:  rigor  mortis  et  putredo . 

In  rigore  mortis  sive  cadaveris  musculi  arcte  contrahuntur. 
Tactu  duri  sunt,  crassi,  correpti,  musculi  flexores  superant 
musculos  extensores , ita  ut  membra  sint  inflexa , pollex 
paullulum  in  manum  contractus  appareat.  Maxilla  inferior 
denuo  sublevata,  os  firmiter  clausum  est.  Quodsi  aliquod 
membrum  rigidum  et  inflexum  vi  extenderis,  musculi  iterum 
non  contrahuntur  sed  deinceps  molles  permanent.  Atque  in 
hoc  positum  est  discrimen  inter  contractionem,  quae  rigore 
mortis  efficitur  et  inter  illam,  qua  vivi  musculi  per  spasmos 
contrahuntur.  Rigor  mortis  fere  in  omnibus  cadaveribus  ob- 
servatur (forsan  excipiuntur  foetus  immaturi  et  cadavera 
congelata  ac  deinde  resoluta).  Rigor  mortis  observatur 
1 — 24  horis  post  mortem  et  tenet  per  6 — 48  horas.  Qui  si 
interdum  non  observetur,  plerumque  alia  non  est  causa,  nisi 
quod  propter  brevitatem  temporis  observationem  nostram 
effugerit.  Quare  eius  defectus  documentum  asphyxiae  esse 
nequit,  quia  fieri  potest,  ut  in  casu  de  quo  agitur,  aut  iam 
praeterierit  aut  nondum  apparuerit.  Sed  si  observatus  fuerit, 
certum  mortis  argumentum  est. 

Putredo  incipit,  postquam  mortis  rigor  desiit.  Quae  mani- 
festatur singulari  isto  ac  proprio  odore  cadaverino,  subviridi 
colore  cutis  praecipue  in  integumentis  ventris  et  locis  inter- 
costalibus, gasorum  collectione  in  intestino  cum  inflatione  alvi 
ac  deinde  totius  cadaveris,  pustulosis  epidermis  tumoribus, 
qui  humore  viridi  et  nigricante  vel  aere  impleti  sunt,  putido 
liquore  ex  ore  emanante.  Anus  interea  patet. 

Putredo  acceleratur,  si  aer  calidior  et  humidior  est. 
Atque  haec  res  interdum  efficere  potest,  ut  de  morte  cer- 
tiores reddamur.  Quodsi  v.  gr.  asphyxiam  adesse  suspicabi- 
mur, quum  omnia  ad  vitam  restituendam  media  frustra  sint 
adhibita,  nulla  tamen  mortis  signa  certa  appareant,  cadaver 
transferendum  erit  in  cubiculum  calefactum  ad  18 — 20°  R., 
in  quo  quum  suspendantur  panni  madefacti  vel  magna  et 
plana  vasa  aquis  impleantur,  signa  putredinis  non  diu  ex- 
spectanda erunt.  Quodsi  corpus  in  asphyxiae  statu  versetur, 
haec  tractatio  ei  minime  nociva  erit. 

Signa  mortis  satis  certa  sunt : maculae  cadaverinae  et 
oculus  fractus  sive  oculus  cadaverinus. 

Maculae  cadaverinae  e caeruleo  rubentes  sunt,  quae 
8 — 15  post  mortem  horis,  modo  citus  modo  tardius  in  decli- 
vibus partibus  corporis,  in  illa  igitur  parte,  cui  corpus  incu- 
bat, observantur.  Plerumque  quidem  in  tergo  et  natibus 
inveniuntur,  quum  supina  i acere  cadavera  soleant,  sed  etiam 
in  facie,  in  pectore  et  ventre  reperiri  possunt,  si  quidem 
pronum  iacuerit  corpus  et  in  faciem  prostratum.  Non  tamen 
sunt  signa  mortis  absolute  certa,  quum  vel  in  vivis  homini- 
bus atque  etiam  in  illis  observatae  sint,  qui  e statu  asphyxiae 
ad  vitam  revocabantur.  In  iis  praesertim,  qui  vapore  carbo- 
nario suffocantur,  etiam  dum  vivunt,  eiusmodi  maculae 
apparere  possunt.  Sed  tum  non  solum  in  declivibus  corporis 
partibus  inveniuntur,  sed  nulla  positionis  ratione  habita  per 
totum  corpus  disperguntur.  Neque  vero  earundem  absentia 
certum  vitae  signum  est,  quum  aut  nondum  apparuerint  aut 
in  quibusdam  cadaveribus  (sanguine  carentibus  vel  magnopere 
hydropicis)  omnino  abesse  possint.  Quum  tamen  observatae 
fuerint,  satis  certo  mortem  evenisse  arguunt. 

Oculus  cadaverinus  sive  fractus.  Intra  paucissimas  post 
mortem  horas  in  oculo  effectus  exhalationis  apparent.  Bulbi 
intensio  remittitur;  sclerotica  (album  oculi)  flavescit  et  paulo 
post  exsiccata  et  extenuata  membranam  arachnoideam  caeru- 
leam pellucere  sinit,  ita  ut  maculae  caeruleae  varie  formatae 
in  ea  appareant.  Cornea  partim  exhalatione,  partim  epitelii 
cleiectione  splendorem  suum  amittit , caliginosa , granulosa, 

quasi  pulvere  conspersa  videtur.  Haec  corneae  caligatio  haud 
raro  iam  in  agonia,  imo  etiam  ante  ipsam  observatur.  Atque 
etiam  sclerotica  vel  in  vivis  extenuari  potest.  Contra  vero 
quaedam  sunt  genera  mortis,  in  quibus  etiam  cadaver  ali- 
quamdiu oculum  intensum  ac  splendidum  conservat  v.  gr.  si 
quis  subito  appolexia  extinguitur,  si  suffocatione,  si  chloro- 
formio,  acido  hydrocyanato  et  alcoholio  mors  illata  est. 

Praeterea  aliquod  mortis  signum,  quod  nonnulli  quidem 
certissimum  esse  iudicant,  hoc  loco  commemorare  iuvat,  quam- 
quam raro  usu  veniet,  ut  clericus  illud  observare  possit. 
Paulo  post  ipsam  mortem  pupilla  suam  amittit  irritabilitatem 
neque  iam  coarctatur  neque  dilatatur.  Pupilla,  quae  viva 
est  neque  debilitata,  maiori  radiorum  lucis  vi  illico  coarcta- 
tur. In  cadavere  autem  ne  ii  quidem  radii,  qui  per  vitrum 
convexum  collecti  sunt,  pupillae  coarctationem  efficere  valent. 
Praeterea  solutione  atropini  in  oculum  instillata,  brevi  tem- 
pore, fere  intra  10 — 15  minuta,  manifestam  in  pupilla  viva 
dilatationem  producere  possumus.  In  cadavere  1 — 2 horis 
post  mortem  elapsis  atropinum  plane  nihil  efficit.  Bouchut1) 
atropinum  appellat  „reactif  de  la  mort“  et  narrat,  se  apud 
aegrotos  in  gravissimo  comate  positos,  „dont  le  coma  simu- 
lait  la  mort“,  solutione  ex  0,1  gramm.  atropini  et  30,0  gramm. 
aquae  facta  manifestam  semper  in  pupilla  dilatationem  pro- 
vocasse. Quodsi  solutio  atropini  prae  manibus,  aut  (absente 
medico)  pharmacopola2)  prope  est,  qui  hoc  medium  adhibere 
possit,  primum  utramque  pupillam,  utrum  eiusdem  sint 
magnitudinis,  accurate  inspicias  oportet.  Quum  aequales 
magnitudine  fuerint,  solutione  atropini  in  alterutrum  oculum 
instillata  et  brevi  post  comparatione  facta  cum  altero  oculo, 
cui  atropinum  adhibitum  non  erat,  facile  constabit,  utrum 
dilatatio  locum  habuerit.  Equidem  donec  plura  tentamina 


Ita  refert  Dr.  J.  Gayat  in  tractatu  suo:  „Sur  les  signes 

oculaires  de  la  mort.“  Arcliives  generales  de  medecine.  Mai  187G. 
pag.  531  sqq. 

2)  Atropinum  est  venenum  perniciosissimum,  quare  homo  rerum 
medicarum  inscius  istud  aut  in  manum  nolit  accipere  aut  ne  adhibeat, 
nisi  ex  accuratissima  praescriptione. 

fiant,  hoc  „reactif  de  la  mort“  existimo  mortis  manifestandae 
medium  non  esse  nisi  mediocriter  certum. 

Similiter  iudicandum  est  de  musculorum  irritabilitate  per 
vim  electricam  exploranda , quamvis  hanc  rationem  experi- 
mento atropini  praeferre  velim.  Sed  etiam  haec  explorandi 
ratio  admodum  raro  adhiberi  poterit,  quum  machina  electrica 
plerumque  praesto  non  sit;  idque  eo  magis  dolendum,  quod 
electricitas  etiam  ad  vitam  revocandum  optime  inservire 
potest.  Musculorum  irritabilitas  paulo  post  mortem  minuitur 
et  intra  3 circiter  horas  prorsus  exstinguitur.  Reactio  igitur 
musculorum  per  vim  electricam  provocata  probaret,  hominem 
aut  in  asphyxia  versari  aut  non  multum  ante  mortuum  esse. 
Quodsi  maior  etiam  vis  electrica  nullam  prorsus  reactionem 
musculorum  efficere  valeat,  signum  mortis  satis  certum  est. 

Reliqua  denique  quae  afferuntur  mortis  signa  multo  minus 
certa  sunt.  Ipsum  frigus  mortis  etiam  in  asphyxia  obser- 
vari potest,  cuius  rei  exemplo  sunt  cholera  laborantes,  quum 
in  asphyxia  versantur  atque  ii,  qui  submersione  vel  con- 
gelatione in  asphyxiae  statum  adducti  sunt.  — Si  nullo 
modo  vita  manifestatur,  hoc  utique  mortis  signum  est;  sed 
probabiliter  solum  mortem  adesse  iudicari  potest,  si  signa 
adsunt  non  absolute,  sed  probabiliter  tantum  certa;  atque 
tum  solum  absoluta  mortis  certitudo  efficitur,  si  certa  mortis 
signa  apparent.  Incerta  mortis  signa,  quo  plura  simul  ob- 
servantur, eo  mortem  probabiliorem  reddunt. 


K.  DE  PRIMIS  REMEDIIS,  QUAE  IN  SUBITO 
VITAE  DISCRIMINE,  PERICULOSIS  CONDITIO- 
NIBUS VEL  CASIBUS  ADHIBENDA  SUNT. 


Asphyxia,  nonnullae  morborum  incursiones,  vulnerationes 
omnis  generis,  infectiones  venenis  sive  organicis  sive  inor- 
ganicis productae  postulant  remedia  quam  celerrima,  quibus 
non  adhibitis  mox  mortem  inferunt.  Quum  praesertim  ruri 
medicus  statim  adesse  nequeat,  sacerdos  autem  plerumque  e 
vestigio  accersatur , dein  quum  saepissime  inter  adstantes 
unus  et  solus  sit  sacerdos,  qui  doctrina  et  prudentia  in  rebus 
tam  gravibus  auxilia  ferenda  regere  et  indicare  possit,  maxime 
necessarium  id  esse  duxi,  ut  de  primis  remediis,  quae  in  his 
casibus  adhibenda,  hoc  loco,  quantum  res  postulat,  in  uni- 
versum dissererem.  Atque  ab  omnibus  quidem  expositionibus 
physiologicis,  pathologicis  et  therapeuticis  abstinens  ea  solum 
ubique  proponam , quae  homo  vel  rerum  medicarum  im- 
peritus tam  cognoscere  quam  praestare  possit  atque  debeat.1) 

*)  Negari  certe  non  potest,  opportunum  esse,  si  in  omni  loco, 
praesertim  in  iis,  in  quibus  nullus  medicus  commoratur,  copia  instru- 
mentorum, ligaminum,  medicamentorum  haberetur,  quae  usui  essent 
ad  primum  auxilium  ferendum.  Ubicumque  autem  eiusmodi  apparatus 
non  comparatur  et  conservatur  auctoritate  et  cura  publica,  nihil 
efficietur  praeter  pium  desiderium.  Quidquid  a singulorum  hominum 
bona  voluntate  dependet,  nunquam  in  communem  usum  traducetur. 
Quare  illud  in  scribendo  spectabam,  ut  ea  semper  media  proponerem, 
quae  sine  instrumentorum  et  medicamentorum  apparatu  adhiberi 
possunt,  neque  hoc  loco  proposui  de  iis  rebus  dicere,  quae  ad 
opportunum  apparatum  ligaminum  et  medicamentorum  pertinere  vide- 
rentur. 

I.  DE  MEDIIS  IN  ASPHYXIA  ADHIBENDIS  AD  YITAM 

RESTITUENDAM. 

In  tractando  illo,  qui  in  asphyxiae  statu  versatur,  re& 
summa  est,  ut  celeriter  ac  tuto  procedamus,  praepropere  et 
imprudenter  nihil  agamus. 

In  primus  igitur  omnia  removenda  sunt,  quaecunque  corpus 
vel  aliquas  eius  partes  coarctare  et  constringere  videantur: 
focalia  sive  collaria  (funes  circa  collum  positi),  fasciae  braccis 
sustinendis  destinatae,  tunicarum  ligamina,  thoraces  lintei, 
cingula,  arcta  genualia.  Plerumque  opus  non  est,  corpus 
omnibus  vestibus  exuere , nisi  congelatum  aut  aquis  suffoca- 
tum fuerit. 

Deinde  nares,  os,  fauces,  larynx  quantum  fieri  potest  a 
pituita,  arena,  aliis  rebus  alienis  quibuslibet  expurganda  sunt, 
id  quod  fieri  potest  digitis,  spongiis,  pennis,  penicillis,  bacillis 
lino  vestitis.  Aqua  suffocati  ne  in  caput  subvertantur,  hoe 
enim  non  minus  periculose  quam  imprudenter  fieret.  Potest 
quidem , ut  citius  aqua  effiuat , per  aliqua  minima  temporis 
puncta  aegrotus  collocari  in  positione  horizontali,  vel  ita  ut 
superior  pars  corporis  paullulum  inclinetur.  Nam  ea  aqua,, 
quae  iam  devorata  est,  non  magis  hac  in  positione  effluet,, 
quam  per  subversionem  in  caput;  sed  illa  aqua,  quae  solum 
in  pharyngem  et  laryngem  influxit,  facta  illa  parva  inclina- 
tione satis  cito  iam  effluet. 

Transferatur  talis  aegrotus , qui  mortuo  similis  est , in 
locum  opportunum,  ubi  purus  aer  ac  recens;  tempore  igitur 
aestivo  sub  coelo  patente  collocetur,  hiemali  in  cubiculo  mo- 
dice calefacto.  (Excipe  congelatos,  qui  semper  in  loca  frigida 
transportandi  erunt.  Vide  infra.)  Collocabitur  deinde  corpus 
in  lecto,  tomento,  sacco  stramenticio,  stramento  vel  alio 
quolibet  cubili  ita  tamen,  ut  caput  et  pectus  altiorem  locum 
occupent  et  omni  ex  parte  corpus  commode  adiri  possit,  ne 
scilicet  adiuvantes  se  invicem  impediant  sed  undique  locus 
pateat  ad  varia  auxilia  praestanda.  Ad  haec  autem  4 aut 
summum  6 personae  requiruntur  et  plane  sufficiunt,  quare 
reliqui  omnes , quorum  praesentia  opus  non  est , e cubiculo* 
vel  proximo  circuitu  removendi  sunt. 

Media  vitae  restituendae  sunt: 

1.  Remedia  irritantia: 

in  nervos  cutis  applicanda : Pectus,  brachia  et  crura,  pedes  et 
manus  terantur  et  perfricentur  manibus,  pannis  laneis,  pelli- 
bus, lino , stramento , peniculo.  — Tempora , frons , pectus, 
scrobiculus  cordis  vino  calido,  aceto,  vino  adusto  laventur. 
Conspergatur  facies  et  pectus  aqua  glaciali ; radii  tenues 
aquae  frigidae  e loco  4 — 5 pedes  alto  in  caput,  cervicem, 
spinam  demittantur.  — Instilletur  scrobiculo  cordis  aqua 
fervida,  cera  sive  pix  signatoria;  cataplasmus  synapeos,  charta 
bibula  spiritu  synapeos  imbuta  in  quibusdam  locis  ponatur, 
in  epigastrio , in  suris , in  plantis.  — Cucurbitae  siccae  ad- 
moveantur cervici,  femoribus,  tergo. 

Irritamenta  nervorum  narium:  Tabacum  contritum,  pulvis 
sternutatorius , piper,  acetum  naribus  ingeritur  aut  caepa, 
amoracia , adustae  pennae  et  cornu , ammoniacum  causticum 
solutum,  „eau  de  Cologne“  ad  nares  apponitur.  Possunt  etiam 
pennis,  tenuibus  culmulis,  seta  equina  nares  titillari. 

Pharynx  irritatur : si  uvula,  fauces  digito,  penna,  penicillo, 
bacillo  lino  induto  titillantur. 

Etiam  clysteriis  praeparatis  ex  glacie , ex  aqua  sapone 
infecta,  vel  aceto,  vel  ex  meile  cum  aqua,  ex  aqua  salsa,  ex 
decocto  herbae  nicotianae  (15 — 20  grarnm.  cum  500  gramm. 
aquae  decocta),  intestinum  rectum  irritari  potest. 

2.  Remedia  foventia. 

Praeter  attritus  et  frictiones,  de  quibus  supra  dixi,  ad 
fovendum  corpus  valet,  si  lectum  calefacias  urceis  fervida  aqua 
impletis  (non  tamen  omnino  plenis,  ne  obturamenta  resiliant), 
lapidibus  calefactis ; praeterea  fovetur  corpus,  si  calidis  tegu- 
minibus laneis  et  pannis  involvitur,  cineribus  fervidis  vel 
fervente  arena  contegitur.  Balneum  calidum  (30° — 32°  R.) 
quum  parari  possit,  maxime  opportunum  est. 

3.  Respiratio  artificialis. 

Haec  certe  omnium  rerum  gravissima  est.  Ceteris  rebus 
non  diu  inhaerendum  est,  sed  quam  primum  ad  respirationem 
restituendam  procedas  necesse  est,  simul  tamen  neque  foventia 
remedia  negligere  et  irritantia  passim  adhibere  debes.  Sed 

Capellmann,  Medicina  pastoralis.  Ed.  XI. 

nihil  valet  illa,  quam  adhuc  commendant,  inspiratio  aeris  in 
os  et  nares,  sive  aer  ore  ori  admoto  sive  folliculo  ventoso 
adhibito  inspiratur.  Etiamsi  simul  linguam  protraxeris  et 
laryngem  in  aversum  represseris,  aer  tamen  in  ventriculum 
potius  quam  in  pulmones  penetrabit.  Multo  magis  consu- 
lendum est:  ut  aut  thorax  a pectore  et  a lateribus  simpliciter 
comprimatur  et  relaxetur,  aut  corpus  volvatur  a ventre  in 
latus  ac  retrorsum  (interea  brachium  illius  lateris,  in  quod 
corpus  revolvitur,  fronti  supponendum  est),  aut  denique:  ut 
brachia  alternatim  lente  firmiterque  eleventur  supra  caput, 
deinde  demittantur  et  ad  latera  apprimantur.  Hi  motus 
10 — 12 — 15ies  in  minuto  tranquilla  atque  aequabili  ratione 
repetantur. 

Haec  experimenta  vitae  restituendae  tranquille  et  con- 
stanter per  4 — 6 horas  continuari  debent.  Iamvero  spem 
afferunt:  rubor  praecipue  in  labiis  ac  genis,  calefactio  cutis, 
contractio,  deminutio  pupillarum  admoto  lumine  producta, 
convulsiones  angulorum  oris  et  digitorum,  leves  et  trementes 
motiones  maxillae  inferioris  et  oculorum,  motus  ad  vomitum, 
sternutatio,  gemitus,  suspiria,  ructationes,  motus  quidam  re- 
spirandi , sensibiles  cordis  ictus , pulsus  revertens.  Quodsi 
unum  aut  complura  ex  his  signis  observantur,  omnes  conatus 
placide  continuandi  sunt  atque  imprimis  a respiratione  exci- 
tanda non  desistendum  est  , priusquam  pulsus,  respiratio 
regularis  et  conscientia  redierint. 

Quamprimum  vita  adeo  restituta  est,  ut  aegrotus  deglutire 
valeat,  ei  praebeatur  bibendum  aliquid  caffeti  calidi,  thei, 
modicum  vinum,  vel  vinum  adustum  aqua  immixtum,  20 — 25 
guttae  spiritus  aetherei.  Plerumque  mox  aegrotus  somno 
consopitur , qui  minime  perturbandus  est , sed  interea  tamen 
pulsus  ac  respiratio  diligenter  observentur  oportet. 

Quodsi  omnes  conatus  irriti  fuerint  nullumque  appareat 
vitae  signum,  cadaver  obtegas  et  per  horas  proxime  sequentes 
ei  vigilans  assideas. 

Congelati  paulo  aliter  tractandi  sunt.  In  iis  transpor- 
tandis magna  cautio  adhibenda  est,  quum  facillime  laedantur 
vel  etiam  frangantur  membra  rigida,  praesertim  partes  minores, 


DE  REMEDIIS  IN  VITAE  DISCRIMINE  ADHIBENDIS. 


1C3 


aures,  nares,  manuum  pedumque  digiti.  Transferantur  ergo 
in  locum  venti  perflatibus  non  expositum  sed  tamen  frigidum 
et  vestes,  quantum  licuerit,  forficibus  recidantur.  Tum 
corpus  totum , praeter  os  et  nares , contegitur  nivibus  vel 
pannis  glaciali  aqua  imbutis,  vel  in  balneum  demittitur  aqua 
glaciali  paratum.  Quum  corpus  adeo  solutum  fuerit , ut 
membra  flecti  possint , nivibus  vel  pannis  aqua  frigida  im- 
butis cutis  atteritur,  clysteria  frigida  applicantur  et  incipit 
respiratio  artificialis.  Simulatque  prima  vitae  signa  apparent, 
corpus  bene  tegitur,  siccis  pannis  modice  calefactis  atteritur 
et  in  cubiculo  frigiclo  collocatur  in  lecto  modice  calefacto. 
Iamvero  praeter  artificialis  respirationis  experimenta  nunc 
adhibenda  sunt  cetera  quoque  remedia  irritantia,  tepida  etiam 
clysteria,  tepidae  manuum  peclumque  lavationes. 

Singulae  partes  congelatae,  manus,  pedes,  digiti,  quae 
albae,  rigidae,  sensuque  carentes  apparent,  simili  ratione 
tractandae  sunt.  Primum  nivibus  obteguntur,  deinde  frigidis 
madidisque  pannis  teruntur,  tum  demum  calefactis  et  siccis 
pannis  atteruntur  vel  tepida  aqua  lavantur 

Si  in  hominibus  suffocatis,  suspensis,  strangulatis  vel  in 
congelatis  iam  resolutis,  caput  rubrum,  facies  rubra  vel  cae- 
rulea appareat  et  oculi  splendeant  atque  promineant,  com- 
pressae frigidae  capiti  admoveantur  necesse  est  atque  si  quis 
rerum  peritus  (chirurgus  vel  medici  adiutor)  adsit,  sanguis 
mittatur. 

II.  DE  PRIMIS  REMEDIIS  IN  QUIBUSDAM  MORBOSIS 
CONDITIONIBUS  ADHIBENDIS. 

Choleram,  dysenteriam,  alia,  quae  a nonnullis  auctoribus 
hoc  loco  enumerari  et  fusius  tractari  solent,  equidem  prudens 
sciensque  omitto.  In  his  enim  plerumque  nocivum  est,  quid- 
quid remedii  homo  rerum  imperitus  adhibuerit.  Praeterea, 
quo  tempore  epidemia  aliqua  grassatur,  etiam  ubique  cura 
habebitur,  ut  medicus  facillime  ac  celerrime  auxilio  venire 
possit.  Neque  magis  necessarium  id  esse  existimo,  ut  de  iis 

mediis  adhibendis  singillatim  praecipiam,  cpiae  praeservent  ac 
prohibeant  a contagione  epidemicorum  vel  aliorum  morborum 
contagiosorum.  Prudens  ac  salubris  vivendi  ratio,  visitatio 
hominum  infectorum  domorumque  praeter  necessitatem  evi- 
tata, mentis  tranquillitas,  animi  denique  virtus  ac  fortitudo, 
en  tibi  optima  remedia  praeservativa ! Sacerdotes  igitur  et 
medici  diligentius  ab  omnibus  excessibus  caveant  oportet,  quan- 
tum licuerit  sub  clivo  ambulent , frequenter  mutent  vestes, 
saepe  faciem  manusque  lavent  et  os  eluant,  et  quum  forte 
nimiis  laboribus  fatigentur,  aliquoties  per  diem  haustum  vini 
vel  etiam  aliquid  salubris  vini  adusti  sumant.  Reliqua  omnia, 
quae  interdum  commendantur,  v.  gr.  si  quis  res  aromaticas 
mandere  potusve  aromaticos  sumere  vellet,  animum  in  peri- 
culum infectionis  nimis  intentum  reddunt  et  hoc  ipso  facili- 
tatem infectionis  potius  forte  augent  quam  deminuunt.  Neque 
illud  consilium,  quod  Vering  (1.  c.  p.  235)  proponit,  ut  nimirum 
sacerdos,  antequam  in  aegroti  cubiculum  intret,  fenestras  vel 
portas  aliquamdiu  aperiri  et  aera  suffitu  corrigi  iubeat,  equi- 
dem non  sine  conditione  approbare  possum.  Id  quidem 
optimum  est  consilium,  quatenus  non  solum  sacerdos,  verum 
etiam  aegrotus  et  adstantes  inde  utilitatem  capiunt.  At  non 
bene  id  consultum  esset,  si  sacerdos  inde  nimio  quodam  timore 
et  singulari  sollicitudine  cavere  velle  videretur,  ne  ipse  con- 
tagione inficeretur.  Id  certe  non  solum  aegrotum  circum- 
stantesque  valde  deprimeret,  sed  etiam  scandali  occasionem 
dare  posset.  Quod  utrumque  evitare  sacerdos  debet,  ideoque 
quum  sanitatis  tuendae  gratia  ventilatione  illa  opus  fuerit, 
eam  ita  fieri  curabit,  ut  non  propter  se  ipsum,  sed  pro  aegroto 
et  circumstantibus  optanda  ac  necessaria  esse  videatur. 

Subitae  morborum  incursiones , in  quibus  etiam  homo 
medicarum  rerum  imperitus  primum  auxilium  aliquod  ferre 
possit,  hae  fere  sunt : 

Syncope , animi  deliquium.  Est  haec  subita  quaedam  vi- 
talium actionum  deminutio,  quae  interdum  fere  ad  asphyxiam 
accedit.  Ordinaria  et  proprie  sic  dicta  syncope,  quacum  mentis 
alienatio  coniungitur , ab  asphyxia  hoc  solum  plerumque 
differt,  quod  ictus  cordis  et  pulsus  permanent.  Et  ipse  etiam 

pulsus  saepe  tactu  percipi  non  iam  potest.  Sed  in  syncope 
tamen  remedia  ad  vitam  refocillandam  adhibita  plerumque 
•citius  effectum  habere  solent. 

Sufficiet,  si  aegroto,  postquam  recenti  aeri  expositus  est 
-et  vestimenta , quae  eum  coarctare  videntur , resoluta  sunt, 
simplicia  remedia  irritantia  adhibeantur.  Simplicissimum  et 
semper  fere  efficax  medium  hoc  est,  ut  aquam  scypho  in- 
fusam magno  cum  impetu  in  torpentis  faciem  proiicias  vel  etiam 
aquam  cum  vi  quadam  in  faciem  siphone  inspergas,  id  quod, 
siphone  deficiente,  etiam  ore  bene  fieri  poterit. 

Apoplexia.  Apoplecticus  non  alio  transportandus  sed  illico 
in  eodem  loco  ita  commode  reponendus  est,  ut  caput  et  pectus 
paulo  altius  collocentur,  quam  reliquum  corpus,  tum  vestes 
omnes  nimium  adstringentes  solvantur  et  aer  recens,  etiamsi 
frigidus  sit,  admittatur.  Deinde  compressae  frigidae,  si  fieri 
potest  glacie  vel  aqua  glaciali  praeparatae,  capiti  impone, 
hydrias  aqua  calida  impletas  pedibus  suppone , emplastra 
synapeos  suris  admove,  curcubitulas  siccas  cervici  femoribus- 
que applica.  Poteris  ceteroquin  etiam  clysterium  irritans 
parare  ex  solutione  salis  popularis  (vulgaris)  vel  saponis  etc. 
'Cavendum  tamen  est , ne  ullo  modo  sanguis  mittatur , nisi 
quis  adsit  huius  rei  peritus. 

Hernia  incarcerata  pessimi  ominis  est  res  atque  paulisper 
neglecta  mortem  inferre  potest.  Incarceratio  dignoscitur  eo, 
quod  ipsa  hernia  tactu  dura  est  et  valde  intensa  nec  facile 
potest  reponi.  Atque  aegrotus  interim,  quum  alvum  deficere 
nequeat,  vomitat  imo  saepe  vel  ipsa  excrementa  vomitione  red- 
dit, quibus  quippe  naturalis  exitus  occlusus  est.  Experimentum 
fieri  potest  herniae  reponendae.  Quod  ut  fiat,  aegrotus  dorso 
incubans  planus  iaceat  ac  femora  nonnihil  inflectat.  Nunquam 
•committendum  , ut  statim  hernia  desuper  comprimatur.  Ita 
herniam  manibus  complectere , ut  summi  digiti  contineant 
•eviterque  comprimant  illam  herniae  partem,  quae  ad  corpus 
(porta  herniae)  proxima  adiacet.  Tum  pressione  non  tamen 
nimis  valida,  in  superiorem  ac- summam  herniae  partem  facta, 
■experire  omnia,  quae  in  sacco  hernioso  continentur,  paulatim 
-extremis  digitis  in  cavum  ventris  reprimere,  quum  inde  a 

porta  herniae  ad  summam  herniae  partem  lente  progrediendo- 
totam  denique  herniam  comprimas.  Quodsi  inter  haec  hernia 
emollitur,  id  signo  est,  rem  ex  parte  iam  prospere  evenisse 
atque  ad  continuandum  idem  experimentum  invitat.  Repo- 
sitionem plane  et  feliciter  perfectam  esse  ex  eo  cognoscitur, 
quod  hernia  tota  vel  eius  pars  extrema  cum  sonitu  quodam 
glociente  sive  cucuriente  subito  per  portam  relabitur.  — 
Caveto,  ne  nimium  herniam  comprimas  et  contundas  quippe 
quum  hac  agendi  ratione  facile  gangraenosa  fiat.  Quodsi 
repositio  non  succedat  aut  eam  tendandi  voluntas  vel  animus 
deficiat,  saltem  ea  ratione  collocandus  erit  aegrotus,  uti  supra 
diximus.  Deinde  ad  emolliendam,  herniam  huic  superimpone 
calida  cataplasmata  (ex  farina  seminum  lini,  ex  pane  aqua 
calida  emollito;  linteola  aqua  ferventi  imbuta).  Saepe  etiam 
consultius  erit,  ut  cataplasmata  calida  et  perfrigida  commu- 
tentur, itaque  per  unam  horam  calida,  per  alteram  frigida 
cataplasmata  vel  glaciem  herniae  superimponas.  Non  raro 
accidit,  ut  hernia  incarcerata  hac  ratione  tractata  sponte  rela- 
batur. Quodsi  aegrotus  nondum  utatur  fascia  ad  rentinen- 
dum  intestinum,  haec,  simulatque  hernia  reposita  est,  statim 
comparanda  est. 

At  nunquam  profecto,  neque  in  his,  neque  in  ceteris 
conditionibus  vitae  periculosis  committendum  est,  ut  medicum 
e vestigio  arcessere  negligas,  antequam  ipsement  necessitate 
coactus  auxilium  ferre  incipias. 

Tentationes  epilepticae . Epilepticus  praecedente  interdum 
signo,  saepe  sine  ullo  indicio  praevio,  graviter  corruit,  ner- 
vorum distentionibus  et  omnium  fere  musculorum  convul- 
sionibus laborat,  distorquet  oculos,  dentibus  fremit,  aegre 
animam  trahit  eamque  saepe  graviorem  ac  sonantiorem,  ne- 
que sui  compos  est.  Pollices  in  manus  reflexi  sunt,  spumas 
aegrotus  in  ore  agit,  frons  saepe  frigido  sudore  perfunditur, 
tota  hominis  species,  ut  nemo  ignorat,  tristissima  sane  visu 
est.  Ipsa  harum  incursionum  frequentia  omnis  generis  con- 
silia ac  media  suggessit,  quibus  tentatio  praecideretur  veL 
tolleretur.  Equidem  diuturna  ac  multiplici  experientia  edoctus 


DE  MEDIIS  IN  TENTA TIONIBUS  EPILEPTICIS. 


199 


atque  observatis  permultis  epilepticis  in  hospitiis  mento 
captorum,  quorum  mihi  cura  demandata  est,  hoc  firmissime 
asseverare  audeo,  omnia  ista  media  adeo  commendata  nihil 
iuvare,  nonnulla  etiam  damnum  afferre,  veluti  quum,  id  quod 
est  usitatissimum,  pollices  effringantur.  Aegrotus  ita  collo- 
candus erit  capite  nonnihil  elevato , ut , quum  saepe  vehe- 
menter convulsionibus  iactetur  et  in  omnem  partem  manus 
impetuose  circumagitet , nullo  modo  laedatur;  deinde  solutis 
vestimentis,  quae  nimium  astringant  et  remotis  quoad  licet 
circumstantibus,  placide  exspectandum  est,  donce  ipsa  tentatio 
transierit.  Quodsi  in  vehementi  dentium  fremitu  et  maxil- 
larum contractione  contingat,  ut  res  aliqua  elastica,  cortex, 
lignum,  corium  vel  simile  quidpiam  inter  dentes  interponatur, 
hoc  utique  linguae  et  dentibus  praesidio  erit.  Plerumque 
* post  pauca  minuta,  quae  raro  ad  horae  quadrantem  protra- 
huntur, saepe  etiam  post  pauca  dumtaxat  momenta,  quum 
nervorum  distentiones  remittantur , aegrotus  ab  imo  pectore 
cum  gemitu  inspirationem  ducens  ac  plerumque  torpentibus 
oculis  cum  stupore  prospiciens  a mentis  alienatione  ad  se 
revertitur.  — Ipsa  incursio  raro  mortem  infert  et  fere  iis 
tantum,  qui  per  longius  tempus  frequentissimis  tentationibus 
laborabant.  Cuius  conditionis  homines,  quum  hodiedum  fere 
omnes  in  hospitiis  mente  captorum  vel  aliis  institutis  detinean- 
tur, extra  illa  instituta  raro  accidit,  ut  quis  in  ipsa  incur- 
sione epileptica  moriatur.  Utrum  eiusmodi  incursio  mortem 
illatura  sit,  e vestigio  diiudicari  nequit ; infertur  autem  mors 
aut  per  apoplexiam  aut  per  suffocationem,  ergo  plerumque 
tum,  quum  incursio  diutius  protrahatur. 

Hystericae  convulsiones  multo  frequentius  quam  incursiones 
epilepticae  causam  exhibent , cur  sacerdos  arcessatur.  De 
quibus  quum  supra  iam  dixerim,  hoc  loco  id  repetam,  easdem 
fere  nunquam  ipso  impetu  mortem  inferre.  Supra,  quum 
de  epilepsia  tractanda  dicerem,  illud  utique  praecepi,  ut 
nihil  prorsus  ageres ; sed  hoc  loco  in  convulsione  hysterica 
consulo,  ut  scyphum  aquae  forti  cum  impetu  in  aegrotae 
faciem  profundas.  Id  enim,  quum  vires  et  corporis  et  animi 
aegrotae,  quippe  quae  saepe  sui  compos  maneat,  improvisum 

nec  opinatum  occupat,  fere  semper  ad  convulsionem  abbre- 
viandam valet  quam  plurimum. 

Sanguinis  profluvia  (haemorrhagiae)  ex  organis  internis , 
sed  extrinsecus  apparentia. 

a.  Vomitus  sanguinis  (haematemesis).  Sanguis  e ventri- 
culo (i.  e.  stomacho)  evomitus  fere  semper  subniger,  sordidus, 
coagulatus,  ac  ciborum  reliquiis  commixtus  apparet.  Sed 
etiamsi  sanguis  evomitur  e rubro  candicans  ac  liquidus,  tamen 
a sanguine  per  tussim  e pulmonibus  eiecto  distinguitur  eo, 
quod  sanguis  evomitus  spumas  non  agit,  pulmonum  sanguis 
spumare  solet.  Ut  certius  cognoscas  sanguinem  e ventriculo 
provenisse , iuvat  etiam  scire , utrum  aegrotus  antea  morbo 
ventriculi  laboraverit  et  inter  vomendum  pressionem,  dolorem, 
calorem  ventriculi  sentiat. 

Removendae  sunt  vestes  angustae ; curandum  est,  ut  aer 
cubiculi  frigidulus  persistat,  ut  aegrotus  corporis  animique 
tranquillitatem  custodiat  et  rectam  diaetam  (vivendi  legem) 
exactissime  observet.  Dari  aegroto  potest  aqua  mixta  aveto 
vel  succo  citreo,  aqua  frigida  vel  glacialis;  sed  modicae  sint 
portiones  haustusque  exigui,  quos  rara  bibat;  vel  etiam  par- 
ticulae glaciei,  si  forte  adsit«  deglutiendae  dentur.  Saepe 
vero  vel  minimae  harum  rerum  portiones  ventriculum  denuo 
ad  vomendum  et  sanguinem  mittendum  excitant,  quare  tum 
quidem  nihil  adhibendum  est  praeter  remedia  externa,  ut 
sunt:  compressas  frigidas,  glaciem  ventriculo  et  alvo  superim- 
ponere, dum  membra  conservantur  calida ; magna  emplasmata 
synapeos  admovere  brachiis  et  cruribus,  lavare  manus  pedes- 
que aqua  fervida  cum  sale  vel  farina  synapeos  commixta. 

In  haemorrhagiis  intestini , quum  sanguis  per  alvum 
eiicitur,  eadem  fere  remedia  applicanda  sunt;  et  in  his  etiam 
clysterium  frigidissimum  sed  exiguum  (6  — 8 cochlearium 
cibariorum)  plurimum  valet.  Etiam  profusiones  sanguinis 
ex  haemorrhoidibus  in  intestino  recto,  si  diutius  durant  vel 
nimia  sanguinis  copia  (plus  quam  10 — 12  cochlearia  cibaria) 
defluit,  inhibeantur  oportet.  Clysteria  frigida,  compressae 
frigidae,  sessiones  in  aqua  frigida,  sacci  glaciem  continentes. 

b.  Sanguis  e pulmonibus  profluens,  qui  per  tussim  eiicitur, 
■semper  est  ex  candido  rufus,  plerumque  spumosus,  aut  purus 
aut  pituitae  et  puri  commixtus.  — Situs  corporis  esto  per- 
fecte tranquillus  pectore  altius  posito,  neque  loqui  aegroto 
licebit.  Diaeta  severe  observanda  erit,  potus  refrigerantes, 
quos  supra  diximus,  praebeantur  et  sal  popularis  siccus  sub- 
tiliter contusus  detur  in  mensura  parvi  cochlearis  singulis 
semihoris.  Cucurbitulae  siccae  pectori  tergoque,  cataplasmata 
synapeos  femoribus  surisque  admoveantur,  pedes  aqua  fervida 
cum  farina  synapeos  laventur.  Si  res  peius  se  habet,  etiam 
frigidae  compressae  vel  glacies  pectori  imponendae  sunt. 

c.  Profluvium  sanguinis  e naribus  interdum  adeo  copiosum 
•est,  ut  vitae  periculum  adducat.  Aegrotus  erecto  corpore 
sedens  ne  tussiat  neve  nares  emungat,  sed  aquam  frigidam, 
aquam  cum  aceto  vel  alumine  vel  ferro  sesquichlorato  soluto 
admixto  per  nares  subducat.  Si  res  gravior  fuerit,  obtu- 
randae sunt  nares  quam  altissime,  in  eas  immissis  spongiolis, 
linteolis  complicatis,  linteis  carptis,1)  quae  aceto  vel  solutione 
aluminis  imbuta  sunt.  Optimum  quoque  remedium,  quod 
illico  et  facile  adhiberi  potest,  in  eo  positum  est,  ut  molles 
narium  partes  per  5 — 10  minuta  comprimantur.  Sed  tam  in 
hac  re  quam  in  obstruendis  naribus  observari  debet,  utrum 
forte  sanguis  in  collum  defluat.  Quod  si  fiat,  illa  etiam 
narium  foramina , quae  in  fauces  exeunt , ex  ipso  ore  ob- 
. struenda  sunt  (sed  a solo  medico  id  fieri  potest). 

d.  Profluvium  sanguinis  uterini  (metrorrhagia).  Magnae 
copiae  sanguinis  e genitalibus  feminis  emmissae  cito  vitae 
periculum  afferre  possunt,  quamvis  certum  sit,  mulierem  eius- 
modi  profluvia  sanguinis  ex  his  organis  effusi  facilius  utique 
Lsine  vitae  periculo  sustinere.  Haec  profluvia  periculosa  fere 
-semper  cohaerent  cum  graviditate  et  puerperio.  Et  primis 


!)  Fasciculus  lintei  discerpti  ad  longitudinem  collectus  in  media 
parte  filo  lineo  vel  serico  stricte  circumligatus  (a  Francogallis  „LSour- 
donet“  appellatus)  maxime  ad  lioe  idoneus  est.  Extremae  fili  circumli- 
gantis partes,  quum  ex  cavo  vel  vulnere,  cui  immissus  est  fasciculus 
demittantur,  postea  fasciculus  iisdem  apprehensis  atque  eductis  facih 
Sime  removetur. 

quidem  graviditatis  mensibus  occurrunt  in  abortu  vel  saltem 
periculum  abortus  secum  afferunt.  Posterioribus  graviditatis 
mensibus  signa  atque  effectus  sunt  placentae  praeviae  (vitiosae 
alligationis  placentae  uterinae,  hepatis  uterini),  cpiae  conditio 
tum  matri  tum  proli  maxime  periculosa  est.  In  utroque  casu 
illud  primum  requiritur,  ut  mulier  sine  ullo  motu  tranquilla 
iaceat,  capite  profundius  despresso  et,  si  fieri  possit,  regione 
sacrali  altius  nonnihil  elevata.  Praeterea  compressae  frigidae 
inferiori  alvo  admoveri  possunt,  et  vagina,  si  fieri  potest, 
bombacio  vel  linteis  refercienda  videtur.  Ceterum  semper 
quam  citissime  medicus  arcessendus  est. 

Etiam  inter  et  post  ipsum  partum  nimia  sanguinis  copia 
profundi  potest,  unde  mulier  cito  in  periculum  adducatur. 
Pluiusmodi  profusionum  causa  in  eo  reposita  est,  quod  uterus 
emissa  iam  prole  aut  omnino  non  aut  non  satis  contrahitur. 
Atque  huius  contractionis  impedimentum  plerumque  illud 
est , quod  placenta  aut  tota  aut  partim  utero  affixa  vel  in 
parte  uteri  incarcerata  est.  Eadem  hic  corporis  collocatio 
lequiritur,  quam  modo  supra  descripsimus.  Frigidas  com- 
pressas alvo  imponere  etiam  hic  opportunum  erit,  at  vero 
vaginam  farcire  nihil  iuvabit,  sed  solummodo  detrimentum 
afferre  poterit.  Optimum  est,  ipsum  uterum,  qui  per  ventris 
parietes  tangi  potest,  manu  conterere  ac  subigere,  quo  ille 
excitetur  ad  se  contrahendum.  Denique  in  hac  conditione, 
etiamsi  vel  ipsa  obstetrix  praesens  est,  cito  advocari  medicus 
debet,  ubiprimum  aut  sanguinis  profusio  solito  copiosior  vel 
longior  est  aut  ipsa  mulier  debilitatur. l) 

III.  DE  PRIMIS  REMEDIIS  IN  LAESIONIBUS  ADHIBENDIS. 

1.  Contusiones.  His  abhibe  compressas  frigidas,  glaciem,, 
aquam  plumbi. 

2.  Vulnera  sanguinem  mittentia.  In  his  maxime  neces- 
sarium est,  ut  maior  sanguinis  profusio  sistatur  et  vulnus  ab 

D Profluvia  sanguinis  in  placenta  praevia  et  veliementiores  san- 
guinis fusiones  post  foetum  emissum  saepe  mortem  cito  inferunt;  quare 
in  eiusmodi  eventibus  sacramentorum  administratio  minime  retar- 
danda est. 

initio  recte  alligetur.  In  alligando  vulnere  ante  omnia  curae 
sit  munditia  perquam  magna.  Quare  omnis  vel  lotio  vel 
vulneris  purgatio  facienda  est  vel  aqua  pura  vel,  ubi  fieri 
potest,  tenuiter  carbolisata  (1  °/0).  Praeterea  vetera  vestimenta 
nullo  modo,  quantum  potest,  insumenda  sunt ; saltem  debent 
ea,  quae  vel  vulnus  ipsum  vel  proximas  partes  attingunt 
(velut  texta  linea  aut  xylina,  Gaze,  Watte),  esse  nova,  non- 
dum usitata , admodum  pura.  Praecipua  remedia , quae  ad 
sistendum  sanguinem  etiam  ab  homine  rerum  medicarum  im- 
perito adhiberi  possunt,  haec  sunt : compressio  (sive  directa  in 
ipsum  vulnus  facta,  sive  in  arteriam,  qua  sanguis  ad  vulnus 
adducitur),  frigus  et  remedia  styptica  quae  dicuntur. 

Compressio  directa  in  ipsum  vulnus  facta,  hoc  est  in 
extremas  laesarum  venarum,  quae  sanguinem  mittunt,  partes, 
sufficiens  erit,  quum  sanguis  lente,  non  instar  radii  profun- 
ditur, id  est  quum  venulae  et  arteriolae  capillares  vel  venae 
ad  superficiem  positae  etiam  maiores,  denique  parvae  arteriae 
sanguinem  fundunt.  In  his  profusionibus  aliquamdiu  linteola 
aqua  carbolisata  humida  eaclemque  frigida  sed  bene  expressa 
vulneri  applicabis.  Postquam  per  aliquod  temporis  spatium 
has  compressas,  quae  compressione  simul  ac  frigore  multum 
valent , abhibueris , compressam  saepius  complicatam  sive 
siccam  sive  humidum  vulneri  impone  atque  satis  arcte  alliga, 
ita  ut  horum  linteolorum  compressione  sanguis  sistatur. 
Quodsi  sanguis  ex  profundissimo  vulnere  profluit,  saepe  ipsum 
vulnus  texto  (lineo)  tenuissimo  (Gaze)  vel  xylino  (Watte) 
referciatur  necesse  erit,  si  nemo  adsit,  qui  oras  vulneris 
penitus  coniungere  et  consuere  possit.  Quodsi  etiam  hac 
ratione  in  maioribus  vulneribus  sanguis  sisti  non  potest,  v.  gr. 
in  maioribus  lacerationibus , laniationibus , in  aliquorum 
membrorum  abruptionibus,  ipsa  arteria  comprimenda  erit, 
quae  sanguinem  ad  vulnus  adducit.  Atque  haee  compressio 
fere  semper  necessaria  est,  quoties  ex  laesis  maioribus  arteriis 
sanguis  profluit.  Arteriae  sanguinem  plerumque  per  inter- 
valla ac  per  radios  proiiciunt,  venae  tum  solum  per  radios 
eliciunt,  quum  sanguis  delabi  prohibetur,  veluti  quum  venae 
in  sanguinis  missione  astringuntur.  Arteriae  sanguinem 

a corde  in  ceteras  corporis  partes  diffundunt;  quare  ut  san- 
guinem ex  eis  profluentem  impedias  vel  sistas,  illarum  stirpes 
sanguinem  adducentes  supra  vulnus  ad  cor  versus  compri- 
mendae et  praeligandae  sunt.  Has  autem  praeligare  nemo 
poterit,  nisi  ipse  medicus.  Itaque  in  subito  auxilio  ferendo 
aliud  sane  praestare  non  poteris , quam  ut  comprimendo 
arteriam  occludas,  donec  medicus  advenerit.  Fac  igitur  supra 
vulnus  versus  cor  quaeras  arteriam,  quam  ictibus  pulsantem 
digito  sentire  et  dignoscere  facile  poteris.  Sed  quia  arteria 
compressione  occludi  non  potest,  nisi  apprimatur  ad  partem 
aliquam  subiacentem  , quae  resistat,  illa  loca  eligenda  sunt, 
ubi  arteria  et  cuti  propinqua  et  simul  ad  os  aliquod  proxime 
accedit  vel  huic  imponitur.1)  Utrum  compressio  arteriam 

b En  ubi  loca  aditu  facillima  et  maxime  opportuna  ad  compri- 
mendas arterias : 

Arteria  carotis  communis.  Hanc  prope  laryngem  reprime  in  aver- 
sum et  paululum  introrsus  ad  columnam  vertebralem.  Per  longum 
tempus  id  quidem  fieri  non  poterit,  quum  inter  arteriam  et  columnam 
vertebralem  interiaceant  nervi  gravissimi,  qui  compressionem  sustinere 
nequeant.  Ita  agendum,  quum  sanguis  ex  facie  profluit. 

Arteria  maxillaris  externa  in  margine  antica  crassi  musculi  masse- 
teris contra  marginem  maxillae  comprimatur.  Id  fiat,  quum  sanguis 
ex  parte  inferiori  faciei  emittitur. 

Arteria  temporalis  50—75  millim.  ante  angulum  meatus  auditorii 
ad  os  temporale  apprimatur.  Huius  arteriae  rami  in  temporibus  et 
fronte  praesertim  apud  homines  seniores  facile  tactu  sentiuntur,  imo 
etiam  oculis  apparent  atque  commode  versus  cranium  comprimuntur. 
In  profluviis  sanguinis  ex  fronte  et  anteriore  parte  capitis  capillati. 

Arteria  subclavia . Humero  fortiter  in  partem  anteriorem  producto 
supra  claviculam  altius  comprime  hanc  arteriam  versus  primam  costam. 
Hoc  difficile  est  neque  bene  procedit,  nisi  in  hominibus  macilentis. 
Id  tentabis,  si  sanguis  funditur  ex  fossa  axillari  et  humero. 

Arteria  axillaris.  Inter  primam  et  mediam  ex  tribus  partibus 
fossae  axillaris,  in  priori  margine  pilorum  compressionem  exerce  versus 
caput  humeri,  brachio  interea  elevato.  In  profluvio  sanguinis  ex 
brachio  vel  manu. 

Arteria  brachialis  comprimitur  in  interiore  parte  brachii  superioris, 
in  interiore  margine  ventriosi  musculi  bicipitis,  ita  ut  pressio  dirigatur 
ad  os  brachii  superioris.  Haec  arteria,  quantum  fieii  potest,  tactu 
distinguenda  est  a propinquis  nervis  maioribus,  quos  ne  simul  com- 
primas attende.  Atque  ita  agendum,  quum  antibrachium  sanguinem 
mittit. 

Arteria  radialis.  Haec  1 — 2 centim.  supra  carpum,  1 centimetrum 
a margine  antibrachii  ad  radium  apprimitur.  In  hoc  loco  vulgo  pulsus 

occludere  valeat,  optime  cognoscitur  ex  eo,  quod  sanguinis 
missio  vel  saltem  missio  per  radium  desinit.  Instrumentum 
maxime  opportunum  ad  faciendam  illam  compressionem  est 
ipsa  manus  vel  potius  summi  digiti.  Digitus  arteriam  sentit 
eamque  certo  ac  seiunctim  comprimere  potest,  ita  ut  reliquas 
partes  non  comprimat  aut  contundat.  Neque  fortior  esse 
debet  pressio , quam  ad  sanguinem  sistendum  requiritur ; 
nimia  enim  pressio  et  aegroto  mox  intolerabilis  videbitur 
et  iuvantcm  citius  fatigabit.  Quodsi  propter  defatigationem, 
necessariam  transportationem  vel  aliam  quamlibet  causam 
compressio  illa  digitis  fieri  non  potest,  tum  utique  adhiberi 
debent  Turniqueta  quae  appellantur.  Plerumque  desunt 
quidem  Turniqueta  ad  hoc  facta,  quorum  pulvinus  (pelotta) 
arteriae  superimponitur  et  quae  bacillo  vel  cochlea  constrin- 
guntur. Nihilominus  ex  rebus,  quae  certe  ubique  inveni- 
untur , facile  eiusmodi  Turniquetum  pro  necessitate  imitari 
poteris.  Arteriae  primum  impone  aut  convolutam  fasciam, 
penicillum  linteum  parvum  quidem  sed  crassum,  fasciculum 

tentatur.  Sic  fiat  in  profluvio  sanguinis  ex  parte  radiali  manus,  ex 
pollice  et  indice. 

Arteria  ulnaris.  Hanc  ad  ulnam  apprime  in  illo  loco,  qui  1 — 2 
centim.  distet  a carpo  et  1 cenliin.  ab  ulnari  margine  brachii.  Id  per- 
tinet ad  missionem  sanguinis  ex  parte  ulnari  manus,  ex  digito  medio, 
annulari  et  parvo. 

Arteria  crurali s.  Locus  ad  hanc  comprimendam  idoneus  in  inguina 
positus  est,  fere  intermedius  (sed  paululum  introrsus)  inter  corpus 
medium  et  eminentem  spinam  os-is  ilei.  Hanc  ut  ad  os  pubis  apprimas> 
dirige  compressionem  in  partem  aversam  et  sursum.  Etiam  in  inferiore 
loco,  usque  ad  alterum  trientem  femoris,  haec  arteria  oppressioni 
patet;  sed  hic  non  tam  tuto  id  fieri  potest  et  tum  solum  debet,  quum 
regio  inguinalis  aut  hernia  aut  alio  tumore  obstructa  est.  Hoc  spectat 
ad  profluvia  sanguinis  in  crure  et  pede. 

Minus  certa  est  compressio: 

Arteriae  tibialis  posticae , quae  pone  versus  malleolum  interiorem 
posita  ad  hunc  apprimenda  est,  quum  planta  pedis  sanguinem  mittit; 

Arteriae  dorsalis,  pedis,  iuxta  tendinem  musculi  extensoris  pollicis 
pedis  in  latere  externo  positae,  quum  illam  ad  ossa  tarsi  pedis  appri- 
mere volueris  in  profluvio  sanguinis  e dorso  pedis. 

Arteria  aorta  descendens  (ventris)  et  arteria  iliaca  externa , remissis 
utique  ventris  tegumentis,  ad  columnam  vertebralem  et  ossa  pelvis 
versus  comprimendo  occludi  possunt,  hoc  tamen  difficulter  sustineri 
solet.  In  profluvio  sanguinis  ex  inguina,  perinaeo,  natibus. 

lintei  discerpti,  aut  denique  tuber  solani  vel  lapillum  linteo 
involutum ; tum  haec  laxe  circumliga  fascia  superimposita 
vel  sudario  complicato,  nodo  tamen  ipso  bene  facto;  deinde 
ex  parte  ab  arteria  aversa  sudario  vel  fasciae  interpone 
bacillum,  quo  circumacto  sudarium  vel  fasciam  lente  tamdiu 
astringas,  donec  sanguine  subsistente  cognoscas  arteriam 
clausam  esse.  Postremo  bacillum  per  longitudinem  parallelo 
ordine  ad  membrum  dirigitur  ac  devincitur.  Semper  con- 
sultum est,  ut  ad  cutem  tuendam  bacillo  chartam  densatam, 
si  forte  habes , aut  tabellam  aliquam  etc.  supponas.  In 
extrema  autem  necessitate  etiam  hac  ratione  Turniquetum 
imitari  poteris,  ut  sudario  complicato  vel  fascia  circa  mem- 
brum laxe  constricta,  ipsum  nodum  pro  pulvino  sive  pelotta 
arteriae  superimponas  ac  deinde  ope  bacilli  fortius  astringas, 
uti  dictum  est.  Certum,  si  vulnus  parvum  fuerit,  huic  ipsi 
imponi  Turniquetum  potest,  quo  vulnus  simul  cum  arteria 
occludatur. 

Quodsi  elasticum  aliquod  cingulum  ad  manum  habes, 
sufficit  ad  sanguinem  sedandum,  supra  vulnus  illud  membrum 
pluries  circumligare  ac  ne  Turniqueto  quidem  opus  est. 

Quaecumque  autem  fuerint  huius  generis  Turniqueta, 
perdiu  eadem  imposita  esse  non  debent,  quoniam  circulationem 
in  extrema  membri  parte  prohibent. 

Quodsi  pro  necessitate  cogente  interim  sistendus  est 
sanguis  profluens  ex  arteriis  antibrachii  et  manus  aut  cruris 
et  pedis,  Prof.  Esmarch  l)  (Aclelmanum  secutus)  commendat,  ut 
strictissime  flectatur  articulatio  cubiti  vel  coxae , quo  simul 
stirpes  arteriarum  ita  inflectantur,  ut  sanguinem  non  amplius 
transmittant.  Inflexum  igitur  antibrachium  quam  arctissime 
ad  brachium  superiorem,  femur  strictissime  inflexum  ad 
corpus  alligetur.  Hac  ratione,  si  alia  remedia  ad  sistendum 
sanguinem  desint,  uti  poteris,  sed  nimia  illa  articulationum 
inflexio  diu  tolerari  non  potest. 


b Esmarch,  Dr.  Fr  , Handbuch  der  kriegschirurgischen  Technik. 
Hannover  1877.  Carl  Itümpler. 

Iamvero  prohibita  sanguinis  effusione  vulnus  simpliciter 
■et  laxe  circumligetur,  haec  autem  ligatura  diligenti  obser- 
vatione inspiciatur,  ne  forte  clam  sub  ea  sanguis  clenuo  fluere 
incipiat. 

Ad  sistendum  sanguinem  ex  minoribus  vasis  profluentem 
i am  sufficient  ipsum  frigus , frigida  linteola  compressa,  glacies, 
mixturae  gelidae.  Frigus  enim  vasa  ad  se  contrahendum 
adeo  incitat,  ut  minora  prorsus  occludantur.  — Veteres  qui- 
dem aliud  fere  remedium  ad  sanguinem  sistendum  non  cogno- 
verunt praeter  ignem , ferrum  ignitum , cultros  candentes, 
immersionem  in  picem  ardentem , vel  fervens  oleum  etc. 
Ardente  illo  calore  hodiedum  rarissime  opus  est,  neque  un- 
quam idem  adhibendus  est,  nisi  ipso  medico. 

Remedia  stgptica  interdum  ad  sistendum  sanguinem  suf- 
ficiunt, qui  ex  vasis  minoribus  profluit,  sed  omnia  illud 
afferunt  detrimenti,  quod  vulnus,  cui  applicata  fuerint,  non 
iam  per  primam  intentionem  ut  medici  loquuntur,  sed  per 
solam  purulentationem  possit  sanari.  Quare  semper  consul- 
tius est,  ut  vulnere  quam  minime  inquinato  sanguinem  sistas 
vel  cohibeas,  donec  medicus  veniat.  Sunt  autem  remedia 
styptica  haec  quae  sequuntur:  farina,  pulvis  carbonis  lignei, 
alumen,  acidum  tannicum  (tanninum),  argentum  nitricum, 
plumbum  aceticum,  ferrum  sesquichloratum  solutum,  ferrum 
et  cuprum  sulphuricum , alcoholium , acidum  sulphuricum 
dilutum,  oleum  terebinthinae  etc.,  inter  quae  excellunt  alumen, 
ferrum  sesquichloratum  solutum  (liquor  ferri  sesquichlorati), 
tanninum , oleum  terebinthinae.  Haec  igitur  remedia  aut 
soluta  in  vulnus  infunduntur,  aut  textum  lineum  vel  xylinum 
(Gaze  vel  Watte)  solutione  illa  madefactum  vulneri  super- 
imponitur, aut  remedia  sicca  sive  pura  sive  pulvere  gummi 
arabici  intermixta  vulneribus  insperguntur,  aut  bombacium 
vel  linteum  discerptum  illo  pulvere  conspersum  ad  loca,  quae 
sanguinem  mittunt,  applicatur  atque  emplastro  adhaesivo 
vel  fasciis  firmatur. 

Sanguis  profluens  ex  punctione  ab  hirudine  facta  certissime 
sistitur,  quum  diu  ac  patienter  particulam  fungi  igniarii,  vel 
si  necessitas  ita  fert,  solum  digitum  vulneri  imprimas. 

Infantibus  profluvia  ex  eiusmodi  punctionibus  saepe  summum/ 
periculum  afferre  possunt.  Si  pars  membri  infra  punctionem 
posita  non  ita  firma  sit,  ut  pressioni  satis  resistat,  cutem  in 
loco  punctionis  apprehensam  et  complicatam  tamdiu  comprime,, 
donec  sanguis  sistatur. 

Sunt  quorum  corpora  tam  singularem  ac  propriam  habeant 
conditionem , ut  profluvium  sanguinis  vel  ex  minimo  saepe 
vulnere  eos  facile  ad  mortem  adducat.  Haemophili  appellan- 
tur. Generatim  quidem  haec  conditio  rarissime  invenitur  et 
plerumque  per  generationem  transfunditur.  Quodsi  comper- 
tum habeas,  hominem  eiusve  familiam  hac  affectione  morbosa 
laborare,  necesse  est  validissimum  adhiberi  remedium  (vinctura 
per  compressionem)  ad  sanguinem  sistendum,  atque  e vesti- 
gio vocari  medicum,  licet  levior  sit  violatio  vel  sponte  sanguis 
effluat , nam  in  eiusmodi  morbo  quaelibet  effusio  sanguinis 
plena  discriminis  est. 

3.  Si  per  vulnera  forte  aliquod  corporis  cavum  apertum 
fuerit , non  solum  id  curandum  est , ut  sanguis  sistatur,  sed 
praeterea  inquirendum,  utrum  fortasse  aliquid  rerum,  quae 
cavo  includuntur,  v.  gr.  pars  intestini  prolapsa  sit.  Quidquid 
id  est,  aqua  tepida  leniter  carbolisata  ab  omni  sorde,  si  qua, 
est,  purgatum  summa  lenitate  reponendum  erit.  Deinde 
vulnus,  impositis  antea  linteolis  compressis,  insuper  emplastris- 
adhaesivis  vel  fasciis  ita  saltem  claudatur,  ut  pars  prolapsa 
retineatur.  Si  forte  cerebrum  denudatum  est , cave  digitis 
illud  tentes , sed  levissimum  fortasse  linteum  leniter  capiti 
imponas,  quo  aura  et  pulvis  arceatur. 

Plane  necessarium  est,  ut  vulnera,  quae  praecipuum  ali- 
quod cavum  corporis  perforant , illico  quam  perfectissime 
occludantur.  Sed  idem  in  carnosis  quoque  vulneribus  quau 
dicuntur,  magni  momenti  est,  propter  sequentem  inflamma- 
tionem et  curationem.  Quare  quotiescunque  iam  sedato 
vehementiore  sanguinis  profluvio  licebit,  cura  habeatur,  ut 
oris  vulneris  accurate  inter  se  coaptatis  ipsum  vulnus  clau- 
datur atque  haec  clausura  firmetur  per  vincturam  certam 
quidem  et  bene  adaptatam,  non  tamen  nimis  astrictam. 

4.  In  fractura  ossium  summa  res  haec  est,  ut  membrum 
fractum  occupet  situm  commodissimum  et  tranquillissimum, 
quo  dolorosa  frictio  et  maior  dislocatio  extremarum  partium 
ossis  ac  venarum  laceratio  evitetur.  Eiusmodi  aegrotus  si 
transportandus  est,  lecto  imponatur  vel  feretro  aut  ita  saltem 
collocetur,  ut  membrum  fractum  bene  suffulciatur  et  ipse 
locus  fracturae  ab  omni  motione  defendatur.  Opportunum 
quoque  est,  ferulas  factas  ex  charta  densata,  tenui  tabella 
lignea,  stramine  (fasciculos  straminis  longos  arcteque  circum- 
ligatos) utrinque  ad  membrum  fractum  antea  nonnihil  correc- 
tum apponere  atque  ita  fasciis  vel  pannis  firmare,  ut  inter 
eas  membrum  plane  immotum  resideat.  Eatio  maxime  oppor- 
tuna, quippe  quae  compressas  frigidas  imponi  semper  per- 
mittat , haec  videtur  esse , ut  fractum  membrum  collocetur 
inter  saccos  oblongos  arena  leviter  plenos,  quales  et  citissime 
et  ubique  parari  poterunt.  Quantum  licebit,  dum  medicus 
venit , compressas  frigidas , glaciem , linteola  aqua  plumbi 
tincta  impone.  Idem  faciendum  est  in  luxationibus. 

5.  Adustiones.  Adustiones  levioris  momenti  sive  primi 
gradus  ut  aiunt,  in  quibus  cutis  solum  rubore  suffunditur  et 
bulla  non  exoritur,  nihil  aliud  requirunt,  nisi  ut  aer  arcea- 
tur et  cutis  adipe  oleove  oblinatur.  Etiam  in  adustionibus 
secundi  gradus , quum  bullae  exurgunt , caput  est , ut  aer 
arceatur.  Quem  in  finem  pars  adusta  bombacio  involvitur 
vel  pannis , qui  oleo , adipe , oleo  iecoris  aselli , vitello  ovi 
etc.  tincti  sunt,  contegitur,  Quodsi  prope  est  officina  medi- 
camentorum, optime  ad  pannos  perliniendos  vel  tingendos 
adhibetur  linimentum  quod  dicunt  calcariae,  quod  ex  aequa- 
libus partibus  olei  lini  et  aquae  calcis  consistit.  Ne  bullae 
rumpantur  diligenter  cavendum  est;  post  12- -24  horas  op- 
portunum est,  easdam  tenui  acu  pungere  atque  evacuare. 

Adustiones  late  patentes,  licet  ad  secundum  gradum  per- 
tineant, vitae  periculum  afferunt ; quodsi  ultra  tertiam  partem 
totius  superficiei  corporis  haec  secundi  gradus  adustio  extenditur, 
status  est  periculosissimus  ac  saepissime  ad  mortem  perducit. 

Adustiones  his  etiam  graviores,  quibus  aut  cutis  plane 
deleta  est,  aut  profundiores  quoque  partes  deletae  vel  etiam 

in  carbones  redactae  sunt , ante  omnia  propter  vehementes 
dolores  compressas  aqua  frigida  imbutas  postulant.  Vehe- 
mentissimo  dolore  nonnihil  sedato  optime  adhibentur  com- 
pressae infuso  florum  chamomillae  imbutae. 

Adustionibus  plane  similes  sunt  laesiones  per  substantias 
causticas  factae,  sed  in  his  illud  semper  ante  omnia  curan- 
dum est,  ut  materiae  causticae  removeantur,  quae  forte  cuti 
adhuc  inhaerent.  Patet  autem  per  se,  hanc  purgationem 
minime  efficiendam  esse  per  multam  abstersionem  et  frictionem, 
sed  per  simplicem  ablutionem.  Aqua  sane  citissime  praesto 
est.  Magna  igitur  copia  aquae  continuo  renovandae  partem 
laesam  abluere,  remedium  est  semper  maxime  opportunum 
ad  materias  causticas  removendas  vel  saltem  diluendas.  Pro 
vario  genere  materiae  causticae  variae  quoque  substantiae 
ad  aquam  opportune  addi  poterunt,  quae  impediant,  quo- 
minus ista  amplius  noceat.  Quodsi  laesio  effecta  est  per 
acida,  acidum  sulphuri  cum  (vitriolum),  acidum  nitricum,  aquae 
ad  abluendum  destinatae  immisceatur  creta  alba,  sapo,  mag- 
nesia,  soda  (natrum  carbonicum),  natrum  bicarbonicum ; sed 
modicum  tantum  harum  rerum  adde,  ne  forte  haec  remedia 
ipsa  cutem  denuo  erodant.  Si  laesio  facta  est  per  calcem 
vivam  vel  lixiviam,  aliquantulum  aceti  in  aquam  infunde. 
Ne  tamen  his  rebus  requirendis  tempus  perdatur , statim 
partem  laesam  copiosa  aqua  abluas. 

IV.  DE  PRIMIS  REMEDIIS  VENEFICIORUM. 

Veneficii  suspicio  non  sine  ratione  fovetur,  quum  quis 
post  usum  alicuius  cibi  vel  potus  subita  aegrotatione  corri- 
pitur, quacum  coniungitur  taedium,  vomitus,  dolor  ventris 
et  stomachi , dyspnoea , constrictio  faucium , vehemens  sin- 
gultus; aut  vertigo,  syncope,  torpor,  somnolentia,  perturbatio 
sensuum , deliria , convulsiones , debilitationes.  Conditiones 
priori  loco  enumeratae  generatim  magis  indicant,  veneficium 
effectum  esse  venenis  causticis  acribusque;  quae  posteriori 
loco  posita  sunt,  ex  venenis  narcoticis  exoriuntur.  — 

Ac  primum  quidem  auxilium  in  eo  est,  ut  quam  citissime 
venenum  ex  stomacho  et  intestino  removeatur,  iclemque  dilua- 

tur  atque  involvatur.  Evacuationem  stomachi  per  vomitum 
iuvabis  propinando  aquam  calidam , aquam  salsam , aquam 
calidam  cum  butyro  mixtam,  magnam  copiam  lactis  tepidi, 
aquam,  cui  ova  admixta  sunt  (1  ovum  pro  11 4 litro  aquae); 
titillando  fauces.  — Medicamenta  vomifica  nemo  praescribere 
audeat,  nisi  ipse  medicus. 

Deiectio  veneni  ex  intestino  efficitur  clysteriis,  potu  olei, 
•olei  Ricini.  (Tum  solum,  quum  veneficium  phosphorio  pro- 
ductum esse  constat,  oleum  dare  non  licet.) 

Involutio  (acris)  veneni  obtinetur  sumpta  aqua,  cui  magna 
sacchari  copia  admixta  est,  aqua  cum  albo  ovi  permixta, 
albo  ovi  puro,  lacte,  mucilagine  hordei  vel  avenae  etc. 

Atque  multis  in  casibus  praeter  haec,  quae  diximus, 
nihil  est  quod  quis  praestare  possit,  quum  saepissime  genus 
veneni  non  cognoscatur  atque  homo  medicae  artis  inscius 
minime  ex  specie  signorum  quae  apparent,  genus  ac  naturam 
veneni  coniicere  possit. 

Quodsi  materia  cognoscitur,  qua  veneficium  ortum  est, 
saepe  vita  servari  potest  praebendo  res  quasdam  innoxias, 
•quae  partim  facile  parantur,  partim  ubique  habentur. 

Veneficiorum,  quae  frequentissime  occurrunt,  causae  sunt: 

A)  • senicum : acidum  arsenicosum  (arsenicum  album),  vel 
variae  compositiones  cum  acido  arsenicoso  (arsenicum  sulphu- 
ratum rubrum  et  flavum,  pigmenta  viridia  cum  arsenico  prae- 
parata etc.). 

Antidotum:  Ferrum  hydricum  in  aqua  (ramenta  ferri, 
limus  ex  cupa  refrigeratoria,  qua  fabri  ferrarii  utuntur). 
Singulis  11 4 — horis  1 — 2 cochlearia  cibaria  hauriantur. 

Contra  sales  arsenicosos  maiorem  etiam  vim  habet  ferrum 
hydrico-aceticum  in  aqua  et  sumendum  singulis  !/4 — 1/2  horis 
1 cochlear  parvum.  Sed  hoc  remedium  in  sola  officina  medi- 
camentorum haberi  potest , quum  ramenta  ferri  in  qualibet 
officina  ferraria  cuiuslibet  vici  inveniantur.  Si  haec,  quae 
diximus,  forte  desint,  etiam  utilis  est  magnesia  usta  in  aqua 
(80  gramm.  pro  150  gramm.  aquae)  per  cochlearia  cibaria 
sumpta.  Sal  Glauberi  (natrum  sulphuricum),  15  gramm.  ad 
^evacuandum  intestinum. 

Plumbum:  cerussa,  saccharum  plumbi  seu  Saturni,  acetum 
plumbi. 

Antidotum:  Sal  Glauberi,  sal  amarum  (magnesia  sui- 
phurica),  50  granim.  in  150  gramm.  aquae,  singulis  */4 — */ 2 
horis  1 cochlear  cibarium.  — Oleum  Ricini,  clysteria. 

Cuprum:  aerugo,  quaedam  genera  coloris  viridis. 

Antidotum  : Magna  copia  albi  ovi,  pulmentum  paratum 
ex  7 partibus  limaturae  ferri  cum  florum  sulphuris  partibus 
4 in  aqua  vel  syrupo.  Multum  bibatur. 

Mercurius : Sublimatus  (Hydrargyrum  bichloratum),  Mer- 
curius dulcis  seu  Kalomelas  (Hydrargyr.  chloratum  mite), 
Cinnabaris  (Hydrargyr.  sulphuratum  rubrum). 

Antidotum:  Album  ovi,  farina  cum  aqua  commixta,  lima- 
tura ferri  in  syrupo,  lacte,  aqua  sacchari. 

Argentum:  Lapis  infernalis  (argentum  nitricum). 

Antidotum : Multum  bibere  sal  populare  quam  plurimum 
in  aqua  solutum. 

Iodum  et  kalium  iodatum . 

Antidotum:  Magna  copia  pultis  ex  farina  triticea  vel 
amylo  paratae,  aqua  sacchari,  magnesia. 

Phosphor ium : fissulae  igniariae. 

Antidotum:  Magnesia  in  aqua  ut  supra  de  arsenico  dic- 
tum est.  (Non  tamen  oleum.) 

Alkcdia  caustica : Kali  causticum,  natrum  causticum  (lixi- 
viae), calcaria  caustica,  ammonium  causticum  (spiritus  am- 
moniaci  causticus). 

Antidotum : Succus  mali  citrini , aqua  limonata  acida, 
acetum.  — Oleum  amygdalarum. 

Aciclci  caustica:  acidum  nitricum,  hydrochloratum  seu  mu- 
riaticum (aqua  fortis),  sulphuricum  (oleum  vitrioli).  Utrum 
haec  veneficium  produxerint,  facile  coniicies  ex  eo,  quod  os 
et  fauces  quasi  per  adustionem  alba  vel  flava  apparent ; 
simul  iunguntur  dblores  colli,  tussis,  vomitus  membranaceus, 
saepe  etiam  deiecfiones  sanguine  mixtae. 

Antidotum : Magnesia  carbonica  et  usta,  creta  alba,  aqua 
caponata,  lac. 

Tartarus  stibiatus  seu  emeticus. 

Antidotum:  Infusum  fortius  cafPeti  vel  thei  viridis,  tan- 
ninum  (acidum  tannicum)  1 gramm.  singulis  horis. 

Venena  plantarum.  Narcotica  et  acria  venena  plantarum 
v.  gr.  acidum  hydrocianicum,  Opium,  Morphium,  Cocainum, 
Digitalis,  Belladonna,  Hyoscyamus,  Nicotiana,  Datura,  Nux 
vomica  eiusque  alkoloidum : strychninum , Lactuca  virosa, 
Bryonia  alba , Chelidonium , Paris  quadrifolia , complures 
Banunculi  species,  Conium  maculatum,  Cicuta  virosa,  Daphne, 
Arum  maculatum , complures  itidem  species  Euphorbiae, 
Lolium  temulentum , Solanum  nigrum , Colchicum , Secale 
cornutum,  Helleborus,  Ipecacuanha,  Scylla,  fructus  Colocyn- 
thidis, oleum  Crotonis,  boleti  et  fungi  virosi. 

Antidota:  Acetum,  acidum  citricum,  succus  mali  citrini, 
tanninum , infusum  fortius  caffeti.  In  magna  debilitate 
15 — 80  guttulae  spiritus  ammoniaci  caustici  in  caffeto,  in 
aqua  vel  in  mucilagine  avenae , hordei,  gummi.  Frigida 
clysteria  additis  10  — 20  guttulis  ammoniaci  caustici  soluti. 
Excitatio  vomitus , cucurbitulae  applicatae  cervici  et  tergo 
per  columnam  vertebralem.  Frigidae  compressae  et  infusiones 
in  capite. 

Venena  animalia.  Per  ventriculum  ingeruntur  venena 
farciminis,  casei,  piscium,  cantharides  et  venenosa  conchilia. 
Haec  efficiunt  inflammationem  ventriculi,  vomitum,  purga- 
tionem; conchilia  quoque  eruptiones  urticarias  in  cute  et  in 
membranis  pituitariis  provocant,  adeo  ut  vel  fauces  tumore 
plane  claudantur;  cantharides  stranguriam  producunt. 

Antidota : Ammonium  carbonicum,  ammoniacum  causti- 
cum solutum,  caffetum  nigrum,  succus  mali  citrini,  vinum, 
potus  mucosi.  — Compressae  frigidae  in  capite. 

Morsus , punctiones  vel  aliae  infectiones  per  venenosa, 
morbosa  animalia.  Venena  vesparum,  muscarum,  viperarum, 
venenum  pustulae  malignae,  venenum  rabiei  caninae. 

Antidota:  Lavare  partes  laesas  aqua  carbolisata,  aqua 
chlori  (chloro  soluto),  aqua  calcaria,  aceto,  aqua  forti  diluta, 
acido  acetico,  ammoniaco  caustico  soluto,  sapone  nigro,  lixi- 
via; siccas  cucurbitulas  imponere  ad  sanguinem  sugendum. 

Sed  exustiones,  exsectiones,  vel  etiam  cauterisationes  per 
lapidem  infernalem,  aquam  fortem,  kali  causticum  soli  medico 
sunt  relinquendae.  Si  vulnus  positum  est  in  aliquo  mem- 
bro, hoc  interdum  supra  vulnus  ita  arcte  constringere  iuvabit, 
ut  venenum  non  possit  latius  per  sanguinem  diffundi.  Sed 
haec  arctissima  membri  constrictio  non  licet  adhibere,  nisi 
agatur  de  certis,  vehementibus  vitaeque  periculosis  veneficiis* 
ut  de  rabie  canina,  de  veneno  viperarum,  quia  pars  membri 
tantopere  astricta,  periculum  est  ne  gangraenosa  fiat.  — Ad 
usum  internum  aegroto  praebeantur  eadem  remedia , quae 
supra  enumerata  sunt  contra  venena  animalia  per  ventriculum 
inducta. 

Quodsi  in  homine  rabies  canina  appareat,  cura  habenda 
est,  ne  aegrotus  aut  sibi  aut  aliis  noceat:  Omnia  instrumenta 
et  omnia  supellectilis  genera,  quae  partes  acutas  habent, 
removenda  sunt  et  si  necessitas  id  postulet,  aegrotus  colli- 
gandus erit.  Particulae  glaciei  immittantur  in  os  aegroti  at- 
que efficiendum,  ut  hic  inspiret  modicas  quantitates  Chloro- 
form ii  (40 — 60  guttulae  sudario  infunduntur  et  sic  ori  appo- 
nuntur). — Attendas  etiam  velim  ad  detestabilem  istam 
superstitionem , qua  censent  interdum  homines  licere , eius^ 
modi  aegrotos  pulvinis  impositis  suffocare,  sanguinem  iis  de- 
trahere, vel  aliis  mediis  efficere,  ut  iidein  citius  a tristissimis 
suis  tormentis  liberentur. 

Plerique  homines  non  utuntur  ea  fortunae  conditione, 
ut,  si  quis  ex  sua  domo  in  morbum  inciderit,  infirmarium 
sive  custodem  arcessere  possint,  qui  ad  curandos  et  custo- 
diendos infirmos  arte  eruditus  atque  instructus  sit.  Extra 
ipsa  nosocomia  rarissime  quidem  cura  infirmorum  ab  eius- 
modi  hominibus  suscipitur,  qui  in  hoc  officio  bene  versati 
fuerint ; plerumque  aegroti  a suis  propinquis  curandi  et 
custodiendi  sunt. 

Atque  haec  infirmorum  cura  gravissimi  sane  momenti 
est  neque  adeo  facilis,  quum  plurima  in  se  officia  contineat. 
Sine  diligenti  infirmorum  cura  vel  ipsa  ars  medici  in  pleris- 
que  aegrotationibus  nullum  fere  effectum  habere  solet.  Ac 
primum  quidem  ad  huius  curae  partem  diaeteticam  quod 
spectat , illud  observandum  est , quod  sanae  diaeteticae  sive 
victus  cultusque  negligentia,  licet  corpori  firmo  nullum  forte 
damnum  afferat , infirmo  tamen  corpori  semper  gravissima 
detrimenta  inferat  necesse  est.  Neque  enim  qui  corpore 
aegrotat  vim  habet  resistendi  rebus  noxiis,  neque  ei  facultas 
est  easdem  a se  pro  arbitrio  suo  removendi.  Homo  bene 
valens  nihil  comedit,  nisi  quod  sibi  bene  cedere  videtur,  idem 
coelum  et  aera  salubrem  petit,  quoties  aer  in  cubiculo  vitia- 
tus est,  vestimentis  tempestivis  modo  calidioribus  modo  frigi- 
dioribus prout  placuerit  utitur.  Infirmus  contra  quaecunque 
praebentur  comedit,  vel  res  appetit  nocivas,  necessitate  coactus, 
suo  iure  privatus  in  lecto  ac  cubiculo  retinetur , denique 
circumstantium  arbitrio  obnoxius  est.  Hi  enim  aegroto  victum 
praescribere,  ipsius  et  omnium  rerum  munditiem  curare, 

eundem  in  lecto  collocare , tegere , levare , vertere  debent. 
Quid?  quaecunque  medicus  praecipit,  num  potest  ipse  aegro- 
tus per  se  bene  ea  observare  atque  exsequi,  etiamsi  velit? 
Minima  forte  difficultas  fuerit  in  sumendis  medicamentis, 
quamquam  aegroti  bene  multi  vel  in  hac  re  negligentes  sunt 
ac  suum  sequuntur  indicium,  sed  saepe  etiam  nimium  debili- 
tati aut  ex  febri  delirantes  sese  ipsi  iuvare  nesciunt.  Apud 
plerosque  infirmos  alii  providere  debent,  ut  quidquid  nocivum 
sit  arceatur;  officia  et  administrationes  variae,  quibus  corpus 
infirmi  indiget,  partim  aliis  auxiliantibus  partim  a solis  cir- 
cumstantibus praestari  possunt  ac  debent  etc.  etc.  Sed  licet 
tam  manifesta  sit  huius  curae  infirmorum  necessitas  ac  gra- 
vitas, licet  plerique  hominum  saepius  per  vitam  necessitate 
coacti  hanc  curam  suscipere,  neque  eam  quidem  alienis  homini- 
bus, sed  iis  adhibere  debeant,  quos  carissimos  habent,  licet,  in- 
quam, haec  omnia  neminem  fugiant,  nihilominus  tamen  pau- 
cissimi profecto  inveniuntur , quibus  vel  in  mentem  veniat, 
ut  de  gravissimis  officiis  curae  infirmorum  aliqua  ratione  sese 
instruant.  Hanc  nimirum  rem  neque  scholae  nostrae  tradunt, 
neque  iuvenes  coniuges  cognoscunt.  Hinc  incredibilis  illa 
negligentia  et  ignorantia,  hinc  illa  vere  stupenda  indocilitas 
in  rebus  huc  pertinentibus , hinc  denique  illi  defectus  non 
raro  perniciosissimi,  qui  in  his  rebus  committuntur.  Hinc  etiam 
explicatur,  cur  tam  tenaciter  perseverent  multae  de  morbis 
et  infirmorum  curatione  opiniones  absurdae  ac  superstitiosae, 
quae  ineptiis  et  fabellis  anilibus,  circulatorum  rationibus, 
fraudibus  denique  omnen  aditum  patefaciunt.  Neque  vero 
ruri  solum  haec  inveniuntur  aut  apud  pauperes,  sed  quivis 
medicus  etiam  inter  oppidanos  degens  affirmare  poterit,  inter 
homines  cuiuslibet  conditionis  a mendico  paupere  ad  argen- 
tarium ditissimum  eandem  sibi  impugnandam  esse  ignoran- 
tiam, eadem  praeiudicia,  easdem  perversitates.  — Ceterum 
mihi  propositum  non  est,  ut  hoc  loco  de  omnibus  rebus 
singillatim  disseram,  quae  ad  curam  infirmorum  spectant. 
Satis  mihi  erit  ea  potissimum  capita  proferre,  quae  efficiant, 
ut  sacerdos  curae  infirmorum  aliqua  ratione  possit  invigilare, 
prudenti  admonitione  passim  gravissimis  malis  occurrere, 

consiliis  suis  magnum  commodum  misero  aegroto  parare, 
forte  etiam  aliquando,  pertinaci  stultitiae  sese  firmiter  op- 
ponens, alicuius  vitam  servare.  Primum  igitur  illud  semper 
curandum  est,  ut  ad  quemlibet  hominem,  qui  aliqua  ratione 
graviter  aegrotare  videatur,  medicus  arcessatur.  Hoc  sacerdos 
semper  postulet  necesse  est,  quare  omnes  preces  reiiciat, 
quibus  homines  ab  ipso,  quippe  medicum  declinaturi,  con- 
silium et  medicinam  exposcant.  Homines  enim  solvendo 
pares,  ut  hoc  agant,  non  raro  avaritia  ducuntur;  apud  pau- 
peres et  eos,  qui  non  solvendo  pares  sunt,  satis  saepe  negli- 
gentia et  pigritia  efficit,  ut  auxilio  medici,  quod  sine  im- 
pensis eis  praebetur,  non  satis  mature  utantur  itaque  sua 
culpa  committunt,  ut  morbus  ab  initio  quidem  non  ita  gravis 
insanabilis  evadat  tristemque  exitum  habeat. 

Alterum  quod  fixum  ratumque  esse  debet,  ut  cura  infir- 
morum fructum  habeat,  est:  accuratissima  observatio  omnium 
■ordinationum  medici.  Quodsi  homines  nonnunquam  satis 
esse  existimant,  „medicinam“  hausisse,  id  non  soli  semper 
socordiae,  inobedientiae,  negligentiae  tribuendum  videtur.  In- 
veniuntur enim  non  raro  vel  inter  homines  cultioris  condi- 
tionis, qui  iniucundas  et  sumptuosas  quidem  omnis  generis 
medicinas  ad  hebdomadas  et  menses  diligentia  vere  affectata 
‘deglutiant,  sed  praecepta  simplicissima,  quae  modicissimi 
■quidem  pretii  sed  saepe  gravissimi  momenti  et  a medico  in 
hunc  morbum  ad  necessariam  diaetam  observandam  accom- 
modata et  praescripta  sunt,  incredibili  socordia  negligant. 
Atque  hoc  primum  est  vitium,  quo  in  ordinationes  medici 
peccatur.  Alterum  vitium  eo  committitur,  quod  praeter  medici 
praecepta  etiam  alterius  cuiusvis  periti  vel  imperiti  consilia 
•exquiruntur  vel  audiuntur,  eademque  aut  simul  cum  medici 
praeceptis  observantur  aut  potius  his  studiose  praeferuntur. 
Hac  ratione  medicum  fallere  satagunt,  dum  se  ipsos  deci- 
piunt. Quotidie  fere  audias  homines  eiusmodi,  qui  malevolo 
■ore  dicant:  „Ego  quidem  non  sumpsi,  quae  praescripsit  »me- 
dicus«. Hoc  et  illud  adhibui,  feci;  hinc  mihi  restituta  est 
hona  valetudo.“  Esto,  nemo  contra  disputabit;  sed  illud 
•equidem  vobis,  qui  ita  loquimini,  minime  concedam,  ut  quae 

vos  agatis  „medicum“  celetis;  vel  potius  (ut  clare  dicam,, 
cpiocl  sentio),  quidni  aperte  „medico“  eloquimini  in  hunc 
fere  modum:  „O  bone  vel,  si  placet,  stulte  medice,  tuas  me 
curaturas  esse  »medicinas«  minime  credo,  quare  domi  maneas 
quaeso  nec  mea  causa  plus  laboris  exhaurias  velim.“  At 
vero , ita  si  agerent  isti  homines  maligni , postea  carerent 
nimirum  voluptate  coram  vel  per  alios  medico  occinendi, 
ipsius  medicinam  nihil  effecisse ; neque  amplius  haberent,  in 
quem  revolvere  culpam  possent,  si  res  non  ex  sententia 
cesserit!  Neque  etiam  hoc  adeo  rarum  est,  ut  quis  per 
curationem  medici  mortuus  esse  perhibeatur,  quamquam 
revera  aut  ipse  sibi  aut  circumstantes  ipsi  mortem  „cura- 
verunt“. Quoclsi  necessarium  id  esse  ducerem,  hoc  loco  illu- 
strationis gratia  possem  plurima  huius  rei  exempla  tum  ioco- 
sissima  tum  tristissima  enarrare. 

Tertia  res  gravissima,  sine  qua  infirmorum  cura  fructum 
suum  non  afferet,  in  eo  posita  est,  ut  qui  illam  curam  sus- 
cipiunt , animo  recte  disposito  sint.  Patientia , moderatio, 
abnegatio,  comitas,  hilaritas  animi  necessario  in  quolibet  in- 
firmario  inesse  debent.  Si  quis  aegrotum  amice  commiserari 
noverit,  si  iucunde  recreare,  omissis  in  sermone  omnibus- 
rebus  ingratis,  si  blande  consolari  et  exhortari  studuerit, 
certe  aegroti  animum  ita  afficiet,  ut  ille  dolores  minus  aegre 
ferat.  Nunquam  infirmarius  gravabitur,  aegroti  votis  pera- 
manter et  hilari  vultu  obsecundare,  quamdiu  ille  nil  desiderat,, 
quod  valetudini  noceat;  neque  moleste  feret  aegroti  irrita- 
bilitatem et  repugnantiam  et  querelas;  neque  taedio  affici 
debet , quod  propter  res  levissimas  perpetuo  aegrotus  sibi 
negotium  facessat,  imo  vero  sustineat  aequo  et  tranquillo 
animo  necesse  est,  si  aegrotus  ipsum  offendat  eiusque  curam 
et  officia  praestita  non  solum  non  approbet,  sed  etiam  con- 
temnat. Denique  infirmarius  studeat  oportet,  ne  vel  humillima 
officia  et  res  sordidissimas  fastidire  et  reformidare  videatur.. 

Fateor  equidem,  saepe  rem  esse  difficillimam,  ut  quis  in 
cubiculo  aegroti  animum  aequum  conservet.  Quotidianao 
vitae  sollicitudines  ac  molestiae,  aegritudo  ac  dolor  de  morbo 
carissimi  propinqui  ut  bono  animo  simul  omnia  sustineantur,. 

heroico  labore  saepissime  opus  est.  Nihilominus  eo  nitendum 
est,  ut  communem  hanc  tristitiam  aegrotus  quam  minime 
sentiat. 

Etenim  infirmus  singulares  ac  proprios  habet  maerores,, 
dolores,  angores,  atque  omnium  hominum  quidem  sed  maxime 
propinquornm  est  providere,  ut  ille  onere  suo  quoad  possit 
levetur  et  a consueta  communium  molestiarum  societate  exi- 
matur. His  igitur  in  universum  praemissis  iarn  singularia 
quaedam  de  cura  infirmorum  exponemus. 

I.  DE  CUBICULO  INFIRMI. 

Abusus  ille  quo  fit,  ut  in  peiore  ac  minori  domus  cubi- 
culo homines  dormire  soleant,  saltem  tum,  quum  quis  gra- 
viter aegrotet,  prorsus  tollatur  necesse  est.  Optimum  cubi- 
culum destinandum  est  in  usum  infirmorum.  Quod,  si  fieri 
potest,  ita  amplum  sit,  ut  aegrotus  vel  singuli  aegroti  aeris 
spatio  fere  35  — 40  metrorum  cubicorum  utantur.  Sit  aeri 
pervium,  lucidum,  quoad  potest  apricum  atque  a viarum  et 
platearum  strepitu  remotum.  Ne  sit  in  eodem  cubiculo 
supellex  superflua,  vestimenta,  res  aliae,  quibus  cura  ordinis 
ac  munditiei  difficilis  efficitur.  Imprimis  sella  pertusa,  vas 
nocturnum,  pelvis  subditicia,  res  aegroto  substratae,  lintea 
quibus  usus  est  et  ligamina  sordida  ex  infirmi  cubiculo  remo- 
venda et  in  contiguo  aliquo  cubili  reponenda  sunt. 

Puritas  aeris  in  primis  conservanda  est.  Quare  non  solum 
e vestigio  removenda  sunt  omnia  excrementa,  omnes  essentiae 
acris  odoris,  flores,  suffimenta  etc.,  sed  etiam  diligentissime 
aer  in  cubiculum  immittendus  est.  Hoc  optime  fit  fenestris 
cubiculi  contigui  patefactis,  quoniam  hac  ratione  infirmus 
ipsi  aeri  permeanti  minime  exponitur.  Quodsi  alterum  cubi- 
culum contiguum  non  sit,  secure  ipsius  cubiculi,  in  quo  est 
aegrotus , fenestras  aperire  poteris , modo  hunc  a perflatu 
aeris  munias  sive  interposito  aliquo  praesidio  sive  eo,  ut 
tegumenta  lecti  sive  linteum  super  eius  caput  inducas  vel 
sublevata  teneas.  Sed  quoties  tempestas  turbulenta  et  aspera 
est,  vel  quum  infirmus  lavatur , deligatur  aut  ingentem  su- 
dorem effundit,  fenestras  aperire  non  licet. 

Calor  in  cubiculo  infirmi  iclem  sit,  qui  sanis  etiam  homi- 
nibus convenit,  id  est  fere  15°  R.  In  morbis  pectoris  et 
pro  senioribus  infirmis  calor  ascendat  licet  ad  16 — 17°  R. ; 
contra  in  typho,  variolis,  etiam  in  febri  scarlatina  aliisque 
morbis  valde  febriculosis,  tempore  quo  febris  vehementior  est, 
calor  sufficiet  18 — 14°  R.  Fornace  si  cubiculum  calefacien- 
dum est,  id  provideatur  necesse  est,  ne  fornax  vaporem  car- 
bonarium effundat  (ne  igitur  valvulas  habeat)  neve  lectus 
propius  ad  fornacem  accedat. 

Neque  unquam  lectus  infirmi  ad  fenestram  collocetur. 
Optime  ita  ponitur , ut  caput  ad  parietem  collocetur  atque 
cx  omni  parte  lectus  adiri  possit.  Quodsi  per  longitudinem 
ad  parietem  collocandus  est,  ab  hac  tamen  distet  saltem 
50 — 100  centimetr.  oportet. 

Ut  aer  quantum  necesse  est  humidus  conservetur,  id 
quod  in  morbis  pectoris  saepe  opportunum  est,  vas  aliquod 
amplum  et  apertum  aqua  plenum  (v.  gr.  quo  ad  lavandum 
utimur)  in  cubiculo  ponitur  aut  tabulatum  nonnunquam  con- 
spergitur aqua  recenti  vel  aqua  cum  aceto  vinove  albo  com- 
mixta. Hoc  ultimum  si  fit,  gratissimum  est  per  aestatem 
quando  calor  increvit.  Multa  autem  pavimenti  madefactio 
evitanda  erit,  praesertim  quum  tabulatum  non  oleo  tinctum  est. 

Ad  illustrandum  infirmi  cubiculum  quod  spectat,  caven- 
dum est,  ne  solis  fulgentior  lux  recta  in  lectum  incidat,  sed 
per  vela  semper  paululum  temperetur.  Hoc  tamen  ne  ita 
intelligas  velim , ut  fenestras  crassis  vel  obscuris  . velis  aut 
etiam  solidis  foriculis  contegendas  putes,  quippe  quibus  vera 
obtenebratio  efficiatur.  Eiusmodi  obscuratio  rarissime  tantum 
v.  gr.  pro  maniacis  et  in  quibusdam  oculorum  morbis  vide- 
tur commendanda.  In  usum  nocturni  luminis  optime  accen- 
ditur simplex  illa  ac  consueta  lucernula  cubicularia,  hoc  est 
ellychnium  cereum,  quod  lamella  et  cortice  sustentum  oleo 
innatat.  Quodsi  maiori  luminis  copia  opus  fuerit,  ne  accendas 
velim  magnas  lampades , minime  vero  eas , quae  petroleo 
nutriuntur,  sed  adhibe  candelam  ceream  vel  stearinam.  Etenim 
et  istae  lampades  et  candelae  sebatae  nimium  vaporant. 

Omnis  strepitus  non  necessarius  in  cubiculo  infirmi  evi- 
tari debet.  Quodsi  ad  cubiculum  purgandum  supellex  ex 
uno  in  alium  locum  removetur,  si  porta  aperitur,  clauditur, 
si  quis  per  cubiculum  incedit  gravibus  calceis,  magnis  calci- 
bus, calceamentis  strepentibus,  haec  et  similia  totidem  fere 
ictus  esse  possunt,  quibus  infirmi  irritabiles  nervi  vehementer 
percutiantur;  quae  omnia  a cirumstantibus,  abhibita  aliqua 
cura,  facile  evitantur.  Huc  etiam  pertinet  nimia  et  non 
satis  submissa  conversatio  in  cubiculo  infirmi;  ac  praecipue 
evitetur  detestabilis  ille  modus  susurrandi  ea,  quae  obser- 
vanda vel  dicenda  videantur,  quae  ipse  infirmus  ignoret. 
Audiet  hic  tamen  etiamsi  saepe  non  intelliget,  atque  eius 
imaginatio  vehementer  excitata  eum  huc  adducet,  ut  ex  ver- 
bis tam  imprudenter  prolatis  pessimas , licet  saepe  falsas, 
coniecturas  faciat.  Quaecunque  infirmum  latere  debent, 
nullo  modo  in  cubiculo  infirmi  dicantur;  haec  aut  taceas 
oportet  aut  alio  loco  dicas. 

II.  DE  LECTO  INFIRMI. 

Saepissime  quidem  liberum  non  erit , aliquem  lectum 
seligere.  Quodsi  optio  datur,  considerandum  est,  ferreos  lectos 
aeri  magis  pervios  esse  (et  magis  defensos  ab  insectis) , sed 
ligneos  esse  calidiores.  Stratum  lecti  optimum  illud  est, 
quod  ex  setis  equinis  vel  alga  conficitur.  Sed  etiam  saccus 
stramenticius  bene  completus  superimposito  tegumento  exhibet 
stratum  satis  opportunum,  quod  ruri  vel  apud  pauperes  fere 
solum  invenitur.  Lecti  plumis  differti  nimium  calefaciunt 
facileque  efficiunt,  ut  cutis  atteratur  cubando  (vide  infra); 
his  igitur  ne  utantur  nisi  iam  seniores  et  debiliores  infirmi, 
etiam  forte  ii,  qui  his  a pueris  assueverunt.  Cervicalia  plumea 
esse  non  veto,  sed  in  doloribus  capitis  praestat,  ut  equinis  setis 
impleta  sint.  Pro  opertorio  lecti  maxime  opportune  adhibentur 
tegumenta.  Culcitae  plumeae  et  lecti  plumis  differti  calidiores 
sunt.  Per  hiemen,  ne  calor  deficiat,  potius  fornace  accenso 
cubiculum  modice  calefiat  et  in  lecto,  antequam  infirmus  trans- 
ponatur; ob  eandem  causam  ponantur  urcei  lapidesve  calefacti. 

Vela  lecto  praetenta  inutilia  sunt,  atque  impediunt,  quo- 
minus aer  infirmo  proximus  satis  immutetur. 

Infirmis  debilioribus  valde  opportunum  est,  in  adversa 
lecti  parte  vel  in  tecto  cubiculi  manubrium  fune  valido  affi- 
gere, quo  apprehenso  infirmi  facilius  se  ipsi  erigere  possunt. 

Quotiescunque  lectus  aut  lintea  mutanda  sunt,  infirmus 
graviter  aegrotus  quam  lenissime  in  alio  lecto  vel  grabato 
vel  in  sella  pulvillis  forta  collocetur  et  bene  cooperiatur 
oportet.  Sin  autem  alius  lectus  vel  quodpiam  stratum  oppor- 
tunum non  adsit,  tamen  facile  in  hunc  usum  saccus  stramento 
effarciri  poterit. 

Quum  vestimenta  mutantur,  summa  quoque  cautione  opus 
est.  Ima  corporis  velamenta  bene  exsiccata  eademque  sive 
prope  fornacem  suspensa  sive  adhibitis  calidis  urceis  bene 
calefacta  sint  necesse  est.  Neque  unquam  infirmus  plane 
denudari,  sed  id  semper  provideri  debet,  ut  quam  minima 
corporis  pars  eademque  brevissimo  tempore  nudata  sit. 
Quum  v.  gr.  brachium  aegrotat,  tum  hoc  primum  vestibus 
induendum  esse  patet , quia  secus  inflecti  ac  moveri  violen- 
tius deberet.  Quodsi  membrum  aegrotum  v.  gr.  brachium 
moveri  nullo  modo  licet  nec  potest,  tunica  vel  indusium  inde 
a manica  usque  ad  partem  humeralem  et  collarem  omnino 
dissecanda  at  assutis  vinculis  copulanda  est. 

Magnum  infirmo  beneficium  confertur,  si  quotidie  lavatur. 
Quamquam  forte  non  omnes  infirmi  quotidie  hoc  fieri  ad- 
mittunt, haec  tamen  generalis  tibi  regula  esto,  ut  quotidie 
infirmos  laves  eorumque  comas  capillos.  Neque  hoc  postre- 
mum omittendum  erit,  nisi  in  morbis  cerebri  et  typho. 
Etiam  in  lavando  id  providendum  est,  ut  unam  partem  prius 
omnino  abluas  pannoque  calido  vel  saltem  non  frigido  ab- 
stergas, antequam  madefacias  alteram.  Denique  monendus 
est  infirmus,  ut  saepe  os  expurget,  nisi  forte  debilior  fuerit, 
nam  tum  tu  ipse  ei  os  recenti  aqua  eluere  debebis.  Quum 
infirmi  deiectiones  et  urinam  in  lectum  inviti  emittunt,  tum 
ne  omittas  stratum  aliquod  aquam  non  transmittens  (linteum 
ceratum,  gummi  illitum)  subter  linteum  lecti  substernere  ei- 
demque  superimponere  pannum  pluries  complicatum.  Praeterea 

per  se  patet,  huiusmodi  aegrotos  toties  esse  lavandos,  quoties 
inquinentur.  — In  morbis  diuturnis  praesertim  seniorum 
hominum,  et  quum  febres  malignae  longius  protrahuntur, 
facile  nascitur  sic  dictus  decubitus. 

III.  DECUBITUS,  GANGRAENA  EX  DECUBITU. 

Summi  momenti  simulque  facillimi  fere  negotii  est,  im- 
pedire, ut  hoc  malum  ne  oriatur.  Hunc  in  finem  necessarium 
est,  tum  infirmi  situm  et  lecti  lintea  saepe  mutare,  tum  partes 
corporis  periculo  huius  mali  expositas  diligenter  inspicere  ac 
lavare.  Praeterea  providendum  est,  ne  tunica  interula  vel 
linteum  quaecunque  aegroto  substrata  sunt,  in  plicaturis  com- 
ponantur. Quodsi  infirmi  aut  inquieti  sunt,  aut  prae  mentis 
alienatione  vel  nimia  debilitate  ad  inferiores  lecti  partes 
delabuntur,  consultissimum  erit,  ut  linteum  omnino  explanatum 
acubus  ad  ipsum  stratum  affigas.  Ad  delapsum  et  decubi- 
tum praecavendum  etiam  iuvat  plurimum , si  pellis  cum 
•crinibus  tenuiter  confecta  substernatur  (ita  tamen,  ut  cauda 
pellis  ad  caput  lecti  spectet),  praeterea  annuli  gummosi  aere 
impleti  vel  aqua  calefacta  ad  26 — 28°  R. , denique  pulvini 
vel  integri  lecti  ex  gummi  confecti,  aere  vel  aqua  impleti. 
Quodsi  desunt  eiusmodi  res  ex  gummi  confectae,  coronam 
quoque  stramineam  linteo  vel  molli  corio  circumvolutam  ita 
.aegroto  suppones,  ut  pars  cutis  decubito  fors  inficienda  vel 
iam  infecta  non  ipsi  coronae  annulove  sed  eius  cavo  medio 
insideat  itaque  ab  omni  pressione  defendatur.  — Cervicalia 
ne  altius  erigantur,  quo  infirmus  minus  delabatur. 

Quotidie,  et  in  iis  infirmis,  qui  gravi  febri  laborant  vel 
mente  alienati  sunt , saepi»»  etiam  per  diem  eas  corporis 
partes  inquirere  oportet,  quae  cubitu  facilius  atteruntur. 
Sunt  autem  hae  partes  praecipue  regio  sacra  et  coxae,  deinde 
scapulae  et  calces.  Simulatque  in  cute  apparent  maculae 
rubrae,  dolorosae,  tumescentes  (qui  est  levissimus  gradus 
decubitus),  lavandae  sunt  aqua,  vino  adusto,  aceto,  vino,  or- 
Uiculis  mali  citrini , albo  ovi , aut  compressae  cum  aqua 

plumbi  imponendae.  Ad  eiusmodi  lavationes  optime  ad- 
hibetur mixtura  ex  ovo  bene  peragitato  cum  */ 4 litro  vini 
adusti. 

Iamvero  de  his  rubris  maculis  medicus , quamprimum 
visitatum  redit,  edocendus  est,  multoque  magis  si  peior  est 
decubitus  species,  quae  proprie  gangraena  appellatur,  quum 
scilicet  maculae  rubidae  apparent,  vel  caeruleae  vel  nigrae 
et  plerumque  pustulae  excitantur,  quae  materiem  coloris  sive 
clari  sive  sordidi  et  plerumque  foetidam  continent.  His  im* 
ponuntur  compressae  tinctae  vino  bono,  vino  camphorato  vel 
spiritu  camphorato  sive  cum  sive  absque  aqua  plumbi,  vel 
tinctae  solutione  Kreosoti , solutione  calcariae  chloratae 
(10 — 15  gramm.  in  J/2  litr.  aquae) , solutione  acidi  carbolici 
(5  gramm.  in  */2  litr.  aquae  vel  5 gramm.  in  200  gramm. 
ojei  olivarum  vel  olei  lini).  Plurimum  etiam  valent  cataplas- 
mata e plumbo  tannico,  quae  facile  potes  ipse  praeparare, 
si  ad  decoctum  percolatum  ex  2 partibus  corticis  quernei  in 
8 partibus  aquae  addideris  2 partes  aceti  plumbi.  Ut  colli- 
gas praecipitatum,  adhibe  subtilem  pannum,  per  quem  aqua 
defluat  et  pulte,  quae  remanet,  ad  cataplasmata  paranda 
utere.  — 

Ut  purus  conservetur  aer,  pravi  odores  supprimantur 
et  periculum  contagionis  removeatur,  ut  odor  cadaverinus  ac 
venenum  cadaverinum  exstinguatur,  varia  adhibentur  media 
desinfectiva  quae  appellantur.  Atque  praeter  cetera  magno 
semper  in  pretio  habebantur  fumigationes. 

IY.  FUMIGATIONES. 

Qui  medicae  artis  imperiti  sunt,  hac  in  re  multum  prae- 
stare non  poterunt,  nisi  medicus  singularia  quaedam  ordina- 
verit. Eae  enim  res,  quas  homines  imperiti  ad  fumigandum 
adhibent  ut  sunt  conuli  odorati,  pulvis  odoratus  etc.,  quum  su- 
perent tegantque  illae  quidem  pravos  odores,  minime  vero  eos 
exstinguant,  sed  insuper  novis  sordibus  aera  inficiant,  omnino 
reiiciendae  sunt.  Eae  autem  fumigationes,  quae  fieri  solent, 
v.  gr.,  nitri  et  sulphuris,  hominibus  intolerabiles  sunt. 

Optimae  communiter  fumigationes  sunt  fumigationes 
chlori,  quae  pro  adiiunctis  variis  etiam  vario  gradu  mode- 
randae sunt. 

Nisi  medicus  in  singulari  casu  aliud  praeceperit,  haec 
observare  satis  erit : 

1.  In  cubiculo  infirmi.  Si  ob  aliquam  rationem  opus  est 
fumigatione  ad  aera  in  cubiculo  purgandum,  pone  in  angulo 
ab  infirmo  remoto  situlam  cum  aqua,  in  quam  iniecta  sunt 
800  — 500  grarnm.  calcariae  chloratae  eamque  nonnunquam 
baculo  ligneo  peragita.  Poteris  etiam  lacinias  lintei  solu- 
tione calcariae  chloratae  imbutas  in  filo  extenso  suspendere. 

Summa  iucunditate  afficit  simulque  odorem  corrigit  vel 
saltem  aera  non  corrumpit  vaporatio  aceti  vel  aceti  aromatici, 
quod  aut  in  pavimentum  spargitur,  aut  in  candentes  laminas 
lapidesve  infunditur,  aut  subiecta  lampade  spiritu  vini  nutrita 
lente  defervescit;  illud  tamen  observandum  est,  hac  re  solum- 
modo odorem  corrigi,  non  exstingui  miasmata  neque  aera 
vere  purgari. 

2.  In  atriis  ac  vestibulis  quum  paulo  copiosius  fumigare 
chlorum  liceat , variis  in  locis  collocare  poteris  catillos  vel 
patellas  fictiles,  in  quibus  singulis  pones  50  — 100  gramm. 
calcariae  chloratae,  cui  interdum  aspergas  acetum,  acidum 
sulphuricum  dilutum  vel  acidum  muriaticum. 

8.  Post  mortem  infirmi  eadem  fumigatio,  quam  modo 
n.  2 descripsimus,  aut  alia  illa  multo  fortior  adhiberi  potest,, 
quae  a Guyton-Morveau  nomen  duxit.  Illud  solum  moneo, 
hanc  fortiorem  chlori  fumigationem  non  tantum  hominibus- 
atque  animalibus  noxiam  imo  periculosam  esse , sed  etiam 
metalla  atterere  ac  plantarum  colores  destruere.  Quum 
praeterea  id  plerumque  agatur,  ut  utensilia,  lecti,  vestimenta 
ab  infectione  purgentur,  eadem  ita  collocanda  et  suspendenda 
erunt,  ut  eorum  largissima  superficies  fumigationi  pateat, 
quare  v.  gr.  strata  in  cultro  collocabis,  vestimenta  medio  in 
cubiculo  satis  explicata  suspendes. 

Atque  illa  fumigatio , quae  a Guyton  - Morveau  nomen 
habet,  hac  ratione  instituitur,  ut  fiat  primum  commixtio 
sicca  1 partis  Mangani  hyperoxydati  pulverizati  cum  8 

partibus  Natrii  chlorati,  ad  quam  paulatim  affunditur  mixtura 
ex  2 partibus  acidi  sulphurici  concentrati  (vitrioli)  et  2 parti- 
bus aquae.1)  Totum  super  lucerna  nocturna  ponitur  vel  in 
ferventi  arena.  — Pro  spatio  35  metr.  cubicorum  sufficiunt: 
Natr.  chlorati  25  gramm.,  Mangan.  hyperoyxclati  8 gramm., 
acid.  sulphur.  15  gramm.  itemque  aquae  15  gramm.  Facta 
mixtura  portae  ac  fenestrae  quam  arctissime  clauduntur  et 
vapores  chlori  ex  commixtione  nascentes  per  aliquot  horas 
vim  suam  exercere  permittuntur , postea  multum  aera  in 
cubiculum  bene  immittere  necesse  est. 

Alia  fumigatio  fortis  atque  praesens  etiamnunc  est  illa, 
quam  omnes  novimus,  sulfurea.  Colloca  medio  in  loco,  quem 
purgare  vis,  maius  aliquod  vas  (patinam,  ollam)  fere  usque 
ad  summum  marginem  arena  impletum.  In  hac  arena  im- 
pone patellam  parvam  cum  glebis  et  ramentis  sulfuris;  quae 
cum  accenderis,  statim  abeas.  Ianuae  et  fenestrae  per  12 
fere  horas  bene  clausae  maneant , quamdiu  fumi  sulfurei 
cubiculum  pervadant ; tum  aere  immisso  statim  cubiculum 
usui  esse  potest.  Omnes  autem  materiae  igni  concipiendo 
aptae  a sulfure  accenso  1 — 1 */2  metrum  remotae  maneant. 
Sufficiunt  15  grammata  sulfuris  ad  10  metra  cubica  purganda. 

Lintea  aliaque  vestimenta  atque  deiectiones  vix  unquam 
fumigationibus  possunt  purgari  certo  cum  succesu;  neque 
enim  sola  fumigatione  fieri  potest,  ut  minima  illa  corpora, 
quae  auctores  et  propagatores  contagionum  dicuntur,  maxime 
bacilli  exstinguantur.  Summis  enim  caloribus  demum  peri- 
muntur vel  acerrimis  remediis , quae  ad  unum  omnia  etiam 
hominibus  periculum  afferunt  et  magna  tantum  cum  prudentia 
adhiberi  possunt.  Sic  acidum  carbolicum  5 pro  centum, 
Sublimatum  1 pro  mille  deiectionum  purgandarum  esse  debet. 
Lintea  in  5 °/0  solutione  acidi  carbolici  maceranda  sunt,  nisi 
forte  adest  machina,  qua  caloribus  expurgantur. 

J)  Commixtio  acidi  sulphurici  cum  aqua  a pharmacopola  rectius 
fiet,  aut  si  ipse  facere  eam  malueris,  lentissime  acidum  sulphuricum 
in  aquam  infunde,  non  tamen  ordine  inverso,  quia  secus  commixtio 
explodere  et  graviter  te  vulnerare  potest. 

Item  pavimenta  et  tota  supellex,  quae  excrementis  in- 
quinabatur, etc.  tum  demum  dici  possunt  certo  purgata,  cum 
Iis  quas  supra  dixi,  materiis  rite  fuerint  tractata. 

Manus  ut  ab  infectione  liberes,  lava  solutione  acidi  car- 
bolici  (10  gramm.  in  250  gramm.  = 2/4  litro  aquae)  vel  Kali 
hypermanganico  soluto  (5  gramm.  in  500  gramm.  = J/2  litro 
aquae).  Kali  hypermanganicum  etiam  utilissime  adhibetur 
ad  os  eluendum,  postquam  infirmis  vel  cadaveribus  contagiosis 
aut  cadaveribus  iam  tabescentibus  occupatus  eras  (1  gramm. 
in  500  gramm.  aquae). 

Quum  cadaver  valde  foetet,  conspergi  potest  calcaria 
chlorata,  vel  contegi  laciniis  solutione  calcariae  chloratae  vel 
acidi  carbolici  (5°/0)  tinctis. 

V.  DE  CIBO  AC  POTU  INFIRMI. 

Communiter  quidem  medicus,  saltem  gravius  aegrotanti- 
bus accurate  praescribet,  quid  manducare  et  bibere  necesse 
sit  atque  liceat,  quare  tum  quidem  illi,  qui  curam  infirmi 
habent,  id  solum  diligenter  caveant  oportet,  ne  nimium  aut 
parum  aut  alienum  quid  praebendi  peccent.  Atque  huius 
rei  negligentia  et  detrectatione  factum  est,  ut  complures  in- 
firmi in  morbum  relapsi  mortui  sint.  Nonnullis  in  regioni- 
bus. ut  in  carissima  mihi  urbe  patria,  propinqui  atque  amici 
existimant,  se  debere  aegroto  varia  afferre  „cupedia“.  Ut 
optima  illi  quidem  fide  agant,  magnoque  forte  etiam  aegro- 
tum gaudio  afficiant,  attamen  saepe  eidem  grave  damnum 
inferunt.  Ac  maxime  parvis  liberis  hic  pravus  mos  pericu- 
losus est. 

Cibi  et  potus  ne  sint  iusto  calidiores  neve  frigidiores,  nisi 
forte  aliud  conceptis  verbis  praescriptum  fuerit. 

Infirmus  cibum  sumat  corpore  quantum  licet  erecto, 
quare  manu  aut  pulvinis  tergum  suffulciendum  erit.  Cibi 
commodius  collocantur  in  aliqua  tabula,  ante  infirmum  super 
lecto  posita,  quam  in  mensa  iuxta  lectum,  id  quod  valde  in- 
commodum est.  Infirmis  magnopere  debilitatis  cibi  in  os 
inserendi  sunt  idque  lentissime  fiat , minime  festinanter. 

Inter  bibendum  infirmi  caput  debet  attolli,  vas  potorium 
(scyphus)  non  nimis  plenum  sit  vel  etiam  cochleari  potus; 
praebeatur.  Infirmis  mente  alienatis,  desipientibus,  deliranti- 
bus, amentibus  praebenda  sunt  vasa,  quae  nec  dentibus  fran- 
gere, quibus  nec  sese  violare  possint.  Sed  hic  animadverte, 
plures  potus  ut  aquam  limonatam  acidulam  etc.  in  vasis 
metallicis  diu  conservari  non  debere. 

Saepe  medicus,  praesertim  in  morbis  chronicis,  cibos  ac 
potus  non  adeo  accurate  et  singillatim  praecipit,  sed  eos  seli- 
gendos relinquit  circumstantibus ; quare  non  supervacaneum 
erit , hoc  loco  quaedam  praemonere  de  cibis , qui  faciliores 
aut  difficiliores  sint  ad  digerendum  et  potus  aliquos  magis- 
opportunos  indicare. 

I.  Alimenta  ab  animalibus  'provenientia. 

Facile  digeruntur : Pulli  columbini  et  gallinacei,  caro  vi- 
tulina, assata  caro  iuvencorum  (boum),  ramenta  subtilia  pernae 
crudae  (geschabter  roher  Schinken,  r adures  de  iarnbon  cru)  et 
carnis  fumo  siccatae,  caro  vervecina  macra  (mageres  Hammel- 
fleisch, du  mouton  maigre),  caro  ferina,  exceptis  avibus  feris; 
ova  mollia  vel  etiam  cruda.  Huc  etiam  pertinet  lac  non 
tamen  nimium,  serum  (Molken,  petit-lait ),  lac  ebutyratum  et 
lac  concretum  seu  oxygala  (saure  Milch,  du  lait  aigre ),  ad 
quam  adde  nonnihil  sacchari  et  cinnamomi  et  cura,  ne  sit 
frigidior.  — Inter  pisces  faciles  sunt  ad  digerendum:  coctus 
pleuronectes  maximus  sive  turbott  (Steinbutt,  turbot ),  gadus 
aeglesinus  (Schellfisch,  aiglefin ),  esox  lucius  (Hecht,  brochet ), 
salmo  fario  (Forelle,  truite ),  perca,  (Barsch,  perdie ),  denique 
recentes  harengae.  — Ostreae,  si  non  plures  quam  8 — 6 in 
eadem  refectione  sumuntur. 

Difficile  digeruntur : cocta  caro  bubula,  suilla,  quaelibet 
farcimina,  anates,  anseres,  gallus  indicus  (Truthahn,  dindon ), 
aves  ferae,  iecur  assatum,  artocreata  (Fleischpasteten,  pates 
de  viande , rissoles );  ova  dura,  assata,  ex  butyro  fricta  (Rühr- 
ei, oeufs  brouilles):  omnia  genera  casei.  — Inter  pisces:  omnes 
qui  assantur,  caprio  cyprinus  (Karpfen,  carpe ),  tinca  (Schleihe, 
tanchc ),  salmo  sive  fumo  siccatus  sive  recens  (Lachs,  Salm, 

■saumon ),  anguilla  et  plerique  pisces  marini.  — Praeterea  con- 
chylia, limaces  et  cancri  inter  cibos  numerantur,  qui  difficile 
concoquuntur. 

II.  Alimenta  a plantis  provenientia. 

Facile  concoquuntur : Recentes  dauci  (Mohrrüben,  carottes) 
at  ciceres  seu  pisa  (Erbsen,  pois  verts)7  asparagus  (Spargel,  as- 
perges),  spinacia  (Spinat,  epinarcls ),  cynarae  (Artischocken, 
artichauts ),  brassica  botryitis  (Blumenkohl,  choux-fleurs ),  bulbi 
solani  (Kartoffeln,  pommes  de  terre)  cocti,  contriti,  oryza 
(Reis,  riz),  grana  sago,  grana  deglupta  (Graupen,  gresil),  po- 
lenta avenacea  (Hafergrütze,  gruau  d'avoine ),  panis  albus. 

Difficile  concoquuntur : Omnes  species  brassicae  (ex  his 
facilius  brassica  illa  digeritur,  quae  concisa  et  sale  condita 
est,  Sauerkohl,  Sauerkraut  chou-croüte ),  legumina  (Hülsen- 
früchte, legumes ),  betae  albae  (Weisse  Rüben,  ruves),  cepae 
(Zwiebeln,  oignons),  cucumeres,  boleti  (champigiious),  tubera 
(Trüffel,  truffes );  placentae,  cibi  farina  parati,  panis  niger. 
— Etiam  lactucae  (Salat)  si  amariores  excipis,  difficiles  sunt 
.ad  digerendum. 

Poma  communiter  salubriora  sunt,  si  coquuntur.  Etiam 
non  cocta  facile  digeruntur:  fraga  (Erdbeeren,  fraises),  fruc- 
tus rubi  Idaei  (Himbeeren,  framboises)  et  ribium  (Johannis- 
beeren , groseilles ) , pruna  Armeniaca  ( Apricosen , abricots), 
amara  cerasa  (saure  Kirschen),  uvae,  mala,  mala  citri  auran- 
tium  Sinensia  (Apfelsinen,  oranges  de  Chine ) sed  bene  matura. 
- — Difficile  digeruntur:  pira,  mala  persica,  pruna,  bromelia 
ananas,  fructus  oleacei  ut  nuces,  amyclalae.  Item  poma  omnia 
saccharo  vel  aceto  condita  difficilia  sunt  ad  concoquendum. 

III.  Potus. 

Potus  refrigerantes : aqua,  aqua  glacialis,  fontes  qui  con- 
tinent acidum  carbonicum  (quales  sunt  Selters,  Roisdorf, 
Birresborn  in  Eiflia),  aquae  limonatae  cum  saccharo  et  succis 
fructuum  (cum  succo  mali  citrini,  mali  Sinensis  aurantium,  *) 


1)  Mala  citrina  et  Sinensia  primum  praeciduntur,  dein  eorum 
succus  in  aquam  exprimitur.  Perperam  agunt,  qui  hos  fructus  in 
orbiculos  concisos  cum  cortice  in  aquam  immittunt,  quia  oleum  aether- 

syrupo  rubi  Idaei,  coagulo  ribium  etc.),  decocta  aqua  pomo- 
rum (Obstwasser  communiter  vocant,  si  torrefacta  mala,  pira, 
vel  pruna  in  aqua  coquuntur). 

Potus  cremori  similes , nutrientes , excitantes : lac , emul- 
sio  ex  amygdalis  facta  (Mandelmilch;  80 — 40  gramm.  amyg- 
dalarum dulcium  cum  modica  aqua  in  mortario  teruntur,, 
inter  terendum  1/2  litro  aquae  paulatim  addito,  dein  totum 
percolatur  et  modicum  saccinarum  adiicitur),  ptisanae  ex 
oryza  vel  hordeo  factae  (Gerstenschleim , orgeat ; 40  — 80 

gramm.  hordei  vel  oryzae  in  1 lit.  aquae  decocta),  cremor 
avenae  excorticatae  (Hafergrützenschleim ; 1 cochlear  avenae 
excorticatae  decoquitur  in  !/ 2 litro  aquae) , cremor  Salep 
(1  ligula  pulveris  Salep  in  1 litro  aquae  coquitur  et  modi- 
cum saccharum  et  cinnamomum  additur) , aqua  cum  pane 
decocta  (200  gramm.  panis  buccellati  i.  e.  bis  cocti,  Zwie- 
back, vel  panis  nigri  cum  1 litr.  aquae  decocta  et  percolata), 
cui  adduntur  in  litrum  2 — 8 cochlearia  succi  mali  citrini, 
1 cochlear  aquae  cinnamomi , vel  litr.  vini  Rhenani  aut 
rubri  cum  saccharo.  Aqua  ovis  permixta  (1  ovum  bene 
peragitatum  cum  8 — 4 ligulis  sacchari  in  J/2  litro  aquae)  vino 
addito  vel  non  addito.  Ius  carnis  elixae  ( bouillon ) bene 
paratum ; extractum  sive  infusum  carnis,  quod  Angli  vocant 
Beef-tee  (Fleisch thee ; 500  gramm.  validae  sed  macrae  bubu- 
lae, reiecto  omni  adipe,  subtiliter  concisae  primum  */2  litro 
aquae  frigidae  per  2 horas  imbuuntur,  deinde  lento  igni  per 
8 — 4 horas  cocta,  despumantur,  percolantur).  — Aqua  cum 
quarta  vel  dimidia  parte  vini,  cerevisia  levis,  vinum  purum 
ex  ordinatione  medici. 

Quandocunque  vinum  permittitur  sed  haberi  nequit,  eius 
loco  potum  parare  poteris  ex  50  gramm.  vini  ex  secali  optime 
facti  (guten  Kornbranntwein,  bon  eau-de-vie  de  grain)  aut 
25 — 80  gramm.  spiritus  vini  rectificati  cum  1 litro  aquae  et 


eum  simul  e cortice  extractum  facile  dolores  capitis  affert.  Etiam 
semina  ipsa  horum  fructuum,  quum  sint  amara,  infirmis  salutaria  non 
«unt. 

40  — 50  gramm.  syrupi  vel  sacchari.  Poterit  ad  hanc  vini 
adusti  commixtionem  etiam  pro  1 litro  addi  luteum  duorum 
ovorum  cum  saccharo  bene  contritum. 

VI.  DE  USU  AC  R ITIONE  PRAEBENDI  MEDICINAS. 

Nihil  in  curandis  infirmis  tam  exiguum  est,  ut  atten- 
tionem nostram  non  mereatur;  quam  ob  causam  etiam  de 
praebendis  medicinis  quaedam  notanda  sunt,  quae  forte  ali- 
quibus leviora  aut  per  se  manifesta  esse  videantur. 

Atque  illud  quidem  summi  momenti  est,  ut  medicina  ea 
mensura  et  eo  tempore  praebeatur,  quibus  praeceptum  est. 
Ad  hoc  autem  requiritur  etiam,  ut  signum  illud  ampullae 
affixum,  in  quo  usus  ac  ratio  medicinae  praebendae  prae- 
scripta legitur,  minime  rescindatur,  id  quod  sane  iusto  sae- 
pius fieri  solet  aut  ab  infantibus  aut  ab  aliis,  qui  hoc  signum 
infantibus  ad  ludendum  tradunt.  Hac  ratione  graves  errores 
ac  pericula  oriri  possunt. 

Cibi  ita  parari  debent,  ut  tempus,  quo  infirmus  vescitur, 
non  proxime  accedat  ad  usum  medicinae.  Dimidia  saltem 
hora  inter  usum  cibi  et  medicinae  interiecta  sit  necesse  est,  nisi 
forte  aliquando  ex  medici  ordinatione  medicina  simul  cum 
cibis  sumenda  fuerit. 

Ampulla,  quae  medicinam  continet,  obturamento  clausa 
esse  debet  neque  propius  ad  fornacem  neque  directo  solis 
lumini  obnoxia  collocari.  Interim  etiam  iuvat,  medicinas 
usui  interno  destinatas  omnino  separatas  conservare  ab  illis 
medicamentis,  quae  externe  adhibentur.  Quamquam  enim, 
ut  lex  est  in  Borussia,  varia  remedia  eo  discernuntur,  quod 
remedia  interna  albis  schedulis  signata,  externa  coloratis 
schedulis  notata  esse  debent,  nihilominus  tamen  fieri  potest, 
ut  permutentur  atque  hac  ratione  gravissima  damna  afferan- 
tur. Cochlear,  quo  medicina  praebetur  (quod  praestat  esse 
porcellanicum , cochlear  medicum  sic  dictum) , post  usum 
semper  ablui  aut  in  aqua  cleponi  debet.  Quum  medicina 
praebenda  est,  cochlearis  manubrium  vide  ne  teneas  fere 
extremum  ac  summum , sed  eius  partem  inferiorem , quo 

minus  facile  effundas.  Omnibus  cochlearibus  multo  praefe- 
renda sunt  vascula  quaedam  vitrea,  in  quibus  mensura  coch- 
learis et  maioris  et  minoris  aliquo  signo  adnotata  est.  Minimo 
pretio  in  omnibus  apothecis  possunt  emi,  quae  ut  ubique  in 
usum  recipiantur,  valde  consulendum. 

Ad  guttas  bene  numerandas  iuvat  primum  obturamento 
humectasse  ampullae  collum  usque  ad  marginem,  quia  secus 
liquidum  subito  praecipitatum  effluit  nec  guttae  numerari 
possunt.  Nunc  veneunt  in  officinis  pharmaceuticis  novae  lage- 
nulae,  quarum  obturamenta  ita  instructa  sunt,  ut  liquorum 
guttulas  tantum  singulas  effluere  permittant.  Pleraequae 
medicinae  guttatim  praebendae  satis  acres  sunt  ideoque  con- 
sulitur, ut  in  modica  aqua  vel  aqua  saccharata  aut  saccharo 
instillatae  praebeantur. 

Pilulae,  quae  saepe  medicinas  male  sapientes  continent, 
quum  siccae  deglutiri  a multis  non  possint,  praebeantur  in 
1/ 2 cochleari  aquae,  aut  in  pane  vel  pruno  enucleato,  vel  ob- 
lata (crustulo  signatorio)  involutae;  hac  enim  ratione  plerum- 
que facilius  deglutiuntur. 

Medicati  pulveres  aut  sicci  in  lingua  ponuntur  ea  con- 
ditione, ut  infirmus  aliquid  aquae  stati m bibat,  aut  in  coch- 
leari cum  aqua  miscentur,  aut  in  oblata  involvuntur.  Quoties 
cum  aqua  miscentur,  curandum  est,  ut  totam  infirmus  hau- 
riat mixtionem.  Nam  quum  pulveres  illi  in  aqua  plerumque 
non  prorsus  dissolvantur,  fere  semper  pars  aliqua,  ac  saepe 
quae  maxime  est  praecipua,  cochleari  adhaeret;  quare  has 
reliquias  denuo  in  cochleari  aqua  miscebis  et  alluendo  collec- 
tas infirmo  hauriendas  dabis  Si  pulverem  quempiam  v.  gr., 
qui  male  olet  vel  sapit,  oblata  obvolvere  volueris,  infunde 
eum  pulverem  in  partem  oblatae  satis  magnam,  quae  prius 
aquae  submersa,  postea  in  cochleari  posita  est,  tum  super 
pulverem  infusum  margines  oblatae  ita  complica,  ut  quidam 
hinc  globulus  efformetur.  Hunc  globulum  in,  prima  parte 
cochlearis  positum  in  linguam  infirmi  demittes,  deinde  hau- 
stum aquae  bibendum  praebebis. 

Infirmus  vomitorium  sumpturus  paulo  ante  ne  vescatur 
solidis  cibis.  Aegrotus,  quaecunque  comprimunt  et  constringunt, 

deponere  et  solvere  debet ; excipe  tamen  fascias  hernialcs, 
quae  minime  solvendae  sed  contra  quam  optime  et  cautissime 
aptandae  sunt.  Quum  infirmus  hausto  vomitorio  incipit 
nauseare  atque  ructare  (non  tamen  antea)  vel  iam  evomere, 
tum  poteris  ei  haurienda  praebere  aliquot  pocilla  potus  tepidi, 
aquae,  theae  dilutae,  aquae  cum  butyro  mixtae,  quibus  rebus 
ipsa  vomitio  promovetur  faciliorque  fit.  Plerumque  vomi- 
torium efficit,  ut  bis  et  etiam  quater  evomat  infirmus,  idque 
plane  sufficit.  Quodsi  aut  pluries  vomeret  aut  diutius  maiori 
nausea  laboraret,  poteris  ei  pocillum  caffeti  nigri  vel  pulve- 
rem aerophorum  dare  et  fomentum  e farina  synapeos  para- 
tum vel  huic  simile  quid  praecordiis  imponere. 

Nunquam  danda  erunt  vomitoria,  nisi  a medico  fuerint 
praescripta:  atque  pharmacopolis  ipsis  minime  licet,  eius- 
modi  media  dare  praeter  medici  ordinationem,  aut  aliis  in- 
firmis aliove  die,  quam  medicus  constituerit. 

Quodsi  vomitorio  praescripto  quidem  sed  nondum  hausto 
sponte  sua  incideret  vomitus,  diarrhoea,  sanguinis  exspuitio 
vel  eruptio,  convulsiones  vel  tormina,  consultum  erit,  ut  usus 
vomitorii  differatur,  donec  medicum  denuo  interrogaveris. 

VII.  DE  APPLICANDIS  IIS  REBUS,  QUAE  A MEDICO  IN 
USUM  EXTERNUM  PRAESCRIBUNTUR. 

Linimenta j emplastra , unguenta.  In  frictionibus,  quae 
nuda  manu  vel  lacinia  lanea  faciendae  sunt,  illud  in  primis 
observa,  ut  continenter  fricare  pergas  sed  non  adhibita  for- 
tiori pressione,  ne  epidermis  atteratur  neve  infirmo  dolores 
sine  necessitate  parentur.  Neque  infirmus  plus  quam  necesse 
est,  denudari  debet,  tum  ut  parcatur  pudori,  tum  ut  frigoris 
iniuria  evitetur.  Unguenta  acriora  atque  imprimis  etiam 
unguenta  hydrargyri  optime  infricabis  chirotheca  adhibita  ex 
corio  facta  vel  porcaria  vesica  siccata  et  perfricatione 
•emollita,  ne  scilicet  tuos  ipse  digitos  atteras  neve  ex  hy- 
drargyro  tibi  salivationem  contrahas.  Post  unamquamque 
inunctionem  rerum  etiam  minime  noxiarum  manus  bene  lavan- 
das esse  per  se  patet.  — Emplastra  et  unguenta  ne  crassiora 

linteo  imponantur,  quia  liac  ratione  cutis  sine  necessitate- 
inquinatur.  Quoties  vulnus  unguentis  alligatur,  toties  ipsum 
vulnus  et  proximae  partes  non  solum  a pure,  sed  etiam  a 
ve  tere  unguento  purgentur  necesse  est.  Atque  unguentum 
ut  removeas  maxime  opportunum  est,  cutem  oleo  abluere ; 
vulnus  autem  ut  purges  illud  conspergere  vel  abluere  optime 
poteris  aqua,  infuso  Chamomillae,  aliave  solutione  (e.  c.  des- 
infectiva)  a medico  praescripta.  Emplastra  ac  praesertim 
adhaesiva,  quum  non  bene  adhaerescunt,  paululum  ad  for- 
nacem calefacito,  donec  teneant;  qui  emplastra  afflare  solent, 
perverse  agunt,  quum  eadem  madefaciant.  Omnia  unguenta 
opus  est,  ne  pulvere  inquinentur ; nonnulla  etiam  caveas,  ne 
vi  luminis  dissolvantur;  quare  pyxis  unguentaria  semper 
statim  post  usum  occludatur. 

Cataplasmata , fomenta.  Praecipua  fomentorum  genera 
sunt : cataplasmata  calida  ac  mollientia,  secundo  fomenta 
refrigerantia.  In  illis  et  calor  et  humiditas  plurimum  valent. 
Atque  calor  sanguinis  si  attingitur  semper  sufficit;  qui  utrum 
adsit,  tentabis  admota  gena,  naribus  primoribus,  vel  exte- 
riore manus  parte.  Porro  fomenta  toties  renovanda  sunt, 
quoties  calorem  diminutum  esse  infirmus  sentit,  plerumque 
post  1/2 — 1 horam.  Quae  ut  diutius  et  calida  et  humida  per- 
maneant, contegantur  ea  materia,  quae  non  recipiat  nec 
transmittat  liquorem , veluti  panno  cerato , charta  e Caut- 
schuck  praeparata,  quae  tamen  paulo  latior  esse  debet  ipso 
fomento.  Fomenta  si  pure,  sanie,  sanguine  etc.  inquinata 
sunt,  aliis  mundis  suppleantur.  Haec  fomenta  mollientia  ac 
calida  parantur  ex  farina  seminum  lini,  pane  albo,  avena  ex- 
corticata,  amylo,  herbis  mucilaginosis  (Malvis,  Althea)  etc. 
semperque  tenui  panno  involvuntur. 

Pro  fomentis  refrigerantibus  utimur  plerumque  aqua 
frigida,  qua  inbuuntur  linteola  compressa,  quae  post  5 — 10 
minuta  semper  renovanda  sunt.  Quae  tamen  non  adeo  ma- 
dida sint  opportet,  ut  aqua  defluat.  Maxime  etiam  opportune 
est,  eiusmodi  linteola  compressa  congelare.  Quod  ut  fiat, 
ponantur  in  tabula  lignea  iisque  superimponatur  vas  aliquod 
metallicum  fundo  planum,  v.  gr.  pyxis  lamina  facta,  quae 

glacie  cum  sale  communi  crasso  mixta  impletur;  hac  ratione 
intra  pauca  minuta  conglaciantur  linteola  ista.  — Sed  plus 
quam  lintea  compressa  valent  glacies  vel  nives,  quae  impo- 
nuntur inclusa  in  aliqua  vesica  vel  in  sacculo  ex  gummi 
confecto.  In  vesicam  infundes  et  glaciei  particulas  magnitu- 
dine nucis  et  aliquantum  aquae,  vide  tamen,  ne  totum  saccu- 
lum vel  vesicam  compleas,  quia  tum  non  satis  ad  partem 
corporis  applicantur.  Loco  glaciei  poteris  etiam  immittere 
in  sacculum  mixturas,  quae  frigus  gignant,  v.  gr.  5 partes 
ammonii  muriatici  (salis  ammoniaci),  5 partes  nitri,  8 partes 
natri  sulphurici,  16  partes  aquae.  Si  glaciem  vel  mixturas 
frigidas  adhibes , iuvat  inter  cutem  et  sacculum  interponere 
pannum  siccum  bis  complicatum  v.  gr.  sudarium , ne  cutis 
gelu  nimium  patiatur. 

Conficiuntur  etiam  excitantia  quae  dicuntur  fomenta  et 
cataplasmata  ex  herbis  aromaticis  (Chamomilla,  floribus  Tiliae, 
herba  Menthae  piperitae);  eodem  modo  sacculi  herbis  siccis 
farti  applicantur.  Madida  si  cataplasmata  excitantia  parare 
volueris,  accipe  easdem  herbas  vel  unum  ex  fomentis  supra- 
dictis  et  adde  liquorem  ammonii  caustici  (40 — 60  guttas), 
spiritum  vini,  yinum  adustum,  vinum,  aut  lintea  compressa 
adhibe  calido  vino  imbuta  vel  vino  adusto  cum  aqua. 

Iam  vero  fomenta  excitantia  nos  adducunt  ad 

remedia  in‘ifcuitia  et  derivantia.  Frequentissimum  ad 
irritandam  cutem  remedium  est  cataplasma  e farina  synapeos 
paratum.  Ex  huius  farinae  recentis  60  — 150  gramm.  cum 
aqua  confice  pultem , quam  crassitudine  pollicis  inter  tenue 
linteum  vel  pannum  illum  tenuissimum,  quem  „gaze“  vo- 
cant, interpositam  applica.  Hoc  cataplasma  maneat  appli- 
catum , donec  ardens  quidam  dolor  sentiatur  et  cutis  rubes- 
cat, id  quod  post  5 — 10  — 20  minuta  accidet , prout  farina 
plus  minus  valida  cutisque  irritabilis  fuerit.  Eius  loco  po- 
teris etiam  adhibere  pultem  subactam  ex  contrita  armoracia 
(Meerrettig , raifort  sauvage) , aut  chartam  bibulam  crassam 
et  mollem  spiritu  synapeos  imbutam,  cui  insuper  impones 
linteolum  compressum , aut  madefactam  chartam  synapeos,. 

qualis  hodiedum  a pharmocopolis  venditur.  — Partem  ru- 
bentem aut  flore  lactis  aut  ipso  lacte  ablutam,  tenui  linteo 
contege. 

Remedium  derivans,  quod  frequentissime  praescribitur, 
est  emplastrum  cantharidatum.  Quod  secundum  variam  or- 
dinationem medici  2 — 10  centimetra  in  diametro  occupat  et 
marginem  adhaesivum  habet.  Emplastrum  bene  ad  cutem 
applicari  debet,  quare  si  locus  patitur,  illud  fascia  alligabis 
non  tamen  nimis  arcte  adstricta.  Quodsi  ruborem  tantum 
cutis  elicere  velis,  emplastrum  per  2 — 4 horas  relinquitur, 
sin  autem  pustulas  excitare,  12 — 15  horae  requiruntur.  Porro 
si  pus  moveri  non  debet,  pustula  in  parte  quidem  inferiore 
inciditur,  non  tamen  aufertur,  sed  cum  unguento  plumbi, 
unguento  cereo , oleo  vel  solo  linteo  vel  bombacio 

alligatur.  Si  tamen  in  loco  affecto  pus  moveatur  necesse 

est,  pustula  in  superiore  parte  dissecta  tollitur,  vulnus  autem 
unguento  basilico  alligatur.  Ut  pus  moveatur  profundius 
(fonticuli  oriantur),  in  loco  saucio  ponuntur  ciceres,  globuli 
ex  radice  violae,  exigua  mala  aurantium  etc.,  quae  emplastro 
adhaesivo  vel  fascia  satis  adstricta  alligantur. 

Alia  remedia  derivantia,  ut  unguentum  tartari  stibiati, 
oleum  Crotonis  b adhibenda  non  sunt,  nisi  ex  speciali  medici 
praescripto.  Moxae  quae  vocantur,  remedia  caustica  omnis 
generis,  ferrum  candens  etc.  applicari  nequeunt,  nisi  ab  iis, 
qui  harum  rerum  periti  sunt. 

Balnea.  Pedum  balneis,  quantum  fieri  potest,  eo  semper 
tempore  utantur,  quod  permittat,  ut  statim  postea  cubitum 
eatur;  aqua  sit  calida  habeatque  28  — 80°  R.  Ad  effectum 
augendum  adde  pugnum  salis  popularis,  vel  40 — 50  gramm. 


1)  Idem  valet  de  illo  quem  praedicant  „suscitatore  vitae“,  qui 
nihil  aliud  praestat,  nisi  ut  vulnera  exigua  per  acus  instrumenti  per- 
fecta oleo  Crotonis  diluto  perungantur.  Minime  excusandi  sunt,  qui 
medico  inconsulto,  eam  rem  peragunt,  ex  qua  gravissima  mala  nasci 
possunt.  Equidem  ex  usu  compluries  comperi,  fatalissimum  erysipelas 
(Rose)  per  istum  solum  „suscitatorem  vitae“  fuisse  suscitatum.  Ubi 
temeraria  ista  fraus  crebrius  quam  in  hac  urbe  nostra  adhiberi  solet, 
saepius  etiam  res  similes  observantur,  at  vero  — dissimulantur. 

farinae  synapeos.  Aqua  balnei  pro  pedibus  usque  ad  talos 
tantum  vel  non  multo  altius  ascendat,  nisi  aliter  a medico 
expresse  ordinatur. 

Balnea  plena,  quibus  in  cubiculo  utimur,  in  alveis  pa- 
randa esse  patet.  Optimi  sunt  alvei,  qui  ex  zinco  confici- 
untur. In  fundo  alvei  praesertim  pro  infirmis  debilibus 
ponere  iuvat  tenuem  pulvinum  v.  gr.  stramine  foenove  refer- 
tum, vel  tegumen  linteumve  pluries  complicatum  etc.  Alveus 
eo  usque  aqua  implendus  est,  ut  humeri  et  brachia  infirmi 
ea  submergi  possint.  Varium  balnei  calorem1)  ipse  medicus 
praescribit.  Quodsi  aqua  inter  diuturnam  lavationem  refri- 
gescit, aqua  calida  cautissime  per  marginem  alvei  affundatur. 
In  ipso  balneo  infirmus  se  moveat  cutemque  fricet  necesse 
est;  quod  si  ipse  non  potest,  infirmarius  eum  leniter  per- 
fricabit. Quamdiu  in  balneo  remanendum  sit,  hoc  etiam 
medicus  determinabit,  plerumque  10 — 20  minuta  concedun- 
tur. Quodsi  infirmus  in  ipso  balneo  deliquium  pateretur  vel 
nervorum  distentiones  vel  sanguinis  eruptionem,  illico  caute 
ex  balneo  tollendus  est.  Quum  in  balneo,  id  quod  non  rarum 
est,  sentiuntur  congestiones  ad  caput  cum  capitis  doloribus, 
vertigine,  sonitu  aurium,  poteris  infirmi  in  balneo  remanentis 
capiti  linteum  compressum  frigidum  imponere  vel  aquam 
frigidam  infundere;  sin  autem  illae  accessiones  post  modicum 
tempus  non  emittuntur  sed  augentur,  infirmus  balneum  relin- 
quat necesse  est. 

Balneo  absoluto  infirmus  panno  magno  et  beno  calefaeto 
obvolvatur,  hoc  eodem  panno  in  lecto,  id  quod  commodissi- 
mum est,  abstergatur,  deinde  optime  contegatur.  Iuvat  etiam 
paulo  post  ei  praebere  aliquem  potum  calidum  vel  ius,  quo 
sumpto  plerumque  salutari  somno  consopitur. 

!)  Balnea,  qnae  15°  R.  non  superant,  friuida  vocantur,  quae  intra 
16° — 23°  R.  haerent,  refrigerantia  sunt,  a 24°  -27°  R.  tepida,  a 23° — 32° 
calida  dicuntur.  Quae  32J  R.  superant,  ardentia  sunt.  In  parando 
balneo  semper  opus  est  tliermometro ; quod  si  non  habes,  calorem 
aquae  non  tentabis  manu,  sed  aliqua  corporis  parte,  quae  tecta  esse 
solet  ideoque  mollior  est,  v.  gr.  cubito.  Qua  cautione  neglecta  (v.  gr. 
ab  obstetricibus)  iam  saepius , id  quod  exemplis  demonstrari  potest, 
proles  modo  nata  ferventi  balneo  adusta  vitam  amisit. 

Balnea  plerumque  simplici  aqua  comparantur:  addita- 
menta quaequnque  ab  ipso  medico  determinantur.  Itaque  v. 
gr.  ordinabit  balnea  furfurea  (500  — 1500  gramm.  furfuris 
triticei  in  sacculo  inclusa  in  5 litris  aquae  coquuntur  et  de- 
coctum in  balneum  infunditur).  Balnea  etiam  parantur  cum 
hordeo  tosto  in  (2 — 3 kilogr.,  pro  infante  autem  J/2 — 1 kilogr. 
hordei  tosti  in  5 — 10  litr.  aquae  per  */2  horam  cocta  et  per- 
colata). Alia  denique  cum  lixivio  (Mutterlauge , lessive) 
paranda  sunt  (ad  balneum  pro  homine  adulto  adde  lagenam 
lixivii  vel  1 kilogr.  salis  e lixivio  (sei  lixiviel)  e.  c.  qualis 
apud  nos  a Kreuznach  cognomen  habet.  Praeterea  opportune 
adduntur  J/2 — 1 kilogr.  salis  popularis)  etc. 

Clysteria  plerumque  ab  aliquo  homine  perito,  ab  adiutore 
medici,  a tonsore,  ab  obstetrice  applicantur  ideoque  hoc  loco 
de  ratione  applicandi  plura  disserere  non  opus  est.  Res  autem, 
ex  quibus  clysteria  paranda  sint,  ut  plurimum  praescribuntur 
a medico.  Illud  autem  in  casibus  subitis  cognoscere  iuvat, 
mensuram  clysterii  exonerantis  explere  debere  pro  adultis 
12 — 20  cochlearia,  pro  infantibus  ratione  habita  aetatis 
2 — 10  cochlearia.  Clysteria  alvum  obturantia  et  antispas- 
modica  fere  solum  dimidiam  partem,  clysteria  nutrientia 
tertiam  tantum  partem  illius  mensurae  contineant  necesse 
est,  quam  pro  exonerantibus  praecepimus.  Gradus  caloris 
esto  26 — 27  0 R.,  nisi  expressis  verbis  aliud  praeceptum  est. 

Clysteria  exonerantia  parantur  ex  aqua,  lacte,  quibus 
additur  1 — 2 cochlearia  alicuius  olei  (olei  Ricini),  1 cochlear 
sacchari  vel  mellis,  1 — 2 ligulae  salis  vulgaris,  8 — 10  gramm. 
saponis  albi,  1 cochlear  aceti  e vino  facti.  — Inter  clysteria 
efficacissima , quae  adhiberi  possint,  v.  gr.  in  chronica  alvi 
duritie , in  haemorrhoidis , etiamnum  recensetur  clysterium 
simplici  et  frigida  aqua  paratum. 

Clysteria  obturantia:  decoctum  avenae  excorticatae,  semi- 
num lini,  radicis  altheae;  puls  ex  amylo  parata.  Additamenta 
medicinalia,  v.  gr.  5 — 10  guttae  tincturae  Opii,  a medico 
praecipienda  sunt. 

Clysteria  antispasmodica  ac  sedantia  in  pharmaceutica 
officina  plerumque  iam  parata  solummodo  calefieri  debent. 

Utilissimae  sunt  ac  facillime  parantur  decoctiones  florum 
Chamomillae;  radicis  Valerianae,  8 — 10  gramm.  capitum  Pa- 
paveris. 

Clysteria  nutrientia:  ius  carnis  bene  elixae  cum  luteo 
ovorum. 

Clysteria  contra  vermes,  quae  plurimum  valent  ad  illos 
parves  vermes  eiiciendos,  qui  intestino  recto  inhaerent,  etiam 

plerumque  a medico  praecipienda  sunt.  Sed  quoniam  de  his 

* 

quidem  vermiculis  raro  medici  consilium  exquiri  solet,  nihilo- 
minus tamen  iidem  vermiculi  prurientes,  vel  in  ipsa  genitalia 
repentes  apud  puellulas  saepe  masturbationem  provocant, 
hoc  loco  addo,  clysterium  paratum  ex  decoctione  6 — 8 bul- 
borum Allii  in  6 — 12  cochlearibus  lactis  efflcacissimum  esse 
remedium  contra  hos  vermes  intestini  recti. 

Detractiones  sanguinis  praeter  manifestam  necessitatem 
nunquam  faciendae  sunt,  nisi  a medico  praescribuntur.  Etiam 
cucurbitas  imponere  et  venam  secare  non  potest,  nisi  homo 
peritus.  Hirudines  solummodo  saepius  admoventur  ab  iis, 
qui  apud  infirmum  commorantur. 

Hirudines  ne  accipiantur  nisi  ex  officina  pharmaceutica 
xrel  a legitimo  mercatore,  quia  hac  solum  ratione  certus  esse 
poteris,  te  veram  et  medicinalem  sanguisugarum  speciem  at- 
que hirudines  validas  accepturum  esse.  Hae  duae  tantum 
species  hirudinum  adhibendae  sunt:  hirudo  germanica  (cuius 
tergum  colore  oleagineo  tinctum  sex  lineas  habet  coloris  ru- 
biginosi  sed  nigris  punctis  notatas , venter  e viridi  pallens 
nigras  habet  maculas)  et  hirudo  hungarica  (tergum  subviride 
vel  nigricans  e viridi  sex  lineas  per  longitudinem  habet, 
venter  carens  maculis,  colore  oleagineo  suffuscus  duas  osten- 
dit lineas  marginales.  Heluo  vulgaris  (quam  hirudinem 
equariam  vocant)  inutilis  est  et  nullis  in  tergo  lineis  insigni- 
tur. — Hirudinem  aegrotare  scito,  quando  eius  os  (pars  acuta) 
molle  et  maceratum  est , quum  eius  corpus  sordido  muco 
operitur  vel  saltem  eiusmodi  mucus  prope  animal  aquae 
innatat,  denique  quando  in  tepida  vel  recenti  aqua  hirudo  non 
natat,  sed  segnis  et  contracta  iacet.  Aegrotantes  hirudines 
admoveri  non  debent,  ceterum  fere  nunquam  mordent. 


210 


L.  DE  CURA  INFIRMORUM. 


Loca,  quibus  hirudines  non  admovendae  sunt:  1.  Partes 
aegrotantes  cutis;  admove  hirudinem  prope  hunc  locum  aegro- 
tum cutis,  non  tamen  ad  hunc  ipsum.  — 2.  Loca,  in  quibus 
maiores  venae  proxime  a;l  cutem  accedunt.  — 8.  Loca,  in 
quibus  crassior  est  epidermis : palma  manus,  calx.  — Loca 
denique,  in  quibus  pus  effluens  vel  humores  sordidi  impedire 
possint,  quominus  morsus  sanetur. 

‘Antequam  hirudinem  alicui  loco  cutis  admoveas,  hic  ton- 
deri si  opus  est,  ac  bene  lavari  debet.  Ad  lavandum  optime 
adhibes  tepidam  aquam  cum  sapone,  qui  tamen  postea  omnino 
abstergendus  erit. 

Brevi  tempore  ante  usum  hirudines  in  aqua  tepida  collo- 
cantur, cui  si  segniores  illae  sunt,  aliquot  guttas  vini  albi 
addere  poteris.  Dein  eas  apprehende  manu  bene  abluta  et 
adhibita  lacinia  lintea  vel  mantili,  aut  quod  rectius  fit,  eas 
colloca  sub  vasculo  vitreo,  v.  gr.  vini  adusti,  quod  inversum 
in  cute  imponitur.  Ut  hirudinem  in  certo  atque  exiguo  loco 
v.  gr.  gingivae,  palati  etc.  mordere  facias,  plurimum  iuvant 
tubuli  vitrei,  crassitudine  digiti,  a fronte  angustiores  et  non- 
nihil incurvati,  quales  iam  in  omni  officina  pharmaceutica 
inveniuntur.  Neque  vero  hirudines  dimettere  debes,  prius- 
quam momorderunt,  id  quod  cognosces  ex  undulatis  motioni- 
bus colli  et  recto  angulo,  quem  caput  format  cum  reliquo 
corpore.  Quodsi  forte  periculum  est,  ne  in  cavum  aliquod, 
in  fauces,  nares,  anum  irrepere  possint,  adhibito  acu  filum 
per  caudam  transmittere  poteris,  quo  teneantur,  sed  vide  ut 
transmittas  a summo  ad  imum  (minime  a latere  in  latus, 
quia  ita  earum  venae  facile  laeduntur). 

Quum  mordere  nolunt,  cuti  asperge  paululum  aquae  sac- 
charo mixtae,  lactis  vel  sanguinis,  quem  levi  acus  ictu  ex 
cute  infirmi  vel  ex  tua  manu  elicueris. 

Hirudines  sanguinem  sugere  permittas,  donec  sponte 
decidunt ; nunquam  easdem  abrumpere  licet , quoniam  inde 
vehementiores  sanguinis  profusiones  vel  malignae  inflamma- 
tiones oriri  possunt.  Sin  autem  removeantur  necesse  fuerit, 
quod , ut  infantibus  interdum  accidit , inter  sugendum  con- 

vulsiones  nascuntur  vel  deliquium,  modicum  salis,  piperis, 
pulveris  sternutatorii  in  hirudines  iniice,  nam  statim  sugere 
desinent. 

Ut  postea  sanguis  profluere  pergat  tamdiu,  quam  a me- 
dico praeceptum  est,  maxime  utere  impositis  calidis  pannis, 
etiam  calidis  cataplasmatibus,  vel  spongiis  aqua  calida  imbutis. 
Nunquam  autem  licet,  ad  producendam  sanguinis  profusionem, 
cucurbitas  super  ipsum  morsum  applicare. 

Infirmus  non  debet  solus  relinqui,  antequam  sanguis  certo 
conquievit ; apud  infantes  etiam  per  insequentem  noctem  vigi- 
lare oportet,  quoniam  periculum  est,  ne  animam  cum  sanguine 
fundant.  Sanguinem  ut  plurimum  cohibere  potes  apprimendo 
fungum  igniarium  non  nitratum  vel  linteum  rasum.1)  Idem 
efficiunt  etiam  texta  aranea,  gluten  lignariorum,  pix,  alumen, 
gurnmi  sive  Colophonium  pulverizatum,  liquor  ferri  sesquichlo- 
rati  (obturaculum  suberinum  vel  fasciculus  bombaceus 
rebus  dictis  imbuta  ad  morsum  applicantur).  Etiam  illud  re- 
medium plurimum  valet,  quod  supra  iam  commemoratum  in 
eo  positum  est,  ut  in  loco  morsus  plicaturam  cutis  comprimas. 
Accidit  tamen,  ut  omina  haec  remedia  non  sufficiant.  Quare 
quum  ex  morsu  hirudinum  sanguis  pertinaciter  profluit,  prae- 
sertim apud  infantes,  medicus  vel  chirurgus  arcessatur  necesse 
est,  qui  adhibito  stilo  argenti  nitrici  (lapide  infernali),  can- 
denti ferro,  forcipibus  illis,  quas  „serres  fines“  Francogalli 
appellant,  vel  sutura  morsus  sanguinem  cohibebit. 

Sanguine  iam  cohibito  imponantur  mollia  et  sicca  linteola 
compressa.  Sin  autem  morsus  inflammantur,  linteola  com- 
pressa, quae  aqua  cerussata  imbuuntur,  applicentur. 

Quodsi  quis  forte  hirudinem  deglutiisset , copiam  satis- 
magnam  aquae  bene  salsae  bibendam  praebebis.  Sin  hirudo 
irrepserit  in  aliquod  cavum  (nares,  anum),  aquam  bene  sal- 
sam iniice.  Hirudines  denique , quae  in  morbis  contagiosis 
admotae  fuerunt  (in  typho,  cholera,  vaxiolis,  morbo  syphili- 
tico etc.),  non  licet  conservare. 


4 I 

b Hoc  ut  obtineas,  acuto  cultro  laciniam  linteam  firmiter  distentam 
ultro  citroque  rades. 

Capellmann,  Medicina  postoralis.  Ed.  XI. 

VIII.  VARIA. 

Mensura  caloris  in  infirmo  facienda.  Mensio  caloris  cor- 
poralis tum  pro  diagnosi  et  prognosi  tum  pro  ipsa  etiam 
therapia  ad  tantum  iam  momenti  pervenit,  ut  et  in  acutis 
morbis  eadem  fere  non  carere,  et  in  morbis  chronicis  optime 
iuvari  possimus.  Quodsi  medicus  procul  ab  infirmo  habitat, 
interdum  mandat,  ut  aliquis  ex  familia  caloris  mensionem 
observet.  Fortasse  etiam  non  raro  usu  veniet,  ut,  qui  medi- 
cus non  est,  in  subita  aegrotatione  maiorem  vel  minorem 
morbi  gravitatem  ex  calore  corporali  coniicere  possit.  Paula- 
tim,  credo,  eo  perveniemus,  ut  in  culta  quaque  familia  in- 
veniatur thermometrum  aptum  ad  corporis  calorem  dimetien- 
dum ; interea  medicus,  quoties  se  absente  mensuram  caloris 
observari  praeceperit,  eiusmodi  thermometrum  relinquere  debet. 
Plerumque  calorem  dimetiuntur  sub  axilla  et  apud  infantes 
parvulos  utilius  in  ipso  ano. 

Mensurus  igitur  sub  axilla  primum  maiorem  sudoris  co- 
piam, quae  forte  adest,  absterge,  dein  globulum  thermometri 
per  aliquot  momenta  tua  manu  calefactum  profunde  in  ca- 
vum axillae  inmitte.  Denique  brachium  arcte  ad  thoracem 
apprime,  ita  tamen,  ut  magis  parti  anteriori  quam  lateri  ad- 
iaceat,  quoniam  hac  ratione  certius  et  firmius  axillae  cavum 
clauditur.  Illud  autem  praevidendum  est,  ut  globulus  ther- 
mometri ex  omni  parte  bene  ipsa  cute  tangatur  neve  forte 
vestimenta  interponantur.  Apud  infirmos  inquietos,  debiles, 
amentes  ipse  potius  brachium  recte  positum  teneas  oportet, 
ne  eo  remisso  mensura  illusoria  fiat.  Iamvero  thermometrum 
ut  dixi , dispositum  relinquas  per  10  — 15  minuta , quibus 
elapsis  adhibito  etiam  lumine  si  opus  est , in  ipso  thermo- 
metro , dum  haeret  sub  axilla , gradus  caloris  leges  statimque 
notabis  addito  die,  hora,  spatio  temporis  in  mensionem  ad- 
hibito. — Sin  autem  metiendum  est  in  ano,  globulus  ther- 
mometri 3 — 4 centimetr.  in  intestinum  rectum  immitti  debet; 
hic  autem  sufficiet,  instrumentum  reliquisse  per  5 — 6 minuta, 
eo  quod  hic  firmior  est  clausura  et  summus  caloris  gradus 
sive  maximum  quod  vocant,  citius  attingitur.  Sed  caute 

teneas  oportet  quum  instrumentum  tum  infantem,  ne  illud 
ex  ano  exprimatur  aut  impetuosa  motione  fractum  laedere  in- 
firmum possit. 

Scala  thermometrorum , quae  ad  dimetiendum  calorem 
corporis  adhiberi  solent,  in  centum  gradus  divitur.  Reaumur 
scalam  eandem,  quae  inter  punctum  gelationis  et  aestuationis 
intercedit , in  80  gradus  divisit ; idem  igitur  spatium  in 
priori  100  gradus,  in  posteriori  80  solunj  exhibet.  Itaque 
5°C.  (Celsius,  Centigrade)  aequant  4°  R.  Praeterea  in  illis 
thermometris  ad  calorem  corporis  dimetiendum  adhibitis  sin- 
guli gradus  subdividuntur  in  10  aut  saltem  5 partes  sive 
lineas,  quae  etiam  legendae  atque  notandae  sunt. 

Iniectiones  subcutaneae.  Interdum  necessitatis  vel  oppor- 
tunitatis causa  medicus  etiam  iniectiones  subcutaneas  circum- 
stantibus permittere  debet.  Tum  curandum,  ne  quis  aut  in 
numero  aut  in  copia  iniectionum  medici  praeceptum  trans- 
grediatur. Aptum  siphonem  medicus  procurabit. 

Ut  siphonem  fluido  impleas , pistillum  primo  attrahe, 
tum  cacumine  siphonis  sursum  verso  tantisper  reprime,  donec 
fluidum  eiicitur,  ne  scilicet  sub  cutem  ullo  modo  aera  simul 
iniicias.  Deinde  cochleam  instrumenti  ita  pone,  ut  notetur 
quantitas  iniicienda , aut  antea  tantum  eiice , ut  quantitas 
praescripta  in  siphone  relicta  sit.  Iamvero  his  peractis  in 
loco  a medico  designato  sinistra  manu  cutem  plicatam  accipe 
et  in  infima  huius  plicaturae  parte  , linea  parallela  ad  cor- 
poris superficiem  et  ad  longitudinem  plicaturae,  acum  siphonis 
tam  profunde  infige,  ut  certo  cutem  perfores,  id  quod  con- 
tigisse manifesto  senties  ex  minore  resistentia  mollioris  com- 
paginis cellulosae,  quae  cuti  subiacet.  Post  haec  dimissa 
cutis  plicatura  siphonis  pistillum  lente  reprimendo  liquorem 
in  siphone  contentum  sub  cutem  iniicies  et  digito  in  punc- 
tione posito  acum  lente  retrahes.  Sacculus  per  iniectionem 
productus  leniter  fricando  paulisper  distribui  potest.  Post- 
remo ipse  sipho  recenti  aqua  purgatur  et  in  canaliculum  acus, 
ne  rubiginem  trahat,  postquam  aqua  efflata  est,  immittitur 
tenuissimum  filum  argenteum  vel  seta  porcina. 

Excreta  conservanda  si  fuerint  ex  medici  praecepto,  ante 
omnia  cura  habeatur,  ne  eadem  inquinentur  sordibus,  quare 
in  mundis  vasis  excipiantur  nec  quidquam  alieni  addatur 
oportet.  Adhibeantur  igitur  vasa  nocturna  pura,  porcellanica, 
testacea ; vasa  vitrea  urinalia,  quae  etiam  infirmis  (masculis) 
maxime  opportuna  sunt.  Debilibus  infirmis  vasa  submissoria, 
porcellanica  propter  munditiem , optime  inserviunt.  Sputa 
iuvat  conservari  in  vitro , in  quod  ad  tertiam  fere  partem 
recenti  aqua  impletum  infirmus  exspuit. 

IX.  DE  CURA  MORIENTIUM  ET  MORTUORUM. 

Cura  infirmorum  ad  mortem  et  ultra  extenditur;  quare 
hic  etiam  quaedam  adiicienda  sunt.  Atque  imprimis,  ne  in 
moribundo  quidem  cura  corporalis  negligi  debet.  Inhumanum 
sane  est,  si  quis  falsa  clementiae  opinione  ductus  morientem 
infirmum,  saltem  quamdiu  sui  compos  est,  iam  non  purgat 
aut  medicinas  praescriptas  non  amplius  praebet,  sed  si,  quod 
saepe  fieri  scimus,  adstantes  dolore  se  abripi  sinunt.  Hoc 
strepitu,  hac  lamentatione,  his  fletibus  saepe  magis  oneratur 
moribundus,  quam  parva  perturbatione  illa,  qua  opus  est 
ad  praebendas  medicinas,  potiones  etc.  Quodsi  pro  ipso  de- 
bilitationis statu  medicinae  praescriptae  non  sunt,  tum  uti- 
que easdem  praebere  minus  est  necessarium;  eo  magis  autem 
necessarium  est,  cochleari  instillare  potum  (aquam  simplicem 
vel  cum  modico  vino  mixtam)  vel  etiam  labia  et  linguam 
humectando  lenire  siccitatem  in  ore  et  faucibus  cruciantem, 
quae  gravi  aspiratione  et  ore  patente  augetur.  Curandum 
est,  ut  quam  plurimum  aeris  recentis  in  moribundi  cubicu- 
lum admittatur,  ut  removeantur  quotquot  huc  non  pertineant, 
id  est  omnes  alieni,  neque  permittendum  est,  ut  quis  inepta 
ratione  super  moribundum  se  proiiciat.  Nam  etsi  eiulationes 
istas  ac  lamentationes  supra  vituperavi,  non  tamen  ego 
idem  duram  indolentiam  postulo  vel  approbo ; minime  gen- 
tium ! Sed  tamen  istam  perturbationem  omni  sana  mente 
carentem  et  eiulationes  istas  omnis  christiani  sensus  expertes 
reprobo  atque  impugno.  Pia  alloquia,  verba  solatii  plena, 

breves  orationes  cum  infirmo  fusa,  preces  iaculatoriae , haec 
certe  gravissimum  illud  mortis  momentum  sublevant ; at 
vero  ultro  citroque  cursare,  imo  etiam  ad  ultimum  usque 
momentum  „inclamare“  morientem,  quemadmodum  alicubi 
fieri  solet,  haec  sane  mortem  graviorem  reddunt.  Usus  qui- 
dam vere  detestabilis  in  quibusdam  regionibus  non  raro  in- 
venitur. Auferunt  pulvinos  capiti  morientis  subiectos,  ut 
citius  animam  agat.  Et  isti  quidem  homines  misericordia 
moti  hoc  faciunt , sed  eiusmodi  res  in  misericordia  perver- 
sissime intellecta  nititur  et  haud  raro  ex  misericordia  quadam 
-erga  circumstantes  magis,  quam  erga  moribundum  illud  fieri 
existimo. 

Post  mortem  infirmi  corpus  per  24  horas  in  lecto  coo- 
pertum remaneat  neque  antequam  hoc  tempus  praeterierit, 
denudandum  ac  lavandum  est.  Sed  etiamsi  antea  lavare 
aliisque  vestimentis  induere  volueris,  hoc  tamen  ne  facias, 
antequam  frigidum  sit  corpus,  quod  etiam  tum  in  lecto  relin- 
quendum est.  Oculos  premendo  claudi  non  reprobo , sed 
perversissimus  est  abusus  et  satis  frequens,  statim  post  mor- 
tem os  panno  firmiter  astringendi.  Nunquam  enim  oblivis- 
camur, fieri  posse,  ut  homo  tantum  mortuo  similis  sit,  atque 
ut  ore  alligato  respiratio  forte  reviviscentis  impediatur.  — Si 
fieri  potest,  per  primas  24  horas  semper  aliquis  custos  apud 
eorpus  vigilet.  Licet  enim  excubiae  apud  mortuum  commu- 
niter necessariae  non  sint,  quae  in  nonnullis  regionibus  varios 
adduxerunt  abusus,  id  tamen  necesse  est,  ut  aliquis  saltem 
hinc  inde  corpus  observet,  donec  aperta  mortis  signa  appa- 
ruerunt. Sperandum  est  forte,  ut  aliquando  inspectione  cor- 
porum mortuorum  legibus  certis  determinata,  multa  etiam 
his  in  rebus  peccata  corrigantur. 

APPENDIX. 


PONDERA  ET  MENSURAE. 


1 Uncia  antiqui  ponderis  medicinalis  — 30  Grammata. 

1 Drachma  „ „ „ — 3,75 

1 Scrupulus  „ „ „ = 1,25 

1 Granum  „ „ „ — 0,06 


1 Litrum  = 1 Kilogramma  aquae  destillatae. 

Tasse  (pocillum)  = 100—125  Grammata  liquoris. 

Tasse  de  bouillon  = 200  225  „ „ 

Vitrum,  calix,  scyphus  vini  = 100  „ „ 

Cochlear  cibarius  (Esslölfel)  = 15  „ „ 

Ligula,  cochlear  parvum  (Theelölfel)  = 3,75  „ „ 

Guttae  =1  „ „ 

(Atherei  liquoris  50  guttae  efficiunt  1 Gramma.) 

Cochlear  herbarum  et  florum  — fere  8 Grammata. 

Ligula  pulveris  herbarum  vel  florum  = „ 1.25  „ 

„ salis,  sacchari,  sulphuris  etc.  = „ 2 „ 

„ magnesiae  ustae  = ^ 0,6  v 

acumen  cultri  aequat  J/ 4 — J/3  ligulae. 

